La cincisprezece ani de la absolvirea facultăţii, Jay, 
Franny, Emerson și Stevie se reîntâlnesc la reuniunea 
aniversară. În tot acest răstimp, Viața i-a purtat pe 
fiecare în direcţii diferite — Jay este însurat şi aşteaptă 
un copil, în vreme ce Franny tocmai asta îşi doreşte, dar 
este conștientă că șansele să-și găsească sufletul pereche 
devin tot mai mici cu fiecare zi. Emerson, o femeie de 
familie bună, acum divorțată şi mamă singură, este 
atrasă de un bărbat care sfidează normele clasei sociale 
în care ea a crescut. lar Stevie a aflat de curând un adevăr 
șocant, care i-a dezvăluit răspunsul la un secret de 
familie păstrat cu îndârjire ani de-a rândul. 

Acum relaţiile dintre cei patru prieteni capătă o 
turnură surprinzătoare, care va schimba fundamental 
ceea ce gândește fiecare despre familie și prietenie. Un 
lucru este însă sigur: toţi își vor găsi împlinirea 
dorințelor secrete în ultimul loc pe care și l-ar fi 
imaginat și vor descoperi că familia reprezintă mai 
puțin o legătură de sânge și mai mult dragostea 
profundă a celui care te acceptă exact așa cum ești. 


Eileen Goudge este una dintre cele mai bune autoare 
de romane de dragoste contemporane. Bestsellerurile 
ei, vândute în prezent în peste 5 milioane de exemplare, 
au urcat rapid în fruntea topurilor New York Times 
și Publishers Weekly. 

ai ze apr 
Traducere din limba engleză 
Alexandru Macovescu 


Pentru scumpele mele surori = Kathee, Kay, 
Connie, Brenda şi Catherine ~ care mi-au fost 
mereu alături, la bine şi la rău, şi care ştiu că 
adevărata prietenie înseamnă să dai telefon la 
orice oră şi să fii sigur că te va asculta cineva 
înţelegător. 


Prietenii sunt rude pe care ţi le faci singur. 


EUSTACHE DESCHAMS 


Fiecare prieten este o nouă lume ce ia naştere în 
noi, o lume care poate nici nu se născuse înainte să-l 
cunoaştem. 


ANAIS NIN 


prolog 


-Se pare că e toată gaşca aici. 

Stevie Light, înaltă de aproape un metru șaizeci, dădu 
buzna ca o rachetă, reuși să-şi croiască drum cu coatele 
prin mulțime, cu cameramanul după ea, până ajunse 
în faţă, în locul unde directoarea unității spitalicești de 
îngrijire pe termen lung, o femeie corpolentă, cu părul 
cărunt şi cu un aer oficial, aflată în lumina puternică 
a camerelor de luat vederi, anunţa, acoperind larma 
şi strigătele: 

- Nu putem spune deocamdată decât că domnişoara 
Rose se simte foarte bine! Doctorii ei vă vor da mai mul- 
te informaţii la conferința de presă de mai târziu. 

Povestea ajunsese la urechile presei cu nu mai mult 
de o oră înainte, însă veniseră deja acolo o groază de re- 
porteri și de echipe de la știri, ale căror care de reportaj 
erau parcate pe două rânduri lângă trotuar. Pe peluza 
din faţa clădirii, Kimberly Stevens de la KBLJ, cu părul 
ei blond în dezordine fluturându-i în vânt, transmitea 
în direct. Un pic mai departe, Mark Esposito, de la Live 
at Five, îşi pudra nasul, uitându-se într-o oglindă micuță 
şi aşteptându-și rândul. Bineînţeles că erau și paparazzi 
acolo, cu obiectivele lor cu deschidere mare îndreptate 
ca puștile unor trăgători de elită spre etajul al treilea, 
unde era rezerva lui Lauren Rose, care tocmai ieşise din 
coma în care fusese în ultimii doisprezece ani. 

Un eveniment cu nimic mai prejos de un miracol. 
„Care erau şansele?“ se întrebă Stevie. „Oricum, mai sla- 
be decât şansa de a-mi găsi eu vreodată tatăl.“ 

Se întoarse spre cameramanul ei, dar Matt plecase 
deja să caute un loc de unde să facă transmisia în direct. 
Cu părul răvăşit și cu barba de două zile, cu blugii rupți 
şi cu tatuaje, Matt O'Brien putea fi lesne confundat cu 
un vagabond din mulțime dacă n-ar fi avut camera Beta 

pusă pe un umăr descărnat, însă era unul dintre cei mai 
buni în meseria lui, 

După câteva minute, cu obrajii plini de pistrui pu- 
drați şi cu buzele proaspăt rujate, femeia stătea în fața 
obiectivului camerei Beta, căci textul îi venise la prânz 
de la reporterul coordonator Charlie Kerr, și se lansa în 
prezentare: 

- Veştile uluitoare au venit ieri, când doctorii care au 
grijă de Lauren Rose aici, la sanatoriul Oak Hills, din 
Westwood, ne-au informat că pacienta lor a ieșit din co- 
ma în care fusese de peste zece ani. Totul s-a întâmplat 
în 1994, în timp ce doamna Rose era musafiră în casa 
bătrânului rocker Grant Tobin, când poliția din Los 
Angeles a primit un apel de urgenţă în primele ore ale 
dimineţii, fiind anunţată că o femeie fusese împuşcată 
în cap. În timp ce paramedicii se străduiau să-i salveze 
viața doamnei Rose, Tobin a fost interogat, dar nicioda- 
tă acuzat de acel incident, pe care el l-a numit împușcare 
accidentală şi al cărui mobil nu a putut fi stabilit cu 
exactitate de către poliţie. Tobin, renumit pentru pie- 
sele ce au ocupat primele locuri în clasamentele anilor 
’70, cântate cu formaţia Astral Plane, s-a retras imediat 
după acel incident. La conferința de presă programată 
mai târziu în cursul acestei zile, vom primi de la doctori 
mai multe detalii despre starea doamnei Rose... 

Stevie îşi amintea bine ziua când fusese împuşcată 
femeia. Era în prima ei săptămână de lucru la KNLA, 
unde abia venise de la KESQ din Palm Springs, și era 
încă destul de neexperimentată cât să creadă că avea să 
facă reportaje adevărate, nu doar ştiri despre conducte 
sparte sau inaugurări de centre comerciale. Presa acope- 
rise evenimentul în cele mai mici amănunte, echipele 
de la ştiri rămăseseră săptămâni întregi în faţa vilei lui 
Grant Tobin din Holmby Hills, tabloidele răspândiseră 
zvonuri despre o ceartă între îndrăgostiţi care luase o 
întorsătură urâtă şi publicaseră fotografii ale lui Lauren 
pe când era o tânără actriță cu o carieră promițătoare, 
în diverse ipostaze: de la foarte decoltată la aproape goa- 
la. Dar toată publicitatea asta luase sfârșit până la urmă, 

când, după o anchetă minuțioasă, nimeni nu fusese 
acuzat. 

Și acum această revenire miraculoasă! Nu era clar în 
ce măsură putea comunica Lauren sau măcar dacă era 
în stare de așa ceva. Doar un lucru era sigur: ea era sin- 
gura, în afară de Grant, care ştia ce se întâmplase în 
acea noapte. Dacă nega versiunea lui asupra evenimen- 
telor, îl putea trimite după gratii. 

În cei doisprezece ani de meserie, Stevie făcuse multe 
reportaje de la procesele celebrităților. lar acesta promi- 
tea să fie la fel de senzațional ca reportajele cu Michael 
Jackson. Tocmai la timp, căci postul căzuse recent pe 
locul doi ca rating, după Channel 5, ceea ce îl făcuse 
pe Jerry Fine, redactorul-șef al ştirilor de la KNLA, să iz- 
bucnească în lacrimi, iar pe cei care aşteptau reînnoirea 
contractelor să stea ca pe ghimpi. 

şi terminase intervenţia în direct, şi mai erau ore 
bune până la conferința de presă, așa că se întoarse, 
împreună cu Matt, la redacție. Acolo era mare agitaţie 
când ajunseră ei: monitoarele computerelor și televi- 
zoarele străluceau peste tot, iar cei care nu stăteau la 
birourile lor se foiau de colo-colo cu viteza luminii. Pro- 
ducătoarea din tura de noapte, Liv Henry, îi punea în- 
trebări lui April Chu, care stătea la telefon, transmițând 
peste hotare știrile de ultimă oră. În cabina lor de sticlă, 
cei de la pupitrul de comandă strângeau informaţii de 
la poliție şi de la pompieri, precum și de la alte surse 
media, în timp ce din camera de interceptare erau ur- 
mărite prin a de cu microunde carele de reportaj ce se 
deplasau prin oraș. 

Stevie îşi prezentă materialul şi, după ce Liv îl aprobă 
şi caseta fu editată, se îndreptă spre cabina de machiaj 
pentru un retuș rapid înainte de a-și lua locul din stu- 
dioul de ştiri, alături de Charlie și de Carol. Cei doi 
prezentatori erau acolo de mai multe ore şi o arătau 
din plin... până când porniră camerele, iar ei arătară 
dintr-odată atât de însuflețiți de parcă intraseră acolo 
de pe terenul de golf - unul dintre trucurile pentru care 
meritau fiecare bănuţ din salariile lor enorme. Stevie 
îşi termină reportajul fără să se încurce nici măcar 

o dată, după care Charlie şi Carol reveniră în prim-plan 
și continuară cu ştirile importante ale orei: un schimb 
de focuri în Compton, în urma căruia murise un poli- 
tist și fuseseră răniți alți doi. Stevie se mai învârti câteva 
ore prin redacţia de ştiri, încercând să găsească piste și 
să afle zvonuri pentru transmisia în direct de la ora 5, 
până se făcu timpul să plece la conferinţa de presă de la 
Cedars-Sinai. Tura ei se terminase cu multe ore în urmă, 
dar era atât de surescitată, că nu simţea deloc oboseala. 

Asta îi plăcea la nebunie și totodată detesta în mese- 
ria ei - starea de exaltare când dădea de o nouă poveste, 
iar, când totul se termina, se simţea de parcă tocmai 
participase la o orgie de weekend. Totuşi, nu se putea 
închipui ducând alt fel de viață. Din copilărie, când lua 
interviuri imaginare, folosind un creion în loc de micro- 
fon, știuse că asta își dorea. „Copiii curioși din fire sunt 
sortiți să devină reporteri“, răspundea de obicei când 
i se cerea o explicație. Și, cum era mai curioasă decât 
majoritatea, mai încăpea vreo îndoială? Crescuse fără 
să știe cine e tatăl ei. Era un răspuns pe care nici măcar 
mama ei nu i-l putea da. 

Se întâmplase în epoca amorului liber, iar Nancy fu- 
sese mai libertină decât majoritatea tinerilor, se mutase 
ca o nomadă dintr-un loc în altul și își schimbase par- 
tenerii de sex cu aceeași ușurință. Probabil că Stevie nu 
avea să ştie niciodată cine, în afară de mama sa, contri- 
buise la conceperea ei. Era un mister pe care nu-l pu- 
tea descifra, singura poveste pe care nu o putea rezolva. 
Și lucrul pe care îl dorea cel mai mult pe lume. 

Ea și Matt ajunseră la conferinţa de presă destul de 
devreme cât să prindă loc în față. Până să vină doc- 
torul lui Lauren, un neurolog cu nasul coroiat și cu 
păr castaniu rărit, și să urce pe platformă, nu mai era 
loc să arunci un ac în sala de conferinţe a spitalului. 
Dr. Ragione îi informă că doamna Rose reacționa la 
stimuli și dădea semne că avea să-și recupereze capaci- 
tatea de a vorbi. Părea să-i recunoască pe cei din fami- 
lie, adăugă el, şi era în stare să comunice prin gesturi şi 
prin mişcarea ochilor. Când fu întrebat dacă era vreun 
indiciu că îşi putea aminti de noaptea în care fusese 

împuşcată, el răspunse lapidar că era prea devreme să se 
pronunțe în această privință. 

Stevie își făcu reportajul de pe peluza de afară, iar 
Matt îl transmise în direct din car la pupitrul de coman- 
dă al postului, împreună cu filmarea realizată la confe- 
rinţa de presă. Era aproape şapte seara când își strânse, 
în cele din urmă, lucrurile, după douăsprezece ore de 
muncă fără nici o pauză, în care mâncase pe fugă doar 
câteva batoane cu proteine. 

Se îndreptă spre mașina ei, aflată în parcarea din 
spatele cubului impersonal de sticlă al sediului KNLA 
aflat pe o stradă laterală din Wilshire Boulevard. Vede- 
rea Pontiacului Firebird din '67, restaurat cu grijă, roşu 
precum cireașa la exterior și crem în interior, reușea în- 
totdeauna să-i ridice moralul la sfârșitul unei zile grele, 
iar cea de astăzi nu făcea excepţie. Era, de departe, cea 
mai scumpă achiziție pe care o făcuse vreodată și pentru 
care plătea încă, dar bucuria pe care i-o aducea compen- 
sa cu prisosință enervarea provocată de mama ei, care 
îi amintea adesea că ar fi putut să dea avansul pentru o 
casă cu banii plătiți pe maşină. 

n timp ce rula pe autostradă, în drum spre Ryan, cu 
capota trasă, bucurându-se de vântul ce i se juca prin 
păr și de privirile invidioase aruncate întotdeauna de 
alţi automobilişti, își aminti că în seara asta urma să ia 
cina la mama ei acasă. Scoase un geamăt. Singurul lucru 
pe care îl dorea era o porţie zdravănă de alcool, eventual 
şi un masaj la picioare, dacă iubitul ei era într-o dispozi- 
ţie foarte generoasă. 

Se gândi să se scuze că nu putea ajunge, dar ceva o 
opri să întindă mâna după mobil. Nancy era întotdeau- 
na înţelegătoare când Stevie trebuia să contramandeze 
în ultima clipă din cauza unor știri importante, dar 
imaginea mamei ei șchiopătând prin casă cu piciorul 
în ghips - şi-l rupsese pe cel stâng când se cățărase pe 
niște stânci, cu câteva săptămâni în urmă - îi sporea 
sentimentul de vină. Îi telefonă în schimb lui Ryan şi îi 
spuse că întârzia. 

-Să te aştept? o întrebă el, cu o voce joasă, răgușită, 
care avu efectul dorit, acela de a aprinde un foc plăpând 
în partea de jos a abdomenului ei. 

Ea ezită înainte să-i răspundă. 

- Nu, o să mă duc apoi la mine acasă. Era mai aproa- 
pe de casa mamei sale. În afară de asta, nu mai dă- 
duse pe acasă de mai bine de o săptămână. 

- Un motiv în plus să te muţi la mine, spuse Ryan 
după ce ea îl lămuri că trebuia să-și ude plantele şi să-și 
ia corespondența. El vorbea pe un ton relaxat, dar ea 
simţi și un pic de nerăbdare în vocea lui. O tot îndem- 
na să facă acest pas important, explicându-i că era o 
prostie să plătească chiria pentru casa ei, din moment ce 
nu era aproape niciodată acolo, însă ea se opusese până 
acum. Nu pentru că n-ar fi fost nebună după el. Așa 
fusese din ziua în care se întâlniseră, când îi luase un 
interviu ca urmare a nominalizării lui la Oscarul pentru 
cel mai bun film documentar. Doar la gândul de a se 
angaja într-o relație serioasă o treceau toate apele. 

Stevie oftă când închise telefonul. Prietenele ei o cre- 
deau pur şi simplu nebună. Franny, al cărei ceas biolo- 
gic ticăia destul de tare cât să-l audă oricine pe o rază de 
un kilometru, afirmase cu obișnuita ei francheţe că ar fi 
fericită să-l ia pe Ryan de pe capul lui Stevie dacă ea nu-l 
mai dorea. Emerson, o mamă care își creștea singură 
copilul, nu mai avea iluzii în privinţa unei iubiri roman- 
tice, dar și ei i se părea că Stevie era ridicol de prudentă. 
Şi Jay... La ce puteai să te aștepți de la el, cu o soţie şi, 
acum, cu un copil pe cale de a se naște? Normal că avea 
idei preconcepute. 

Dar dacă lua acea decizie și se implica prea mult? Avea 
să-și vadă iluziile spulberate. Desigur, la început totul 
era numai lapte şi miere. Dar lucrurile se schimbau cu 
timpul. Și oamenii se schimbau. Cu toate incertitudini- 
le pe care le avea în viață, lui Stevie nu îi mai trebuiau și 
altele. Ryan își dorea o familie, dar cum i-ar putea ea pro- 
mite așa ceva? În toți acei ani în care se mutase dintr-un 
loc în altul, cu Nancy care abia reușea s-o scoată la ca- 
pät vânzându-și vasele prin galeriile locale, Stevie își în- 
chipuise că misteriosul ei tată avea să vină s-o salveze. 

Nu conta că probabil el nu avea habar de existenţa ei. 
Cum ar putea ea să dea naștere unor copii când nu știa 
nici măcar care-i era locul în lume? 

După un sfert de oră, trăgea în fața bungalow-ului 
mamei sale, cu acoperișul din şindrilă de cedru, aflat pe 
un povârniș împădurit din Topanga Canyon, dar găsi 
casa cufundată în întuneric. Ciudat. Nu era nici o lumi- 
nă aprinsă, nici măcar în garajul transformat în atelier 
pentru Nancy. Oare era posibil să fi încurcat zilele? Nu. 
Vorbise cu mama ei cu o seară în urmă, iar ea îi spusese 
că avea să pregătească faimoșii dovlecei fripţi şi o rugase 
să cumpere un borcan cu maioneză. 

Deschise ușa cu cheia ei, intră în casă, puse borcanul 
cu tot cu pungă pe dulăpiorul tibetan pictat de lângă 
ușă și strigă: „Mamă!“ Inima îi bătu cu putere și gura 
i se uscă brusc - ascultase prea mulți ani în redacție 
ştirile de la poliție. În mintea ei, un spărgător pândea în 
fiecare ungher al holului întunecat și o urgență medica- 
lä se putea ivi în orice moment. 

O găsi pe Nancy întinsă pe pat, complet îmbrăcată, 
cu ochii închiși și cu piciorul în ghips, pe care era o mâz- 
gălitură abstractă, făcută cu creioane colorate ~ mama ei 
nu rezistase niciodată în faţa unei pânze albe -, pus pe o 
pernă. Stevie expiră aerul pe care îl reținuse în plămâni. 
Nu trebuia totuși să sune la Salvare; Nancy trăsese pro- 
babil un pui de somn şi dormise prea mult. 

Stevie tocmai întindea mâna spre comutatorul de pe 
perete, când Nancy îi spuse: 

- Nu aprinde lumina. 

Vocea îi era firavă şi chinuită. 

-Te simți bine? o întrebă Stevie, crezând că pe mama 
ei o supăra piciorul şi neștiind dacă vechiul flacon cu 
aspirină mai era în dulăpiorul sanitar. 

Mama ei nu-i răspunse. Salopeta de pe ea era pli- 
nă de cruste de lut uscat. Părul, odinioară de un roșu 
aprins ca al lui Stevie, era acum de culoarea unui bănuţ 
vechi și îi cădea în cârlionți pe umerii înguști, plini de 
pistrui. Televizorul mergea, dar fără sunet, și, în lumi- 
na pâlpâitoare, faţa ei avea nuanţa albă-vineţie a cuiva 
care stătuse sub apă. Când deschise în sfârşit ochii, 

o făcu doar ca să se uite fix, fără să vadă însă ceva, la 
posterul de colecție cu Fillmore de pe peretele din faţa 
patului, care, în culori şi forme psihedelice, făcuse pe 
vremuri reclamă pentru Big Brother şi pentru concertul 
Holding Company. Nancy fusese acolo în acea seară, 
destul de aproape cât să vadă sudoarea ce îi curgea pe 
frunte lui Janis Joplin. 

- Am făcut o greșeală că am păstrat secretul, spuse ea 
cu aceeași voce firavă şi chinuită. Trebuia să-ți spun. 

Stevie se așeză pe pat și luă mâna mamei sale între ale 
ei. Era rece și uscată, cu bătături în palmă de la roata 
olarului. 

-Ce să-mi spui? 

- De tatăl tău. 

Lui Stevie îi sări inima din piept. 

- Dar credeam... 

Mama ei n-o lăsă să-și termine propoziţia. 

-Am încercat doar să te protejez, trebuie să mă crezi. 
Lacrimi i se scurgeau din colţurile ochilor de un albas- 
tru pal şi i se prelingeau pe tâmple şi în păr. Mi-era tea- 
mă de ce s-ar fi putut întâmpla dacă se afla adevărul. 
Reporterii ne-ar fi hărțuit oriunde ne duceam, oamenii 
s-ar fi zgâit la noi şi ar fi făcut presupuneri... Şi poate 
chiar mai rău. Dar ar fi trebuit să-ţi spun. Aveai dreptul 
să știi. 

Stevie se uită lung la ea, șocul pătrunzându-i în valuri 
în ungherele tainice ale minţii. În tot acest timp, fusese 
făcută să creadă că Nancy nu ştia decât puțin mai mult 
ca ea. 

-Dacă pe atunci nu eram sigură, continuă Nancy, 
acum ştiu și doar uitându-mă la tine. 

Se întoarse spre Stevie cu un zâmbet slab şi trist înti- 
părit pe buze. li semeni leit. 

Stevie simţi cum se albeşte la față. Vocea părea să-i 
vină din altă cameră când îngăimă: 

- Cine e? 

Nancy îşi mută privirea la televizor, unde pe CNN 
era difuzat un videoclip vechi al lui Grant Tobin, în con- 
cert cu Astral Plane - un tânăr slăbuț care se mișca pe 
scenă ca argintulviu, cu buclele negre încadrându-i faţa 

şi cu ochii săi de Rasputin, care captivaseră o întreagă 
generație, aruncând văpăi pe fundalul chipului său pa- 
lid cu osatură fină. Nancy ridică un deget tremurând şi 
arătă înspre ecran: 

- Ele. 


Primăvară 


Primăvară, primăveri s.f. 1. Unul dintre cele 
patru anotimpuri; urmează după iarnă și precedă 
vara, cuprinzând (în emisfera noastră) intervalul 
dintre echinocțiul de la 21 martie și solstițiul 
de la 21 iunie. O Expr. Primăvara vieţii = tinere- 
țea; tineretul. 2. (adverbial; art.) În timpul sau 
în cursul acestui anotimp; în fiecare primăvară. 
3. Fig. (la pl.) Ani (de tinereţe). Are 20 de primă 
veri. pa şi: primăvâră] -lat. primavera. 


capitolul 1 


-La naiba, unde sunteţi cu toții? mormăi Franny, 
întrebându-se ce îi reținea pe prietenii ei. 

Cel puţin Stevie avea o scuză - zborul ei fusese deca- 
lat. Şi Emerson se dusese înapoi la hotel, unde aștepta 
să-i treacă mahmureala, consecinţa serii trecute, când 
băuse prea mult la recepţia de la Graduate Center. 
Mormăise, amețită și cu capul vârât sub pernă, pe când 
Franny ieșea din cameră, că avea să se dea jos din pat 
de îndată ce înceta să se învârtă camera cu ea. Nimeni 
nu ştia unde era Jay. Franny rămăsese singură timp de 
aproape o oră, zâmbind de-o dureau fălcile, aparent sin- 
gura femeie care nu avea soț, dar era prezentă la acest 
eveniment și nu risca să-și luxeze cotul de la atâta arătat 
de poze cu puștii ei. 

Se simţea o intrusă la acea reuniune cu colegii de 
facultate. 

şi puse cupa goală de şampanie pe tava unui chelner 
i mai luă un cocktail Mimosa, așezându-se comod pe 
banca de fier forjat de pe malul iazului cu crapi koi. Pri- 
vind cu atenţie locul cu peluze bine îngrijite şi copaci, 
unde mișunau foștii ei colegi, sporovăind unul cu altul 
şi gustând din aperitive, se gândi: „Cine sunt oamenii 
ăştia?“ Chiar și cei mai radicali, care se luptaseră cu mo- 
rile de vânt împreună cu ea la Princetoniani, în uniforme 
de camuflaj uzate și în ghete Doc Martens, se transfor- 
maseră în avocați, bancheri sau administratori de fon- 
duri de investiţii, toți căsătoriţi şi cu copii. Copii care, 
dacă te luai după ce spuneau ei, erau cei mai drăgălași, 
cei mai talentați de pe planetă. 

Unde fusese ea în toți acei ani? se întreba Franny. 

Bine, își văzuse de carieră. Deşi nu una cu un salariu 


! Ziar independent publicat de studenţii de la Universitatea 
Princeton (n.red.) 

de şase cifre - dacă nu erai Mort Janklow sau Binky 
Urban, să fii agent literar era mai mult o chestie de pres- 
tigiu decât de bani ~, cu toate că nutrea speranța că avea 
s-o descopere pe viitoarea J.K. Rowling. Dar unde era 
soțul despre care presupusese, naivă cum era când termi- 
nase facultatea, că avea să-i fie alături acum? Unde erau 
fotografiile de copii pe care să le ţină în portmoneu? 

Oare greşise cu ceva? 

Adevărat, nu era o femeie superbă ca Emerson; dar 
nici urâtă nu era. „Comună“ era cuvântul cel mai des 
folosit pentru a o descrie, cu părul ei bogat, negru şi câr- 
lionţat și cu un corp drăguţ, deşi nu arăta ca al unei fete 
din posterul revistei Playboy, după care salivau producă- 
torii de sutiene cu burete sau de blugi mulaţi. Dar nici 
nu era atât de pretențioasă. Un tip nu trebuia să arate 
ca o stea de cinema sau să fie cel mai bun din branşă. 
Şi nici nu trebuia să fie neapărat evreu - mama ei, fie-i 
țărâna ușoară, n-ar fi putut înțelege. Trebuia să fie doar 
inteligent, blând şi bun la pat... şi să vrea copii la fel de 
mult ca ea. 

Tocmai atunci observă un tip înalt și zvelt alergând 
în direcția ei, pe întinderea de smarald a peluzei ce urca 
de la şosea înspre colina pe care se afla reședința fami- 
liei Hartley - adică a Pamelei Harteley, născută Bendix, 
care găzduia evenimentul împreună cu soţul ei ~, la adă- 
postul ramurilor ocrotitoare ale ulmilor bătrâni. Il recu- 
noscuse pe Jay și de la jumătate de kilometru distanță, 
cu picioarele lui agile şi cu claia de păr blond ca spicul 
grâului, care îi cădea pe frunte când alerga. Purta o pe- 
reche de blugi foarte uzaţi la genunchi şi un hanorac 
bleumarin ce trebuia să fi avut cel puţin zece ani. Ceea 
ce însemna că, şi fără să facă vreun efort, se încadra per- 
fect în rândul celor din familii vechi şi bogate, dintre 
care mulți erau îmbrăcați asemănător; în același timp, îi 
amintea că era prea elegant îmbrăcată, singura femeie de 
aici care purta pantofi cu toc de la Prada. 

O văzu pe Franny și îi făcu semn cu mâna, cu un 
rânjet lățit pe chip, fără a le băga în seamă pe celelal- 
te femei care întorceau capul în direcţia lui - o parte 
din farmecul lui Jay era că nu părea să bage niciodată 

în seamă efectul pe care îl avea asupra reprezentantelor 
sexului frumos. 

-Îmi pare rău. Nici nu poți gi închipui ce trafic e la 
intrarea pe autostradă, se scuză el când ajunse lângă ea. 

Franny îi aruncă o privire severă, iar el mărturisi, ri- 
dicând din umeri; 

- Bine, am plecat târziu. Viv se simțea cam rău. 

Îl rugase să se ducă la magazinul de produse naturiste 
să-i ia ceva din plante, îi explicase el. 

Franny nu se îndoia de asta. De când rămăsese gra- 
vidă, Vivienne era obsedată de sănătate. Se consulta cu 
nutriționistul ei în fiecare zi, şi devenise o autoritate în 
materie de remedii homeopate. Dacă fonfăia puţin sau 
avea un junghi, îi telefona imediat doctorului. Jay nu 
avusese o clipă de liniște de când îi ieșise pozitiv testul 
de sarcină. 

- Ce vrea să ştie ea, continuă el, e cum de sunt eu atât 
de calm în privinţa copilului. 

Franny se dădu mai încolo să-i facă loc pe bancă și-l 
luă de braț. 

- la-o ușurel, îi spuse ea, simțind o umbră de invidie, 
ca întotdeauna când era vorba despre sarcina nevestei 
lui. E ca atunci când ia foc o clădire: există mereu o per- 
soană care le spune tuturor să nu intre în panică. Unul 
din voi trebuie să fie acea persoană. 

-Cred că mă ajută mult faptul că am crescut la fer- 
mă, zise el. 

Ea își dădu ochii peste cap. 

- Eu îmi caut un soț, şi tu îmi vorbeşti de zootehnie. 

~ Măcar ești în locul potrivit. Nu duci lipsă de preten- 
denţi aici, remarcă Jay, oprindu-și privirea la un grup de 
bărbaţi care sporovăiau în apropiere. 

- Sunt toți însurați. Deși, din câte am văzut, adăugă 
ea, gândindu-se la pozele de familie după care suspina 
pe bună dreptate, sunt foarte virili, 

- Oricum, am adus pompiţa pentru inseminare artifi- 
cială, în caz de nevoie. 

Ochii albaștri ai lui Jay sclipiră de veselie. Toată săptă- 
mâna o tachinase cu faptul că această reuniune putea să 
fie o ocazie de a găsi potenţiali donatori de spermă. 

Franny se uită chiorâș la el. 

-Te rog, încetează! Vorbeşti de parcă aș vrea să-mi 
cumpăr o maşină nouă, 

- Tot ce spun e că există mai multe mijloace prin care 
să-ți atingi scopul. Oricum, aici este vorba să-l găsești 
pe Mr. Ideal. 

Jay ridică cocktailul Mimosa pe care îl luase de pe 
O tavă. 

~ Găsește-mi-l la timp! 

Potrivit specialiștilor, la 36 de ani, se apropia deja de 
vârsta limită a fertilităţii, căci ovulele ei își micşorau di- 
mensiunile chiar și acum, cât ei stăteau de vorbă. Dacă 
nu făcea un copil în curând, avea să se uite toată viața 
cu jind după cărucioare. 

-Dar Stu? Nu ai ieşit cu el în facultate? Jay arătă în- 
spre un bărbat solid, brunet, în pantaloni kaki de uni- 
formă şi un sacou șifonat din pânză, care se învârtea 
încoace și încolo, vorbind la mobil, pare-se despre o 
afacere urgentă, 

- Doar pentru foarte puţin timp, îi aminti ea. Scurta 
ei idilă cu Stu Felder se terminase când ea îi spusese, pe 
când o mozolea în bibliotecă într-o seară, că nu avea de 
gând să facă sex cu el nici atunci şi nici altă dată. Foar- 
te nedumerit, el o întrebase dacă nu cumva îi plăceau 
fetele; evident, lui Stu nici nu-i trecuse prin minte că 
motivul putea să fie chiar el. Oricum, dacă i-aş cere-o, 
ar crede că o fac pentru că sunt lesbiană și nu pot avea 
un copil pe cale normală. Sau ar insista să renunțăm la 
pompiţa pentru inseminare artificială. 

- Ar fi asta chiar atât de groaznic pentru tine? 

Ea se uită gânditoare la Stu. 

-Arată bine, dacă la asta te referi. Dar nu este ge- 
nul meu. 

- Credeam că vorbim aici despre donatori de spermă, 
nu despre eventuali parteneri de viață. 

- Bine, cum zici tu, dar n-ar trebui măcar să-mi placă 
persoana? 

Jay îşi învârti nepăsător în mâini ochelarii a căror 
ramă scânteia în lumina soarelui, pe când şedea aple- 
cat în faţă, cu coatele pe genunchi. Își ridică privirea 


r 

să se uite la ea, dându-și deoparte șuvița care îi cădea tot 
timpul în ochi - ochii lui albaştri precum cerul preriei 
la vremea cositului, cu riduri fine ce radiau din colțuri 
ca razele de soare. 

- Ai putea găsi o variantă mai ușoară pentru tine. 
Fără certuri, fără obligații. 

Cu alte cuvinte, de ce să nu se scutească de suferință 
și să se ducă direct la o bancă de spermă? Răspunsul era 
simplu: Bobby. Fratele ei, care se aruncase în fața me- 
troului de Brooklyn, încercând fără îndoială să scape de 
agenţii guvernamentali care își închipuia că-l urmăreau 
tot timpul. Amintirea îi stârni o durere slabă. Bietul 
Bobby! El nu ceruse să se nască în acest fel. Dacă aceeași 
genă defectă era latentă și în ADN-ul ei? Cum ar putea 
să-și asume un astfel de risc și să facă un copil cu un do- 
nator anonim care poate ascundea cine ştie ce secrete? 

- Nimeni nu spune că trebuie să fie ușor, răspunse ea 
cu o detaşare care nu-l păcăli nici o clipă pe Jay, lucru 
trădat de felul în care se uita la ea. Uite cât timp ţi-a 
luat ţie. 

Atunci când Jay se însurase în cele din urmă, ea, 
Em şi Stevie răsuflaseră uşurate. Erau așa sătule să 
tot fie întrebate dacă Jay era dispus să se însoare, încât 
Franny fusese gata să-l ia de bărbat doar ca să astupe 
gura tuturor. Se ridică brusc de pe bancă. 

- Trebuie să mă duc la toaletă. Rămâi tu să te uiţi 
după Em şi Stevie? Trebuie să apară din clipă în clipă. 
Porni spre casă, împleticindu-se puţin de la cele două 
cocktailuri Mimosa pe care le dăduse pe gât, dar încercă 
să meargă în linie dreaptă. La facultate, prietenele ei o 
tachinau că băieții care o scoteau în oraș scăpau ieftin - 
trei beri și era sub masă. 

Tocmai se întorcea spre Jay, câteva minute mai târziu, 
când se întâlni pe neașteptate cu Stu Felder. 

- Măi să fie, Franny Richman! o salută el, şi faţa lui 
oacheșă, cu veșnica barbă crescută peste zi, se lumină. 
Nu te-ai schimbat deloc. Atrăgătoare ca întotdeauna. 

Franny nu simți nimic în afară de faptul că părul i se 
cârlionța de la umezeala din aer și că asuda la subsuori, 
dar totuși zâmbi. 

- Bună, Stu. Și tu arăţi bine. Cu ce te mai ocupi în 
ultima vreme? 

- Fac bani. Îşi masca îngâmfarea cu un ton fals. 

- Eşti în afaceri imobiliare, nu? 

| căutase în registrul foștilor studenţi. 

- Cam așa ceva, răspunse el, adăugând cu destulă 
modestie că nu se ocupa de case din suburbii. Dar tu? 

Ea ridică din umeri. 

- [mi câştig existenţa, 

Apoi îl lămuri că nimeni nu se îmbogăţea din mese- 
ria de agent literar. 

- Eşti căsătorită? Când ea scutură din cap, el spu- 
se, râzând pe înfundate: Slavă Domnului! Începusem 
să cred că sunt singurul de aici fără un cont deschis la 
Toys ‘R Usi. 

Frany îi zâmbi înțelegătoare. 

- Mie-mi spui?! 

- Deci nu te-ai încumetat niciodată? 

Ea scutură iar din cap. 

- Nu, deși aş vrea măcar un copil înainte să fie prea 
târziu, 

El ridică o sprânceană. 

- Să nu-mi spui că te gândești să rămâi singură. 

- Fac mai mult decât să mă gândesc, 

Franny regretă imediat ce îi ieșiră cuvintele din gură, 
La naiba! Ridică sugestiv din sprâncene. De ce îi scăpase 
porumbelul? Și tocmai în faţa lui Stu, dintre toți oame- 
nii de pe lume. 

- Păi, dacă ai nevoie de un voluntar... 

Dintr-odată, se trezi din nou în Biblioteca Mudd, Stu 
cu o mână pe sub bluza ei și cu cealaltă strecurându-se 
mai jos de talia blugilor. 

- Mersi, o să ţin minte, îi răspunse ea sec. 

-Ce-ar fi să continuăm discuţia asta la cină într-o sea- 
ră? Eşti liberă sâmbăta viitoare? o întrebă el. 

Ea îşi aminti că în registrul foştilor studenţi apărea în 
dreptul numelui lui Stu o adresă din Manhattan și simţi 
o strângere de inimă. În ce Dumnezeu se băgase? 


! Cel mai mare magazin de jucării din SUA (n.tr.) 

-Mă tem că nu. Franny făcu un pas înapoi, zâmbe- 
tul pierindu-i de pe faţă în timp ce minciuna îi ajungea 
pe buze. Am un client care vine din alt oraș. De fapt, 
agenda mi-e cam plină în momentul de față. În plus, 
nu-mi văd capul de atâtea manuscrise. Ridică din umeri 
a neputinţă și mai făcu un pas înapoi. Uite ce e, acum 
trebuie să plec. Mă bucur că te-am văzut... 

Dadu să plece, dar el o prinse de braț, apropiindu-se 
așa mult de ea, că îi simţi respiraţia pe față. „Nu sunt 
singura care a băut prea mult“, se gândi ea. 

- Nici nu ştii ce pierzi, îi spuse el pe un ton ironic, 
dar ochii care o măsurau cu răceală erau ai unui bărbat 
care îşi pusese ceva în cap. Stu nu era obișnuit să piardă, 
iar ea era o afacere pe care nu reușise încă s-o încheie. 

-În acest caz, nu-mi rămâne decât să visez, nu? repli- 
că ea, eliberându-și braţul din strânsoare. 

Cu coada ochiului, îl văzu pe Jay venind spre ei. 

După expresia de pe faţa lui, era clar că auzise sufici- 
ent din schimbul lor de replici ca să simtă nevoia de a-i 
sări în ajutor. 

-Và deranjez? întrebă când ajunse lângă ei. 

Tonul îi era plăcut, dar îl fulgeră pe Stu cu o privire 
iscoditore şi tăioasă. 

Raäñjetal lui Stu rămase intact. 

- Tocmai îi ofeream lu Franny serviciile mele. Din 
tonul lui reieșea clar că nu discutaseră despre afaceri. 
Dar poate are o ofertă mai bună. 

- Adevărul e că are. Jay o luă pe după umeri. Pe mine. 

- De ce i-ai spus asta? șuieră Franny în timp ce se re- 
trăgeau pe pajiște. Se simțea nejustificat de iritată, deşi 
cu câteva clipe înainte îl binecuvântase pe Jay în sinea 
ei că îi venise în ajutor. Acum o să răspândească zvonul 
că suntem amanți. 

Sigur, în pei pată cochetase o vreme cu ideea - ce 
femeie normală nu ar fi făcut-o? ~, dar el era pe atunci 
încurcat cu Megan Keisser, o blondă cu picioare lungi, 
studentă la științe politice, care mai târziu s-a măritat cu 
un judecător de la Curtea Supremă. Franny se bucura 
acum că nu mersese așa departe cu el. Amanţii vin şi 
pleacă, prietenii îți rămân mereu alături. Pe lângă asta, 


26 Eileen Goudge 


nu se vedea iubindu-l pe Jay mai mult decât îl iubea 
deja. 

El zâmbi și oftă. 

-Cred că nu-i niciodată prea târziu să fii armăsarul 
campusului. 

Franny scoase un geamăt. 

- La cum îl ştiu pe Stu, va susține că te-ai culcat și cu 
Stevie şi cu Em. 

- Propriul harem? Hmmm... e o idee. 

-În cazul lui Em, va trebui să stai la coadă. De când 
o cunoştea Franny pe Em, în jurul ei se înghesuiau băr- 
baţii, deşi, după divorț, femeia își jurase să nu se mai 
vadă cu nimeni. Și se pare că Stevie iese din discuţie, 
cel puţin pentru moment. Franny îl puse la curent cu 
ultima veste: Stevie și Ryan se despărţiseră de curând. 
Stevie îi telefonase în lacrimi seara trecută. 

Jay se încruntă, plin de compasiune. 

- Sărmana Stevie! 

- Mai întâi află că tatăl ei e ticălosul de Grant Tobin. 
Şi acum asta. Franny oftă, îl luă pe Jay de braţ și se spri- 
jini ușor de el, ca să nu i se afunde tocurile în pământul 
moale. Deși nu pot spune că îi găsesc vreo vină lui Ryan. 
N-a făcut decât s-o ceară de soție. Nu e vina lui că Stevie 
nu se simte în stare să-şi asume vreun angajament. 

-Din ce-mi spui nu reiese că la refuzat categoric, 
replică Jay. 

- Dar nici n-a fost prea entuziasmată. Cred că, pentru 
Ryan, lipsa unui răspuns înseamnă nu. Franny scutură 
din cap, întrebându-se cum de o persoană atât de inte- 
ligentă ca Stevie putea fi aşa proastă când venea vorba 
despre iubire. Aș fi vrut să se hotărască într-un fel sau 
altul, ca să ne liniștim cu toţii. 

- Poate e mai bine să fii ca Em, să ştii ce nu vrei, 
comentă el. 

- Dacă tot vorbim despre diavol, mă întreb de ce nu 
vine odată. 

Franny se uită la ceas şi se încruntă. O lăsase pe 
Emerson la hotel să-și revină din mahmureală. Oare 
hotărâse să sară şi peste brunch? Nu, nu-i stătea în fire. 
Când spunea că merge undeva, puteai să te bazezi pe ea. 

Dacă Franny ar fi trebuit s-o descrie pe Emerson într-un 
singur cuvânt, acesta ar fi fost „serioasă“. Chiar și după 
cele patru pahare mari de votcă pe care le dăduse pe 
gât la recepţie, reuşise să găsească doi potenţiali clienţi 
pentru firma ei de PR. Dacă nu cădea acoperișul de la 
Nassau Inn peste ea, avea să vină la întâlnire. 


Chiar în acel moment, Emerson Fitzgibbons încon- 
jura cvartalul în căutarea unui loc de parcare, capul pul- 
sându-i pe ritmurile melodiei formaţiei Coldplay care se 
auzea din boxele casetofonului din mașină. O, Doam- 
ne, de ce băuse atât de mult seara trecută? De obicei nu 
bea decât apă Perrier. Altfel, cu toate evenimentele la 
care lua parte, ar fi ajuns beţivă. Trebuia să fie mereu 
cea mai bună, nu numai pentru clienții săi, ci și pentru 
Ainsley... şi pentru mama ei. 

Ridurile de pe frunte i se adânciră, Nu, nu voia de- 
loc să se gândească la mama ei astăzi. Își luase un week- 
end liber, departe de orice avea legătură cu Marjorie 
Kroft Fitzgibbons. 

O pisică îi tăie calea şi Emerson apăsă tare pe frână, 
făcând mașina Lexus să se răsucească într-o parte și tri- 
miţând un junghi prin tâmplele care-i pulsau. Doam- 
ne, Dumnezeule! Dacă ar fi fost un copil și ea n-ar fi 
putut opri la timp? Era cel mai cumplit coșmar al său, 
după care venea cel în care pățea ceva fiica ei. La urma 
urmei, o persoană ajungea la vârsta adultă doar dacă 
avea noroc. Nu era viaţa însăși un accident ce aștepta 
să se întâmple? 

Se abţinea cu greu să nu o avertizeze pe Franny să 
aibă grijă ce își dorea. Emerson își adora fiica, dar să-și 
crească singură copilul era cel mai greu lucru pe care îl 
făcuse vreodată. Mai greu decât să pornească de la zero 
firma de PR; mai greu decât să trateze cu clienţii dificili, 
pe care trebuia să-i crească practic la sânul ei, cu produ- 
cătorii TV, editorii de reviste și reporterii care îl făceau 
pe Saddam Hussein să pară un pisoiaș. Şi nu numai în 
zilele în care se simţea cu moralul la pământ. Era o grijă 
permanentă. Oare proceda bine? Sau îi distrugea viața 
fiicei sale aşa cum i-o distrusese mama ei pe a sa? 

Dar, în această frumoasă zi de primăvară, pe când 
conducea pe străzile liniștite ale cartierului rezidenţial 
de lângă campus, se părea că nimic rău nu o pândea de 
după colț. Dacă n-ar fi fost mahmureala, ar fi putut 
chiar să se amuze. Desigur, amuzamentul era o noțiune 
relativă - Emerson nu-și mai aducea aminte când se dis- 
trase ultima dată fără nici o reținere. Dar drumul până 
aici, pe care îl făcuse ieri cu Franny, sporovăind întruna 
ca pe vremuri, îi făcuse mai bine decât o săptămână în- 
treagă petrecută la Canyon Ranch. În ultimele douăzeci 
şi patru de ore scăpase de grija fiicei sale, care era pe 
mâini bune la tatăl ei, fostul soț al lui Emerson, Briggs, 
sau la bunica ei, care îl chinuia, fără îndoială, pe noul 
infirmier de noapte pe care îl trimisese agenţia în locul 
ultimei asistente care își dăduse demisia - a treia în mai 
puţin de șase luni. 

Şi în curând avea să se vadă cu Stevie şi cu Jay. 
Emerson își aminti nopţile de la cămin, în care se 
duceau cu toţii în camera unuia dintre ei, beau vin ief- 
tin până spre dimineaţă și discutau despre toate cele. 
Deşi erau diferiți, aveau ceva în comun: erau toţi patru 
bursieri. Singura deosebire era că nimeni n-ar fi crezut 
asta în privinţa ei, dat fiind neamul din care se trăgea. 

Tocmai intra în alt cvartal, regretând că nu fusese in- 
spirată să ia metroul, ca Franny, când ochi în cele din 
urmă un loc de parcare. Spaţiul era strâmt, dar reuşi 
să se strecoare, rămânându-i doar câţiva centimetri din 
bara din spate pe aleea de alături. 

Când cobora din maşină, un bărbat solid în pantaloni 
de trening ieşi în fugă din casa în fața căreia parcase, 
zbierând la ea: 

- Hei, cucoană! Ce naiba faci aici? 

- Pardon? Emerson ieși din mașină în toată splen- 
doarea ei, o amazoană de aproape un metru opt- 
zeci înălţime, care părea şi mai înaltă în pantofii ei 
Christian Louboutin cu talpă ortopedică. 

- Îmi blochezi ieșirea de pe alee! El făcu semn spre 
cei câțiva centimetri cu care strălucitorul Lexus argin- 
tiu trecea de bordură. Dar, în vreme ce continua să se 
uite fix la el, Em văzu o umbră de nesiguranţă în ochii 

lui. Părea să nu fi întâlnit prea multe persoane cu sânge 
nobil din vechea tagmă, care odinioară stăpâneau carti- 
ere ca acesta cu o mână de fier ascunsă într-o mănușă 
de catifea. Pe atunci, era de-ajuns o privire disprețuitoa- 
re, un epitet elocvent șuierat printre dinţi pentru a pune 
la punct pe cineva cu un statut social inferior. Ea o știa 
foarte bine. O văzuse pe mama ei făcând așa ceva de 
nenumărate ori. De fapt, nu era oare Marjorie aceea pe 
care o imita acum, reacția ei instinctivă când era prinsă 
la înghesuială? Nu fiindcă s-ar fi crezut mai bună decât 
altcineva, ci pentru că era singura metodă de apărare pe 
care o avea la dispoziţie. 

-Chiar așa? îi răspunse ea, privind culoarul îngust 
prin care el ar fi putut să iasă cu mașina dacă făcea ceva 
manevre. 

- Nu mă face să chem poliţia! îi strigă el, însă pe un 
ton lingușitor, care îi dădea de înţeles că ameninţarea 
lui era doar o vorbă aruncată aiurea. 

Marjorie ar fi făcut o remarcă bine ţintită chiar şi la 
adresa impertinenţei lui de a deţine o casă în fostul bas 
tion al aristocrației. Încotro se îndrepta această lume, ar 
fi sugerat tonul ei, dacă oamenii civilizaţi nu mai puteau 
ieși din casele lor fără să fie apostrofați de micii bur- 
ghezi? Dar Emerson era mai speriată de comportamen- 
tul ei decât de al lui. De ce se purta așa? Omul avea tot 
dreptul să-i ceară să-și mute mașina. 

Spatele i se încovoie puțin, și expresia i se îmblânzi, 
devenind una rugătoare. 

- Uite ce e, mi-ai face o imensă favoare dacă m-ai lăsa 
să parchez aici. Dacă nu poţi să ieşi, poți să mă suni 
pe mobil. li înmână o carte de vizită. În mod normal, nu 
ţi-a fi dat bătăi de cap, dar acum sunt în mare întâr- 
ziere. li aruncă o privire imploratoare. 

Omul ezită, oscilând între satisfacerea mândriei lui 
de bărbat şi dorinţa de a face pe băiatul bun. Într-un 
final, cedă, spunându-i cu ciudă: 

- E-n regulă. Dar nu-mi place să aştept. 

- Mulţumesc. Apreciez foarte mult gestul. Îi aruncă 
o privire plină de recunoștință şi se îndepărtă înainte 
ca bărbatul să se poată răzgândi. 

Bărbatul ar fi fost poate surprins să afle că existase 
o perioadă în viața lui Emerson în care se simțise cea 
mai mare impostoare din lume. Ceea ce văzuse restul 
lumii era o tânără femeie echilibrată care se bucura 
de toate avantajele - locuia în Park Avenue, era tre- 
cută în Social Register!, era înscrisă la una dintre cele 
mai bune școli particulare din oraș - dar totul era o 
impostură. Mama ei era ruinată: datora bani tuturor, 
de la măcelar la avocatul care se ocupa de bunurile ei, 
atâtea câte mai rămăseseră după ce murise tatăl lui 
Emerson. Dacă apartamentul lor nu ar fi fost protejat 
de lege, ar fi trebuit să se mute într-unul dintre cartiere- 
le de la periferie - echivalentul Siberiei, după cum gân- 
dea Marjorie. Emerson ajunsese la școala Chapin pentru 
că Marjorie își amanetase bijuteriile, își vânduse tablo- 
urile și împrumuta de la toată lumea bani pentru taxe. 

n opinia ei, școala publică era la fel de neconceput cum 
era și să locuiască în Queens. Familia Fitzgibbons ar fi 
încetat să existe pentru cei din lumea bună. 

Până să ajungă la Princeton și să devină prietenă 
cu Jay, cu Stevie și cu Franny, care avuseseră și ei mult 
ghinion în viaţă, nu reușise să lase garda jos. Noaptea 
în care li se destăinuise, după ce dăduse fiecare pe gât 
al cincilea pahar din sticla de tequila pe care Stevie o 
adusese pe ascuns în cămin, fusese ca potopul lui Noe. 
Emerson udase perna de lacrimi în timp ce Franny o 
mângâia pe păr, iar Jay şi Stevie îi șopteau cuvinte de 
consolare. După aceea, toţi spuseseră lucruri stânjeni- 
toare despre părinţii lor, 

Acum iuți pasul, nerăbdătoare să-și revadă prietenii, 
Nu se mai întâlnise cu Stevie de la nunta lui Jay. Asta 
fusese... cu doi ani în urmă? Emerson era căsătorită cu 
Briggs pe atunci, dar acum Jay era singurul dintre ei care 
purta verighetă. Căsnicia ei se năruise ca un castel din 
cărţi de joc, Franny încă mai căuta iubirea, iar Stevie 
susţinea că ar prefera să i ṣe scoată toți caninii decât să 
se mărite, 


1 Un anuar în care sunt incluse cele mai de seamă personalități ale 
vieţii sociale dintr-o comunitate (n.tr,) 


„N 

Ajunsese la o aruncătură de băț de reședința familiei 
Hartley, când văzu un taxi care trăgea pe dreapta. Din el 
ieși Stevie, în blugi cu talie joasă și un top mulat care îi 
lăsa la vedere abdomenul plat, bronzat și inelul din bu- 
ric. De la distanţă, părea mai aproape de 16 ani decât de 
36, cu părul ei scurt de culoarea penelor de cocoș, dat 
cu gel în așa fel încât să formeze ţepi și cu încheieturile 
ei subţiri împodobite cu brățări mari de argint care îi 
alunecară pe braţe în sus şi în jos când își scoase vali- 
za din portbagaj. Mai zăbovi la bordură după ce plecă 
taxiul, uitându-se la casa de pe peluză, apoi chipul i se 
lumină când o văzu pe Emerson, 

- Em! strigă ea, făcând o mică piruetă înainte să aler- 
ge spre prietena ei, scoțând un chiot de încântare. 


În drum spre reuniune, Stevie nu fusese într-o dispo- 
ziţie prea bună. Zborul ei de pe LAX! decolase cu întâr- 
ziere şi aterizase pe Newark? doar ca să afle că Avis? nu 
îi înregistrase rezervarea. Se părea că nu existau nicăieri 
mașini de închiriat, aşa că fusese nevoită să ia un taxi. 
Singurul ei noroc fusese că șoferului i se făcuse milă de 
ea; o informase la pornire că nu avea să-i ia bani pentru 
drumul de întoarcere, după cum era obiceiul în cazul 
curselor din afara Manhattanului. 

- Pari o fată drăguță, îi spuse el în chip de explicaţie. 

- De fapt, nu sunt drăguță deloc, îi răspunse ea. „În- 
treabă-l pe iubitul meu, el are să-ți spună.“ Dar îţi mul- 
țumesc oricum. 

- Ai călătorit bine? o întrebă el, pe când treceau prin 
bariera de pe autostradă. 

Ea se uită în oglinda retrovizoare și îi văzu ochii de 
un albastru spălăcit, 

- Avionul nu s-a prăbuşit - asta-i important. Nu avea 
nici un chef de sporovăială, dar tocmai i se spusese că 
era o persoană drăguță. Pe lângă asta, avea să fie un 
drum lung. 


! Aeroportul din Los Angeles (n.tr.) 
2 Aeroportul din New Jersey (n.tr.) 
3 Firmă care închiriază maşini (n.tr.) 

-Stai în Jersey? 

- Nu, sunt în vizită. Locuiesc în L.A. 

Şoferul vru să știe dacă avea familie în acea zonă, iar 
ea îi spuse că singura sa familie era mama ei, care stătea 
aproape de ea. Stevie nu vedea de ce să-i spună că avea 
şi un tată. Grant Tobin. N-avea probabil habar de exis- 
tenţa ei și, judecând după zidul de care se izbise când 
încercase să ia legătura cu el, avea toate şansele să nici 
nu afle vreodată. 

- Am nevasta în Cehoslovacia. 

Şoferul vorbea cu nostalgie în glas, 

- Trebuie să-ți fie dor de ea. 

El încuviinţă din cap. 

- Un bărbat fără soție nu e bun de nimic. 

Gândindus-se la Ryan, o trecu un fior dureros. 

- N-am fost niciodată căsătorită, așa că n-am de unde 
să știu. Dar te cred pe cuvânt. 

Ochii spălăciți din oglinda retrovizoare o priveau 
plini de curiozitate. 

- Nu ai un iubit? 

Ea se uită lung pe fereastră la peisajul industrial 
cenușiu care amintea de trecut. 

- Momentan e greu să-ți răspund la întrebarea asta. 

Îi veni iar ceva în minte, Joia trecută, ea și Ryan 
petrecuseră o seară plăcută la Buffalo Club, în Santa 
Monica. lar când venise desertul, fusese uluită să vadă, 
în loc de creme brilte pe care o comandase, o tartă 
de lămâie cu glazură de ciocolată, pe care scria: „Vrei să 
fii soția mea?“ Fusese atât de uluită, încât nu fusese în 
stare decât de o replică prostească: 

- Uau! Cum de le-au încăput atâtea litere? 

Ryan zâmbise un pic șovăielnic. 

- Doar nu-i chirurgie pe creier, 

- Totuși, nu le-a tremurat mâna. 

- Stevie... Zâmbetul lui fusese înlocuit de o expresie 
destul de exasperată. N-ai nimic să-mi spui? 

În privirea lui era atât speranţă, cât și prudență. 
Ea ştia ce voia el să audă - „Da, mă mărit cu tine“ -, 
dar cuvintele îi rămăseseră în gât ca o bucăţică de carne 

și nu mai ieșeau de acolo. Exista oare o manevră 
Heimlich pentru teama de angajamente? 

Privind în jos, îi spusese cu blândeţe: 

- Te iubesc, Ryan. Ştii că așa e. Dar... e un pas atât 
de important. 

- Dar și acum trăim practic împreună, îi amintise el. 

„«Practic» e cuvântul esenţial în această situaţie“, se 
gândise ea. 

- Şi e grozav! spusese, uitându-se în ochii lui Ryan, 
care o privea cu tot mai multă răceală. Vezi, asta cred eu, 
Ce avem e atât de bun, de ce să stricăm totul? 

- Nu ştiam că prin căsătorie doar strici totul. Vocea îi 
era glacială. Faţa lui, de obicei expresivă, cu buze pline şi 
ochi mari, cenușii, tot așa de sinceri ca obiectivul came- 
rei cu care surprindea trăirile oamenilor, se împietrise. 

- Te iubesc la fel de mult. Nimic nu s-a schimbat, 
spusese ea, 

n căldura din restaurant, ciocolata de pe tartă înce- 
puse să se topească, astfel stropi micuţi ca niște lacrimi 
se scurgeau printre litere, estompându-le. Lui Stevie îi 
venise să plângă când văzuse durerea întipărită pe chi- 
pul lui Ryan. Cum de nu se așteptase la asta? El făcuse 
destule aluzii. 

- Deci răspunsul tău e nu, spusese Ryan pe un ton 
blând. 

- N-am zis asta. 

- Nici nu trebuia. 

- Îmi pare rău. Stevie întinsese mâna spre a lui, dar 
el și-o retrase, şi ea nu reușise să-i atingă decât vârfurile 
degetelor. 

El achitase nota cât timp Stevie era la toaletă. Nu-și 
mai vorbiseră decât când erau în drum spre casă. Când 
ea remarcase că Ryan alesese o ieşire greșită de pe auto- 
stradă, el îi explicase că voia s-o lase acasă la ea. Stevie 
se gândise să rămână la el peste noapte - cele mai multe 
haine ale ei erau în apartamentul lui şi, pe deasupra, era 
mai aproape de aeroport ~, dar, uitându-se la el, înţele- 
sese că era mai bine să nu obiecteze. 

- Călătorie plăcută! îi urase el bățos când Stevie cobo- 
râse din mașină în faţa apartamentului ei. 

- Te sun când mă întorc. 

Durase ceva timp până să-i răspundă: 

- Ştii ceva? Mai bine nu. Părea mai mult obosit de- 
cât furios. În lumina farurilor, reflectată de ușa garaju- 
lui, chipul lui, încadrat de părul negru răvăşit, era ca o 
fotografie alb-negru într-o ramă. 

Lui Stevie i se tăiase respiraţia. 

-= Vrei să spui... 

El n-o lăsase să-şi termine fraza. 

-Cred c-ar fi bine să stăm despărțiți pentru o vreme. 

Lui Stevie i se contractase gâtlejul, vocea clară, auto- 
ritară, pe care o folosea în propriul avantaj la conferin- 
tele de presă şi la evenimentele oficiale, îi ieşise firavă, 
aproape copilărească: 

- Ryan, să ştii că e adevărat ce ţi-am spus mai înainte. 
Chiar te iubesc. Nu îmi doresc să fiu cu nimeni altcine- 
va. Dacă mai ai răbdare un timp... 

El se întorsese spre ea. 

- Suntem împreună de doi ani. Cât mai trebuie să 
aştept? 

- Aş vrea să-ți pot spune. Doar că am atâtea pe cap... 
acum. Tatăl meu... Oftă, deschizându-și braţele într-un 
gest de neputinţă. 

- Ştiu. Tonul îi era mai blând, și îşi pusese mâna pe 
a ei. 

Ea zărise un licăr de speranță. Așadar, el înţelegea 
prin ce trecea ea - chiar dacă doar puţin. şi întrepă- 
trunsese degetele cu ale lui şi strânsese tare. 

- Dacă ajută la ceva, să știi că mă văd alături de tine 
în viitor. Doar că acum nu pot să mă ocup şi de asta. 

El își trăsese încetişor mâna din a ei. 

- Asta-i deosebirea dintre noi, îi spusese, clătinând 
din cap. Tu vezi asta ca pe ceva de care „să te ocupi“, pe 
când eu o văd ca pe ceva care trebuie sărbătorit. Proble- 
ma cu noi, Stevie, e că nu vedem lucrurile la fel. 

- Asta nu înseamnă că n-o să ajung până la urmă să 
gândesc ca tine. 

- Şi când se va întâmpla aşa ceva? 

-Asta nu pot să-ţi spun. 

-Ei bine, când te hotărăști, ştii unde mă poţi găsi. 
Dar nu te aștepta să fiu în stare să luăm lucrurile de 
unde le-am lăsat. Dăduse în marșarier, ambalând mo- 
torul: asta era ultima replică pe care i-o adresa înainte 
să iasă din scenă. 

Stevie își petrecuse restul nopţii întinsă în pat, cu 
ochii în tavan. Până acum, apartamentul ei fusese un 
pic mai mult o poliţă de asigurare, un loc de care se agă- 
ţa pentru cazul în care lucrurile nu ieșeau bine. Păi, acum 
nu mai era o eventualitate, ci o certitudine. 

Acum, în taxi, în drum spre reuniunea cu colegii de 
facultate, aruncă amintirea ca pe un chiştoc, dâra de fum 
zăbovind un timp în aer, până dispăru în prăpastia ce se 
căsca în fața ei - abisul care era Restul Vieţii Ei. Avea 
să se gândească la asta când ajungea acasă. Deocamdată, 
voia să se bucure de acest prilej extrem de rar de a-și 
revedea prietenii. Nu se întâlnise cu ei cât şi-ar fi dorit, 
deși, chiar dacă vorbeau la telefon după luni de zile, nu 
exista între ei acea stânjeneală pe care o simţise în cazul 
unor prieteni mai puţin apropiaţi, puntea aia pe care 
trebuie să o traversezi până să ajungi acolo unde erai 
înainte. Cu Jay, Franny şi Emerson era de parcă timpul 
stătea pe loc. 

Ajunseră la Princeton la puţin timp după prânz. 
După ce o luaseră de câteva ori în direcții greșite și fă- 
cuseră cale-ntoarsă, parcară în fața reședinței Hartley. 
Văzând festivitățile în plină desfășurare pe peluză, 
Stevie tocmai se pregătea de un asalt asupra simţurilor 
ei afectate de diferenţa de fus orar, când în faţa ei apăru 
pe neașteptate Emerson, o viziune strălucitoare, blon- 
dă, în blugi negri şi sacou Channel. 

Se îmbrățișară cu multă căldură și râseră de încân- 
tare, fiecare spunându-i celeilalte ce grozav arăta. Ceea 
ce era adevărat în cazul lui Emerson. După zborul lung 
şi cele două nopţi albe de dinainte, Stevie ştia că arăta 
ca naiba. 

-Unde-i Franny? Credeam că e cu tine. 

Stevie se uită prin jur. 

- A plecat înainte. Eu mă simțeam cam rău, îi explică 
Emerson. 

- Sper că nimic grav. 

Stevie o privi cu îngrijorare. Era albă ca varul. 

- Doar o mahmureală. 

- Cum? Tu? Stevie nu-și amintea să o fi văzut vreoda- 
tă pe Emerson beată, nici măcar atunci când ei toţi abia 
se mai ţineau pe picioare. Emerson rămânea întotdeau- 
na lucidă - parcă făcută să fie șofer. 

Emerson îi zâmbi slab. 

- Da, Virginia, chiar și Moş Crăciun mai greşeşte 
câteodată. 

Se îndreptară amândouă spre panta înverzită să-i ca- 
ute pe Franny și pe Jay, Stevie făcând doi pași la unul 
al lui Emerson, care avea picioare foarte lungi. În cele 
din urmă, îi găsiră la pavilionul din grădină, retrași, 
cufundaţi în conversaţie, ca de obicei ~ un grup restrâns, 
dar unit. Stevie se întrebă, nu pentru prima dată, de 
ce nu formaseră niciodată un cuplu. Se potriveau per- 
fect. Poate prea bine. Ca o monedă cu două pajuri şi 
două steme. 

Cu un strigăt de bucurie, Franny dădu fuga s-o îm- 
brăţişeze pe Stevie. Când îi veni rândul, Jay o strânse în 
braţe așa tare, că ar fi putut să-i rupă coastele. 

- Ne întrebam dacă vei reuşi să vii, spuse el. 

- Am ratat eu ceva? replică Stevie. 

- Doar că Stu Fedler s-a oferit să facă sex cu mine, ra- 
portă Franny pe un ton sec. Arăta, ca de obicei, de parcă 
abia se dăduse jos din pat după o noapte de sex sălbatic, 
cu ochii arzând de pasiune, cu buzele umflate de atâtea 
sărutări şi cu şuviţele inelate în dezordine, 

- Unde-i Viv? se interesă Emerson. 

- A decis să nu vină de data asta, o informă Jay. 

Emerson clătină din cap, înţelegătoare. 

- Deşteaptă fată! Nimic nu-i mai plicticos decât să 
fii soţia unuia dintre tipii care se revăd cu foştii colegi 
după atâta vreme. 

- Distracţia încă nu s-a terminat, copii. Mai e dineul 
de diseară de la Ivy, la care se va dansa, le aminti Franny. 

- Da' mâncarea unde e? Mi-e o foame de lup, îi anun- 
ță Stevie. Nu mâncase nimic toată ziua în afară de o 
pungă de covrigei în avion. 

- Urmaţi-mă, doamnelor, spuse Jay, schițând o plecă- 
ciune curtenitoare. 

Acestea fiind spuse, se duseră la masa cu gustări, la fel 
de inseparabili cum fuseseră şi în campusul universită- 
ţii, unde deveniseră o prezenţă familiară: puştiul înalt, 
bine făcut, din Wisconsin și cele trei puicuţe de lângă 
el: una blondă, alta brunetă şi cealaltă roșcată. 


- Pentru promoţia '92! toastă Jay. 

Se întorseseră cu toţi în oraș după festivitățile din 
weekend, iar acum erau sus la Babbo, privind apusul 
soarelui. Jay comandase o sticlă mare de şampanie 
Cristal din anul în care absolviseră cu toţii, şi, când își 
ridicară cupele - toți cu excepţia lui Vivienne - se gân- 
diră la feluritele drumuri, unele bătute, altele încă nu, 
care îi duseseră, uneori pe teren accidentat, la această 
răscruce a vieţii lor. 

Franny luă, cu prudenţă, o gură de șampanie. 

- Ne-am distrat bine cât a durat. 

- Ce, reuniunea? 

Stevie se servi cu un fursec. 

- Mă refeream la tinerețea noastră, replică Franny. 

- Dar nu suntem încă bătrâni! protestă Emerson, ară- 
tând trăsnet în sacoul mulat din catifea și pantalonii de 
mătase, cu un colier de perle la gâtul ei ca de lebădă. To- 
tul la ea era, de fapt, perfect, de la părul blond, lucios, 
la manichiura franțuzească = o descendentă a celor de 
pe Mayflower, despre care doar prietenii ei cei mai buni 
ştiau că originea sa era mai degrabă legată de pasagerii 
de pe Titanic. 

~ Eu, una, sărbătoresc faptul că suntem iar împreună, 
spuse Stevie. Cine ştie când vom mai avea un alt prilej? 

- Sper că veţi veni cu toții la botez, ciripi Vivienne. 

Se uită zâmbind de jur împrejurul mesei, cu o mână 
pe burta abia puţin proeminentă. Sarcina doar îi sporise 
frumuseţea, făcându-i părul negru și ochii să străluceas- 
că şi dându-i pielii de culoarea caramelului o nuanță 
trandafirie. Drăcușorul din mintea lui Franny, pe care 
ea încerca din răsputeri să-l țină în frâu, o împunse iute 

cu furca lui. De ce Vivienne și nu ea? De ce era întotdeaw 
na Vivienne cea care ieșea în evidență? 

Era ca atunci când stăteau împreună, după ce termi- 
naseră facultatea: Franny împușşca francul ca secretară 
de editură, iar Vivienne câştiga bine ca model. Franny 
era îndrăgostită nebunește de tipul cu care se vedea pe 
atunci, un scriitor în curs de afirmare, pe nume Brian 
Henley, al cărui prim roman, o apariţie şocantă pe sce- 
na literară din Soho, tocmai ajunsese pe lista cărților 
recomandate de Times. Trebuia să fi prevăzut că avea 
să cadă sub vraja lui Vivienne. Ce bărbat cu sânge în 
vene i-ar fi rezistat? Franny nici măcar nu-i purtase pică 
lui Vivienne, care, la urma urmei, nu făcuse nimic să-l 
încurajeze. Nici n-ar fi avut de ce. Ea era doar... ei bine, 
Vivienne. Nu după mult timp, Brian începuse să treacă 
pe la ele doar când ştia că Vivienne era acasă. După ple- 
carea ei în Europa, el încetase să mai vină pe acolo. 

Vivienne se simţea stânjenită din această cauză, o ştia. 
Vorbiseră despre asta după câțiva ani, când Vivienne se 
logodise cu Jay. Îi mărturisise că Brian venise după ea 
la Paris, lucru pe care Franny nu-l ştiuse până atunci şi 
care, în loc s-o facă să-şi dea seama cât de nobil se purta- 
se Vivienne respingându-l, îi deschisese din nou rana. 

Chelnerul care se întoarse să le ia comanda îi între- 
rupse lui Franny şirul acestor gânduri. După plecarea 
lui, începură să discute din nou despre reuniune. 

- Se pare că n-am pierdut prea mult, zise Vivienne, 
dându-și amuzată ochii peste cap, după ce Jay le spuse- 
se cum îl abordase Winston Hayes III, sau Winnie, așa 
cum i se zicea în facultate, care îi vorbise despre realiză- 
rile sale mai bine de zece minute. 

-A fost totul ca lumea până m-am întâlnit cu tipul 
ăla cu care am ieşit la un moment dat, zise Franny. 

- Care s-a oferit s-o lase borțoasă, chicoti Stevie, bând 
deja a doua cupă de şampanie. Purta blugi şi un top 
roșu de șifon cu un decolteu adânc, iar în urechi i se 
legănau cerceii lungi. Franny nu trebuia să se uite sub 
masă ca să știe că prietena ei era în picioarele goale. 
Stevie, o californiancă get-beget, obișnuia să-şi scoată 
pantofii de câte ori avea ocazia. 

Gânditoare, Franny se uită lung în cupă, la bulele ce 
se ridicau în mici coloane. Luna aceasta se împlinea un 
an de când își înmormântase fratele, și toată discuţia 
asta îi aducea aminte de pierderea suferită. Acum, că pă- 
rinţii ei şi Bobby muriseră, nu mai avea pe nimeni din 
familie, în afară de niște veri îndepărtați, care să-i pună 
o piatră pe mormânt când avea să-i vină şi ei timpul. 

- Poate n-ar fi trebuit să-l refuz. Cine ştie când o 
să mai primesc vreo ofertă!? 

-Íl ai întotdeauna pe Jay, o tachină Emerson. 

Îi spusese lui Vivienne despre incidentul cu Stu, pe 
care îl relatase Franny la dineul din ultima seară de la 
Ivy, printre suspine şi râsete. 

Dar Franny nu râdea acum. Văzându-i expresia, Jay 
simţi nevoia să-i strângă mâna. 

- Îmi pare rău. Am făcut o prostie, spuse el. Trebuia 
să-mi țin gura, spuse el. 

- Nu despre tine este vorba. Franny se strădui să zâm- 
bească. Mă gândeam la fratele meu. 

Toţi cei de la masă rămaseră tăcuți, prietenii lui 
Franny privind-o cu înţelegere și compasiune. 

-Crezi că o persoană îţi va fi mereu alături, apoi, 
într-o zi, pleacă brusc. Așa se întâmplă, continuă ea. 
Nevrând să le strice cheful, adăugă repede: Îmi pare rău, 
nu vreau să vă întristez. 

-Încă ne ai pe noi, îi spuse Emerson cu blândețe. 

Vivienne îi zâmbi încurajator. 

- Ai să găseşti tu pe cineva. Uită-te la mine! Nu m-am 
gândit niciodată că o să mă mărit. 

Franny se abținu să-i spună că nu-i lipsiseră ocaziile. 
Vivienne avusese pretendenți de pe două continente = 
un prinţ, un moștenitor de armator grec și preşedinte- 
le unei mari corporaţii fuseseră doar câțiva dintre ei. 
În anii în care apăruse și dispăruse din viața lui Jay, 
stând mai mult la Paris, unde fusese crescută ca fiică a 
unui tată francez şi a unei mame libaneze, el s-ar fi însu- 
rat cu ea de zeci de ori dacă Viv ar fi rămas destul timp 
cu el cât să apuce s-o ceară de nevastă. Tocmai când 
începuse să aibă o relație serioasă cu altcineva, Vivienne 


40 Eileen Goudge 


îşi făcuse din nou apariţia în scenă, de data asta pentru 
totdeauna. 

- Din câte îmi amintesc, mi-a luat ceva timp să te con- 
ving, replică Jay, 

- Totuşi, n-a trebuit să-mi forțezi mâna. 

Vivienne râse veselă, punându-i soţului ei o mână pe 
braţ. Când se întoarse din nou spre Franny, zâmbetul îi 
dispăru de pe buze. 

- Chérie, ce-i cu tine? Am spus ceva ce te-a supărat? 

Franny scutură din cap stânjenită și se șterse la ochi 
cu șervetul din fața ei. 

- Nu, sigur că nu. Poate e din pricina reuniunii. Toa- 
te discuţiile despre familii și copii... 

- Ştii, zise Vivienne, de parcă ar fi studiat problema 
în timp ce vorbea, dar poate există o soluție simplă la 
problema asta. 

- Cum ar fi? 

Franny își netezi șervetul în poală. 

- Jay poate fi tatăl copilului tău. 

Franny simți că i se taie respiraţia, 

- Nu cred că vorbeşti serios, reuși ea să spună. 

- E foarte logic dacă te gândești un pic, continuă 
Vivienne. VA cunoaşteţi de când lumea. Nu va trebui să 
te întrebi de la cine are copilașul tău nasul sau bărbia. 
Sau bolile de familie. Se întoarse spre Jay, care părea la 
fel de uluit ca Franny. Și, dacă Franny ar rămâne ime- 
diat însărcinată, copilul nostru ar avea un frăţior sau o 
surioară cam de aceeași vârstă, 

- Grozav! Şi cum ai să-i explici asta copilului nostru? 
vru să afle Jay. 

- Ambilor copii, îl corectă Emerson. 

- Exact asta voiam şi eu să spun. Ar fi ciudat şi com- 
plicat. Jay își ridică braţele, exasperat. Nici nu știu de ce 
vorbim despre așa ceva. N-o să se întâmple niciodată. 
Se uită exasperat de jur împrejurul mesei, de parcă își 
implora prietenele să stingă cu apa rațiunii focul acelei 
idei trăsnite. 

- Nu te uita la mine, zise Stevie. Asta e o problemă la 
care n-am nici o calificare să dau soluții. 


E 

- Dar eu da. Și, crede-mă, nu este ușor să-ți creşti sin- 
gură copilul, interveni Emerson. 

Franny nu spuse nimic. Căzuse pe gânduri, nevenin- 
du-i să creadă ce auzise. Oare Vivienne chiar vorbea 
serios? Francezii erau mai descuiaţi la minte când venea 
vorba despre astfel de lucruri, o ştia, dar tot avea impre- 
sia că ar merge prea departe. Oricare ar fi împrejurările, 
majoritatea soțiilor n-ar accepta ca soțul lor să fie tatăl 
copilului altei femei. Cu toate acestea, ideea i se fixase 
în minte. li apăruse și o imagine: ei toți strânși la masă 
de Ziua Recunoștinței, ea, Jay, Vivienne și copiii lor. 
O familie mare și fericită. Se gândi la toate sărbătorile și 
zilele de naștere pe care le-ar petrece împreună. Meciuri- 
le de fotbal şi de baseball la care ar face galerie împreu- 
nă. Perioadele grele, când ar avea nevoie de tot ajutorul 
pe care îl putea obține. 

Cine ar putea fi un tată mai bun pentru copilul ei 
decât cel mai drag prieten al ei? 


capitolul 2 


-Chiar trebuie s-o sărut pe bunica? 

Ainsley se uită neliniştită al Emerson pe când stăteau 
amândouă pe bancheta din spate a taxiului care le du- 
cea la Marjorie acasă. Soarele în amurg se juca de-a v-aţi 
ascunselea cu clădirile înalte de pe Park Avenue, făcând 
părul blond al fetiţei, acum cu reflexe trandafirii, să stră- 
lucească asemenea aurului roz. 

„Copiii spun adevărul“, se gândi Emerson. Ainsley 
nu era nepoliticoasă, ci doar sinceră. 

- Nu, dacă nu vrei. Emerson o strânse ușor de umăr 
pe fiica ei. Cum de reușiseră ea și Briggs să facă o ființă 
atât de firavă? Prima dată când o ţinuse în braţe, imediat 
după naștere, avusese senzaţia că prinsese un fluture. 

- Bunica e drăguță, dar miroase ciudat. 

- Ştiu, scumpo. N-are ce-i face. Lui Emerson îi pă 
rea rău pentru mama ei, deși uneori era foarte dificilă. 
Înainte să se îmbolnăvească, Marjorie fusese întotdeau- 
na perfect aranjată, din cap până-n picioare, fiecare fir 

de păr era la locul lui. Emerson își amintea că, la vârsta 
lui Ainsley, se simțea mândră de Marjorie de câte ori ve- 
nea pe la şcoală; chiar și scăldată într-o mare de Chanel 
sau Yves Saint Laurent, ea rămânea cea mai frumoasă 
mamă. Dar, în ultimul timp, nici o cantitate de parfum 
nu putea ascunde mirosul de medicamente care i se im- 
pregnase în piele. Da' ştii ce? O să-i placă desenul pe 
care l-ai făcut pentru ea. Făcut sul în poala fetiţei era de 
senul realizat cu creioane colorate care îl reprezenta pe 
Gus, ursul-polar de la Central Park Zoo, unde clasa 1, în 
care era şi Ainsley, făcuse o vizită cu câteva zile în urmă, 

Lui Ainsley îi căzură umerii. 

- Nu, n-are să-i placă. 

~ De ce spui asta? 

- A aruncat desenul meu cu rața. 

- Poate a făcut-o Natalia din greșeală, 

Natalia era menajera lor, pe care o plătea să vină să 
facă uneori curățenie şi la mama ei. 

Ainsley scutură din cap, aruncându-i lui Emerson o 
privire din care reieșea că înțelegea mai mult decât cre- 
dea mama ei, şi insistă: 

- L-am găsit mototolit sub patul bunicii. 

Lui Emerson nu i se păru că are sens s-o contrazică — 
de unde să ştie că nu era adevărat ce spunea fetița ei? 
Când treceau pe lângă St. Barthomew, a cărui terasă a 
cafenelei dădea spre Parc Avenue, îşi aminti de copilăria 
ei, de faptul că Marjorie uita de ea lungi perioade de 
timp, apoi o lua în braţe ca pe o păpușă şi o îmbrăca 
în hăinuţe frumoase. Dar, dacă istoria se repeta, nu era 
doar vina lui Marjorie. Boala îi răpise atâtea. O iubea pe 
Ainsley din tot sufletul, dar, în majoritatea timpului, nu 
avea puterea de a se ridica la înălțimea aşteptărilor. 

- Ei, ce-ai zice de o îngheţată la Serendipity? sugeră 
ea, făcând un efort s-o înveselească pe fetiță. Am putea 
să ne oprim când ne întoarcem de la bunica. 

Ainsley se învioră. 

- Cu de toate pe deasupra? 

- Bineînţeles. Ingheţatele de la Serendipity erau 
aşa mari, că ajungeau pentru cel puţin patru persoane, 
și, în ciuda eforturilor ei, Ainsley nu reuşise niciodată 

să mănânce decât câteva înghiţituri, dar asta n-o împie- 
dica să încerce în continuare. 

-Cred c-ar fi în regulă, spuse Ainsley, cu ochii 
scânteind. 

După câteva minute, taxiul parcă în faţa clădirii în 
care locuia mama ei, la intersecția dintre Seventy-se- 
cond Street şi Park Avenue. 

-Ştii cine se va mai bucura să te vadă? întrebă Emer- 
son când coborau din mașină. 

- Unchiul Nacario? replică Ainsley cu speranţă în 
glas. 

Emerson încuviință din cap, iar fetiţa scoase un stri- 
găt de bucurie, luând-o la fugă înaintea mamei sale. 
Până să ajungă Emerson sub copertina bordo în formă 
de scoică, fiica ei era deja la jumătatea covorului ce se 
întindea de la bordură la ușa de sticlă mată, pe care 
un portar cu mănuși albe o ținea deschisă pentru ele. 
Emerson intră în holul strălucitor, cu marmură albă, şi 
îşi văzu fetița de vreo douăzeci de kilograme ghemuită 
în braţele bătrânului portar portorican. 

- Ainsley! o dojeni ea, repezindu-se la ei. Unchiul 
Nacario o să facă hernie din cauza ta. Lui Nacario îi 
spuse, râzând: Uită uneori că nu mai e copil mic. 

-Şi eu uit că sunt bătrân. O puse pe Ainsley pe tej- 
gheaua de la recepție, răsuflând ușurat. Ay, chiquita! 
oftă el, prefăcându-se disperat. Ce-i dă mama ta să 
mănânci? Am fost plecat două săptămâni, şi acum te 
găsesc de două ori mai mare. Îi aruncă o ocheadă, apoi 
se întoarse spre Emerson. Erai la fel la vârsta ei. Voiai 
întotdeauna să te ridic sau să te iau în cârcă. Carlos - 
portarul pe care îl aveau când ea mai crescuse, pensio- 
nat de mult - îți spunea „micuța mea sombra“, îi aminti 
el, umbră în spaniolă. 

Emerson zâmbi la auzul acestei amintiri. Nacario 
fusese mai mult decât un portar inimos; în toți acei 
ani grei, îi fusese ca un tată. Își închipuia adesea că se 
ducea să stea cu el şi cu copiii lui gălăgioşi în Bronx - o 
casă în care nu intrase nici până astăzi. Nu că n-ar fi fost 
bine primită, dar riscul era prea mare. Dacă afla cumva 


44 Eileen Goudge 


Marjorie, l-ar fi pus pe bătrân într-o poziție delicată, și 
poate și-ar fi pierdut slujba. 

Acum observă rotunjimea umerilor lați pe care călă- 
rise odinioară şi firele albe ce-i înspicau părul negru şi 
des. Ridurile fine ce porneau de la coada ochilor spre 
tâmple și pielea care începea să-i atârne la fălci. Gândul 
că într-o zi avea să intre aici şi n-avea să-l mai vadă la 
recepţie o îngrozi. 

- A fost bine în concediu? se interesă ea. 

-Dacă poţi numi concediu faptul că am schimbat 
acoperişul casei surorii mele, spuse el. 

- Nu pui niciodată piciorul în prag? îl întrebă Emer- 
son cu exasperare afectuoasă. 

El ridică din umeri cu blândeţe. 

- Cu o familie mare ca a mea, nu știi ce înseamnă 
odihna. 

-Sunt norocoși că te au pe tine. 

Emerson ştia că o parte din salariul lui se ducea la 
rudele sale din Porto Rico. „La ce sunt buni banii dacă 
nu să-i ajuţi pe cei mai puţini norocoși ca tine?“ spu- 
nea el adeseori. Şi, dacă bogăţia se măsoară în numărul 
persoanelor dragi, atunci el era peste măsură de bogat, 
alături de nevasta lui cu care era căsătorit de 40 de ani, 
de șase copii mari şi de doisprezece nepoți. 

-Ei bine, nu vrei să ştii ce ţi-am adus tocmai de la 
Mayagiiez? o întrebă el pe Ainsley după ce se aplecă pen- 
tru a fi la același nivel cu fetiţa. 

Emerson îi telefonase să-i spună că treceau pe aco- 
lo, iar acum Nacario scoase ceva din buzunarul de la 
pantaloni, același din care ieşiseră atâtea comori pentru 
Emerson, şi i-l puse în mână lui Ainsley: era o statuetă 
din lemn. Fecioara Maria. Dacă o să ai vreodată neca- 
zuri, ea te va ajuta. 

- Cum poate să afle? 

Ainsley privea fascinată sculptura, răsucind-o în 
palmă. 

- Ah, chiquita! Fecioara ştie întotdeauna când cineva 
suferă. 

Se bătu în piept, 

- Ce părere ai despre tipul cel nou? îl întrebă Emerson 
când își îndreptă atenţia asupra ei, făcând semn din 
cap în sus, către etajul zece, unde recent angajatul in- 
firmier de noapte, pe care nu-l întâlnise încă, era fără 
îndoială pus la încercare de mama ei. Singura informa- 
ție pe care i-o dăduse agenţia fusese că era nigerian și că 
avea calificare de asistent medical. Să punem pariu pe 
cât timp va rezista? 

Nacario îi aruncă o privire un pic dezaprobatoare. 
Orice părere ar fi avut despre Marjorie, o tratase întot- 
deauna cu cel mai mare respect și insistase ca și Emerson 
să facă la fel. Singurul lui comentariu fu: 

- Din câte îmi dau seama, mama ta e pe mâini bune. 

După câteva clipe, Emerson şi Ainsley urcau cu lif- 
tul la etajul unde locuia Marjorie. Când ieşiră pe hol, 
Emerson remarcă vaza cu flori proaspete de pe masa de 
la perete, o imitație în stil Ludovic al XV-lea - nu trebuia 
să uite să le mulțumească încă o dată soților Townsand 
de la 10B, cărora li se livrau flori în fiecare săptămână, 
dar care refuzau s-o lase să plătească şi ea. Când deschi- 
se ușa de la apartamentul mamei sale, Emerson trase 
adânc aer în piept, simțind cum i se strânge stomacul, 
ca de fiecare dată când venea aici - oricât de des o vizita, 
tot nu-i era mai ușor ~, şi, ținând-o strâns de mână pe 
Ainsley, păşi înăuntru, 

Parcă intra într-o saună, era prea cald - lui Marjorie 
îi era întotdeauna frig în ultimul timp, şi insista ca toate 
geamurile să stea închise. În lumina soarelui la asfințit, 
care pătrundea oblic prin ferestrele mari cu vedere spre 
Park Avenue, livingul elegant în care Emerson umblase 
pe vremuri, când fusese mică, în vârful picioarelor, de 
teamă să nu răstoarne vreun artefact de preț, părea ciu- 
dat de pustiu. Obiectele vechi de artă fuseseră vândute 
toate, unul câte unul, apoi înlocuite cu produse de se- 
rie sau aruncate de alții. Din copilăria lui Emerson nu 
mai rămăsese decât portretul cam sever al tatălui ei, care 
nu-i semăna deloc, atârnat deasupra șemineului. Ea şi-l 
amintea ca pe un om blajin, cu vocea domoală, păr alb 
ca neaua în jurul cheliei roz din creștet, care dormita 
deseori şi se ducea mereu la doctor = fusese mult mai 

mare ca Marjorie, destul de în vârstă cât să-i fie bunic lui 
Emerson, şi suferea de inimă, 

- Bună ziua, 

O voce joasă, melodioasă, o făcu să se întoarcă pe 
călcâie, Un bărbat veni de pe holul întunecos în lumina 
din living. Înalt, cam de vârsta ei, cu pielea de culoarea 
lambriurilor din lemn de nuc lângă care stătea. Purta 
pantaloni bine călcaţi şi o cămașă cu mâneci scurte care 
îi lăsa la vedere mușchii frumos conturați ai braţelor. 
Zâmbi, şi i se văzură dinţii foarte albi, în contrast cu 
pielea lui neagră. 

-Imi cer scuze, N-am vrut să vă sperii. Sunt Reggie 
Okanta. Am vorbit la telefon? 

- Da, desigur. Emerson, zise ea, prezentându-se, 

El îi strânse mâna cu fermitate. Mâna ei delicată se 
pierdu într-a lui, mare și puternică. Îi observă pometții 
înalți, oblici, și buzele pline, ochii de un verde-auriu ca 
al pietrelor ce lucesc pe fundul unui râu. Se simţise vag 
n, lea dar nu ştia de ce, apoi îşi aminti repede de 
bunele maniere şi făcu semn spre fetiţă. 

- lar ea e fiica mea, Ainsley. 

- Încântat de cunoştinţă. Reggie se aplecă încet să 
îi strângă mâna cu același formalism ca lui Emerson. 
Ce ai acolo? 

Vaăzuse desenul din mâna ei. 

Reggie desfăcu sulul cu grijă şi îl examină pe îndelete, 
de parcă era custodele unui muzeu și studia opera unui 
pictor în curs de afirmare, 

- Hmm... da. Îmi place îndrăzneala cu care foloseşti 
culorile. Foarte original. Cred că ursul ăsta ar fi mul- 
țumit de cum l-ai desenat. Avea un accent britanic cu 
modulații din ţara sa natală. 

- Pot să-ţi fac şi ţie unul, 

Ainsley se zgâia la el, ca vrăjită. 

- Aş fi foarte încântat, 

Reggie vorbea pe un ton grav, de parcă era o mare 
Onoare care i se făcea. 

Ainsley o luă la fugă spre dulăpiorul în care ţinea 
Emerson materialele pentru pictură, să aibă ce face feti- 
ţa când veneau acolo. 

-Eşti bun cu copiii, remarcă Emerson, zâmbind în 
vreme. ce o urmărea pe fiica ei cum scotocea prin dulă- 
pior şi scotea un bloc de desen și niște creioane colora- 
te. Apoi se întoarse spre Reggie. Ai şi tu? 

- Doar nepoate și nepoți. Nu mă lasă să dorm cât aș 
vrea, adăugă el râzând, explicându-i că pentru moment 
locuia cu mătușa și cu unchiul lui, până termina cole- 
giul. Mai avea încă un an, după care putea să încerce să 
intre la facultatea de medicină. Între timp, trăia de pe o 
zi pe alta lucrând nopţile. 

-Asta nuti lasă prea mult timp liber. Emerson își 
aminti de programul ei foarte încărcat de la Princeton 
şi cât trebuia să se chinuie ca să ia o notă acceptabilă. 

El îi dărui încă unul dintre zâmbetele sale stră- 
lucitoare. 

- Timpul liber nu-i decât un ideal occidental. 

Fusese crescut în credința că fiecare clipă petrecută 
pentru a se perfecționa era ze folosită, o lămurise el. 

- Cred că și ăsta e un mod de a privi lucrurile, Totuși, 
nu poate fi uşor. 

- Mama ta m-a ajutat mult. În fiecare noapte îmi 
pune întrebări din ce învăţ în timpul zilei. 

Emerson abia îşi putea stăpâni uimirea, Nu-i stătea în 
fire lui Marjorie să ajute pe cineva, 

- Cred că ai o influență bună asupra ei. Nu e în stare 
de prea multe în ultimul timp. Nimic nu i-ar fi plăcut 
mai mult decât să continue conversaţia, să afle mai mul- 
te despre Reggie, dar datoria filială o trăgea de mânecă, 
asemenea unui copil insistent. Că tot vorbim despre pa- 
cienta ta, ar trebui să mă duc să văd ce face. E trează? 
întrebă ea, sperând pe de o parte să nu fie, lucru care 
i-ar permite să mai stea cu Reggie. 

- Da. De fapt, are pe cineva în vizită. Reggie făcu un 
gest înspre ușa camerei lui Marjorie, Tocmai făceam niş- 
te ceai, N-ai vrea și tu unul? 

- Poftim? Nu, mulțumesc. Emerson era distras de 
gândul surprinzător că Marjorie avea pe cineva în vizită. 
Nu prea obișnuia lumea să vină la ea în ultima vreme. 

Lăsând-o pe Ainsley să mâzgălească liniştită, Emer- 
son o luă pe hol, spre camera mamei sale, Când intră, 

Marjorie stătea în pat în capul oaselor, sprijinită de mai 
multe perne, iar camera din care ieşea doar rareori se 
întindea în jurul ei ca o rochie veche, purtată demult 
la un bal, speteaza de catifea a patului dând semne de 
uzură, și măsuța de toaletă cu oglindă fiind încă plină 
cu flacoane vechi de parfum. Îşi împrospătase chipul şi 
îşi aranjase peruca - aripioare blonde şi rigide îi ieșeau 
din fiecare parte a capului, încadrându-l ca un improba- 
bil accesoriu al unui costum. Se mai vedea doar umbra 
frumuseţii de care se bucurase odinioară. 

- Scumpo! ciripi mama ei, de parcă n-o mai văzuse de 
secole. Ți-l aminteşti pe domnul Stancliffe, nu? 

Îl arătă pe vizitatorul ei aşezat pe scaunul capitonat 
cu pluș uzat de lângă pat. 

Recunoscându-l, Emerson simţi din nou că i se strân- 
ge stomacul. Cum să nu simtă asta? Mama ei i-l băgase 
mereu pe gât de când intrase în casa lor, insistând că era 
bărbatul perfect pentru ea. De câte ori se ivea o partidă 
bună? îi tot spunea ea. Emerson n-avea să moară dacă 
bea ceva cu el. La urma urmei, nu întinerea. Trebuia 
să se gândească și la Ainsley. Emerson refuzase, zicând 
că era prea ocupată. Și Briggs fusese perechea „perfec- 
tă“ pentru ea, şi uite ce ieșise din asta. Dar maică-sa 
insistase, iar Emerson cedase în cele din urmă și fusese 
de acord să bea cu el o cafea în oraș. O întâlnire per- 
fect anostă cu un om perfect anost, care o tot sâcâise de 
atunci cu nenumărate invitații la cină, la concerte sau 
la spectacole. 

- Ed. Ea se forță să zâmbească în timp ce el se ridica 
s-o salute. Ce drăguţ din partea ta să treci pe aici, îi spu- 
se, cu ușurința bine exersată a unei profesioniste. 

- Eram prin cartier. 

El zâmbi de propria sa glumă, fără a părea surprins 
că o vedea acolo. Oare ce punea la cale? La cum o știa 
pe mama ei, nu ar fi mirat-o nimic. 

Marjorie își întinse gâtul şi o privi pe Emerson cu 
o asemenea încântare, încât fiica ei nu mai avu nici o 
îndoială în privința intenţiilor sale. 

- Domnul Stancliffe tocmai îmi spunea că stă lângă 
familia Lytton la Martha's Vineyard. Nu-i aşa că este cea 
mai uimitoare coincidenţă cu putință? 

Era vorba despre soţii Lytton, veri de-ai doilea cu ta- 
tăl lui Emerson. 

- l-am întâlnit doar o dată. Sinceră să fiu, mi s-au 
părut cam cu nasul pe sus, comentă ea, ridicând din 
umeri. 

Marjorie o săgetă cu o privire furioasă înainte de 
a-și aţinti din nou ochii ei luminoși asupra domnului 
Stancliffe. 

- Aiurea! Sunt oameni minunați. Nu așa mi-aţi spus 
adineauri, domnule Stancliffe? 

- Adevărul e că nu i-am cunoscut prea bine, mărturisi 
el, aruncându-i lui Emerson o privire prietenoasă, care 
pe ea o deranjă, de parcă ar fi fost un fel de complici. 
Bătrânul domn Lytton m-a invitat odată la o plimbare 
cu barca, dar vântul s-a întețit şi a trebui să renunțăm. 
De atunci nu i-am mai văzut, El a vândut casa după 
divorţ, explică domnul Stancliffe. 

Mai vorbiră o vreme şi despre altele, locuri unde se 
duceau și cunoștințe comune. Lumea bună era ca un 
orăşel în această privinţă. Toţi se cunoșteau între ei şi, 
dacă le cercetai genealogia, aveai mari şanse să descoperi 
că te înrudeşti cu mulți dintre ei. Emerson s-ar fi plicti- 
sit de moarte dacă n-ar fi frământat-o ceva. Tocmai când 
începuse să creadă că toate eforturile pe care le făcea 
pentru mama ei, ca să nu mai vorbim despre facturile pe 
care le plătea, îi stârniseră acesteia un oarecare interes 
faţă de ea, i se amintea cât de puţin însemnau pentru 
Marjorie dorinţele şi nevoile fiicei sale. La urma urmei, 
ea fusese cea care insistase ca Emerson să se mărite cu 
Briggs, apoi îi spusese că ar fi o proastă dacă ar divorța, 
deşi era clar că lucrurile nu mergeau bine între ei doi. 
Şi acum, după ce îi stricase viaţa lui Emerson o dată, tot 
nu era mulțumită, aşa că mai încerca şi a doua oară. 

şi pierdu șirul gândurilor când Reggie intră cu tava 
de ceai. Se pomeni că îl priveşte turnând ceaiul şi ob- 
servă că adusese o ceașcă în plus pentru cazul în care ea 
se răzgândise. Făcea mișcările cu o grație de balerin, așa 

că era plăcut să te uiţi la el. Curtenitor fără a fi slugar- 
nic, se îngrijea de mama ei, asigurându-se că avea destu- 
le perne la spate și că își luase medicamentele. 

- Îl conduci tu pe domnul Stancliffe la plecare, nu-i 
așa, scumpo? spuse Marjorie când se făcu timpul ca el 
să plece, aruncândur-i lui Emerson o privire tăioasă când 
aceasta se ridică să se conformeze. 

La uşă, când el insistă din nou să ia cina împreu- 
nă, Emerson îi spuse că îi părea rău, dar îi dedica lui 
Marjorie tot timpul liber pe care îl avea acum. O fiică 
devotată care în momentul de față nu voia altceva decât 
să-şi strângă mama de gât. 

-Cum poţi să-mi faci una ca asta? o dojeni ea pe 
Marjorie după aceea. Ai pus totul la cale înadins! 

Mama ei, stând ridicată în pat şi sorbind din ceai, nu 
păru jignită. 

- Sinceră să fiu, scumpo, faci prea mult caz din asta. 
Omul a încercat doar să fie drăguţ, ca un bun vecin. 

- Atunci de ce m-am simțit atât de expusă? 

- Nu mai face atâta caz din asta. Marjorie își puse 
ceașca pe noptieră, tresărind de durere la acest mic 
efort. Era atât de firavă că şi cea mai mică mişcare era 
dificilă pentru ea. Chiar dacă am avut un motiv ascuns, 
e o infracţiune să ai grijă de unicul tău copil? 

- Puteai măcar să mă avertizezi, replică Emerson. 

- Dacă o făceam, găseai tu o scuză să nu vii. 

- Ai perfectă dreptate. 

- Scumpo, te rog. 

Marjorie închise strâns ochii, ca şi cum ar fi du- 
ruto ceva. 

Emerson simţi că furia i se potolea, făcând loc tris- 
teţii. Întreaga ei viaţă își dorise să fie iubită pentru ea 
însăși, nu pentru că se străduia să fie fiica ideală. Avea 
oare așteptări prea mari? 

Marjorie schimbă brusc subiectul. 

- Ce părere ai de Reggie? 

-Pare drăguţ. Emerson ştia că nu trebuia să spună 
mai mult de atât. Marjorie îi băgase în cap încă din co- 
pilărie că era o greșeală să devii prea familiar cu perso- 
nalul angajat să te ajute, 

- E foarte harnic, nu ca alții, 

- Mă bucur că îl apreciezi, spuse Emerson, cu o notă 
de sarcasm în voce. Pe un ton mai blând, adăugă: Mi-a 
zis că-l ajuţi la învăţat, 

-Doar mă ştii, îmi place să-i încurajez pe cei inteli- 
genţi. O adevărată doamnă, cum îi plăcea lui Marjorie 
să spună, știe cum să se poarte cu servitorii. Ţi-a spus că 
învață ca să ajungă doctor? 

- Da, a pomenit despre asta. 

- Foarte frumos din partea lui, nu crezi? Cu toți amă- 
râții ăia care mor de SIDA în Africa... 

- Așa ţi-a zis? Are de gând să-i trateze pe bolnavii de 
SIDA? 

- Mai pe scurt, Am presupus doar... 

Marjorie avu decenţa să roșească. 

Emerson își reținu un suspin. 

- În cazul ăsta, sper că va rămâne aici mai multă vre- 
me decât ultimul asistent, spuse ea pe șleau. 

- N-aș avea nevoie de cineva care să aibă grijă de mine 
noaptea dacă n-ai mai fi aşa încăpățânată și te-ai muta 
înapoi aici, îi aminti mama ei pentru a nu ştiu câta oară. 
Apartamentul ăsta e chiar prea mare pentru noi trei, 
şi e o prostie din partea ta să plătești chirie pentru 
două locuinţe. 

- Îmi pot permite. 

Aranjamentele făcute la divorţ o lăsaseră pe Emerson 
într-o situaţie financiară foarte bună, așa că putea să o 
ducă bine chiar și fără banii pe care îi câștiga. Dar nu 
despre asta era vorba. 

- În plus, ştii foarte bine că am sări una la gâtul 
celeilalte. 

- Nu ştiam că sunt așa o povară. Marjorie, cu o expre- 
sie profund afectată, îşi strânse mai bine șalul pe lângă 
ea, ca și cum ar fi fost dintr-odată expusă la un curent 
de aer rece. Dumnezeu știe despre ce vorbeşti cu psi- 
hologul rău. Cred că despre toate felurile în care ţi-am 
stricat viața. 

Emerson se așeză pe pat și luă mâna mamei ei într-ale 
sale - era aşa uşoară, că putea fi, la fel de bine, făcută 
din hârtie. 


52 ‘Eileen Goudge 


-N-am mai fost la doctorul Shapiro de luni întregi. 
Nu se mai dusese de când intentase divorțul. În plus, 
n-am nici o dorință să scormonesc trecutul. 

-Îmi pare rău, scumpo, nu vreau să fiu atât de irasci- 
bilă. Doar că... În acea clipă, masca lui Marjorie îi căzu 
şi lăsă la iveală femeia îngrozită care era cu adevărat, 
o femeie înspăimântată de moarte şi, chiar mai mult, 
de viață. 

Lui Emerson i se frânse inima. Orice ar fi făcut mama 
ei... sau nu făcuse... nimeni nu merita așa ceva. 

- Doctorul Vanacore spune că răspunzi bine la chimi- 
oterapie, zise ea cu un entuziasm prefăcut. 

De fapt, îi spusese că răspândirea cancerului în orga- 
nism încetinise. Nu erau chiar veșştile la care speraseră, 
dar tratamentul avea să-i prelungească mamei viața cu 
şase luni, un an în cel mai bun caz. 

Marjorie râse încet, pe înfundate. 

~ Nici nu știu ce e mai rău: boala sau tratamentul. 

- Eşti mai puternică decât crezi. 

Orice defecte ar fi avut, Marjorie își înfrunta boala, la 
fel ca văduvia pe vremuri, cu mult curaj și eleganță. Fap- 
tul că era țintuită la pat nu era nici o nenorocire, afirma 
ea deseori. Cine ar vrea să fie văzut în public purtând 
haine din sezonul trecut? 

- Hai să o spunem pe-a dreaptă: cu cât plec mai re- 
pede din această lume, cu atât mai puţin vom suferi 
cu toţii. 

Emerson tresări. 

- Mi-aş dori să nu te aud vorbind așa. 

- Ar fi un fel de binecuvântare. În ultimul timp, mă 
tot întreb pentru ce să mai trăiesc. Faţa lui Marjorie se 
schimonosi şi, brusc, arăta de o sută de ani. 

- Mă ai pe mine. Şi pe Ainsley, spuse Emerson, regre- 
tând că trebuia să-i amintească asta mamei sale, 

Marjorie se însufleţi brusc. 

~ Unde-i scumpetea aia mică? 

-Îi desenează ceva lui Reggie. Mă duc să-i spun că 
vrei s-o vezi. 

Emerson se ridică de pe pat. 

-Vad ca vrăjit-o și pe ea. 

Era felul lui Marjorie de a spune că tânărul îi plăcea, 
Emerson o ştia, și zâmbi în sinea ei, luând-o pe hol mai 
ușurată, atrasă de vocea profundă și melodioasă a lui 
Reggie, care se împletea cu glasul cristalin şi dulce al 
fiicei sale. 


După o oră şi jumătate, după ce o lăsase pe Ainsley 
acasă cu bona, Emerson era înapoi la muncă, învârtin- 
du-se prin foaierul lui Ziegfeld Theatre cu mobilul la 
ureche. Afară, cei care aveau bilete formaseră o coadă şi 
limuzinele parcau, iar înăuntru se strânsese un grup de 
reporteri dincolo de cordoanele de catifea. Dar încă 
nu se vedeau pe nicăieri Sally Boyle de la ABC sau Eric 
Jameson de la Fox News. Unde erau? Lo datorau, la nai- 
ba! Le predase ultimul lucru, conform înţelegerii - inter- 
viurile faţă-n faţă cu clientul ei vedetă, Jeffery Kingston. 
Dacă nu o răsplăteau pentru asta, avea să se facă de râs, 
New Line Cinema nu o plătea atât de bine doar pentru 
o menţiune de un rând în New York Post. 

Misiunea ei la premiere era să aducă presa. Când era 
un film cu Russell Crowe sau cu Will Smith în rolurile 
principale, jurnaliştii veneau în cârduri. Dar cine voia 
să filmeze o distribuţie cu actori mai puțin cunoscuţi, 
care abia își croiau drum spre covorul roșu? Îşi petrecuse 
ultima săptămână dând telefoane, folosind orice armă 
din arsenalul ei ca să stârnească vâlvă. 

Chiar atunci o văzu pe Franny făcându-și loc cu coa- 
tele prin mulțime. O urmări cu privirea cum trecea de 
coada formată de cei cu bilete și pășea pe covorul roşu 
de parcă i-ar fi aparţinut, cu părul în vânt şi cu rochia 
roșie care îi sublinia perfect formele, făcându-i pe foto- 
grafi să-şi pună în funcţiune bliţurile. „Are să fie bine“, 
se gândi ea. Franny avea întotdeauna acest efect asu- 
pra ei. Ea era pământul-mamă pentru Emerson, biata 
fată bogată. 

- Pare să iasă bine, spuse Franny, când ajunse la ea. 

-Mai aştept încă multă lume. 

Emerson se uită neliniștită în jur. Regizorul şi ve- 
detele nu veniseră, dar mai era timp. O privi din nou 
pe Franny. 

-Arăți altfel. Ţi-ai schimbat coafura? Nu, nu era 
asta. Brusc, îi veni o idee și icni scurt. O, Doamne! 
Eşti cumva... ? 

-Mă tem că nu. Franny scutură din cap. Sunt doar 
la ciclu. 

Se străduia să pară veselă, dar Emerson îi văzu deza- 
măgirea de pe faţă. Fusese aşa sigură... 

- Mai există întotdeauna o șansă data viitoare, îi 
aminti Emerson. 

- Dacă Jay nu dă înapoi. 

-Nu ar face asta. Nu lui Franny. 

-Să ajuţi o prietenă e una, s-o lași gravidă e alta. 

-Ştie ce mult îţi dorești asta. 

- Nu îndeajuns cât să risc să stric prietenia noastră. 

- De parcă asta s-ar putea întâmpla vreodată! 

Cei doi erau pur şi simplu inseparabili. 

Franny făcu un efort să zâmbească. 

- Da, ai dreptate. Vorbesc doar hormonii din mine. 

- Am fost la mama azi, îi spuse Emerson, condu- 
când-o spre zona rezervată pentru presă și VIP-uri. 

- Cum se simte? întrebă Franny. 

-Nu prea bine. Emerson nu voia să-și întristeze 
prietena, aşa că adăugă cu mai mult entuziasm: Pe de 
altă parte, noul infirmier este exact ce a recomandat 
doctorul, 

Franny, care îi citea gândurile, ridică o sprânceană. 

- Pentru tine sau pentru mama ta? 

Emerson simţi cum roşeşte. 

-E arătos, recunoscu ea. 

- Hai, trebuie să-mi spui mai mult de-atât. 

- Gândeşte-te la Sidney Poitiers în Ghici cine vine 
la cină... 

- Oho! Ai grijă, fetițo, altfel mama ta n-o să-l mai 
„invite“, 

- Mi-a trecut și mie asta prin cap. Emerson adăugă 
repede: Dar nu-ţi face griji, o să respect cu stricteţe rela- 
ţiile dintre angajator și angajat. 

-Ce frumoase sunt aceste ultime cuvinte! 

Franny îi zâmbi, 

Emerson se întrebă, cu un fior foarte plăcut, dacă era 
cu adevărat în primejdie de a începe o relaţie cu Reggie 
Okanta, asistent calificat. 

Franny se așeză pe locul de lângă Lois Campanela de 
la Daily News, care sporovăia de zor cu Ben Sokolin 
de la Variety. Avu grijă să vorbească încet când îi spuse 
lui Emerson de afacerea cu cartea pe care era cât pe ce 
s-o încheie. 

-Uite ce e: o biografie neautorizată al lui Grant Tobin. 

Nici nu trebuia să adauge că, odată cu revenirea in- 
teresului public pentru fostul rocker, ar putea fi una 
foarte profitabilă. 

Emerson o iscodi: 

- Stevie ştie? 

- Ea e cea care mi-a împuiat capul cu el. Se pare că-l 
cunoaşte de ani de zile. 

- Deci ştia că el scria cartea asta? 

- Dinainte să afle că Grant e tatăl ei. Acum are tot 
interesul ca această carte să ajungă pe mâini bune. 

-Cât de mult i-a zis lui? întrebă Emerson, mirându-se 
de cât de bine îl cunoştea Stevie pe individ. 

Franny scutură din cap. 

- Păstrează secretul până se vede cu Grant. 

- Dacă se vede cu el. Până acum, cu toate șmecheriile 
ei, Stevie n-a reușit să pătrundă în fortăreaţa lui. 

- Dar are planuri mari. O va face în curând. 

- Asta ce mai înseamnă? 

Franny ridică din umeri. 

- Ea zice că e mai bine să nu știm prea multe. 

- O, Doamne! exlamă Emerson, gemând. 

Cele două prietene schimbară o privire. Cunoscând-o 

e Stevie atât de bine, nu se îndoiau că avea să recurgă 
a orice mijloace pentru a-și atinge scopul. Și, orice as 
avea în mânecă, tot era mare riscul să dea de necaz. 


capitolul 3 


Stevie se întrebă dacă era o idee bună. Încercând să-și 
menţină echilibrul cocoțată pe un sac de douăzeci 

de kilograme de îngrășământ, în remorca unui camion 
ce urca dealul pe șoseaua în serpentine spre proprieta- 
tea lui Grant Tobin, Holmby Hills, își dădu singură răs- 
punsul: nu prea era. Dar nu mai avea alte posibilităţi, ce 
era să facă? I se părea mai uşor să pătrundă în Pentagon 
decât în reședința lui Grant Tobin. După ce se lovise 
cu capul de zidul format de avocatul lui, agentul său 
de publicitate (greșit numit, deoarece singura lui treabă 
era, după cât se părea, să-i țină pe oameni departe de 
el) și de bodyguardul, totodată omul lui de serviciu, un 
tip fioros, acoperit de tatuaje, care arăta ca un mem- 
bru al unei bande de gangsteri, unul dintre oamenii ei 
de legătură, Sammy Garber, care colecționa tot felul de 
fleacuri de la celebrități, aşa cum alţii colecționează tim- 
bre - lucruri ca: unde își dădeau hainele la curăţat sau 
de unde comandau pizza -, o îndrumase spre grădina- 
rul care se ocupa de întreținerea terenurilor din jurul 
reședinței. Din fericire, domnul Mori avea o slăbiciune 
pentru domniţele nefericite. Sau poate o ajutase pentru 
Că şi-aşa ieșea în curând la pensie. Oricum, acceptase s-o 
introducă pe ascuns pe poarta proprietății, 

Așa se face că, în această dimineaţă de la începutul lu- 
nii mai, pe când colegii ei de la KNLA erau în birourile 
lor sau se duceau pe teren cu diferite misiuni, ajunsese 
să călătorească în calul troian, adică furgoneta pentru 
materiale de grădinărit a firmei lui Mori și a fiilor săi, 
pe drumul la capătul căruia avea să-și întâlnească tatăl 
pentru prima oară. 

Camioneta frână brusc, iar ea se prăvăli cât era de 
lungă pe podeaua remorcii. Înjurând în șoaptă, se ridică 
de acolo, strâmbând din nas la mirosul emanat de ches- 
tia aia cafenie care ieșea dintr-o gaură în sac. Furgoneta 
prinse iar viteză, urcând serpentinele în pantă foarte în- 
clinată, motiv pentru care era trântită de la o margine la 
alta la fiecare cotitură. În cele din urmă, încetini până 
opri, iar ea îl auzi pe domnul Mori strigând un salut 
paznicului de la poartă. 

Holmby Hills era o zonă și mai exclusivistă decât 
Beverly Hills sau Bel Air, unde cei putred de bogaţi ocu- 
pau vile imense, amplasate pe terenuri întinse și bine 

îngrijite. Ea știa că Grant îşi permitea să trăiască acolo, 
pentru că, spre deosebire de foștii săi colegi de formaţie, 
care făcuseră în continuare cariere solo lipsite de glorie 
sau cântaseră în acompaniament, compusese majorita- 
tea hiturilor grupului Astral Plane, ceea ce îi adusese 
mereu sume consistente din drepturile de autor, dân- 
du-i posibilitatea de a trăi ca un rege, fără să mai fie 
nevoie să-şi ia vreodată chitara din cui. 

Camioneta se puse iar în mișcare, zdrăngănind pe 
aleea cu pietriș. De pe locul ei din remorcă, de unde 
nu prea vedea mare lucru, zărea totuși din când în când 
peluza bine întreținută şi copacii care se succedau, 
Când furgoneta se opri într-un final, ea ieși din ascunză- 
toare în aerul răcoros şi văzu că erau acum în fața unei 
sere aflate la ceva distanţă de casă. O clădire ce părea 
o fortăreață, cu ziduri înalte cu stucatură, acoperite de 
bougainwillea, cu ferestre cu zăbrele decorative din fier 
forjat şi cu acoperișul din plăci de teracotă care luceau ca 
jarul în lumina trandafirie a zorilor. Ea rămase pe loc şi 
se zgâia la clădire, iar inima începu să-i bată mai repede 
când își dădu seama că avea, în sfârșit, să fie faţă-n față 
cu omul pe care îl văzuse doar în filmări vechi de la con- 
certe. Apoi domnul Mori o alungă de acolo, şuierând: 

- Hai, du-te acum! 

Stevie îi mulțumi bătrânului încă o dată și o porni 
spre casă, purtând un trening bleumarin, adidași Nike 
şi o şapcă neagră de baseball, brodată cu un gramofon 
de aur, o amintire de la decernarea Premiilor Grammy de 
anul trecut. Se lăsă mult în jos, folosind tufişurile dese 
drept ascunzători. Soarele răsărea de dincolo de colinele 
din depărtare, lumina lui palidă scânteind în iarba încă 
udă, pe care se întindeau umbre ca niște borne kilome- 
trice care-i arătau drumul. Nu se auzea decât ciripitul 
păsărelelor de pe ramurile de deasupra capului ei. 

Pe când se strecura cu dificultate printre garduri vii 
şi în jurul tufelor de trandafiri care i se agățau de hai- 
ne, Stevie se trezi întrebându-se din nou ce îl făcuse pe 
Grant Tobin să trăiască într-o asemenea izolare. Oare 
sentimentul de vină față de Lauren Rose sau faptul că 
era hărțuit de presă? Sau ambele? Orice motiv ar fi avut, 


58 Eileen Goudge 


ea era hotărâtă să-l afle. Sau avea să trăiască tot restul 
vieţii întrebându-se dacă omul care îi dăduse viață era 
un ucigaş, 

La acest gând, o trecu un fior rece pe şira spinării, 
Din câte ştia, Grant putea să aibă acolo un întreg arse- 
nal de arme, asemenea fanaticilor acelora nebuni de la 
Ruby Ridge!. Ce l-ar putea opri să încerce s-o împuște? 

Merse cu presupunerile mai departe şi se imagină în- 
tr-un sicriu. Oare Ryan ar plânge la înmormântarea ei? 
Lar părea rău că ignorase încercările ei de a lua legătura 
cu el? I se puse un nod în gât în timp ce îşi mijea ochii 
în lumina care devenise brusc prea puternică. 

Când ajunse destul de aproape de casă, îi dădu roată 
ca să-și facă o idee înainte să o ia pe aleea umbroasă din 
jurul vilei. Aerul era încă răcoros, dar ea asuda de par- 
că ar fi fost miezul zilei. Stevie Light, cunoscută pentru 
formidabila ei stăpânire de sine, se simțea acum mai 
degrabă ca o puştoaică speriată decât ca un reporter de 
mare clasă. Visase ca un copil la acea întâlnire şi își în- 
chipuise că tatăl ei avea să o strângă în braţe, plângând 
de bucurie. Dar dacă se dovedea un ticălos nepăsător? 
Sau, mai rău, un monstru? 

Stevie trecu pe sub o arcadă de piatră acoperită de ca- 
prifoi şi ajunse în curtea interioară înconjurată de 
ziduri, în mijlocul căreia sclipea o piscină cu apă linişti- 
tă, fără valuri. Era atât de frumos, constată ea, că putea 
fi o scenă din acele romane captivante de aventuri care 
te încântau cu o grădină minunată înainte să te sperie 
de moarte. 

În casă se intra prin niște uși franțuzești, iar ea ob- 
servă că una din ele era întredeschisă. După ce privi 
în jurul ei și se asigură că nu o urmărea nimeni, intră 
într-o cameră întunecată şi răcoroasă, Întrun capăt 
era un pian mare, puțin lucios în lumina filtrată prin 
obloanele închise. Pe porțiunea de perete dintre raf- 
turile cu cărți atârnau înrămate toate discurile de aur 


i Loc la nord de Idaho unde, în 1992, a avut loc o confruntare 
sângeroasă între familia Weaver, nişte fanatici religioşi, și forțele de 
poliţie sprijinite de agenţii FBI (n.tr.) 

şi de platină de pe vremea când Astral Plane se bucu- 
ra de succes, alături de Jepiia şi Hendrix, formaţiile 
Rolling Stones și Grateful Dead. 

De pe hol se auzeau două voci - un bărbat şi o femeie 
stăteau de vorbă în spaniolă. Inima lui Stevie începu să 
bată nebunește. Dar nu îndrăzni să dea înapoi. Cine 
ştie când mai avea alt prilej să-și întâlnească tatăl...? 
Cu multă precauţie, se strecură pe holul slab luminat, 
tălpile adidașilor ei Nike scârțâind pe parchetul bine 
lustruit din lemn de esenţă tare pe când se îndrepta 
spre scara în spirală ce ducea la etaj. Grant era, aproape 
sigur, încă în pat la ora asta. Dacă nu cumva ieșise pe 
undeva, contrar zvonurilor care circulau că nu pleca ni- 
ciodată de pe proprietatea sa. 

După ce își Papi capul în mai multe camere ce păreau 
nefolosite de mult timp, se uită întrun dormitor întu- 
necat, în care zări un pat nefăcut și haine împrăștiate 
peste tot. Se aventură înăuntru, să vadă ce era acolo, 
când un geamăt slab o opri, îngheţându-i sângele în 
vene. Atunci observă silueta așezată pe covorul de lângă 
pat, cu picioarele încrucișate: era corpul costeliv al unui 
bărbat, cu părul răvășit căzându-i pe umeri și îmbrăcat 
doar cu nişte boxeri. Faţa îi era liniștită, cu ochii închiși, 
iar mâinile şi le pusese pe genunchii osoși. 

Lui Stevie i se strânse inima. Citise despre comporta- 
mentul ciudat al lui Howard Hughes spre sfârșitul vieții, 
şi acum îi revenea în minte. li era greu să creadă că tâ- 
nărul suplu cu ochi căprui din înregistrarea concertului 
pe care o văzuse, cu voce de înger și aspect de diavol, cu 
claia de păr negru în dezordine și cu picioarele sprinte- 
ne, ajunsese epava de acum. 

Părea însă destul de inofensiv, Nu nebunul zăpăcit 
de droguri pe care îl descria presa. Chiar dacă era ne- 
bun, ea nu considera că se afla într-un pericol iminent. 
Totuși, inima îi bătea la fel de tare şi după ce se așeză 
pe pat, așteptând un timp ce i se păru o veșnicie până 
când el deschise ochii, şi privirea i se opri asupra ei. 
Se stăpâni să nu scoată un țipăt care lar fi adus ime- 
diat acolo pe bodyguard, dar Grant - dacă era cu ade- 
vărat el - rămase complet nemișcat. În afară de uimirea 

ce i se citea pe față, faptul că vedea o necunoscută stând 
pe patul lui nu părea să-l tulbure. 

li apăru încet pe chip un zâmbet visător, 

- Hei, tu de colo! 

- Îmi pare rău dacă v-am deranjat, zise ea. 

- E mişto. Nici nu te-am auzit când ai intrat. 

Vocea lui o făcu să se gândească la o greblă târâtă 
printr-un strat de pietriș. 

-Şi eu am încercat o dată să meditez, dar n-am putut 
să stau nemişcată așa mult timp, îi mărturisi ea, 

El ridică din umeri. 

- Prinzi şpilul după un timp. 

Se aşternu o tăcere stânjenitoare. 

Stevie îşi drese glasul şi spuse: 

- Probabil vă întrebaţi cine Dumnezeu sunt. 

- O, nu, știu cine ești. Vorbea calm, dar cuvintele lui 
o săgetau pe Stevie direct în inimă. Oare ştiuse de ea în 
tot acest timp? În toţi acei ani în care Stevie credea că ta- 
tăl ei habar n-avea de existența ei? Apoi, pe un ton plin 
de ironie, continuă: Ai venit să-l vezi pe marele Grant 
Tobin. Îmi pare tare rău să te dezamăgesc, dar tipul a 
murit de mult. 

Ea îl privi nedumerită. 

- Nu sunteţi Grant? 

- Am fost odată. Nu mai sunt. 

Acum înţelegea. 

- Nici eu nu sunt cine credeți. 

El își lăsă capul pe o parte, privind-o cu mai mult 
interes. 

- Ei bine, atunci de ce nu-mi spui de ce ai venit aici? 

Ea își ţinu respiraţia. 

- Sunt fiica ta. 

Grant se uită la ea neîncrezător. Era un om pentru 
care viața nu mai avea multe surprize = văzuse și făcu- 
se totul -, dar acesta era ultimul lucru pe care se aștep- 
tase să-l audă. După o clipă, scoase un chicot gâjâit. 

- Ei bine, asta e ceva. Eu... să fiu tată! Scutură tare 
din cap, minunându-se de idee. Eşti sigură de asta? 

- Sunt foarte sigură. Acum, că ochii i se obișnuiseră 
cu întunericul, vedea asemănarea. Avea gura lui. Bărbia 

pătrățoasă cu o ușoară ocluzie inversă - și pe asta o moş- 
tenise de la el. 

- Ei, rahat! 

El continua să scuture din cap, râzând în sinea lui. 

- N-ai primit scrisoarea? 

~ Ce scrisoare? 

-Cea trimisă de mama mea, în care te anunţa că 
e însărcinată. 

- Primesc o groază de scrisori. Pe majoritatea nici 
nu le văd. 

Personalul lui avea grijă de asta, ceea ce explica de ce 
nu primise nici scrisoarea trimisă de Stevie, 

~ Vezi, treaba e... Cum ai zis că te cheamă? 

- Stevie. Ea roși puţin. Am fost botezată după 
Stevie Nicks. După o clipă, adăugă cu o voce ezitantă: 
Mă crezi, nu? 

- Păi, Stevie, nu pot să spun nici că te cred, nici că 
nu. S-au întâmplat multe pe atunci și nu-mi amintesc 
chiar totul. Așa stăteau lucrurile pe vremuri. Privirea i se 
întoarse în sine și expresia îi fu umbrită pentru o vreme, 
Apoi se foi puţin și se uită din nou la ea, iar buzele îi 
schiţară un zâmbet slab, ironic. Așa că trebuie să te cred 
pe cuvânt. 

- De unde ştii că n-am inventat totul? 

El o privi amuzat, 

- Oare? 

- Nu, dar ţi se spun, probabil, o groază de aiureli. 

O studie o clipă. 

- Tu nu-mi pari nebună. 

-Chiar dacă am intrat la tine prin efracție? De fapt, 
n-a fost chiar așa. Ușa era întredeschisă. Se grăbi să 
adauge: Am încercat să iau legătura cu tine, dar ai mai 
mulți oameni în jurul tău decât aligatori într-un fluviu. 

El zâmbi şi își arătă strungăreața dintre dinţii din 
faţă, semnul lui distinctiv. 

- Mă feresc de presă. 

Stevie simţi că i se face mult prea cald când se gândi 
că în ochii lui ea putea fi un inamic. Însă nu trebuia 
să ştie cum își câștiga ea existenţa, cel puţin nu înainte 

să ajungă cât de cât prieteni. Şi totuși, se simți obliga- 
tă să spună: 

- N-au reușit s-o oprească. 

Presa ieșise astăzi pe teren să afle cât mai multe despre 
întorsătura ciudată pe care o luase cazul Lauren Rose. 
Să surprindă fiecare pas spre însănătoșire pe care îl făcea 
femeia, plus comentariile unor surse adesea necunoscu- 
te sau fictive. Ieri, titlurile de-o şchioapă ale tabloidelor 
se referiseră la faptul că Lauren îi oferise procurorului 
districtual propria ei versiune asupra celor întâmplate 
în noaptea în care fusese împuşcată, iar aceasta se de- 
osebea mult de versiunea lui Grant. Între timp, Grant 
ajunsese din nou în atenţia publicului... Şi i se punea 
capul pe butuc. 

El ridică din umeri, cu o expresie impasibilă. 

- Sunt obișnuit. 

Apoi se întinse şi se ridică, o mână de bețe ce se uniră 
ca prin minune şi formară un bărbat în poziţie vertica- 
lä. Trase draperiile înainte să se îndrepte spre locul în 
care stătea Stevie. În lumina nemiloasă a zilei, părea şi 
mai bătrân, dar pe chipul lui brăzdat de riduri mai apă- 
rea încă fantoma tânărului Grant Tobin, ochii lui negri 
sclipitori, corpul care își păstrase suplețea şi picioarele 
sprintene de odinioară, deși toate păreau acum doar 
cioburi dintr-o oglindă spartă. 

- Da, acum văd asemănarea. O luă de bărbie, îi în- 
toarse capul la stânga și la dreapta. Semeni puţin cu 
mama mea. 

-Toată lumea spune că semăn cu a mea. Stevie scoa- 
se din buzunar o poză veche a mamei sale, făcută prin 
1970, într-o rochie înflorată şi cu sandale în picioare, 
ţinând-o în braţe pe Stevie când era bebeluş. 

El o examină cu atenţie, încruntându-se, apoi scutură 
din cap. 

-Îmi pare rău. Te rog să nu mă-nţelegi greșit - sunt 
sigur că e o femeie grozavă -, dar pe atunci... Îşi desfăcu 
larg brațele într-un gest de neputinţă, privind-o un pic 
necăjit. După cum ţi-am spus, nu-mi aduc prea multe 
aminte din perioada aceea. 

Stevie îi zâmbi ca să-i dea de înţeles că nu era supăra- 
tă pe el. Nancy o avertizase că nu trebuia să se aștepte la 
prea multe. Fusese doar o admiratoare a lui, una dintre 
sutele cu care se culcase. Singura deosebire era că ea se 
alesese cu mai mult decât cu un autograf de la el. Amin- 
tirea pe care i-o lăsase fusese o fetiţă de trei kilograme pe 
care o născuse nouă luni mai târziu. 

Se lăsă din nou tăcerea, ruptă de întrebarea lui 
Grant: 

- Ja zi, ai luat micul dejun? Ea mărturisi că nu. Fusese 
prea surescitată pentru a se gândi la mâncare, dar își 
dădu brusc seama că îi era foame de-i chiorăiau maţele. 

- Bine, spuse el, părând mulțumit. O să-i zic Mariei 
să mai pună un tacâm. Cum preferi ouăle? 

Lui Stevie i se învălmășeau atâtea gânduri în cap, că 
trebui să reflecteze puţin înainte să-i răspundă. I se pă- 
rea că visa. Ce începuse ca o misiune imposibilă devenise 
un fel de zonă crepusculară. În acelaşi timp, parcă ultima 
piesă care lipsea din mozaic se așeza la locul ei. Îi ajun- 
seseră la urechi zvonurile despre josnicia firii lui Grant, 
lansate de fostele sale iubite în urma tragediei petrecute 
cu Lauren Rose, dar ea le respinsese cu fermitate. Aștep- 
tase toată viața această clipă, nu avea de gând s-o strice. 


Luară micul dejun pe îndelete, vorbind despre câ- 
ten lună şi în stele, de la pasiunea lui Stevie pentru 
maşini puternice şi până la lumea muzicală din pre- 
zent - Grant, află ea, era acum fan Eminem. El îi spu- 
se diverse istorioare din perioada de glorie a formaţiei 
Astral Plane, în anii '70, când umpluseră stadioane de 
pe două continente. Ea, la rândul ei, îi povesti cum 
fusese copilăria ei în Bakersfield, unde Volkswagenul 
broscuţă al lui Nancy, cu abţibilduri pe aripa stângă, își 
făcuse o apariţie de senzaţie într-un oraş în care nu se 
vedeau decât camionete cu suporturi pentru arme. Sin- 
gurul moment tensionat fu când ea îi mărturisi ce făcea 
ca să-și câştige traiul. Lucru care se dovedi până la urmă 
a nu fi o surpriză pentru el. 

Grant îi zisese râzând: 

- Oi fi eu un prostovan bătrân, dar încă mă mai uit 
la televizor. Nu mi-a luat mult să-mi dau seama unde 
te-am mai văzut. 

Din fericire pentru ea, el părea să nu facă mare caz de 
asta. Ca multe alte celebrități, Grant își permitea să ră- 
mână în umbră, pentru că îi plătea pe alţii să joace dur. 
Bodyguardul înfricoşător care făcea pe îngrijitorul se 
uitase amenințător la ea când îi fusese prezentat, apoi 
abia că-i adresase o vorbă când o dusese acasă cu maşi- 
na, mai târziu. 


Când o lăsă în faţa apartamentului ei, Stevie avea o 
mulţime de sentimente amestecate, În unele privinte, 
curiozitatea îi fusese satisfăcută, dar tot avea mai multe 
întrebări decât răspunsuri. Ce făcuse Grant în toţi acei 
ani de izolare? Și era vreun sâmbure de adevăr în tot 
ce spuneau fostele lui iubite despre el, adică alcoolul îl 
transforma într-o brută? Dar, şi mai important, care era 
locul ei în viaţa lui? 

Înainte să-şi schimbe hainele pline de sudoare, se tre- 
zi că ia telefonul şi formează numărul lui Ryan. Trecuse 
prin toate astea cu ea, îi ascultase toate presupunerile 
despre tatăl ei şi o văzuse plângând după un pahar de 
vin sau mai multe. Cum putea să nu-i spună tocmai lui 
ceva atât de important? 

- Red Gate Productions, răspunse o voce de femeie la 
celălalt capăt al firului. 

- Jan? Sunt eu, Stevie. Ryan este acolo? zise ea dintr-o 
suflare. 

Lăsase așa multe mesaje în ultimele săptămâni, încât 
fu aproape şocată când, după câteva momente, auzi la 
telefon vocea lui Ryan. 

- E ceva așa urgent? întrebă el, părând hărțuit. A tre- 
buit să mai tăiem câte ceva şi acum e o nebunie aici. 
Termenul-limită de predare e mâine. 

Viaţa unui producător de filme documentare era tot 
doul o goană nebună pentru a respecta termenele-li- 
mită, care se legau de obicei de participarea la un festival 
sau altul. Ştia asta prea bine ca să-i ia vorbele drept un 
afront personal, dar era totuși surprinsă. Trecuse mai 

bine de o lună de când vorbiseră ultima dată. Nu îi era 
oare deloc dor de ea? 
şi înghiţi nodul ce i se pusese în gât. 

- M-am gândit că ai vrea să ştii. L-am întâlnit... pe 
tatăl meu. 

Ryan era singura persoană, în afară de Franny, 
Emerson şi Jay, căreia îi spusese despre Grant. Urmă un 
moment de tăcere, după care el zise: 

- Uau! Asta da, veste. Cum a mers? 

- E o poveste mai lungă. Mai târziu ești liber? Speram 
să bem o cafea împreună, 

El ezită, iar ea auzi pe fundal niște voci care strigau. 
Producțiile Red Gate aflate pe ultima sută de metri riva- 
lizau cu cele ale KNLA, 

- Cred că pot să fug vreo douăzeci de minute, spuse 
el după o pauză, dar mai târziu. Te sun când pot să iau 
o gură de aer. 


Nu era chiar o declaraţie de iubire veşnică, dar tre- 
buia să-i ajungă pentru moment. Se consola cu gândul 
că încă mai exista speranţă, altfel nu ar fi fost de acord 
să se vadă cu ea. 

Stevie făcu duș şi îşi trase pe ea cei mai sexy blugi pe 
care îi avea și un top care îi punea în valoare trupul lu- 
crat cu atâta efort la sala de fitness. N-ar fi rău să-i aducă 
aminte ce pierdea. În același timp, auzi un glas care îi 
şoptea în minte: „Eşti sigură că ştii ce faci?“ Chiar dacă 
reuşea să-l atragă din nou în brațele ei, ce urma? Tot nu 
era pregătită să-i dea ce voia el și probabil nici nu avea 
să fie un timp. Tot ce putea face era să se roage ca în 
perioada de despărțire Ryan să-și fi dat seama că merita 
s-o aștepte, 

Abia spre seară reveni Ryan cu un telefon. Stabiliră 
să se întâlnească la o cafenea de lângă studio, pe o stră- 
duță laterală din Pico Boulevard. În drum spre acel loc, 
rulând în Firebirdul ei decapotat, Stevie se pomeni gân- 
dindu-se la vremurile mai bune. La prima lor întâlnire, 
Ryan o dusese la un mic restaurant italian de familie 
care constituia un antidot perfect la locurile frecventate 
de celebrităţi, apoi la Cinerama Dome să vadă Notorius, 

unul dintre filmele ei vechi preferate, despre care aflase 
atunci că era şi favoritul lui. După aceea, merseseră cu 
mașina pe autostradă până în Malibu, pentru o plim- 
bare pe plajă în lumina lunii. Pe când se plimbau de-a 
lungul plajei, cu picioarele goale scăldate de apa fluxu- 
lui, Stevie avusese sentimentul, necunoscut cu alți băr- 
baţi, că era posibil să se întâmple ceva frumos între ei. 
Și, când el se oprise s-o sărute, simțise un foc, nu doar 
în vintre, ci şi în suflet. 

- E ceva care nu-mi dă pace, îi spusese ea în timp ce 
se întorceau. De ce, în toate filmele astea vechi, bărbaţii 
sunt așa nişte ticăloşi? Se gândea la personajul întruchi- 
pat de Cary Grant în Notorius, care se purtase urât cu 
Ingrid Bergman aproape tot filmul. 

- O întrebare mai bună cred c-ar fi de ce îi suportă 
femeile, răspunsese Ryan. 

- Evident, pentru plăcerea de a-i pedepsi. 

-Sau poate nu au altă alternativă. 

- Cum ar fi? 

- Un tip drăguţ care știe cum trebuie să se poarte cu 
o femeie. 

Uitândusse la chipul lui lung, parcă dăltuit în pia- 
tră, cu ochii cenușii şi inteligenţi şi gura sensibilă ca de 
poet - nu era genul de bărbat de care se îndrăgostea 
ea de obicei, dar atrăgător ca Adrien Brody -, simţise că 
nu era doar gura de el. Avea să fie bun cu ea, nu numai 
până se strecura în patul ei, ci mereu. Până acum, fusese 
atrasă întotdeauna de băieţi răi, care nu se pricepeau 
decât să aprindă focul, dar nu rămâneau prin preajmă 
să-l supravegheze cum arde. Poate pentru că, neavând 
nici un model de bărbat în carne şi oase, își alcătuise 
unul din eroii filmelor vechi ca acela pe care tocmai îl 
văzuseră. Dar acum avea lângă ea un bărbat - o știuse 
imediat fără umbră de îndoială - care nu avea să fie 
doar unul dintre protagoniștii numeroaselor ei relaţii 
dezastruoase din trecut. 

În săptămânile și lunile ce urmaseră, instinctele ei 
se dovediseră corecte. Era atât un prieten, cât și un 
amant bun. Se completau unul pe altul. El era i care 
o aducea cu picioarele pe pământ când imaginaţia i-o 

lua razna, iar ea contribuia cu intuiţia ei la unele din- 
tre cele mai neliniștitoare teme ale filmelor lui, căci 
Stevie nu avusese parte de o familie normală ca a lui. 
De asemenea, el era romantic când ea avea tendinţa să 
fie practică, surprinzând-o adesea plăcut cu vreun cadou 
inedit, cum ar fi o pereche de pantofi de colecţie cu 
platformă pe care ea îi admirase în vitrina unui maga- 
zin sau cu bilete la o expoziție de mașini vechi. Acum, 
când ieşea de pe autostradă la Pico, se simţea la fel 
de emoţionată ca la prima lor întâlnire. Până să tragă 
în parcarea cafenelei, inima îi bătea să-i spargă pieptul și 
avea un gol în stomac. La Joe's se întâlneau adesea după 
lucru şi de acolo cumpăra uneori cafea pentru Ryan şi 
echipa lui când lucrau noaptea, aşa că acest loc atât de 
cunoscut îi trezi o mulțime de amintiri. Prin urmare, 
se simţi aproape ușurată când intră în cafenea şi văzu 
că ajunsese înaintea lui; asta îi lăsa timp să se adune. 
În vreme ce îl aștepta, comandă pentru amândoi. Știa 
cum îi plăcea lui cafeaua, fără lapte şi fără zahăr. 

Stătea la o masă de la fereastră, sorbind din cafea, 
când intră el. Inima îi sări din piept. Slăbise, observă 
ea, ceea ce nu făcea decât să-i scoată în evidenţă ochii 
profunzi și silueta zveltă - arăta ca un poet din Europa 
de Est care murea de foame. 

- Nu pot să stau mult, spuse el, trântindu-se pe sca- 
unul din fața ei. Puteau să fie un cuplu oarecare dacă 
n-ar fi fost nodul din gâtul ei și zâmbetul lui care nu-i 
lumina însă ochii. 

- Știu. Ea reuşi să bea o gură de față cu el, lăsând res- 
tul pe mai târziu. El sorbi cu grijă din cafea. 

- Arăţi bine, remarcă Ryan. 

-Şi tu. 

Asta era tot ce putea să facă pentru a se abţine să în- 
tindă mâna după a lui. O mână care gesticula acum, era 
un tic nervos de-al lui. Îi crescuse părul de când îl văzuse 
ultima dată, destul de mult cât să i se cârlionțeze peste 
gulerul cămăşii de blugi. Era şi neras, dar ea se gândi că 
asta îl făcea foarte sexy şi un pic periculos. 

- Hai, zi-mi! Cum e tipul! 

Se rezemă de spătar, și un zâmbet sincer îi îmblânzi 
trăsăturile rigide. 

Ea îi povesti cum fusese dimineața bizară pe care o 
petrecuse cu tatăl ei. 

-A fost ciudat, aproape ca şi cum s-ar fi bucurat că 
avea companie, și nu doar pentru că eram copilul lui. 

- Din câte mi-ai spus, se pare că nu trece prea multă 
lume pe la el. 

Ea încuviinţă din cap, gânditoare. 

- A fost de parcă făceam o vizită cuiva la închisoare. 
Deşi nu ştiu multe închisori unde se serveşte caviar și 
ouă jumări, adăugă ea, zâmbind. 

- Nimeni nu-l ţine acolo, sublinie Ryan. 

- Ştiu, tocmai asta e ciudat. Nu a ieșit de pe proprie- 
tate de mai bine de zece ani. 

- De ce crezi că nu pleacă de acolo? 

-Cred că îi e frică. Să nu fie hărțuit de presă sau să 
nu afle lumea că omul în carne și oase e departe de le- 
genda care a devenit. Desigur, nici vâlva stârnită în jurul 
lui Lauren Rose nu-i e de ajutor. 

- De unde şi întrebarea cea mai importantă: Crezi că 
e nevinovat? 

Ochii cenuşii ai lui Ryan o fixară, obligând-o să se 
confrunte cu îndoielile care nu-i dădeau pace. 

- Da. 

Era şi ea surprinsă de fermitatea din vocea ei. 

-Ce te face să fii așa sigură? 

- Nimic din ce mi-a spus el. De fapt, nici n-am des- 
chis subiectul. Pur și simplu, nu mi-l închipui apăsând 
pe trăgaci, nu intenţionat. Grant i se păruse mai mult 
un animal vânat decât un vânător. 

- Abia de-l cunoşti. Nu poţi să ştii de ce e în stare, 

- Așa e, dar am încredere în intuiţia mea. 

-Şi dacă te-nşală? Eşti dispusă să-ţi asumi acest risc? 
El se aplecă în faţă, privind-o cu severitatea unui tată, 
aşa cum se întâmpla uneori, ca atunci când, la o con- 
ferință de presă, ea se băgase prea mult în viața unui 
actor, insinuând că avea legături cu lumea interlopă. 

Ea întrezări o rază de speranţă. 

- Dacă nu te-aș cunoaște așa bine, aș zice că ţi-ai făcut 
griji pentru mine, spuse ea, schițând un zâmbet vag. 

- Faptul că acum nu mai suntem împreună nu în- 
seamnă că nu-mi mai pasă de tine, zise el, oarecum 
în defensivă. 

- Ryan... Acum îi căuta mâna. Am vrut să te văd ca 
să-ți spun nu doar cum a decurs întrevederea cu tatăl 
meu, ci şi cât de dor mi-a fost de tine. 

-Şi mie mi-a fost, replică el pe un ton liniștit, 

- Vrei să spui că nu-i prea târziu? 

- Dacă te referi la oferta mea, e încă valabilă, 

Tonul îi rămase prudent. 

Neliniștea lui Stevie se transformă în speranță. 

- Mai am câteva lucruri la care trebuie să mă gândesc. 
Eşti dispus să aștepți? 

- Poate, spuse el încet, fără a-și lua ochii de la chipul 
ei. Depinde cât de mult, 

Lui Stevie i se umplură ochii cu lacrimi de frustrare. 
Cât de mult dorea să-l liniștească! Dar nu putea să-l in- 
ducă în eroare. 

- Nu pot să-ți promit nimic. 

- Promite-mi doar că ai să renunțţi la ideile tale pre- 
concepute. 

Inima îi tresăltă de bucurie. 

- Asta înseamnă că vom fi din nou ca înainte? 

- Nu, dar eu sunt pregătit pentru un angajament de 
lungă durată. 

Ea îi văzu dorul din privire, și îi fu şi mai greu să-i 
spună ce avea de spus. 

-Eu nu pot. Nar fi corect față de tine. Tu vrei co- 
pii, iar eu nu ştiu dacă sau când voi fi pregătită pentru 
așa ceva. 

- Aşa simţi acum, dar... 

- Ryan, ascultă-mă, zise ea, nelăsându-l să-și termine 
ideea. Tu îţi poţi permite să aștepți, dar eu nu. De ce 
crezi că e Franny atât de grăbită? După o anumită vârstă, 
nu mai e o opţiune. 

~ Eşti încă foarte departe de acea vârstă, îi spuse el. 

- Poate nu așa departe cum crezi. 

El își retrase mâna și se rezemă de spătar, 


70 Eileen Goudge 


-Cu alte cuvinte, nimic nu s-a schimbat. 

Expresia caldă dispăru de pe fața lui la fel de repede 
precum se răcea şi cafeaua din fața sa, de care abia se 
atinsese. 

- Îmi pare rău, 

O lacrimă i se scurse pe obraz. 

Cu un hârșâit puternic ce o făcu să tresară, Ryan își 
împinse scaunul în spate și se ridică. 

-Mā bucur că ţi-ai găsit tatăl. Să lăsăm lucrurile așa, 
bine? Își scoase portmoneul şi aruncă pe masă câteva 
bancnote. Asta-i pentru cafea. Dădu să plece, apoi se 
opri, întorcându-se încet cu faţa la ea. Pe chipul lui de 
poet înfometat se dădea o luptă între dorinţa arzătoare 
de a lua ce avea ea de oferit şi convingerea că nu era 
suficient. În cele din urmă, îi spuse pe un ton blând: 
Ai grijă, bine? E posibil să pară un tip de treabă, dar 
poate ascunde alt aspect mai puţin plăcut al firii lui. 
Ar putea să te rănească. 

- Nu-ţi face griji. O să fiu bine. Eu relatez ştirile, nu 
sunt subiectul lor. 

Dorise să-i surâdă cu mult curaj, dar nu reuși. 

- Gândeşte-te ce zi de pomină va fi pentru tabloide 
când vor afla că eşti fiica lui. 

- Toate la momentul potrivit. Întâi de toate, trebuie 
să aflu cu certitudine că este nevinovat. 

Nu doar pentru propria satisfacţie, ci și ca să pună ca- 
păt zvonurilor şi speculațiilor răuvoitoare care făcuseră 
din Grant un prizonier în propria casă. 

-Şi cum ai de gând să faci asta? 

- Am și eu sursele mele. 

De fapt, doar una până acum: Keith Holloway, un 
fost coleg de la KNLA, care scrie o biografie detaliată a 
lui Grant Tobin. Se documentase ani întregi, şi probabil 
ştia totul despre episodul tragic cu Lauren Rose. Dacă 
cineva îi putea oferi lui Stevie fapte - sau cel puţin s-o 
îndrepte în direcția corectă -, acela era Keith. În afară 
de asta, îi era dator pentru afacerea de şase cifre de care 
îi făcuse rost Franny. 

-Ai multă grijă, asta-i tot ceţi pot zice, o preveni 
Ryan încă o dată. 

- Ryan..., începu ea, dar el plecase deja. 

Stevie dădu să se ridice, apoi se așeză iar pe scaun, 
simțindu-se înfrântă. De ce să alerge după el? Asta 
nu avea să schimbe nimic, Mai bine să-l lase să plece, 
Să găsească o femeie cumsecade care își doreşte copii. 
Ar fi vrut din tot sufletul să poată fi ea femeia aceea. 


Stevie nu-l cunoscuse prea bine pe Keith Holloway 
când lucrase la KNLA. El se ocupa de ştirile importante, 
și aveau programe diferite. Dar păstraseră legătura după 
ce el plecase de acolo. Când îi spusese că scria o carte, 
o biografie a lui Grant Tobin - se părea că Keith fu- 
sese un mare fan al muzicii lui din adolescenţă, când 
alții de vârsta lui erau înnebuniţi după heavy metal și 
grunge! -, nu o interesase prea mult. Dar totul se schim- 
base de când aflase că era fiica lui Grant. De aceea i-o 
prezentase lui Keith pe Franny, și, când auzise de afa- 
cerea cu biografia, îl sunase, propunându-i să bea ceva 
pentru a sărbători evenimentul. Ştia deja, din ce discu- 
tase cu el, că Grant fusese acuzat pe nedrept, dar nu și 
de ce. Oare știa Keith mai mult decât scria în raportul 
poliţiei? Ceva care lar fi putut exonera de vină pe Grant 
dacă ar fi acuzat de tentativă de crimă... 

- E frumos la tine, spuse ea când intră în livingul din 
apartamentul lui Keith - cam ca al ei, dar cu mobilă mai 
drăguță și mai confortabilă şi cu vedere la golful Santa 
Monica. Era decorat cu nuanțe de bej și de lemn de 
culoare deschisă, cu materiale îndrăznețe și postere 
pereţi. Dacă ai să alegi vreodată cariera de decorator de 
interioare, mi-ar prinde bine ajutorul tău. 

- Mulţumesc, dar am și așa destule necazuri cu mama, 
care îmi reproșează că nu mă însor și crede că sunt gay, 
spuse el, râzând pe înfundate, pe când ea lua loc pe ca- 
napea. Ce-ai vrea să bei? 

- Vin alb dacă ai. 

El se duse în bucătărie să ia o sticlă, lăsând-o să se 
gândească la remarca lui. Nu era însurat, dar ea era 


! Subgen al rockului alternativ care a apărut în Seattle la mijlocul 
anilor '80 (n.tr.) 

convinsă că nu din cauză că îi lipsiseră prilejurile. 
Keith, deși nu avea o frumuseţe clasică, era înzestrat cu 
un farmec ca al lui Matt Lauer! care îl făcea irezistibil, 
dacă te ghidai după părerea generală a femeilor din re- 
dacţia de ştiri. Chelea tot ca Matt, dar părul lui negru 
era tuns foarte scurt, așa că te atrăgeau mai mult ochii 
săi căprui cu gene lungi și dese și zâmbetul lui criminal. 
Era, așa cum spunea Liv Henry, genul de bărbat care te 
făcea să uiţi că ești măritată, 

- Ei bine, pentru afacerea ta cu biografia! zise Stevie, 
şi ridică paharul după ce el turnă vin în ambele. 

-Nu s-ar fi încheiat fără tine, Tu ai fost cea care m-a 
pus în legătură cu Franny. El se aşeză în fotoliul de piele 
din faţa canapelei, încă năucit de norocul care dăduse 
peste el, în ciuda rânjetului său. N-am cuvinte să-ți mul- 
ţumesc. Privind-o cam încurcat, adăugă: Acum tot ce 
trebuie să fac e să termin cartea aia afurisită. 

Ea îi urmări privirea până în camera de alături, bi- 
roul lui, după cum arăta, unde văzu prin ușa deschisă 
mormane de hârtii și dosare pe masa de scris şi pe jos, 
precum şi un perete plin cu diverse însemnări lipite di- 
rect pe tencuială. 

- Cum merge? 

- Încet. Luă un prespapier de pe măsuţa de lângă el 
şi se jucă distras cu obiectul. Credeam că documenta- 
rea este partea cea mai grea. Dar adevărata provocare 
e să îmbini toate informaţiile în așa fel încât să iasă ceva 
logic. Doar materialele despre cazul Lauren Rose au um- 
plut o cutie, spuse el. 

Pulsul lui Stevie se acceleră. 

-Ai găsit ceva care te-a surprins? 

şi păstră un ton nepăsător. 

El îşi înclină capul într-o parte, zâmbindu-i. 

- Dacă-ţi spun, n-ai să mai cumperi cartea. 

-S-ar putea, spuse Stevie, zâmbindu-i și ea. Depinde. 

- De ce? 

- Dacă biografia merită sau nu banii. 


1 Jurnalist american, cunoscut marelui public mai ales pentru emi- 


siunea lui de la NBC, The Today Show (n.tr.) 

El se uită fix la Stevie. 

- De ce oare am impresia că nu-mi pui întrebări doar 
din curiozitate? 

Stevie își lăsă paharul cu vin pe măsuță și se rezemă, 
încrucișându-și brațele pe piept. 

- E-n regulă. O să-ţi spun pe șleau. Am nevoie de aju- 
torul tău. 

- Fac orice pentru tine, replică el fără nici o ezitare. 

- Trebuie să aflu tot ce știi despre noaptea în care a 
fost împușcată Lauren Rose. 

Zâmbetul lui păli, dar nu i se șterse de pe buze. Puse 
prespapierul la loc pe măsuță și se aplecă în faţă, cu coa- 
tele pe genunchi, fixând-o cu privirea. 

- Poate ar trebui să-mi spui mai întâi de ce este atât 
de important pentru tine. 

- Dacă-ţi spun, trebuie să-mi promiţi că vei păstra se- 
cretul. Măcar până apare cartea. 

- E-n regulă. 

- Ce-ai zice dacă ţi-aş spune că Grant a avut un copil 
nelegitim? 

- Ți-aş cere să mi-o dovedești, 

Părea mai mult decât sceptic, 

- Vrei o dovadă? E în fața ta. 

Lui Keith îi căzu faţa, 

-Vrei să spui... 

- Că Grant Tobin e tatăl meu, termină ea fraza pentru 
el, bucurându-se o clipă de uimirea ce i se citea pe față, 
apoi continuă: Nu trebuie să te simţi prost = n-aveai de 
unde să fi aflat. Nu ştiam nici eu până acum o lună. 

-Şi cum ai aflat? 

- Mama mi-a spus până la urmă adevărul. 

- Şi, în tot acest timp, Grant n-a încercat niciodată 
să ia legătura cu tine? 

-Nici nu ştia că exist. Cel puțin așa mi-a spus, și îl 
cred. 

- Te-ai văzut cu el? 

Ochii lui Keith scânteiară ca ai unui copoi care a 
prins urma vânatului. 

Ea încuviință din cap. 

-Nu e aşa cum te-ai aştepta, mărturisi ea. De fapt, 
e un om drăguţ, dar într-un fel ciudat. Se mai dusese 
la el de două ori de la prima ei vizită, şi de fiecare dată 
fusese şi mai convinsă de nevinovăția lui. Totuși, cel mai 
mult se încredea în intuiţia ei. 

Keith se aplecă în faţă, numai ochi şi urechi. 

- A pomenit vreodată despre Lauren Rose? 

-Nu, şi nici nu lam întrebat. Aştept momentul 
potrivit. 

-Nu ştiu cât de mult te pot ajuta, zise Keith, încrun- 
tându-se uşor pe când se rezema. Luni de zile i-am inter- 
vievat pe toți care aveau legătură cu acest caz, şi tot nu 
i-am înţeles dedesubturile. Singura cu care n-am vorbit 
e tocmai Lauren Rose. Lauren şi Victor. 

- Victor? 

- Portarul. 

- Un tip solid, tatuat și cu umerii atâta? Ea își deschise 
larg braţele. Îi ştia doar porecla, Gonzo, de la Gonzales. 
Nu mi s-a părut un tip prea vorbăreţ. De fapt, am avut 
impresia că e la fel de probabil ca el să-ți rupă braţul sau 
să-ți dea o mână de ajutor. 

Keith o aprobă cu un zâmbet trist. 

-Singura dată când lam încolţit, n-am fost sigur că 
am să scap întreg din mâinile lui. Keith nu se speria ușor, 
așa că trebuie să fi fost un incident înspăimântător. 

- Singurul lucru pe care am reuşit să-l aflu de la una 
dintre servitoare a fost că Victor se afla acolo în 
noaptea în care a fost împuşcată Lauren Rose. Cred că 
a văzut totul. 

-Dar nu asta a spus la poliţie. Conform raportului 
detectivilor, bodyguardul lui Grant a declarat că ieşise 
să ia maşina ca s-o ducă pe Lauren acasă, când a auzit 
împușcătura. Până să ajungă la ea, zăcea inconştientă 
într-o baltă de sânge. 

- Știu. Dar servitoarea a susținut, cel puţin în fața 
mea, că era prea speriată să spună poliţiei că el nu scose- 
se mașina din garaj decât după ce sunase la Urgenţe. 

- Aşadar, crezi că-l acoperă pe Grant? 

Keith ridică din umeri. 

- Presupun şi eu ce presupui și tu. Există doar doi 
oameni despre care putem afirma cu certitudine că se 
aflau în acea cameră în noaptea respectivă. Unul din ei 
e Grant, care o ţine una și bună. Celălalt e Lauren, care 
nu a fost în stare să-şi spună versiunea. 

-Până acum. Stevie simţi o vagă neliniște. Umbla 
vorba că Lauren își recupera repede capacitatea de-a vor- 
bi. Tot ce mai rămânea de văzut era cât își mai amintea 
din cele întâmplate în acea noapte. 

- Eşti sigură că te simţi pregătită pentru eventua- 
litatea că el nu este aşa nevinovat cum pare? o întrebă 
Keith pe un ton calm. 

Stevie se gândi o clipă, apoi încuviință din cap și zâm- 
bi slab. 

- Cea mai mare parte din viața mea n-am știut nimic 
despre tatăl meu. Crede-mă, orice e mai bine decât să 
nu ştii nimic. 


capitolul 4 


- Fă-i praf, şefule, spuse Inez în timp ce Jay trecea pe 
lângă ea, în drum spre sala de conferințe. 

El se opri să-i ceară părerea; 

- E dreaptă cravata? 

Femeia se ridică puţin de pe scaun să i-o aranjeze. 

- Acum este. Se uită în jos. Să sperăm că nimeni nu 
va observa că porți şosete bleumarin la pantofi maro. 

În cei șase ani de când lucra la Beck/Blustein, Jay 
nu-și amintea nici o singură zi în care Inez să nu-i fi pur- 
tat de grijă. Atât secretară, cât și infirmieră, avea o gură 
care îi depășea statura micuță - părul platinat din creș- 
tetul ei abia îi ajungea la umăr -, precum și sertare pline 
cu diverse chestii pentru orice împrejurare: plasturi cu 
leucoplast, pastile cu mentă pentru împrospătarea respi- 
rației, cremă de ghete, benzi pentru adunat scamele și, 
pentru situații de urgenţă, o sticlă de whisky Glenlivet. 
Nu Lar fi mirat să scoată acum şi o pereche de şosete. 

Își continuă drumul pe coridorul cu pereţi de sticlă, 
de cealaltă parte a căruia își vedea colegii la telefon sau 

la computer şi, ici și colo, în grupuri de doi sau mai 
mulți, aplecaţi peste planşete sau aşezaţi la mesele ro- 
tunde din micile zone pentru conferinţe. Toţi făceau 
parte din acel du-tevino continuu al vieţii zilnice de la 
Beck/Blustein, doar că asta nu era o zi ca toate celelalte, 
după cum i-o amintea ghemul din ce în ce mai mare din 
stomac. Cele două cafele pe care le luase în grabă de la 
Starbucks, în drum spre serviciu, nu-l ajutaseră nici ele. 
Acum, pe lângă neliniște, mai avea şi arsuri la stomac. 

Așa era înainte de fiecare prezentare. Nu conta că 
lucra de peste zece ani în acest domeniu; Jay nu putea 
să intre într-o sală, la o întrunire, fără să-i crească tensi- 
unea şi să-i bolborosească mațele, crezând că de această 
dată avea să fie demascat, avea să i se dezvăluie adevărata 
identitate: un băiat de fermier din Wisconsin, care nu 
ştia să facă diferenţa între o idee strălucită și o găleată 
cu bălegar. 

Ştia că temerile lui nu erau justificate. Dar erau ca 
osul de la piciorul său stâng, pe care și-l rupsese la pati- 
naj când avea nouă ani și care nu se vindecase niciodată 
complet, lăsându-l cu degetul mare strâmb: o moştenire 
din copilărie. Când a crescut, orice făcea, tot nu era 
destul de bun. Tatăl lui nu ţipa la el şi nu-l lovea nici- 
odată, dar Jay tot simţea nemulțumirea radiind din el 
ca răceala din camionul frigorific în care plecau zi de 
zi canistrele cu lapte la fabrica de unt. În fiecare dimi- 
neaţă, când se ducea în staul să ajute la mulsul vacilor, 
simţea acelaşi ghem în stomac ca acum. La şcoală nu-l 
mai deranja - învățătura era singurul lucru la care era 
bun -, dar revenea mai târziu, pe când se întorcea acasă, 
urcând cu greu panta lungă a dealului plin de praf la 
poalele căruia îl lăsa autobuzul. 

Când ajunsese la Princeton, fusese un şoc pentru el 
să descopere că nu mai era cel mai inteligent puști din 
clasă. Deşi fusese cel mai strălucit elev - și șef de pro- 
moţie ~ al liceului Woodrow Wilson, asta nu-l pregătise 
pentru exigenţele de la facultate, pe care colegii lui care 
frecventaseră şcoli de renume le satisfăceau fără prea 
mult efort. Trebuia să se străduiască din răsputeri în fi- 
ecare zi să țină pasul cu ei, ca un alergător lăsat în urmă 

de ceilalți, dar care sprintează să-i ajungă și eventual 
să-i întreacă. Dar, când reușea, nu mai ştia cum să se 
oprească din alergat. 

Intră în sala de consiliu cu câteva minute mai devre- 
me, mulțumit să-i găsească acolo pe colegii lui - designe- 
rii-şefi Darren Block şi Todd Oster, bunul prieten al lui 
Jay, care lucrase cu el la Saatchi & Saatchi; tipul respon- 
sabil cu multimedia, Michael McCort; scriitorii Phoebe 
Kim şi Sebastian Beccera. Toţi erau pregătiţi, alerţi ca 
un corp de armată. 

- lrasshaimase!! 

Jay îi întâmpină pe directorii de la Uruchima, le 
strânse mâinile şi îi salută pe fiecare pe nume, amintin- 
du-și să se intereseze de soția domnului Uruchima, de 
care auzise că era suferindă. O privire atentă aruncată la 
masa lungă din lemn de cireș îl satisfăcu, căci observă 
că Inez se ocupase de toate detaliile. În faţa fiecărui loc 
erau frumos aranjate un stilou Mont Blanc și o copie a 
materialului pe care îl printaseră și îl legaseră. Băuturile 
și aperitivele constau din cești aburinde de ceai verde, 
termosuri de cafea, prăjiturele de orez de la Takashi- 
maya, precum şi obișnuiţii covrigei și rulade. 

Dacă părinţii lui, cu valorile lor de modă veche, 
inculcaseră în el un lucru pe care îl aplica acum la servi- 
ciu, acela era amprenta personală, din ce în ce mai rară 
în secolul vitezei, dar care făcea uneori diferența între 
succes şi eşec. Il ajutase să-şi facă mulţi clienţi și îi oprise 
pe cei existenţi să se ducă la altă agenţie când le scădeau 
profiturile. Și, din zâmbetele și șoaptele aprobatoare ale 
directorilor de la Uruchima care se serveau cu băuturi 
şi cu gustări, Jay deduse că firma lor era apreciată de cei 
prezenţi acolo. 

Inima începu să-i bată mai tare, Dacă reușeau să și-i 
facă clienţi, obțineau nestemata din coroana Beck/ 
Blustein - mai mare decât Jacques-Bânoit Cosmetics 
şi Performance Sporting Googs împreună. Uruchima 
Motors, care se apropia rapid de Honda, Toyota şi 
Nissan în privinţa vânzărilor în Statele Unite, avea 


! În japoneză, în original „Poftiţi“(n.tr.) 

nevoie de o campanie inovatoare pentru a-şi lansa noul 
model de mașină de teren, Roughrider, iar Jay credea că 
agenţia lor avea să facă față provocării. 

Rosti o cuvântare introductivă, scurtă și la obiect, 
urmată de o prezentare în PowerPoint care le punea în 
evidență principalele linii de atac. Până de curând, le 
aminti el, cumpărătorii de mașini de teren fuseseră mai 
ales familii și tineri cu vârsta între 18 și 25 de ani, dar 
noile studii de piaţă indicau că în prezent le cumpărau 
din ce în ce mai mulți orășeni cu slujbe bine plătite. 
Maşinile de teren puternice erau noile simboluri ale sta- 
tutului în societate - un fel de Viagra pe roți -, deşi, cu 
vânzările în declin din cauza preţului ridicat al benzinei, 
principalul atu a lui Roughrider era consumul mai mic, 
Pe când lay enumera orașele pe care le considera ţinte 
principale, îl văzu dând aprobator din cap pe tipul care 
era mâna dreaptă a domnului Uruchima. Până aici to- 
tul mergea bine. Acum tot ce mai trebuia să facă era să 
le prezinte al șaizeci și doilea spot publicitar pe care i-l 
propuneau și să-i convingă să-l accepte. 

La un clic al mouse-ului, o imagine umplu ecranul, 
înfățișând o redare computerizată a unui bărbat care 
stătea lângă banda de bagaje a unui aeroport, un tânăr 
la vreo treizeci de ani, fără nimic deosebit, îmbrăcat în 
costum și cu o servietă în mână. Era înconjurat de alții 
la fel de banali, toţi îmbrăcaţi cam la fel şi părând tot așa 
plictisiți de viaţa lor. 

Cu fiecare alt clic, spotul continua. Bărbatul îşi cău- 
ta zadarnic bagajul printre valizele negre identice de pe 
bandă, apoi dădea din întâmplare peste o cutiuţă de 
cadouri cu numele său pe ea, în care erau niște chei 
de maşină. Părea șocat și intrigat. Apoi, era arătat cum 
se urca într-un Roughrider nou-nouţ, parcat afară, 
Pe urmă, rula pe un drum accidentat dintr-o zonă pus- 
tie, servieta zburându-i pe geam, urmată de sacou şi de 
cravată, în vreme ce Roughriderul dispărea într-o pădu- 
re, lăsând în urmă un nor de praf. Pe ecran scria; „VIA- 
ȚA E UN DAR. NU-I DA CU PICIORUL“, 

Lumina se aprinse şi, urmă un moment de tăcere, 
în care stomacul lui Jay făcu un zgomot. Directorii, 

de la Uruchima aveau toți aceeași expresie indescifra- 
bilă pe feţe, iar lui îi trecu brusc prin minte că poate îi 
jignise într-un fel. Până la un anumit punct, japonezii 
considerau uniformitatea o virtute. Poate nu primiseră 
bine sugestia că aceasta era mai puţin dezirabilă. 

Tăcerea fu ruptă de Yoshiko Imurakami, singura fe- 
meie din grupul lor, o doamnă de dimensiunile unei 
păpuși, cu părul drept până la umeri. 

- Cam care e bugetul pentru ce am văzut? întrebă ea. 

Engleza ei era fără cusur, iar Jay își aminti că stu- 
diase la Yale înainte să-și facă masterul în economie la 
Harvard. 

El indică pagina din materialul printat din care reie- 
şea reducerea costului estimat, 

- După cum puteţi vedea, avem oferte de la mai 
multe case de producţie canadiene cu care am lucrat în 
trecut. Este mult mai rentabil să filmăm acolo - nu sunt 
sindicate care să crească bugetul necesar, De asemenea, 
rata de schimb e în favoarea noastră. Veţi putea econo- 
misi destul de mult. 

Pe faţa ridată a domnului Uruchima apăru un 
zâmbet vag. Era clar că pe bărbatul mai în vârstă îl im- 
presiona atenţia acordată de Jay cheltuielilor compa- 
niei lor, Se ridică, un om mic de statură, dar care lăsa 
impresia de forță, iar directorii executivi îi urmară ime- 
diat exemplul. 

- Mulţumesc, domnule Gunderson. A fost foarte 
interesant, spuse el, strângându-i mâna lui Jay înainte 
să plece, Vă vom contacta în curând. 

Jay îi dărui unul dintre zâmbetele lui strălucitoare de 
la vest de Mississippi. 

- Vă mulțumesc pentru timpul acordat, domnule 
Uruchima. Sper că vom lucra împreună. Cred că am 
face o echipă grozavă. 

- Bravo, şefu'! Te-ai întrecut pe tine însuți! îl felicită 
Todd Oster, un om cât un munte, cu o barbă impre- 
sionantă, care ar fi fost mai în largul lui într-o cămaşă 
de cherestegiu şi în bocanci decât în costumul de patru 
sute de dolari pe care îl purta. 

-Mai bine mă feliciți când îi câştigăm de clienți, 
spuse Jay. 

Când el își făcu apariția, Inez își ridică privirea de la 
tastatura la care nu încetă să bată. 

- Cum a mers? îl întrebă ea. 

El ştia că n-avea rost să adopte în fața ei tehnici spe- 
cifice lumii publicităţii - ea îl cunoştea prea bine -, aşa 
că se mulțumi să spună: 

- Nimeni nu mi-a observat șosetele. Am luat asta 
drept semn bun. 

Ea se declară satisfăcută și îşi reluă atacul furios asu- 
pra tastaturii, oprindu-se doar ca să-l strige în vreme ce 
el trecea pragul spre biroul lui. 

- Apropo, să știi că a sunat Franny. 

El se opri în ușă. 

- A lăsat vreun mesaj? 

- Nu, dar a zis s-o suni imediat ce se termină întruni» 
rea, îl informă Inez fără să-şi ridice privirea. 

Lui Jay îi bătea inima nebunește pe când se apropia 
de telefonul de pe biroul lui. Un mesaj urgent de la 
Franny nu putea să însemne decât un singur lucru. 

-Ce e? o întrebă când îi răspunse la telefon. 

- Nimic grav. Te-am sunat doar ca să te-ntreb ce faci 
după serviciu. 

El simţi cum tensiunea se evaporă. 

- Păi, să vedem... Se uită în agendă. Se pare că luăm 
cina cu nişte prieteni. Prieteni ai lui Vivienne, asta e; 
trebuia să se vadă cu ei. De ce? întrebă el pe un ton la 
fel de relaxat ca al ei. 

- Speram să bem ceva împreună pe undeva, 

~ Asta cred că se poate aranja. Nu trebuie să ajung la 
restaurant până la șapte. 

- Grozav! Atunci la Paddy, pe la șase? 

- Ne vedem acolo. 

Închise telefonul, întrebându-se dacă nu cumva tonul 
ei relaxat ascundea ceva. Voia oare să-i spună ceva? Ceva 
prea important pentru a fi dezvăluit la telefon? 

Inima îi sări din piept la acest gând. 

Până acum, chestia cu copilul nu fusese mare ches- 
tie. În afară de absurditatea situaţiei de a se masturba 

într-un recipient de plastic cu o mulțime de femei care 
aşteptau în încăperea alăturată, cel mai rău aspect era 
obsesia lui Franny că nu putea rămâne gravidă. Din pri- 
mele două încercări nu ieşise nimic, iar ea era convinsă 
că nu reușiseră pentru că ovulele ei erau expirate. De- 
sigur, nu ajuta nici faptul că Vivienne rămăsese însăr- 
cinată de la prima lor încercare. Doctorul o asigurase 
pe Franny că nu era ceva ieșit din comun, că astfel de 
lucruri cer timp, dar ea era convinsă că scăpase ultimul 
tren, că era o femeie stearpă la cei 36 de ani ai ei. 

Dar dacă a treia oară se întâmplase minunea? 

La șase fix ajunse la Paddy, la intersecţia dintre Third 
Street și Eighteenth Street, la câțiva pași de biroul său. 
Deasupra ușii, literele aurite care se șterseseră puţin 
alcătuiau denumirea „SHAUGHNESSY'S TAVERN“, 
dar toată lumea îi spunea Paddy după patronul ei, 
Paddy Shaughnessy, un bătrânel oacheș cu părul în dez 
ordine, care îl primi călduros pe Jay, indicându-i masa la 
care Franny stătea și sorbea dintr-o bere, și îi făcu semn 
barmanului că și Jay voia tot bere. 

- Ce surpriză plăcută! remarcă Franny, când Jay își 
trase scaunul. 

- De parcă nu mă așteptai pe mine, spuse el. 

- De obicei întârzii. Credeam că mai am cel puţin 
zece minute să-mi iau un aer misterios și atrăgător. 

Jay aruncă o privire prin taverna întunecată. Lambri- 
urile erau impregnate cu nicotină, iar pe pereţi atârnau 
poze înrămate ale foștilor patroni celebri din altă epocă. 
Acum nu veneau aici decât clienţii fideli ai localului, 
care în momentul de față păreau atât de dispuși să re- 
nunţe la meciul de baseball pe care îl urmăreau la tele- 
vizorul de deasupra barului, pe cât erau de dornici să se 
pună pe dansat. 

-~ Dacă te aștepți să te agațe cineva, n-ai nimerit în 
locul potrivit, îi spuse el zâmbind. Decât dacă îţi plac 
bătrâneii şi un bărbat căsătorit pe cale să devină tată. 

-Mai poţi s-o zici o dată. 

- Ce? 

- Chestia cu tatăl. 

În vreme ce Jay stătea acolo și se holba la ea, cu un 
zâmbet prostesc pe față, lumea părea să se îngusteze 
până ajunse un punct. Barmanul care îi trânti berea pe 
masă putea foarte bine să fi fost un fluture care zbura în 
câmpul său vizual şi în afara acestuia. 

- Franny... eşti... este... 

Dintr-odată, nu-și mai găsea cuvintele. 

Ea încuviinţă din cap, un colţ al gurii ei ridicându-se 
într-un zâmbet strâmb. 

- Da. Este oficial. Doctorul tocmai mi-a confirmat. 
Zâmbetul i se lărgi pe faţă. Nu ştiu ce gândeşti tu, dar eu 
cred că merită un toast. Franny își ciocni sticla de a lui, 
şi el observă că nu era Guiness în ea, ci bere fără alcool. 
Pentru copilul nostru! Vorbesc serios, nu laș fi putut 
face fără tine. 

Ea vorbea ușor crispată, și-l cerceta din priviri, de par- 
că ar fi căutat semnele unui atac de panică tardiv. 

Când înţelese pe deplin, Jay simţi că-i fuge pământul 
de sub picioare. Asta nu era doar un serviciu pe care 
îl făcea unei prietene. Franny era însărcinată, purta în 
pântece... copilul lui. 

- Uau! făcu el, scuturând încet din cap. 

- Ştiu, nici eu n-am asimilat pe deplin vestea, spuse 
ea. Tot îl mai aştept pe Monty Hall! să iasă pe ușile ba- 
tante și să-mi spună că adevăratul meu premiu este o 
mașină de spălat nou-nouţă cu uscător. 

- De care vei avea nevoie. În caz că nu vrei să campezi 
în fața unei spălătorii. 

Franny întinse mâna peste masă ca să o ia pe a lui. 
Era o zi caldă, chiar și pentru iunie, şi, în rochia ei în- 
florată cu bretele, cu obrajii îmbujoraţi, cu părul prins 
neglijent într-un coc lejer și cu buclele trase pe după 
urechi, arăta la fel ca în facultate, 

Gândul îl purtă în trecut, la ziua când se întâlnise- 
ră. El stătea pe treptele bibliotecii Firestone, uitându-se 
pe cursurile programate pentru toamnă, încercând să 
hotărască la care să se înscrie, când își ridicase privirea 


! Actor, producător și realizator american de spectacole-concurs 
(n.tr.) 

şi văzuse la mică distanță de el o fată drăguță, cu părul 
castaniu, care își muşca buza de jos, încruntându-se de 
parcă s-ar fi concentrat asupra unui lucru sau ar fi fost 
supărată pe ea însăși. 

Fără să se gândească prea mult, se ridicase și se apro- 
piase de ea. 

- Scuză-mă, îi spusese. Te-am văzut un pic pierdută. 

-Ai văzut bine. Doar că nu eu m-am pierdut, ci 
portmoneul meu. Ea îi explicase că își rătăcise portmo- 
neul cu toți banii de buzunar pe care îi avea pentru acel 
semestru. 

- Poate l-a găsit cineva. Ai întrebat la biroul adminis- 
tratorului? îi sugerase el. 

Ea își lăsase capul pe o parte, uitându-se curioasă 
la el. 

-Nu ești de pe aici, aşa-i? zisese ea cu un accent de 
Brooklyn care trăda faptul că era familiarizată cu via- 
ţa dură. 

- E chiar atât de evident? răspunsese el, râzând. 

-În locul de unde sunt eu, dacă pierzi ceva, poți să-ţi 
iei adio de la lucrul acela. 

-În Grantsburg, cine găseşte ceva dă un anunţ. 

şi zâmbiseră unul altuia, iar Jay o îndemnase: 

- Hai, merită să încerci. Cel mai rău lucru care se 
poate întâmpla e să să faci un drum degeaba. 

Franny ezitase un pic, apoi ridicase din umeri. 

- Da, în fond, de ce nu? 

O porniseră în direcția biroului administraţiei înain- 
te ca el să-şi amintească să se prezinte. 

- Sunt Jay Gunderson, zise şi-i îi întinsese mâna. 

- Iar eu, Franny Richman. 

i apăruse pe chip o expresie vag amuzată, de parcă 
încerca să decidă dacă el era un om în carne și oase. 

La biroul administratorului, ea fusese uimită să afle 
că portmoneul ei era acolo, iar conținutul acestuia, ca 
prin minune, neatins. După aceea, se duseseră împreu- 
nă la centrul studenţesc, unde luaseră cafea și fursecuri 
şi se cunoscuseră mai bine. Când Jay se uitase la ceas, 
fusese surprins că trecuseră două ore de când stătea cu 
ea. Din acea zi, fuseseră inseparabili. 


84 Eileen Goudge 


- Uite ce e, vreau să ştii că am vorbit serios, îi spuse 
Franny acum. Nu-mi datorezi nimic. N-am de gând să-ţi 
forțez mâna să vii la fiecare meci de fotbal sau ședință cu 
părinţii. Vei avea, şi aşa, destule pe cap. 

- Da’ cine spune că va trebui să-mi forțezi mâna? îi 
răspunse el, oarecum în defensivă. 

Orice-ar fi, era şi copilul lui. 

- Ideea e că nu vreau să te simţi obligat. 

El se prefăcu întristat. 

- Hei, e vorba despre mine, ai uitat? Credeam că am 
convenit că treaba asta nu va schimba nimic. 

N-aveau să-şi atingă niciodată scopul dacă treceau de 
la a-și termina frazele unul altuia la a-și supraveghea fie- 
care cuvânt. Deci o să fim buni, nu? 

- Da. Ea oftă încet şi păru mai puţin încordată. 
Doar că toată chestia asta e cam ciudată, ştii. N-am fost 
niciodată însărcinată cu copilul celui mai bun prieten 
al meu. 

- N-ai fost niciodată însărcinată! Punct. 

- Aşa e. 

El îi strânse mâna s-o liniştească. 

-S-o luăm încet, bine? 

Ea dădu aprobator din cap, deși rămase gânditoa- 
re. În lumina slabă, ochii ei negri păreau mai mari ca 
oricând. 

- Regreţi ceva? 

- Deloc. Nu era chiar o minciună - Jay era fericit, mai 
mult pentru Franny - şi, dacă îşi făcea griji, era ceva 
normal. Ea nu trebuia să ştie că pe el îl îngrijora efectul 
pe care Lar fi putut avea acest copil asupra prieteniei lor, 
dar și asupra relaţiei lui cu Vivienne. Hei, ce înseamnă 
un pic de ADN între prieteni? 

- Că tot veni vorba, sper că el sau ea să-ţi moștenească 
nasul. Franny considerase întotdeauna că al ei era prea 
mare, deși, în opinia lui Jay, se potrivea pefect cu faţa ei. 
Ar fi bine şi să aibă picioare lungi. 

-Nu crezi că anticipezi prea mult? Nici nu are încă 
degete la mâini şi la picioare. Îşi aminti de prima eco- 
grafie a lui Vivienne; embrionul arăta mai degrabă ca 
amprenta unui policar decât ca o ființă umană. Numai 

după ce doctorul le spusese sexul copilului, constienti- 
zase că era real, un băieţel, pentru care aleseseră deja un 
nume: Stephan, după bunicul lui Jay. 

- Păi, nu mă ştii? Deja încep să mă interesez de o 
şcoală bună, glumi Franny. 

- Promite-mi măcar că n-ai să devii vegetariană şi nici 
n-ai să-mi interzici să intru în apartamentul tău dacă am 
un fir de păr de pisică pe haine, 

n ultimul timp, de când cu obsesia lui Vivienne pen- 
tru sănătate, mansarda lor arăta mai mult ca un templu 
zen decât ca o parte a casei, 

-Nu mă interesează părul de pisică. Dar oricine 
îndrăznește să-mi interzică un cotlet de porc să se pregă- 
tească de luptă, mârâi Franny în glumă. 

- Beau pentru asta. 

Își înălță sticla cu bere. 

Zâmbetul ei se estompă. 

- Uite ce e, stiu că am exagerat, dar acum, că nu mai 
e doar un copil în stadiu de proiect, nu pot să nu-mi fac 
griji că o să mă interpun între tine și Viv. 

Parcă îi citise gândurile. 

- Viv va fi încântată, o asigură el. De fapt, a fost ideea 
ei, ai uitat? 

Unele dintre grijile lui Franny erau justificate. Era 
o chestie complicată cu ea și Vivienne. Să se întoarcă 
după atâta timp la tipul de care Franny fusese îndră- 
gostită nebunește în perioada când ea şi Vivienne îm- 
părţeau același apartament, după facultate. Vivienne 
nu făcuse nimic să-l încurajeze, dar se simţea totuși 
vinovată de despărţirea lui de Franny. Bănuia că unul 
dintre motivele pentru care făcea asta acum era că voia 
să îndrepte răul făcut în trecut şi să devină genul de 
prietenă care sperase întotdeauna să fie, aşa cum era 
Franny cu el. 

- Nu. Franny continua să-l privească neliniștită. Dar 
tu promite-mi că îmi spui dacă se întâmplă să calc pe 
cineva pe bătături. Se încruntă şi îi strânse mâna ceva 
mai tare. 

- Pe cuvântul meu. 

Îşi duse mâna la inimă. 


86 Fileen Goudge 


Ea îi lăsă mâna și se rezemă de spătar, privind acum 
în sine însăși = o privire pe care Jay ajunsese să o re- 
cunoască: aparținea universului tainic în care intra o 
femeie după ce rămânea însărcinată, unul care îşi avea 

ropriul limbaj, propriile obiceiuri și ritmuri şi din care 
Barbatii erau, de cele mai multe ori, excluși. 

Intră în panică pentru o clipă, dar apoi Franny pe 
care o cunoștea el, se ivi din nou. Cu o voce care îl liniş- 
ti puțin, îi spuse: 

- Bine, acum, că am stabilit ce avem de făcut, ce-ar 
fi să-mi povestești cum a mers întrunirea? În cele mai 
mici amănunte. 


- Prietenii tăi sunt simpatici, comentă Jay după ce el 
şi Vivienne plecară de la restaurant, seara târziu. 

Ea zâmbi cu indulgență, luându-l de braţ. 

- De unde ştii? Abia le-ai adresat două vorbe toată 
seara. 

E| îi aruncă o privire vinovată. 

- Îmi pare rău. Cred că am fost preocupat de altele. 

Tot timpul cinei, nu fusese în stare să se gândească 
decât la vestea pe care i-o dăduse Franny. Nu avusese 
încă nici un prilej să-i spună lui Vivienne. Până să ajun- 
gă el la restaurant, ea era deja cufundată într-o discuţie 
cu prietenii ei. Nu era genul de lucru pe care să-l strecori 
într-o conversaţie. „Că veni vorba, tocmai am aflat că 
mai am unul pe drum.“ Nu îi era greu să-și închipuie 
cum ar fi reacționat Rob şi Melissa. Pe de altă parte, ar fi 
mai bine să se obișnuiască să vadă mutre lungi, pentru 
că în curând avea să afle toată lumea. 

De asemenea, aveau să fie nevoiţi să le explice părin- 
ţilor lor. Cu ai lui Vivienne nu aveau să fie probleme - 
erau europeni, nimic nu-i putea șoca. Dar cu ai lui... 
Erau simpli fermieri care nu mai auziseră în viaţa lor 
de o asemenea situație. Cum avea să le dea o astfel de 
veste? „Dragă mamă şi tată, vă amintiţi că m-aţi bătut 
mereu la cap cu nepoţii? Ei bine, acum veţi avea doi în 
loc de unul.“ Tatăl lui s-ar scărpina în cap şi i-ar arun- 
ca acel gen de privire care spunea: „Fiule, nu ştiu ce fel 
de viaţă depravată duceți voi acolo la New York, dar 


Chipurile dragostei 87 


noi, cei de aici, mai avem valori de familie“. Mama lui, 
o baptistă convinsă, care trăia cu convingerea că el se 
ducea la biserică în fiecare duminică (ceea ce mai făcea 
uneori ca să n-o dezamăgească), avea să-l întrebe temă- 
toare dacă vorbise cu pastorul despre asta. Tot ce nu 
era aprobat de Biblie sau de Consiliul Familiei Creștine 
i se părea suspect, 

- Ți s-a întâmplat ceva? Vocea lui Vivienne îi în- 
trerupse şirul gândurilor. Parcă ești la mii de kilometri 
depărtare. 

El își îndreptă din nou atenţia spre ea. 

-Îmi pare rău. Mă gândeam. 

-La ce? 

-La Franny. Se opri în mijlocul trotuarului și se în- 
toarse s-o privească. E însărcinată, 

Îi vorbi pe un ton neutru, așteptând să vadă cum 
reacționează, dacă vestea nu o deranjează, acum, când 
când lucrurile erau clare. 

Chipul lui Vivienne se lumină. 

-Pe bune? Asta-i minunat! Părea mai radioasă ca 
de obicei, prinsese culoare în obraji, iar părul negru 
și lucios îi strălucea în lumina reclamei de deasupra ca- 
pului. O seară petrecută cu prietenii avea întotdeauna 
acest efect asupra ei. De ce Dumnezeu nu mi-ai zis mai 
devreme? îl dojeni ea. Ai ţinut asta pentru tine tot tim- 
pul cât am sporovăit cu Rob și cu Melissa despre noul 
lor apartament. 

- Nu e un subiect de conversaţie la o cină cu prietenii. 

-Problema ta e că îi crezi pe toți la fel de provin- 
ciali ca părinţii tăi. Îl strânse cu afecțiune de braţ, și 
își continuară drumul. Oricum, nu e un secret miste- 
rios, întunecat. 

El ridică din umeri. 

- Încă încerc să mă obişnuiesc cu ideea. 

- Ai avut şase luni la dispoziție, nu e de-ajuns? îl ta- 
chină ea, punându-și o mână pe pântecele rotunjit. 

- N-am crezut că voi fi vreodată tatăl a doi copii în 
acelaşi timp. 

- Păi, nu-i vorba numai despre tine. Şi Franny va avea 
nevoie de tot sprijinul posibil. 

Se plimbau acum pe Second Avenue, lângă St. Mark’s 
Place, iar aerul era răcorit, slavă Domnului, de briza 
ce venea dinspre East River. East Village nu mai era 
ca pe vremuri, când el și prietenii lui luau trenul din 
Jersey în weekenduri și mergeau acolo, observă el. 
Nu mai era un ghetou unde să-și permită să se retra- 
gă cei nevoiaşi, gunoaiele şi graffiti fuseseră înlocui- 
te de reședințe luxoase și de magazine în fiecare cvartal. 
Se mutau aici cei înstăriți, alungându-i pe artiștii înfo- 
metaţi. Acum vedeai aici mai multe saloane de bronzat 
decât dughene unde se fac tatuaje. Jay hotări că prefera 
acel East Village din vremea când fusese elev. Progresul 
îl făcea să se simtă între două vârste, 

Sau poate faptul că avea să devină tată. Prietenii lui 
cu copii îi avertizaseră că era o treabă epuizantă, și avu- 
seseră dreptate. El şi Vivienne vorbeau aproape numai 
despre asta. Chiar şi mersul la cumpărături era legat de 
venirea bebeluşului. Şi el îşi petrecuse ultimele două 
weekenduri zugrăvind camera copilului și asamblând 
pătuţul. Dar nu fusese pregătit să-l afecteze într-o aseme- 
nea măsură. Percepea copilul ca pe un dar minunat, ca 
pe o șansă care i se acorda de a-i dărui fiului său copilă- 
ria de care el nu avusese parte. 

Oare avea să simtă același lucru şi pentru copilul lui 
Franny? 

Mai târziu, acasă, cu soția cuibărită la el în braţe, încă 
se mai frământa. Franny voia ca el să facă parte din via- 
ţa copilului lor, lucru pe care și-l dorea și el. Dar cum 
avea să fie posibil? Aveau să fie un fel de familie? Sau 
acel copil avea să crească mai puţin iubit de tatăl său 
decât Stephan? 

Vivienne întinse mâna după a lui şi i-o puse pe burtă, 
să simtă cum lovea copilul cu picioruşele. 

- Pare să fie laba piciorului, spuse el cu un zâmbet, la 
fel de încântat ca de fiecare dată. Sau un genunchi. 

- Obişnuieşte-te cu gândul că avem un viitor sportiv. 
Uită de costumașe, puştiul ăsta va avea nevoie de o cas- 
că şi de genunchiere, 


T a 

-Şi eu eram la fel. Mama glumea adesea că ar putea 
obține o reducere de la medic la câte entorse și răni 
am avut. 

- N-am știut că erai atât de viteaz, 

- De fapt, nu eram. Am fost un copil normal. În şcoa- 
la, jucase în toate echipele. Spre norocul lui, era un atlet 
înnăscut, excelând nu numai la fotbal, ci și la lupte libe- 
re și la hochei. 

-Atunci să sperăm că Franny va avea fată. O să 
încărunțim destul făcându-ne griji pentru Stephan. 

„Și băiat și fată“, se gândi el. „Ar fi frumos.“ Pe în- 
tuneric, zâmbi pentru prima oară cu adevărat în acea 
zi. După câteva minute, tocmai era pe cale să adoarmă, 
când Vivienne îi șopti la ureche: 

- lubitule? Am uitat să-ți spun, familia Klein ne-a in- 
vitat la cină vineri. 

- Familia Klein? repetă el, somnoros. 

-De la Lamaze. Îi ştii, fotograful şi soția lui. Cei care 
au gemeni. 

-A, da. Bine. Îşi aminti că sporovăise cu ei după 
şcoală seara trecută. Apoi întrebă cu țâfnă: Există vreo 
lege care ne dictează să socializăm doar pentru că sun- 
tem sau vom fi cu toții părinţi? 

- De ce spui așa ceva? Sunt oameni foarte drăguți. 

- Sunt sigur că sunt. Dar nu despre asta-i vorba. 
Jay oftă, acum treaz de-a binelea. Uite ce e, n-am nimic 
împotriva familiei Klein, dar aș prefera să petrec o seară 
liniştită acasă, măcar din când în când. 

-O să avem destule după ce se va naşte copilul. 

Din tonul ei, el deduse că se îmbufnase. Vivienne 
era obișnuită să se facă totul așa cum voia ea. Jay nu 
credea că era vina ei. Ca fiică a unor părinți bogaţi, des- 
tul de în vârstă, nu i se refuzase nimic. Locuiau într-un 
apartament de lux de pe Rue du Faubourg St. Honoré. 
Ea fusese dată la şcoala Le Rosey din Elveţia, unde se 
învârtise printre fiii şi fiicele capetelor încoronate şi ai 
şefilor de state. Avea 15 ani când atrăsese atenția unei 
agenţii de modeling și, în scurt timp, defilase pe podiu- 
murile de la Paris şi pozase pentru revista Vogue. Deşi 
era o fată frumoasă ca multe altele, era prea inteligentă 

pentru meseria asta, aşa că, după câțiva ani, își întrerup- 
sese cariera de model pentru a studia la universitatea 
Columbia. Când se întâlniseră, terminase facultatea 
de doi ani şi încerca să intre din nou într-o lume în care 
la vârsta de 23 de ani erai deja bătrână. 

Se întâmplase cam pe timpul când el era angajat la 
Saatchi & Saatchi. Se dusese să vadă noul apartament 
al lui Franny, şi îi deschisese ușa Vivienne - cea mai 
minunată ființă pe care o văzuse vreodată. Fusese stu- 
pefiat, abia reuşise să lege o propoziţie coerentă. Dar își 
venise repede în fire şi, după ce începuseră să discute, 
îşi dăduse seama că îi era ușor să îi vorbească. După mai 
multe vizite, își luase inima în dinţi şi o invitase în oraș, 
începând o relaţie cu întreruperi, în care el se tot ţinuse 
după ea în următorii zece ani. 

Jay încă se considera unul din cei mai norocoși 
bărbaţi din lume. Își dorea doar ca Vivienne să fie mul- 
țumită să-și petreacă seara acasă mai mult de o dată sau 
de două ori pe săptămână. După o zi grea de muncă, tot 
ce-și dorea A pa să ia o masă pregătită în casă și să stea 
în tihnă cu soția lui. 

„Odată ce va veni copilul, o să se potolească și ea“, îşi 
spuse el. Până atunci, trebuia să aibă răbdare. 

O luă în brațe și-i șopti: 

- Apropo, să ştii că ai arătat superb în seara asta. 

-N-o să obţii nimic cu lingușelile, replică ea, dar el 
îşi dădu seama că ea se înmuiase. 

- De fapt, am ceva foarte clar în minte. 

Mâna lui începu să caute în jos sub pătură. Ea se tra- 
se de lângă el. 

- Mai bine nu. 

- Doctorul a spus că se poate, îi aminti el. 

- N-aş vrea să-mi asum nici un risc. Apoi adăugă cu o 
voce cât se poate de pătimașă: Totuși, aș putea să-ți dau 
altceva care să te ajute să dormi. 

Dar pe Jay nu-l interesau favorurile sexuale, El o voia 
pe Vivienne. Trecuse atâta timp de când... 

Se întoarse pe spate, oftând. 

- Mulţumesc, dar acum aș face bine să dorm. Tre- 
buie să mă scol devreme. Dan vrea să revedem planul 

de achiziţii pentru campania Welltrek înainte să ne în- 
tâlnim cu directorii firmei. 

li trecu prin minte faptul că ea nu-l întrebase cum 
mersese prezentarea pentru compania Uruchima. Se în- 
trebă dacă avea să arate vreun interes acum - știa cât 
de importantă era pentru el -, dar ea doar căscă și se 
întoarse pe o parte, murmurând: 

- Bine. Noapte bună, iubitule, 

Franny intră în holul cel mare al hotelului Sherry 
Netherlands și îl aşteptă pe Keith Holloway. Era cu- 
rioasă să-l întâlnească. Din conversațiile telefonice și 
din ce citise până acum despre cartea lui, părea un tip 
in-teresant, unul care văzuse multe ticăloșii săvârșite 
de oameni, dar nu-şi pierduse simţul umorului. Oare 
era altfel de om în carne și oase? În cazul unora dintre 
autorii ei preferaţi, persoana reală era foarte diferită de 
narator. De pildă, Linus Munson, scriitorul de romane 
de groază cu mare succes la public, era un om cu multe 
fobii, iar Beth Hubbard, o femeie aproape patologic de 
timidă, scria romane istorice de dragoste foarte sexy sub 
pseudonimul de Amanda Breckenridge. Seara avea să 
treacă greu dacă Keith se dovedea tot așa plicticos pe 
cât de captivant descrisese lumea rock-and-rollului din 
anii '70. 

Uşa unuia din lifturi se deschise, și ieși un bărbat 
atrăgător în jur de 30 de ani, în blugi și sacou. O văzu și 
se îndreptă spre ea. 

- Tu trebuie să fii Franny. Bună, eu sunt Keith. 

- Arăţi un pic altfel decât în poză, spuse ea, strângân- 
du-i mâna, 

Mai chipeș, asta era ideea. 

- De obicei, când îmi spune cineva asta, mă gândesc 
la o dezamăgitoare întâlnire amoroasă pe nevăzute, re- 
plică el zâmbind. Era înalt, peste 1,80 metri, și solid 
într-un fel natural, se vedea că făcea sporturi în aer 

liber, avea fața bronzată, cu excepția ridurilor de la coa- 
da ochilor, mai deschise la culoare, și ochii căprui. 

Franny pufni în râs. 

- Am avut și eu din astea. 

Keith se scuză că întârziase, explicând că zborul lui 
decolase cu întârziere și că abia ajunsese la hotel. 

- Nici o problemă. Am rezervat masa pentru opt și 
jumătate, în caz că intervine ceva neprevăzut, îi spuse ea 
când porniră spre ieşire. 

La cina luată în Grill Room la Four Seasons, ea îl 
avertiză la ce să se aştepte de la întâlnirea cu editorul de 
a doua zi dimineaţă: 

-O săi placă de Eric. N-aș fi putut găsi un editor 
mai bun pentru tine. Ți-am zis că a lucrat pentru revis- 
ta Rolling Stone? Şi să nu te superi pe Gretchen. O să-ţi 
împuieze capul cu vorbăria ei, dar ştie bine ce face când 
e vorba despre marketing. Lucrul cel mai important e că 
toţi se dau în vânt după cartea asta. Își fac mari speranțe 
în privința ei. 

- A mai apărut o problemă, zise el şoptit. Ai vorbit 
cu Stevie? 

Franny încuviință din cap. 

- Știu de ea și Grant, dacă la asta te referi. 

-Cine mai ştie? 

- Doar câţiva oameni. Vrea să păstreze secretul pen- 
tru moment. Cred că nu mai trebuie să-ți spun că presa 
s-ar repezi la chestia asta ca o haită de lupi flămânzi. 
Ultimul lucru de care are ea nevoie este să fie urmărită 
de paparazzi oriunde se duce. 

-Chestia cu Lauren Rose poate totuși complica situa- 
ţia, remarcă el. Dacă aduce până la urmă acuzaţii împo- 
triva lui, Stevie îi va face lui Grant vizite la puşcărie. 

- Ea crede că e nevinovat, zise Franny. 

Keith sorbi din vin gânditor, uitându-se la maşinăria 
bine gresată care era Grill Room la ora de vârf a cinei, 
cu chelnerii care parcă pluteau, dar își făceau treaba cu 
maximum de eficiență, fără să pară a se grăbi, ducând 
feluri de mâncare sub cupole de argint, ca să ajungă încă 
aburinde la mese. 

-Să spunem că nu există probe concludente că n-ar 
fi. Pe de altă parte, din tot ce am auzit, e un tip ciudat. 
Chiar şi Stevie a spus asta. Şi toată lumea ştie că a avut 
o problemă cu băutura la un moment dat. 

- Crezi că încă mai are? 

-Tot ce ştiu e că s-a retras în Sierra Tucson la câteva 
luni după ce s-au liniştit lucrurile în cazul Lauren Rose, 
îi spuse el. Dacă s-a atins de băutură sau nu, asta n-o 
știe nimeni. 

- Dar nu crezi că Stevie e în pericol, așa-i? 

Franny simți o umbră de neliniște la acest gând. 

- Din tot ce mi-a spus, mă îndoiesc. Deși ar putea fi 
greu pentru ea din punct de vedere emoțional să afle că 
el a minţit. 

- E puternică. Se descurcă ea. 

-Se pare că o cunoşti de ceva vreme, remarcă Keith, 
luând o înghiţitură din copanul său de rață. 

- Din facultate. Ne-am întâlnit la o demonstrație. 
Franny zâmbi amintindu-și. Era o manifestaţie împotri- 
va apartheidului, care avusese loc când Nelson Mandela 
era la închisoare, și prin mulțime am zărit şi o fată cu 
păr roşu impresionant și cu încheieturile pline de bră- 
țări, care striga mai tare ca toţi, agitându-și pancarta ca 
pe un paloș la apariţia poliției. 

El o întrebă ce facultate făcuseră, apoi începură să 
discute despre cariera ei. Era un bun ascultător și, mai 
mult decât atât, părea să şi transmită un morbid simț al 
umorului. În scurt timp, întâlnirea lor deveni mai degra- 
bă una amoroasă decât o cină de afaceri. Desigur, dacă 
ar fi fost o întâlnire pe nevăzute, Franny ar fi înjurat în 
sinea ei pe oricine ar fi pus-o la cale. Keith era genul de 
bărbat pe care sperase întotdeauna să-l întâlnească pe 
vremea când flirta uneori cu necunoscuţi pe internet, 
dar nu avusese niciodată acest noroc. Așa inteligent, 
prevenitor şi arătos cum era, îi părea rău că nu-și pusese 
pe ea ceva mai sexy decât costumul clasic de femeie de 
afaceri pe care îl purta acum. 

-Dar tu? Ce te-a făcut să decizi să intri în lumea 
presei? 

- Simplu, zise el. Cântam prost la chitară, 

Ea îi zâmbi. 

-Deci nu glumeai când ai spus că visai să ajungi un 
star rock? 

-A fost mai mult decât un vis, Am avut și propria 
formaţie. Neon Conspiracy se numea. Se strâmbă. Des- 
tul de bună, crede-mă. Dar nu mai e nevoie să spun că 
succesul n-a venit niciodată. Tot ce am reușit să facem 
a fost să cântăm în câteva turnee prin ţară. 

Lui Franny i se păru că simte o undă de regret în 
vorbele lui, chiar și după atâta timp. 

-Să nu te simţi jenat. Eu am luat odată lecţii 
de step, dar mă tot împiedicam în propriile picioare, 
îi mărturisi ea. 

- Unchiul meu era pe atunci directorul unei televi- 
ziuni locale prin cablu, continuă el. Am început să lu- 
crez acolo după şcoală, aducând cafele şi făcând diverse 
comisioane, treburi din astea. La facultate, când a trebu- 
it să-mi aleg o specializare, am ales mass-media, pentru 
că era singurul domeniu despre care nu ştiam nimic. 
Nu am privit niciodată în urmă. Până de curând. 

- Cum de te-ai hotărât să scrii o carte? 

-Cred c-am vrut să trăiesc până la capăt acea veche 
fantezie, răspunse el. 

-Nu ţi-a lipsit agitația? întrebă ea, amintindu-și 
cum era în redacţia de ştiri când o vizitase pe Stevie de 
câteva ori. 

Ritmul frenetic din lumea presei nu se putea compa- 
ra cu scrierea și publicarea de cărți. 

El ridică din umeri. 

- Doar din an în Paşte, când sunt știri importante, 
Însă nu mi-au lipsit deloc orele peste program. Acum 
mă trezesc să privesc răsăritul soarelui, pe când înainte 
rareori ieşeam să iau o gură de aer. 

-Ştiu cum e. N-am mers niciodată undeva fără să am 
un manuscris la mine. Citea în avioane, în restauran- 
te când aștepta vreun bărbat, chiar și în maşină. Apoi, 
într-o zi, mi-am dat seama că, dacă nu o iau mai încet, 
am să ajung o femeie bătrână care nu a realizat nimic 
în viaţă în afară de câteva dedicaţii scrise pe nişte cărți 
pline de praf. 

-Să realizezi e una, zise el. Partea grea este să faci 
schimbarea. 

- Pentru mine a fost mai mult decizia ceasului meu 
biologic. Îşi simţi obrajii luându-i foc. Nu avusese de 
gând să-i spună niște chestii atât de intime. 

- Asta înseamnă că acum faci și altceva decât să umbli 
cu manuscrisele după tine? intui el, şi ochii îi străluciră. 

Franny încuviință din cap, simțind că roşeşte şi mai 
tare. 

- Trebuie să nasc în februarie. 

- Felicitări! îi spuse el, ridicându-și paharul. Tu și so- 
qul tău trebuie să fiți încântați. 

- N-am soţ. Sunt singură. 

- Atunci ești cu un pas înaintea mea. Se pare că eu va 
trebui să aştept până mă căsătoresc. 

- Ai ceva în vedere? 

Franny își păstră un ton nonșalant. 

-Pentru moment, nu. El îi susținu privirea un pic 
mai mult decât ar fi fost normal. Inainte, mă gândeam 
serios să mă însor. Problema era că lucram prea multe 
ore ca să stau suficient cu o femeie, şi cu atât mai puţin 
să am copii cu ea. 

- Deci îţi doreşti copii? 

- Sunt dintr-o familie mare, așa că da, mi-am dorit 
întotdeauna să am și eu un copil, spuse el de parcă nu 
era nimic neobişnuit în asta. 

„Oare tipul ăsta există cu adevărat?“ se întrebă Franny. 
Simţi că-i bate inima mai tare. Făcu tot ce-i stătea în 
putinţă să nu uite că asta era o întâlnire de afaceri, nu 
una amoroasă, 

După cină, se plimbară pe Park Avenue, unde narci- 
sele galbene şi lalelele din stratul de pe mijloc lăsaseră 
locul pâlcurilor vesele de sporul casei. Când Keith îi oferi 
braţul la traversarea străzii, lui Franny i se păru normal 
să i-l reţină și când ajunseră pe trotuarul celălalt. 

La hotel, lui Franny nu-i mai venea să se despartă 
de el. Doar gândul la întâlnirea de a doua zi o făcu să-i 
refuze propunerea de a-şi continua discuția în bar. Dacă 
nu se ducea imediat la culcare, îi spuse ea, nu avea să 
fie bună de nimic în dimineaţa următoare. Chiar și așa, 

odată ajunsă acasă, nu reuși să adoarmă prea repede, 
În loc să se simtă obosită, ca în ultimele zile, era plină 
de energie, gândindu-se neîncetat la fiecare moment al 
serii petrecute cu Keith. Oare doar îşi închipuise că el 
era interesat de ea? ŞI, chiar dacă ar fi, ce? Ar da dovadă 
de lipsă de profesionalism dacă s-ar vedea cu unul din- 
tre autorii aflați în portofoliul ei. Ar fi şi jenant, dată 
fiind noua ei condiţie. Ca să nu mai vorbim despre 
faptul că el locuia la mii de kilometri depărtare de ea. 
Totuși, înainte să adoarmă, se trezi numărând kilometri 
în loc de oi. 

Întâlnirea de a doua zi dimineață decurse bine. Toţi 
se arătară la fel de fermecaţi de Keith cum fusese şi ea. 
Discutară despre un plan de marketing care avea să in- 
cludă un turneu de popularizare a cărții şi mai multe 
apariții televizate consistente. Faptul că Keith avea expe- 
rienţă în televiziune nu îi scăpă lui Gretchen Hensler, 
directorul de marketing, care se purta ca un copil care 
privea o nouă jucărie. La prânz se aşeză lângă el, luân- 
duşi la un moment dat un aer posesiv, ceea ce îi făcu pe 
el şi pe Franny să schimbe priviri cu subînţeles. Franny 
se gândi că pe femeie o stârnise şi mai tare bârfa savu- 
roasă spusă de Keith când Stevie îi dăduse mână liberă. 

El și Franny luară cina împreună și în acea seară, la 
un mic bistrou de lângă hotel, dar, de această dată, el 
insistă să achite nota. După aceea, Keith o invită în ca- 
mera lui, să mai bea ceva înainte să se ducă la culcare, 
Franny ştia în ce se băga, dacă interpretase bine semna- 
lele pe care i le dăduse Keith, şi, când o luă cu el spre 
lift, simți că se trezește ceva în ea. Ceva ce nu mai simți- 
se de mult timp: speranța. 

Ea stătea la fereastra panoramică din camera lui, 
admirând priveliştea oferită noaptea de Manhattan, cu 
milioane de luminiţe sclipitoare, o panoramă de care 
nu se plictisea niciodată, oricât trăise în acest oraş - re- 
prezenta tot ce visase să realizeze de-a lungul anilor, tot 
ce își dorise cât timp locuise în apartamentul înghesuit 
din Brooklyn cu mama ei şi cu Bobby -, când Keith veni 
în spatele ei și o înconjură cu braţele. li văzu imaginea 
reflectată în geamul întunecat, I se tăie respiraţia o clipă 

şi rămase pironită locului, apoi se întoarse încet cu faţa 
la el. În ochi îi străluceau luminile orașului când se aple- 
că s-o sărute blând pe buze. 

- Toată seara am dorit să fac asta, îi şopti el la ureche., 

-Şi eu, 

ÎL luă de gât și se lipi de el, sărutându-l la rândul ei. 

nainte să-și dea seama ce se întâmpla, se și trezi în pat 
cu el, îmbrățișându-se cu pasiune și desfătându-se unul 
pe altul cu mâinile şi gurile. Keith fu primul care se retra- 
se, cu faţa roșie și cu cămaşa ieșită din pantaloni, 

-Sper să nu crezi că-mi doresc doar o aventură de o 
noapte, îi spuse el cu o voce răgușită, 

- Nici o șansă! Nu uita, încă am dreptul la 15% din 
câștigurile tale, glumi ea. Asta numai dacă mă mai vrei 
de agent, 

- Nici n-aş accepta altfel. Keith își înfășură pe deget 
o şuviță din părul ei, ca s-o tragă mai aproape de el. 
Singura întrebare rămâne dacă să mergem mai departe 
sau nu. 

- La ce te gândeşti mai exact? Inima lui Franny bătea 
ciudat, iar ea îşi simțea tot trupul vlăguit. 

- Ce părere ai despre o relaţie între doi oameni care 
trăiesc pe țărmuri opuse? 

Buzele i se arcuiră într-un zâmbet seducător. 

- Habar n-am, răspunse ea cu prudență. N-am mai 
experimentat așa ceva. 

- Mai fac o călătorie luna viitoare. Aș vrea să te văd 
din nou, 

- Vorbeşti serios? Ea se trase înapoi şi îl privi suspi- 
cioasă. Din experienţa ei, când un tip părea prea bun ca 
să fie adevărat, de obicei minţea. 

- De ce te miră? 

- Dintr-un singur motiv. Sunt însărcinată. 

-Crezi că voiam să te flatez când ţi-am spus că îmi 
plac copiii? 

O sărută insistent pe gât, după care îi linse lobul ure- 
chii cu vârful limbii. 

-Pun pariu că asta le spui tuturor femeilor. 

- Numai celor gravide. 

-Chiar ştii cum să vrăjeşti o fată, replică ea și pufni 
în râs. 

- Vorbesc serios. Tonul îi deveni grav. Vreau să te 
mai văd. 

Franny ezită o clipă înainte să-i răspundă. Nu pentru 
că avea reticenţe. Se gândea la ironia acestei întâmplări, 
după ce aproape își pierduse speranța că avea să mai 
găsească pe cineva. De ce tocmai acum, când ea urma să 
cumpere îmbrăcăminte de bebeluș, nu lenjerie sexy? 

Dacă Keith glumea, nici ea nu se lăsa mai prejos. 

Cu faţa luminată de un zâmbet, îi spuse: 

- S-a făcut, domnule. 

- Nu mai fi aşa tensionată. Jay îi dădu lui Emerson 
în joacă un ghiont cu cotul. E lansarea unui parfum, nu 
un bal de inaugurare. 

- Par tensionată? 

Acest gând o neliniști și mai mult pe Emerson. 
Nu era chiar orice lansare de parfumuri. Era vorba des- 
pre unul din cei mai importanţi clienţi ai lui Jay. 

- Un pic, zise el, lăsând să se înțeleagă contrariul. 

- Aş vrea să ştiu de ce eşti tu atât de relaxat, 

Ea îi luă o scamă de pe rever. El zâmbi. 

- Este foarte simplu. Te-am angajat pe tine să te ocupi 
de toate. 

- Ei bine, măcar știi că merită să dai atâţia bani. 

Ea aruncă o privire cercetătoare prin restaurant. 
Rotonda aurită de la Le Epiphinie și candelabrul din 
cristale Swarovski străluceau, iar pereţii erau plini de 
postere care făceau reclamă parfumului Sheer, înfăți- 
şând un model îmbrăcat cât mai sumar cu putinţă, în- 
tr-o bucată de mătase sclipitoare, cu un deget pe buze, 
care spunea: „SHEER... N-O SĂ SUFLU O VORBĂ, DACĂ 
TACI ȘI TU“. La televizorul cu ecran plat de deasupra 
barului, reclama cu Sheer se dădea continuu, iar în sa- 
lon circulau chelneri cu tăvi pline de băuturi şi de pate- 
uri, în timp ce modelele împărțeau mostre de parfum. 

Locul se aglomerase deja, dar tot mai veneau oameni. 
Şi mai bine, mulţi jurnaliști luau parte la eveniment. 
Emerson se asigurase de asta, invitând persoane al căror 
nume erau demne să apară în Page Six!, predominând 
acelea cu care avea ea relaţii apropiate. 

O văzu acolo pe Louisa Upchurch stând de vorbă 
cu Dana Greenway, cumpărătorul de la Bergdorf's. 
Emerson o cunoştea pe Louisa de când era mică, de pe 
vremea în care Marjorie era membră a Clubului Cos- 
mopolitan. Însă femeia care înainte se gudura pe lângă 
mama ei la toate evenimentele clubului, cerându-i me- 
reu sfatul în orice privinţă, de la modă la personalul 
pe care să-l angajeze, încetase să mai vină la Marjorie 
în vizită de îndată ce se răspândise zvonul că situaţia ei 
financiară se înrăutăţise. Erau ani de zile de când mama 
ei n-o mai văzuse şi nici nu mai avea vești de la ea sau 
de la alte așa-zise prietene, cu excepţia câtorva care mai 
trecuseră pe la ea din simţul datoriei atunci când se îm- 
bolnăvise. Singurele care o mai vizitau acum erau foste- 
le ei colege cu care păstrase legătura, dar numai în rarele 
momente când erau în oraș. 

- Trebuie să mă duc să văd ce face Vivienne, spuse Jay, 
uitându-se la soţia lui, aflată în cealaltă parte a încăperii. 

Inconjurată de mulțimea de oameni din lumea mo- 
dei, Vivienne nu părea să aibă nevoie să fie salvată. Era 
frumoasa serii, într-o rochie aurie scurtă, cu spatele gol 
și cu un colier la gât, care-i scotea în evidenţă minunata 
rotunjime. Chiar și însărcinată, le făcea pe manechinele 
din preajma ei să pară stângace. 

În timp ce Jay îşi croia drum spre ea, înalt şi arătos 
în costumul lui Armani, zumzetul din jurul lui se înte- 

i, capete se întorceau spre el și oamenii își şopteau ceva 
A ureche, privindu-l cu admiraţie. El era vedeta serii, 
geniul aflat în spatele acestui eveniment. Totuși, singu- 
ra persoană care ar fi trebuit să-i acorde cea mai mare 
atenţie era nepăsătoare. Dar Vivienne fusese întotdeauna 
așa, își aminti Emerson. Era obișnuită să fie ea în centrul 
atenţiei. Chiar şi când alte femei flirtau cu Jay, ea abia 

băga de seamă. Emerson nu se îndoia că Vivienne îl 
iubea, dar dragostea ei era cam distrasă. 

Tocmai atunci Franny apăru lângă Emerson, cu ră- 
suflarea întretăiată de la „lupta“ pe care o dăduse să-și 
croiască drum prin înghesuiala de la intrare. 

-Scuze c-am întârziat. Nu găseam nimic să pun pe 
mine. 

Își ridică bluza să-i arate fermoarul de la pantalonii ei 
de catifea neagră care nu se mai închidea, așa că fusese 
nevoită să și-i prindă cu un ac de siguranță. 

- În ritmul ăsta, peste câteva săptămâni n-o să mai 
încap nici în hainele mele cele mai largi. 

- Nu-ţi amintești cât mă făcusem când eram însăr- 
cinată cu Ainsley? o întrebă Emerson. Mă simțeam ca 
balena albă din Moby Dick. 

- Erai cea mai elegantă balenă de pe Park Avenue, o 
linişti Franny, întorcându-se să se uite la cei de acolo. 
L-ai văzut pe Jay? 

- A fost aici acum un minut, zise Emerson și se uită la 
televizorul de deasupra barului, pe ecranul căruia o fe- 
meie goală se dădea jos din pat, înfășurată doar într-un 
văl de mătase. Cum ţi se pare reclama? E sexy sau cum? 

- A trecut mult timp de când n-am mai făcut sex, așa 
că nu ştiu, replică Franny, scoțând un oftat prefăcut. 

- Dar ce face drăguţul tău din L.A.? 

Emerson ridică o sprânceană. 

Franny zâmbi. 

- Doborâm toate recordurile la e-mailuri porcoase tri- 
mise de pe o coastă pe alta. 

-Când îl mai vezi? 

- Vine peste câteva săptămâni. 

Emerson se întrebă dacă Jay fusese surprins de noua 
evoluție a lucrurilor și cum se simţea la gândul că alt 
bărbat i-ar putea creşte copilul, dacă Franny s-ar mărita 
cu Keith. Tocmai când începu să se gândească la asta, 
o văzu pe Ivana Trump făcându-și o intrare demnă de 
Mae West, înfășurată într-un mantou de nurcă aurie, 
asortat la toaleta ei creată de un designer celebru. Scu- 
zându-se, Emerson o porni repede în acea direcţie. 

După ce se asigură că Ivana fusese fotografiată cu toa- 
te VIP-urile, se opri să schimbe câteva vorbe cu secretara 
ei, Julie, care stătea la intrare și bifa nume pe lista de in- 
vitaţi în timp ce soseau și întârziaţii. Majoritatea celebri- 
tăţilor care acceptaseră invitaţiile veniseră deja, observă 
cu plăcere Emerson, şi, pentru prima dată în acea seară, 
își permise să se relaxeze un pic. Își făcuse treaba. Acum 
Jay se putea bucura de succesul evenimentului. 

Restul serii şi-l petrecu pe pilot automat. Nimeni n-ar 
fi ghicit că mintea îi era în altă parte. Stătu de vorbă cu 
cine trebuia și se asigură că nici o celebritate nu scăpase 
nefotografiată. Il acompanie pe Jay în laudele adresate 
directorilor de la Jacques-Bânoit (deşi era evident că pre- 
dica unor convertiți). Când se convinse că totul era sub 
control, plecă de la petrecerea aflată pe sfârşite, lăsând-o 
pe Julie să se ocupe de ultimele detalii. 

Ajunsă în stradă, opri un taxi, În timp ce taxiul făcea 
slalom pe Park Avenue spre blocul mamei sale, îşi spuse 
că încerca să fie o fiică bună, dar ştia că asta nu era de- 
cât o scuză, Adevărul era că trecea de multe ori pe acolo 
noaptea, când era aproape sigură că mama ei dormea și 
că avea să fie singură cu Reggie. Stăteau de vorbă, ea îi 
povestea ce făcuse peste zi în vreme ce sorbea singurul 
whisky cu sifon pe care și-l îngăduia la sfârșitul unei zile 
de muncă grea, iar el îi spunea ce mai fusese pe la școală 
sau îi repeta vreo anecdotă despre Marjorie care o făcea să 
pară mai degrabă încântător de excentrică decât dificilă. 

Spera doar ca mama ei să nu devină suspicioasă. 
Marjorie îl simpatiza destul de mult pe Reggie, dar ve- 
dea în el o piedică în planul ei de a-i găsi fiicei sale un al 
doilea soț potrivit, aşa că avea să-l dea afară de îndată ce 

ăsea un pretext cât de cât rezonabil. Tot nu renunțase 
A ideea de a face din Ed Stancliffe ginerele ei. Emerson 
se înfioră la acest gând, alungându-l repede și înlocuin- 
du-l cu imaginea lui Reggie salutând-o în ușă la sosire 
cu un zâmbet luminos ca un bec lăsat aprins în antreu, 
atrăgând-o să iasă din întuneric, 


- Ştii, nici nu-mi mai aduc aminte când petrecerile 
însemnau și altceva decât muncă, Oftând, Emerson își 

dădu jos pantofii cu tocuri înalte şi îşi sprijini picioare- 
le obosite de sofaua turcească din fața ei. Când am cres- 
cut, mama avea mereu invitaţi, aşa că mi-am petrecut 
adolescenţa evitând pahare murdare şi unchi ciudați. 
Şi iată-mă acum, după atâţia ani, făcând acelaşi lucru. 

-Măcar ești plătită pentru asta, sublinie Reggie și 
zâmbi. 

Şedea pe o canapea vizavi de ea, cu un braţ pus pe 
spătar într-un mod care-i scotea muşchii în evidenţă. 

- Așa e, recunoscu ea, tresărind de durere când îşi 
masă talpa. Dar probabil există şi moduri mai ușoare de 
a-ţi câştiga existența. 

-Ai face altă alegere dacă ar fi s-o iei de la capăt? 
întrebă el. 

Ea se rezemă din nou și luă o gură de whisky, cu un 
aer gânditor. 

- Cine ştie? Pe vremuri îmi plăcea să desenez. Poate 
aș fi ajuns artistă. 

- Poate o să ai această satisfacție într-o zi. Când vei 
vedea tablourile fiicei tale într-un muzeu, spuse el, iar 
zâmbetul i se lărgi pe faţă. 

-Ar fi ceva, zise ea, încântată de acest gând. Erau în 
micul salon de lângă bibliotecă, de unde vocile lor nu 
aveau cum s-o deranjeze pe Marjorie, care dormea. Ori- 
ce va face în viaţă, vreau să-i placă şi s-o facă fericită. 

El simţise probabil nota de nostalgie din vocea ei, 
căci o întrebă: 

- Dar tu ai găsit această fericire? 

- Să spunem că am fost născută şi crescută să fac rela- 
ţii publice. Făcu o pauză, neştiind dacă să continue sau 
nu. În alte conversații, făcuse doar aluzii la copilăria ei. 
Dar era noaptea târziu, iar whisky-ul cu sifon şi prezen- 
ţa liniştitoare a lui Reggie îi dezlegaseră limba. Se trezi 
explicându-i: Din copilărie, mi s-a băgat în cap că voi fi 
bogată și privilegiată. Până la moartea tatălui meu n-am 
aflat că eram ruinaţi. O, bineînţeles că se găseau întot- 
deauna bani pentru o rochie nouă sau pentru un loc 
de onoare în vreo societate care strângea fonduri, dar 
n-aveam destui cât să ne plătim facturile sau să-i dăm de 
Crăciun un bacșiș portarului, 

Simţi cum o cuprinde rușinea chiar și acum, căci 
își amintea de vremea în care se ferea să-i întâlnească 
privirea lui Nacario. Deşi el nu o tratase niciodată pe 
Marjorie mai puţin curtenitor decât pe cei care îi da. 
deau bacșişuri generoase. 

Reggie încuviință din cap, cu o expresie gânditoare 
pe chip. 

- Acolo de unde sunt eu, nu este nici o rușine să fii 
sărac, spuse el. Nu poţi să le ascunzi vecinilor tăi câte 
capre ai sau cât de bună sau de proastă a fost recolta din 
acel an, adăugă el, chicotind. 

- Crede-mă, am fi dus-o mult mai bine dacă singurul 
lucru pentru care să ne facem griji ar fi fost nişte capre. 
Îşi îngădui să râdă, simțindu-și inima mai uşoară. 

Cu fostul ei soţ fusese ca un cameleon, adaptându-se 
la viaţa lui Briggs aşa cum se așteptase și-n copilărie la 
viaţa mamei sale, dându-și prea târziu seama că el o iu- 
bise tocmai din acest motiv: pentru că era o reflexie a 
lui însuși. Dar cu Reggie nu era loc de prefăcătorie; nu 
putea să fie decât ea însăși. Acest lucru îi conferea mai 
multă siguranţă decât toată averea lui Briggs. 

| privea acum; umbrele din încăpere îi puneau în 
evidență pomeţii înalți şi trăsăturile frumos dăruite, iar 
lumina lămpii îi fâcea pielea să lucească precum lemnul 
de tec bine lustruit. Voia să-l simtă lângă ea, să se lipeas- 
că de corpul lui cald. La acest gând, un val de căldură îi 
năvăli în obraji, și trebui să se uite în altă parte pentru 
ca el să nu poată ghici ce îi trecea prin minte. 

Vorbiră despre alte lucruri, Reggie o făcu să uite de 
necazuri povestindu-i despre familia lui şi despre con- 
flictele ce se iscau din când în când, fiindcă trăiau prea 
mulți sub același acoperiş - frați şi surori, mătuși, unchi 
și veri care intrau şi ieşeau toată ziua, aducând ouă de la 
găinile lor, câte un coș cu batate abia scoase din pământ 
sau ultimele bârfe. 

-Cât de des te duci să-i vezi? întrebă Emerson. 

-Nu așa des cum i-ar plăcea mamei. Face mereu pla- 
nuri pentru când o să mă întorc acasă de tot, spuse el, 
scuturând din cap amuzat. Mi-a ales chiar şi o soţie. 

Emerson primi asta ca pe o lovitură. 

-O cunoşti? 

El încuviință din cap că da. 

- E sora soţiei vărului meu. O cheamă Patience!. 

-Şi e răbdătoare? Emerson voia să afle adevărul, dar 
simţea cum o cuprindea groaza, 

El îi aruncă o privire nedumerită. Apoi înțelese, şi 
trăsăturile i se destinseră într-un zâmbet. 

-Nu e ce crezi. Ne trimitem e-mailuri, dar suntem 
doar prieteni. Mama va fi dezamăgită când va afla că 
nora pe care și-o doreşte e deja logodită cu alt bărbat. 

Emerson zâmbi, un pic cam larg. 

-Ea şi mama mea au ceva în comun. Îi spuse cum 
încerca Marjorie s-o combine cu Ed Stancliffe. E hotă- 
râtă să mă vadă recăsătorită înainte să... Se opri o clipă, 
apoi continuă: Cât mai e pe aici, ca să se asigure că nu 
mă mărit cu cineva care să mă scoată din Social Register. 
Reggie nu știa despre ce era vorba, așa că ea îi explică, 
roșind puţin, că era o carte, actualizată în fiecare an, 
cu toate numele aristocraților din societate şi îi spuse 
că, atunci când o persoană de sânge albastru se căsăto- 
rea cu cineva mai prejos de originea sa, numele acesteia 
era şters din registru. Adăugă repede: E curată prostie. 
N-am luat-o niciodată în serios. 

- Aşa e peste tot, spuse el și ridică din umeri. Chiar 
și în satul meu, contează mult cine au fost bunicul și 
străbunicul cuiva. 

- Mamei îi plăcea să se laude cu ginerele ei, spuse ea. 
Eu? Nu dădeam o para chioară pe faptul că strămoșii lui 
fuseseră pe Mayflower. Când mă gândesc la trecut, cred 
că principalul motiv pentru care m-am măritat cu Briggs 
a fost să scap de maică-mea. 

-A mers? întrebă el, ridicând o sprânceană, de parcă 
ştia deja răspunsul. 

- Doar vezi şi tu. Ea oftă, făcând un gest larg. Tocmai 
când cred c-am făcut ceva progrese, găsește ea o moda- 
litate să mă dea iar înapoi, Își lăsă privirea în pământ, 


1 În engleză, în original, patience înseamnă „răbdare“, dar este folosit 
şi ca prenume (n.tr.) 

stânjenită că spusese așa ceva, Cred că asta mă face să 
par destul de slabă. 

- Puterea stă uneori în capacitatea cuiva de a se pleca, 
spuse el pe un ton blând. 

Ea își ridică privirea la el, zâmbind puţin. 

- Cum ai ajuns aşa înțelept? 

- Ascultând-o pe mama mea. Îi susținu privirea, cu 
ochii lui aurii-verzui strălucind în penumbră. Dar pen- 
tru domnul ăsta, Stancliffe, există vreo speranță? 

Aruncă o privire plină de subînțeles spre tavan. 
Emerson pufni în râs. 

- Nu cât timp am și eu un cuvânt de spus. Oare doar 
își imagina sau Reggie părea ușurat? Oricum, nu sunt 

eloc sigură că o să mă recăsătoresc vreodată. Divorțul 
te lecuieşte de toate idealurile. 

- Poate că nu ai întâlnit omul potrivit până acum, 
spuse el încet, aruncându-i o privire ce părea să transmi- 
tă de la unul la altul impulsuri electrice. 

Acum vedea în privirea lui sinceră că, orice simţea 
ea, și Reggie avea aceleași sentimente. Când își dădu 
seama de asta, jarul mocnit din miezul fiinţei sale se 
aprinse brusc. 

Neștiind ce să facă - nu mai fusese niciodată într-o 
astfel de situaţie -, se întoarse şi se uită pe fereastră; şiru- 
rile de maşini de pe Park Avenue păreau nişte ghirlande 
cu luminite de Crăciun. După o clipă, auzi zgomot de 
pași şi podeaua scârțâind, iar când se uită în sus, Reggie 
stătea aplecat peste ea. Zâmbi și întinse mâna, de parcă 
ar fi invitat-o la dans. Căldura din abdomen se prefăcu 
într-o fierbinţeală care i se răspândi în tot corpul și ajun- 
se într-un ungher îndepărtat al minţii, unde aproape că 
auzi o muzică minunată. Însă apoi își dădu seama că el 
se oferea numai să-i pună încă un pahar de whisky. 

- Nu trebuie să mă serveşti, replică ea pe un ton cam 
tăios, căci lui nu trebuia să i se aducă aminte cine îi 
plătea salariul. Oricum, s-a făcut târziu, trebuie să plec. 
Se uită la ceasul ei de mână, uimită că era trecut cu 
jumătate de oră de miezul nopții. 

Probabil că whisky-ul i se urcase la cap, căci se clătina 
puţin, de parcă își târa picioarele după ea, așa că îl rugă 

pe Reggie s-o ia de braţ ca să-și menţină echilibrul. Pri- 
virile li se întâlniră din nou, şi rămaseră pironiţi locului 
pentru o clipă. Nasturele de sus al cămăşii lui cu mâneci 
scurte era descheiat, și ea îi văzu pulsul bătând regulat 
în scobitura de la baza gâtului. Apoi, încet, foarte încet, 
el întinse mâna și i-o puse pe obraz pentru o clipă, după 
care se aplecă să o sărute, 

Emerson închise ochii și cedă în fața unei învălmăşeli 
de senzaţii provocate de apăsarea buzelor lui. Erau moi 
și pline, blânde şi totuşi insistente, În chip de răspuns, îl 
luă de gât, își dădu capul pe spate și își deschise mai tare 
gura, pe măsură ce sărutul devenea mai pasional. 

- Dumnezeule! suspină ea, când buzele li se despărțiră 
într-un final ca să tragă o gură de aer, 

- Mă tem că Dumnezeu are foarte puțină legătură cu 
ce facem noi. 

Reggie râse răgușit, din piept. 

Cu o voce tremurândă, ea îl întrebă: 

-Şi acum ce urmează? 

El o trase mai aproape, șoptindu-i în păr: 

-Tu hotărăşti. 

Gândul la Marjorie nu-i dădea pace. Dacă lăsa lu- 
crurile să meargă mai departe, avea să plătească scump. 
Poate chiar își băga mama în mormânt înainte de vreme. 
„M-aş putea ierta pentru așa ceva?“ se întrebă Emerson. 

n același timp, știa că, dacă ceda iarăși în faţa mamei 
sale, avea să regrete tot restul vieții. 

Nu putea să lase să se întâmple așa ceva. Sacrificase 
prea mult până acum. 

Îl luă de mână pe Reggie şi îl duse la canapea, pe 
care se trântiră, îmbrățișaţi. li duse mâna la gură, săru- 
tându-i palma, apoi i-o ghidă spre pieptul ei. Incet, el o 
descheie la bluză, zăbovind seducător la fiecare nasture. 
Ea scoase un geamăt slab, senzațiile pe care nu le mai 
avusese de atâta timp ţâșnind ca scânteile de sub scutul 
de gheaţă pe care şi-l făurise, topindu-l şi prefăcându-l 
în picături de apă. 

n extaz cum era, se simţi de parcă fusese trezită cu 
brutalitate dintr-un vis când auzi vocea arțăgoasă a lui 
Marjorie care striga de pe hol: 

~ Reggie! Reggie! Unde ești? 

Amândoi săriră de pe canapea, aranjându-și în grabă 
hainele, Emerson își puse un deget pe buze, sugerându-i 
lui Reggie să tacă - maică-sa nu trebuia să știe că ea era 
aici. El dădu din cap că înţelesese, aruncându-i o ultimă 
privire languroasă înainte să iasă din cameră. 

Emerson mai aşteptă un minut şi, când fu sigură că 
nu mai putea fi văzută, îşi înșfăcă pantofii cu tocuri și, 
cu ei în mână, păși tiptil până în hol. „Povestea vieţii 
mele. Am 36 de ani şi tot mă mai strecor să nu mă audă 
mama“, se gândi, dezgustată de sine însăşi, când ieși pe 
uşa din faţă, închizând-o încet după ea. 


În zilele următoare, Emerson se gândi aproape 
continuu la Reggie. Îşi aminti de nenumărate ori ce 
făcuseră, imaginându-şi că nu se opriseră la sărut. Te- 
mându-se că ar putea merge prea departe, nu mai veni 
la mama ei decât ziua. Deşi asta n-o împiedica să fie 
mereu cu gândul la el, de parcă era o adolescentă în- 
drăgostită nebunește. 

După o săptămână, se săturase, și hotări să rezolve 
problema o dată pentru totdeauna. Auzise destule des- 
pre cursurile lui Reggie ca să-și facă o idee de programul 
lui, aşa că într-o zi, când era între două întâlniri de afa- 
ceri, își luă inima în dinţi şi se duse după el la univer- 
sitate. Nu avea de gând să poarte această discuţie cu el 
într-un loc în care îi putea auzi mama ei. 

Îl văzu ieșind din sala în care se ținea cursul de biolo- 
gie. Era împreună cu mai mulţi colegi care discutau cu 
însuflețire. În blugii săi strâmți şi cămașa descheiată la 
gât, printre studenţii mai tineri, îmbrăcaţi în haine lălâi, 
cu părul în dezordine şi cu firele de la iPod ieșindu-le 
din urechi, putea să fie luat drept unul dintre profesori. 
Dar, deşi colegii păreau să-l respecte, lăsau impresia că 
îl și acceptau, considerându-l unul de-l lor. Îndeosebi o 
fată drăguță şi minionă, cu ochi căprui și cu părul negru 
răvășit, îi sorbea fiecare cuvânt, vizibil fascinată de el... 
Sau poate îndrăgostită. 

Emerson simţi un ghimpe de invidie. La mama ei 
acasă, îi era ușor să se amăgească cu gândul că erau doar 

ei doi pe o insulă pustie, departe de restul lumii, dar 
acum i se amintea că Reggie avea o viaţă a lui, departe 
de ea şi de Marjorie - una în care era înconjurat de fe- 
mei tinere, fără să fie stânjenit de povara trecutului ei. 

Când o zări, îi zâmbi și alergă spre ea. Părea surprins 
s-o vadă acolo, așa că o întrebă cu vocea lui profundă și 
melodioasă: 

- E totul în regulă? 

- Sigur, spuse ea. Ai o clipă liberă? 

- Cursul următor începe abia peste o oră. 

- Îmi pare rău că am venit după tine așa, îi spuse ea 
în vreme ce se plimbau către Washington Square. 

Văzând mulţimea de studenţi care treceau pe lângă 
ei cu rucsacurile în spate, ea își aminti de perioada în 
care studiase la Princeton. Păreau să fi trecut o sută 
de ani de atunci. 

- Mă bucură orice vizită a ta, o asigură el. 

Pe fața lui nu se citea nimic altceva în afară de 
încântare, 

- Am venit aici pentru că nu voiam să am discuția 
asta cu tine la mama acasă, îi explică ea, 

El îi aruncă o privire ciudată. 

- E vorba despre noaptea aceea? 

Ea se opri brusc, simțind cum se înfierbântă sub pri- 
virea lui solemnă. 

- Uite ce e, voiam doar să ştii, nu-mi... pare rău de ce 
s-a întâmplat. Dar ar trebui s-o luăm mai ușor. Deocam- 
dată. Nu e momentul potrivit. 

- Din cauza mamei tale? 

- Da. 

El dădu aprobator din cap și spuse pe un ton blând: 

- Înţeleg. 

~ Eşti convins? întrebă ea cu o voce aproape rugătoare. 

-Cred că da. 

- Crede-mă, nu așa vreau să fie, Doar că... Emerson 
oftă de parcă ar fi suferit o înfrângere. E așa bolnavă, și 
asta ar supăra-o. Cu toate că are o părere foarte bună 
despre tine, adăugă repede. Doar că e... ei bine, ştii cum 
este ea. 

-Tu decizi, ţi-am mai spus, zise el, dar în ochii lui 
verzi ca marea, care contrastau atât de puternic cu pielea 
lui de culoare închisă, ea citi un mesaj cu totul diferit. 

-Din păcate, aşa stau lucrurile acum, spuse ea cu 
voce firavă, 

El ridică din nou din umeri, de parcă nu îi era 
totuna. 

- Ăsta e un mod de a le privi. 

- Şi altul care e? 

- Poate o lași să exercite prea multă influență asu- 
pra ta. 

Ea se gândi la tot ce sacrificase din cauza lui Marjorie 
şi îşi dădu seama că el avea dreptate. Ea crease un mon- 
stru. Unul care avea s-o devoreze până la urmă. Și totuși, 
nu se simţea în stare să schimbe ceva acum. Ca să se 
apere cât de cât, îi răspunse: 

-Cred că o cunosc pe mama mai bine ca tine. 

- Dar ea te cunoaște pe tine? Ştie ce e în sufletul tău? 

Emerson rămase tăcută. Cuvintele lui o săgetaseră 
până în adâncul sufletului. „Nu, nu mă cunoaște“, ar 
fi vrut ea să răspundă. Marjorie nu ştia ce era acum în 
sufletul ei, și, dacă ar afla, ar fi îngrozită. 

Când ajunseră în Washington Square, cu arcul său 
impunător ce împodobea intrarea pe Fifth Avenue, 
Emerson spuse: 

-Ar trebui să mă întorc la serviciu. Dar mai zăbovi, 
căci nu voia să se despartă de el. Mă suni dacă ai nevoie 
de ceva, nu? 

El pricepu mesajul, că îşi va reduce vizitele de seară, și 
încuviinţă din cap da, cu o expresie serioasă pe față. 

- Desigur. 

- Când o vezi pe mama, spune-i... „Ce? Că ea e de vi- 
nă pentru viaţa mea distrusă?“ Spune-i că vin sâmbătă. 

Lui Emerson aproape i se făcu rău. Simțea o gre- 
utate pe piept, şi gâtlejul i se uscase, de parcă se 
îmbolnăvea dintr-odată. Când Reggie o trase spre el, 
dar nu într-o îmbrățişare de îndrăgostit, ci de parcă era 
o bolnavă care avea nevoie de un preot, se simți prea 
slăbită ca să protesteze. 

Nu făcu nici o încercare să scape din braţele lui până 
când un claxon strident o trezi la realitate. Dar, înainte 
să se dea înapoi, el se aplecă spre ea, şi gura lui o acoperi 
pe a ei în cea mai blândă sărutare cu putinţă. Acest sărut 
spunea mai multe decât unul pasional. Căci, în vreme 
ce încerca să găsească repede un taxi, ea își dădu seama 
că, dacă misiunea ei de astăzi fusese să înăbușe în fașă ce 
era între ei, nu reușise deloc să și-o ducă la îndeplinire, 
dimpotrivă, se simțea chiar mai legată de el. 

Şedinţa de dimineaţă începuse cu scurta informare 
făcută de directorul de producţie Jules Hanratty, care 
îi pusese la curent cu cele mai importante știri ale 
zilei - un accident de maşină în Glendale cu cel puţin o 
victimă confirmată, inundaţii în Covina și un incendiu 
de pădure în Simi Valley, un pușcaş marin omorât de 
un terorist sinucigaş în Irak. 

Dacă nu s-ar fi obişnuit să audă în fiecare zi de ma- 
sacre, asasinate și catastrofe, s-ar fi consumat sau, mai 
rău, ar fi făcut ulcer, Stevie o ştia foarte bine, Aşa că 
rămase la fel de impasibilă ca restul colegilor, ciugulind 
dintr-o gogoaşă, când îl auzi pe Jules pomenind despre 
un schimb de focuri cu o bandă din Compton, care se 
terminase cu o victimă şi cu două arestări. 

Jules își încheia informarea când redactorul-șef de la 
ştiri, Jerry Fine, interveni: 

- Dar furturile de maşini din Huntington Park? 
Ar trebui să scoatem un material din acest fenomen. 
Fost ofiţer de marină, cu o bărbie pătrățoasă şi cu pă- 
rul încărunţit tuns scurt, Jerry se lăuda că își conducea 
afacerea cu o mână de fier. Dar numai Stevie ştia ce 
papă-lapte era de fapt. 

- Dă-i-o Lisei, zise el, referindu-se la Lisa Blankenship, 
care ţinea acum locul coprezentatoarei ştirilor de la 
ora 17, 

Discutară puțin despre cadavrul găsit într-un tombe- 
ron în Melrose, probabil victima unei supradoze, deși 
nu era exclusă nici crima, 

-Sunt chemată la morgă, zise Liv Henry. Testele toxi- 
cologice nu erau gata când m-am interesat ultima oară. 

O femeie foarte înaltă cu păr șaten cârlionțat stătea 
picior peste picior, dând dintr-unul cu nervozitate în 
timp ce vorbea. Gluma care circula în redacția de ştiri 
era că Liv nu numai că bea cafea, ci făcea și perfuzii cu 
acel lichid. 

Trecură apoi la inundaţiile din Covina. 

- Cred că povestea se va repeta. Canalizarea e făcută 
praf. Nivelul apei nu poate scădea, spuse Stan Lowry, 
care se ocupa de buletinele meteo. 

Luă o înghiţitură dintr-o gogoaşă, dându-și firimituri 
pe cămașă. 

Rotunjoara blondină, Megan Johnstone, producătoa- 
rea de emisiuni mondene, sugeră să abordeze aspectul 
de ţigancă în următoarea ei rubrică, iar Liv îi aminti pe 
un ton tăios să nu mai pronunţe cuvântul „țigancă“; ar 
putea fi jignitor. 

Stevie, singurul reporter dintre cei prezenți căruia 
i se permitea să participe la aceste ședințe doar pentru 
că figura drept angajată ca producător de divertisment, 
era ultima care spunea ceva. Pe toată durata şedinţei, 
se gândise la dilema morală în care era. Singurul care 
ştia de ea şi de Grant era Jerry, care jurase să păstreze 
secretul. El era „rabinul“ ei la KNLA şi înțelegea în ce 
poziţie delicată se afla ea; avea să tacă până venea mo- 
mentul potrivit ca ea să iasă în față. Dar Stevie nu putea 
să piardă din vedere faptul că momentan nici o ştire 
nu era mai importantă ca surprinzătoarea înviere din 
morţi ~ ca a lui Lazăr din Biblie - a lui Lauren Rose. 
În fiecare zi apăreau în tabloide alte titluri cu litere de-o 
șchioapă, iar interesul publicului nu părea să scadă. 
Dacă Stevie nu acţiona repede, unul dintre posturile 
concurente avea să afle marea bombă și avea să le-o ia în 
faţă celor de la KNLA. 

Dar acum mai era o chichiţă. 

- Diane Ross a obținut exclusivitate în cazul Lauren 
Rose, anunţă ea. 

Tocmai primise vestea de la un coleg din redacția de 
știri a ABC. 

-Nici nu știam că e în stare să vorbească, interveni 
Megan. 

- Așa se părea, replică Stevie. Doctorii lui Lauren au 
fost scumpi la vorbă în privinţa progreselor pe care le-a 
făcut ea, aşa că la știri nu s-au vehiculat decât supoziţii și 
zvonuri. Vor transmite de la clinica de reabilitare. 

- Diane nu l-ar face dacă nu ar avea cum, comentă 
Jules. 

- Mă întreb dacă nu e implicat și procurorul distric- 
tual, spuse Stan, scuturându-și pe îndelete firimiturile 
de pe cămașă. 

Pe Stevie o trecu un fior la acest gând. Îşi aţintise pri- 
virea asupra mesei din fața ei, plină de vechi rotocoale 
de la ceştile de cafea și de arsuri de la ţigări de pe timpul 
când era permis fumatul în clădire. 

- Nimeni nu ştie încă nimic precis, zise ea, străduin- 
du-se să vorbească pe un ton normal. Să nu ne pripim 
să tragem concluzii. 

- Hai, lasă, toată lumea ştie că tipul e singurul vino- 
vat, o luă în râs Casey Beltran, care conducea redacția 
de știri internaționale. 

Referindu-se, bineînţeles, la Grant. 

Lui Stevie îi năvăli sângele în obraji. Nu putea să-l 
apere pe Grant fără să trezească bănuieli, așa că nu 
spuse nimic. În plus, avea o mică îndoială: Și dacă era 
totuși vinovat? 

i fu recunoscătoare lui Jerry când acesta interveni: 

-În caz că nu ai auzit, în țara asta orice om este 
considerat nevinovat până i de dovedește vinovăția, îi 
spuse el tăios lui Stan. Să nu uităm că tipul n-a fost 
niciodată acuzat. 

- Doar pentru că singurul martor ocular din acest caz 
nu a putut vorbi. Până acum. 

Liv îşi ridică privirea de la mapa sa cu documente 
juridice în care însemna ceva, dar expresia de pe fața ei 
nu prevestea nimic bun. 

- Dacă femeia are ceva de spus, o să aflăm în curând. 
Până atunci, ar fi bine să nu mai facem speculații, repli- 
că Jerry, aruncându-i lui Stevie o privire cu subînţeles. 

Şedinţa se termină, și, după câteva minute, Stevie in- 
tră înapoi în biroul ei, scoțând o copie a reportajului 
despre afacerile de multe milioane care se făceau din 
promovarea celebrităților decedate, Dar nu încetă să se 
gândească la Grant și la ce însemna pentru el interviul 
luat de ABC. Cu cât îl cunoștea mai bine, cu atât mai 
greu îi venea să și-l închipuie un pericol pentru socie- 
tate. Dar rămânea întrebarea dacă avusese intenţia s-o 
ucidă pe Lauren. Nimeni nu împușca pe cineva în cap 
doar cu gândul de a-l răni. 

Dacă ar putea vorbi cu Ryan despre asta, lucrurile ar 
fi mai uşoare. Ar ajuta-o să-și pună ordine în învălmă- 
șeala de emoţii pe care le simțea și să-și dea seama ce 
era de făcut. Dar nu-l mai văzuse și nu mai vorbise 
cu el de săptămâni bune, iar dacă i-ar telefona acum, nu 
ar face decât să îngreuneze situaţia. Cu durerea persisten- 
tă dată de dorul de el, nu mai avea nevoie de ceva care 
să-i aducă aminte că el nu mai făcea parte din viaţa ei. 

Ea își reţinu lacrimile și alungă gândul de la Ryan, 
încercând încă o dată să-și vadă de treabă. După ce făcu 
tăieturi și aranjă materialul pentru emisia de la prânz, 
plecă din birou. Ziua începuse pentru ea la cinci dimi- 
neața, şi era frântă, dar nu se terminase încă. În urmă 
cu câteva zile se oferise să o ajute pe mama ei să-și zugră- 
vească dormitorul și nu mai putea să dea înapoi atât de 
târziu, așa că renunţă la canapeaua moale și la morma- 
nul de reviste care o așteptau acasă și se îndreptă spre 
casa lui Nancy, 

După o jumătate de oră, parcă pe alee, în spatele ve- 
chii camionete Ford a mamei sale, cu portbagajul plin 
de cutii cu materiale de zugrăvit, pe care Nancy nu le 
scosese încă de acolo. Nancy era în bucătărie, curăța un 
castravete, când intră Stevie, 

- Bună, scumpo. M-am gândit să luăm prânzul înain- 
te să ne apucăm de treabă, spuse ea, ridicându-și privi- 
rea şi zâmbindu-i lui Stevie, 

-Nu trebuia să te ostenești, mamă. Stevie o sărută pe 
obraz. Se părea că făcuse destule eforturi. Pe masă erau 
o tartă pusă la răcit și o pâine abia scoasă din cuptor. 
Puteam să cumpăr eu ceva în drum. 

- Dacă mă ajuţi să zugrăvesc, pot şi eu măcar să-ți dau 
să mănânci cum trebuie. Imi dai, te rog, ăla? Nancy îi 
făcu semn cu răzătoarea din mâna ei înspre cuțitul de 
pe masă, aflat în dreptul lui Stevie. Sper că ţi-e foame. 
Am gătit cât pentru tot cartierul. 

- Sunt sigură că vecinii o să fie încântați, replică 
Stevie pe un ton sec, ştiind că tot ce rămânea era împa- 
chetat şi dat cuiva de pe stradă. 

Comunitatea unită de olari, țesători şi sticlari deve- 
nise un fel de familie, în care se bizuiau unii pe alții 
pentru orice, de la lumânări sau baterii, în cazul penelor 
de curent, până la a lupta cu flăcările ca să-și salveze 
casele, cum se întâmplase de două ori, când izbucniseră 
incendii de vegetaţie pe dealurile din jur. 

-Te rog, pune tu masa până termin eu salata. În rest, 
totul e gata. 

Nancy își flutură mâna în direcția mesei de stejar din 
colțul însorit. Masa fusese luată de la o veche fabrică de 
îmbrăcăminte care fusese demolată, iar Nancy o restaura- 
se cu mâna ei, lăsând să se vadă înțepăturile şi tăieturile, 
care îi confereau personalitate, după cum susţinea ea. 

Stevie murmură ceva în chip de consimțământ, dar 
nu se duse la bufetul unde erau vesela și tacâmurile. 
În schimb, se așeză pe un taburet de la bar, se aplecă, își 
puse coatele pe tejghea şi se uită la mama ei, care tăia 
acum în felii castravetele curăţat mai înainte. Asta își 
amintea cel mai bine din copilărie: cum stătea cu mama 
în bucătărie după ce venea de la școală. Când nu era în 
atelier, Nancy gătea întotdeauna ceva. Vara, făcea pre- 
parate din legumele și fructele culese din grădina din 
spatele casei. Avea mereu pe pervaz vreo șase borcane cu 
lăstari în diferite stadii de creștere. Aerul era aproape în- 
totdeauna plin de mirosul apetisant al vreunei mâncări 
care se cocea, se frigea sau fierbea pe plită. 

În anii trăiţi în Valley, Stevie trebuise să se certe 
cu puștii de la școală care îi luau în râs hainele „hippy“ 

și prietena „lesbiană“. (Sukie Foster nu era lesbiană, dar 
avea un tatuaj pe un braţ şi își vopsea părul în altă culoa- 
re în fiecare săptămână.) Singurul lucru care o ajutase să 
treacă prin acei ani grei fusese faptul că avea un refugiu 
la sfârşitul fiecărei zile. Chiar dacă Nancy îi dădea une- 
ori motive de stânjeneală, când venea la ședințele cu pă- 
rinţii într-o salopetă murdară de lut sau se învârtea prin 
oraş în vechea ei broscuță Volkswagen cu abțibilduri 
stângiste sau profeministe, dragostea ei necondiționată 
şi refugiul pe care i-l oferea compensau din plin aceste 
mici inconveniente. 

Oricât ar fi încercat, Stevie nu și-o mai putea închi- 
pui pe mama ei în chip de hipiotă care trăise cândva la 
voia întâmplării. 

- Vorbește-mi despre noaptea în care tu și Grant... 
Ei, ştii la ce mă refer, se pomeni Stevie spunând acum. 
Încă nu ştiu întreaga poveste, 

Nancy se opri din tăiat, înroşindu-se la faţă. 

-Nu sunt multe de spus. 

- V-aţi întâlnit la un concert, nu? îi zise Stevie. 

Nancy îşi dădu deoparte cu dosul încheieturii o buclă 
de păr roșcat care îi venea mereu în ochi, păr care fusese 
odată de un arămiu strălucitor, iar acum se închisese, 
ajungând de culoarea unui bănuț vechi. Se uita drept 
înainte, în gol. 

- În acea seară, cântau la The Fillmore! Astral Plane 
şi Pink Floyd, precum şi alte formaţii de care nu cred 
c-ai auzit vreodată, începu ea în cele din urmă, cu o voce 
aproape de fetiță. Prietena mea Phoebe cunoștea un tip 
care ne-a dat două bilete pentru niște haşiş. 

Ezită un pic, aruncândur-i lui Stevie o privire între- 
bătoare, de parcă i-ar fi spus: „Eşti sigură că vrei să 
auzi asta?“ 

- Continuă, te rog, o îndemnă Stevie. 

- Sala gemea de lume când am ajuns acolo. Abia 
puteai să te strecori prin mulţime, continuă Nancy, de 
parcă ar fi vorbit cu ea însăşi. Când a început să cânte 
Astral Plane, au înnebunit cu toţii. Grant... parcă luase 


! Celebră sală de spectacole din San Francisco (n.tr.) 

foc, ardea pe scenă. Nici nu-i puteai vedea mâinile, de- 
getele îi zburau prea repede pe coarde. Buzele i se arcu- 
iră într-un zâmbet stins, melancolic. Atunci m-a văzut. 
Eram în faţă, lângă scenă, şi, pentru o clipă, privirile ni 
s-au încrucișat. La început, m-am gândit că mi se păru- 
se, dar, după spectacol, unul dintre mașiniști a venit la 
mine şi m-a întrebat dacă nu vreau să mă due în culise 
ca să-l întâlnesc. 

- Cum era? întrebă Stevie, dornică să ştie mai mult. 

Nancy se uită din nou la Stevie, dar fata rebelă de 
mai înainte se prefăcuse în mama calmă, senină, a lui 
Stevie. 

- Drăguţ, amabil, spuse ea și ridică din umeri. Un tip 
normal din Omaha. Nu cum era pe scenă. Sinceră să 
fiu, nu ştiu dacă m-aș fi dus cu el la hotelul lui dacă 
nu ar fi fost cine era. Nancy zâmbi trist şi, întinzând o 
mână peste tejghea, i-o puse lui Stevie pe obraz pentru 
scurt timp. Dar mă bucur că am făcut-o, căci uite ce a 
ieşit din asta. 

- Mda, o pacoste de fiică ce nu renunţă ușor, zise ea, 
cu vocea înecată de emoție. 

- Şi, ai făcut ceva progrese? întrebă Nancy, referin- 
du-se la investigaţiile neoficiale ale lui Stevie. 

- Am vorbit cu servitoarea, o informă ea, dându-se 
jos de pe scaunul de la bar şi ducându-se la bufet să ia 
niște farfurii. 

Keith îi dăduse numărul ei. Luce Velasquez se cam 
codise la început, parţial din cauză că nu vorbea prea 
bine engleza, dar devenise mai binevoitoare când Stevie 
încercase să discute cu ea în spaniola ei aproximativă 
învățată în liceu. 

- Mi-a spus același lucru ca poliției, că a auzit împuş- 
cătura, dar, până să coboare ea scările, pistolul era pe 
jos, lângă Lauren, iar Grant aproape își pierduse minți- 
le. Asta înseamnă fie că e un actor foarte bun, fie că s-a 
întâmplat exact cum spune el. Sinceră să fiu, în momen- 
tul de faţă nu mai ştiu ce să cred. 

- E aşa important să ştii? o întrebă Nancy. 

Stevie se opri în drum spre masă, întorcându-se cu 
faţa la mama ei. 

- Dacă tatăl meu e în stare sau nu să omoare pe cine- 
va? Da, pentru mine contează foarte mult. 

Nancy o privi gânditoare, iar pe chipul delicat i se 
citiră emoții amestecate, căci scurta întoarcere în tre- 
cut nu- trezise numai amintiri. 

-Adevărul nu e întotdeauna așa cum ni-l dorim, 
spuse ea într-un final, cu aerul cuiva care se confruntase 
cu niște adevăruri crude. 


În seara când se transmisese în sfârșit interviul luat 
de Diane Sawyer la Prime Time Live, după o săptămâ- 
nă de promouri incitante, Stevie era atât de nervoasă, 
că nu putea sta locului. Întreaga săptămână își iscodise 
toate sursele din televiziuni, încercând să afle despre ce 
putea fi vorba. Dar angajaţii de la ABC erau mai secre- 
toşi decât cei de la Pentagon. Nu putea scoate de la ei 
nici un cuvinţel, ca să nu mai vorbim despre o informa- 
ţie relevantă. Nimeni, nici măcar Diane, nu știa ce avea 
să spună Lauren. 

Partea introductivă se dovedi lungă, și Stevie se foia 
pe podeaua livingului unde se aşezase, uitând de mân- 
carea pe care o pusese mai devreme la cuptor să se încăl- 
zească. Diane era ca întotdeauna, imperturbabilă, voit 
empatică, în vreme ce spunea povestea celor trei oameni 
de pe planetă pe care nu o știau încă. Aceasta era înso- 
țită de filmări vechi, una cu Grant în concert cu Astral 
Plane şi alta de la un interviu pe care îl dăduse de mult 
la o conferinţă de presă. Mai erau și fotografii și video- 
clipuri ale lui Lauren Rose, la diferite vârste în Michiga- 
nul natal şi ca tânără actriţă cu potenţial, împreună cu 
un clip din episodul-pilot al unui sitcom care nu se di- 
fuzase niciodată și în care juca un rol minor. Acesta era 
urmat de imagini ale vilei lui Grant, luate de dincolo de 
porţi, vilă ce părea o fortăreață medievală, cocoțată în 
vârful unui deal și ascunsă de copaci înalți. Doar Stevie 
și câţiva alţii ştiau ce se întâmpla în spatele acelor porţi, 
dar acum nu mai era nici ea sigură că ştia mare lucru. 

Diane vorbi despre misterul care învăluise de la înce- 
put incidentul în care Lauren fusese împuşcată aproape 
mortal. Singurul lucru care se ştia cu certitudine era 

că Grant și Lauren avuseseră la un moment dat o relaţie. 
Amploarea acesteia nu era cunoscută, dar se stabilise că 
femeia rămăsese de multe ori în vilă peste noapte. 

După pauza de publicitate, o arătară pe Lauren lu- 
crând cu terapeutul la clinica de reabilitare, unde stătu- 
se în ultimele șase luni. Era prima dată când Stevie sau 
alții vedeau altceva decât poze sau filmări vechi, iar pe ea 
o impresionă cât de îmbătrânită era Lauren - aproape 
n-o puteai recunoaște în ea pe tânăra actriță frumoasă și 
plină de viață care fusese cândva. Cei 12 ani petrecuţi în 
comă o devastaseră, mușchii picioarelor i se atrofiaseră 
într-atât încât nu era în stare să facă mai mult de câțiva 
pași șovăielnici. Totuşi, fața îi era ciudat de lipsită de ri- 
duri, de parcă aparţinea unui bebeluș bătrân. De n-ar fi 
fost părul ei, odată castaniu, lung și lucios, acum cărunt 
şi tăiat scurt, s-ar fi zis că timpul n-o afectase în perioada 
când dormise. Numai ochii ei un albastru-verzui rămă- 
seseră la fel; te priveau fix, cu o intensitate deranjantă. 

Camera se apropie să ia un prim-plan, iar Stevie se 
simţi încordată. Ce secrete se ascundeau în spatele ace- 
lor ochi? Ce revelație urma să aibă loc? Lauren stătea 
în sala pentru vizite a clinicii de reabilitare, faţă în față 
cu Diana, care îi punea întrebări cu blândețe, iar fosta 
actriță răspundea la fiecare încet, cu pauze, articulând 
cu greu cuvintele, ca o persoană care învăţa din nou să 
vorbească după un accident cerebral. Apoi, se ajunse în 
sfârșit la problema banilor. 

-S-au spus multe despre cele întâmplate în acea 
noapte. Diane vorbea încetișor, pe un ton confidenţial, 
aplecându-se puţin în aja: Multora le-a venit greu să 
creadă că a fost un accident, așa cum susținea Grant. 
Păreau destul de convinşi că el încercase să te omoare. 
Ce le-ai spune acelor oameni? 

Un prim-plan cu Lauren o arătă încruntându-se, de 
parcă încerca să-şi aducă aminte sau era poate bântuită 
de o amintire. Stevie transpira de parcă ea ar fi fost 
în locul persoanei intervievate. Apoi, cu vocea ei şovă- 
ielnică, Lauren începu: 

-Ce îmi amintesc despre acea noapte... 


Vară 


O, culegeţi-mi roza, ah, roza 

Cât e încă în floare s-o găsim, 

Căci vara ne surâde, dar se şi duce, 
Și cu iarna peste noi ne trezim. 


Căci, odată ce visul se destramă, 
Faptul pe veci este pierdut, 

i tot roade viermele pe nume Regret, 
ar timpul nu La oprit. 


Aşa bine era când iubeam, draga mea, 
Şi înşelam cu fiece râset, 

Cu soarta sub noi şi pe deasupra, 
Bezna înainte şi după noi. 


Mirtul şi roza, ah, roza, 

A soarelui lumină şi hăul căscat, 
Visul care vine, dorinţa ce dispare, 
Amintirile ce ne-au asaltat! 


WILLIAM ERNEST HENLEY 


capitolul 8 


- Cartea asta a stârnit mult interes, Myron. În biroul 
ei de la etajul 28 al agenției William Morris, Franny 
se foia dintr-o parte în alta prin fața mesei de scris, cu 
mobilul la ureche. Îți dau ţie primul pontul ăsta doar 
fiindcă sunt convinsă că voi veţi face cea mai bună trea- 
bă cu el. 

Myron Lefkowitz, editorul ei preferat de la Random 
House, chicoti la celălalt capăt al firului. 

- Ce, crezi că nu ştiu că te vei lepăda de mine ca de o 
haină veche dacă primești o ofertă mai bună? 

-Atunci fă-mi o ofertă pe care să n-o pot refuza! 

- Romanele de debut nu se vând, replică Myron, 

-Ar putea fi următorul Cod al lui Da Vinci. 

= Să te audă Dumnezeu! 

- Când ai stat ultima dată jumătate de noapte să ci- 
teşti un manuscris? 

-E bun. Nu zic că nu-i bun. Dar e prima carte scrisă 
de tipul ăsta. Amândoi știm ce riscant e. 

Myron voia cartea; ea își dădea seama. Dar era foarte 
prudent, 

- Poate să fie un mare succes, îi aminti ea. 

- Nu-mi place să pariez totul pe un singur cal. 

-~ Myron, ascultă-mă, ai să regreți dacă-ți scapă aface- 
rea asta. 

- Bine, uite cum facem, 350, inclusiv străinătatea. 
Crede-mă, n-ai să găseşti o ofertă mai bună. 

- Patru sute, ripostă ea. Noi păstrăm străinătatea, tu 
iei vânzările prin poștă și audiobookurile. 

Mai negociară o vreme până să bată palma, dar avea 
să mai dureze alte câteva săptămâni până se negocia 
contractul în cele mai mici detalii. De îndată ce termină 
convorbirea cu Myron, îl sună pe autor să-i dea vestea 
cea bună. Profesor de istoria artei la Colegiul William 

and Mary, Terry Lockhart nu câștiga probabil într-un an 
cât costa tipărirea cărții lui. Rămase fără grai când ea îi 
spuse că avea o ofertă pentru două cărți la aproape un 
milion de dolari. 

Deja îi chiorăiau maţele când își termină treaba de 
dimineaţă. În ultimul timp, se simțea de parcă ar mânca 
nu pentru doi, ci pentru un întreg regiment. Totuşi, n-o 
deranja deloc faptul că nu o mai încăpeau nici cele mai 
largi haine pe care le avea. Niciodată în viața ei, în care 
fusese disperată de câte ori punea pe ea un kilogram în 
plus, nu se gândise că avea să se bucure că se îngrășa. 

Franny își dădea seama că pentru prima dată în 
viață era fericită. A, da, mai fuseseră unele momente 
rare când simţise un fel de mulțumire, dar nu durase- 
ră prea mult. Erau mereu situaţii de criză la serviciu, 
o afacere care nu se perfecta sau câte o despărțire dure- 
roasă. Dar, în ultimul timp, când se trezea dimineaţa, 
abia aştepta să-și înceapă ziua. Cânta la duș şi mergea 
cu pași săltăreţi. 

Keith era, bineînţeles, un motiv important al stării ei 
de acum. Drăguţul ei din L.A., cum îi spunea Emerson, 
devenise un stâlp de sprijin în viaţa sa, chiar dacă era 
atât de departe. Luă telefonul să-l sune, Nu mai vorbise- 
ră de câteva zile și îi era dor de el. 

- Hei, ce faci? îl întrebă ea când el îi răspunse la tele- 
fon. Te sună agentul tău. 

El chicoti. 

- Deci e vorba despre muncă? 

— Te-ai gândit la altceva? 

- Hmm... să vedem. Depinde cât de excitată vrei să 
ajungi la serviciu. 

-Ultima femeie de aici căreia i s-au făcut avansuri a 
depus plângere pentru hărţuire sexuală. 

- Oho! Atunci mai bine îmi ţin mâinile la locul lor, 

- Oricum, ai avea nevoie de braţe foarte lungi. 

El scoase un suspin prefăcut, de parcă deplângea dis- 
tanța dintre ei. 

- Asta mi-a adus aminte de ceva: ţi-ai făcut rezervare 
la avion? 

- Am s-o fac astăzi. Avea să se ducă la el luna viitoare, 
dar fusese atât de ocupată la serviciu și prea preocupa- 
tă de copil în restul timpului, că nu găsise un moment 
liber să-şi sune agentul de turism. Sper să mă recunoști 
când ai să mă vezi. 

- Nu au trecut decât câteva săptămâni de când ne-am 
văzut ultima oară. Venise la ea în iunie pentru un week- 
end prelungit. Cât de mare puteai să te faci? 

Și-l închipuia pe Keith la celălalt capăt al firului, cu 
picioarele goale pe biroul lui în dezordine, purtând 
blugi şi tricoul decolorat cu Black Sabbath. 

-Să zicem că nu mai pot purta pantaloni mulați. 

- Asta înseamnă că voi avea mai mult de mângâiat. 

Se tachinară așa minute în șir, după care ea se uită la 
ceas și îşi aminti de şedinţa săptămânală cu personalul 
de conducere, la care întârzia dacă nu se grăbea. 

- Trebuie să plec, îi spuse ea. Te sun diseară. Ai să fii 
pe acolo? 

- Unde în altă parte? Am drept agent un supraveghe- 
tor dat naibii. 

Ea zâmbi. 

- O să-i spun săi tragă nişte bice pe spinare. 

- Mi-e dor de tine, iubito. 

-Şi mie de tine. 

- N-o să fie întotdeauna așa. Nu vom mai avea nevoie 
de un împrumut la bancă pentru a ne plăti facturile de 
telefon. 

Glumea, dar era și ceva serios în ce spunea, din câte 
îşi dădea ea seama. 

O vreme după ce închise telefonul, Franny rămase 
cufundată în gânduri, uitând de şedinţă. Din ce în ce 
mai des, discuțiile lor alunecau spre viitor. Nu era decât 
o singură problemă: dacă ea și Keith se căsătoreau, ea 
era cea care trebuia să se mute. Părinţii lui bătrâni, care 
locuiau în apropiere, depindeau prea mult de el ca să se 
poată gândi să plece în alt oraș, la o distanță așa mare. 
De dragul carierei, ea avea să se descurce; putea să se 
transfere la filiala agenţiei din Beverly Hills. Dar asta îl 
lăsa deoparte pe Jay. li spusese că voia să facă parte din 
viața copilului lor. Cum ar fi putut să-i ia acest drept? 

Detesta și ideea de a fi atât de departe de el. Era şi așa 
destul de rău că abia îl mai văzuse de când preluase pu- 
blicitatea de la Uruchima Motors. Dacă nu lucra, dădea 
fuga acasă la Vivienne sau la cursurile Lamaze. Franny 
înțelegea, desigur. Soţia şi copilul trebuiau să fie prima 
lui preocupare, mai ales acum, că Vivienne urma să nas- 
că din zi în zi. Dar... în fiecare etapă decisivă - prima 
dată când auzise bătăile inimii copilaşului şi îl simțise 
lovind-o cu piciorusele, când aflase cu încântare că îi 
ieşise bine analiza lichidului amniotic = se pomenise 
dorindu-și ca Jay să fie alături de ea, să poată împărtăși 
totul cu el. 

Franny alungă aceste gânduri şi își strânse însemnă- 
rile pentru şedinţă. Tocmai ieşea din birou, când sună 
telefonul. Secretara ei, Robin, strigă după ea: 

- Franny! E Jay! Din tonul ei, părea urgent. 

Tey se întoarse în fugă la biroul ei și luă recep- 
torul. 

- Sunt la spital. Tocmai au dus-o pe Vivienne în sala 
de operaţii. Vocea lui Jay suna de parcă ar fi încercat să 
nu intre în panică. Ritmul cardiac al copilului a înceti- 
nit brusc, îi explică el, așa că medicii au fost obligați să 
recurgă la cezariană. 

- Păstrează-ţi calmul! Vin imediat, îi spuse ea, trân- 
tind telefonul. 

Alerga pe coridor, când dădu nas în nas cu Hannah 
Moreland. Hannah ducea o grămadă de şpalturi lega- 
te pentru una dintre cărţile autorilor de care se ocupa 
Franny. 

-Abia ieşite de sub tipar. Nu-i grozav? zise Hannah, 
scoțându-l pe cel de sus să i-l arate lui Franny. 

Zâmbetul îi păli pe față când văzu expresia lui Franny. 

- E vreo problemă? 

-N-o să aflu decât mai târziu. Acum trebuie să mă 
duc la spital, îi spuse Franny, îndreptându-se spre lift. 

Hannah se luă după ea. 

- Nu-i cam devreme pentru asta? Ea era cea mai bună 
prietenă a lui Franny de la serviciu şi fusese prima din- 
tre colegii ei care aflase de sarcină. De atunci, făcea pe 
cloşca, îi dădea tot felul de sfaturi, de la cum să combată 

greţurile de dimineaţă până la ce haine pentru gravide 
erau mai comode. 

-Jay e acolo. Soţia lui e în travaliu. 

Pe faţa în formă de inimă a lui Hannah trecu o um- 
bră de îngrijorare. 

- E totul în regulă? 

Franny scutură din cap. 

- Se pare că e o problemă cu bebelușul. 

- Sunt sigură că se va rezolva. Așa se întâmplă de 
obicei, o asigură Hannah, cu un pic prea multă tărie, 
Mattie a ieșit cu picioarele înainte, şi am crezut că-l 
pierdem, dar uită-te la el acum. Nu-ţi pierde credința. 
O bătu ușurel pe Franny pe braţ şi își luă rămas-bun, 
privind-o cu înțelegere. 

Franny nu putea decât să se roage lui Dumnezeu 
ca Hannah să aibă dreptate, sperând că, atunci când 
ajungea ea la spital, totul avea să fie în regulă, micuțul 
sir în afara oricărui pericol, cuibărit în braţele ma- 
mei lui. 


Jay nu fusese în viața lui atât de speriat. Pe toată dura- 
ta sarcinii lui Vivienne glumise că era expert în treburi 
din astea. Crescând la o fermă, de câte ori era necesar, 
îl ajutase pe veterinar să aducă pe lume viței. Dar asta 
era cu totul altceva. Acesta era copilul lui. Fiul său. Care 
în această clipă poate respira pentru prima oară în viața 
lui... sau ultima. lar Jay nu putea face altceva decât să 
stea acolo şi să se frământe. 

Slavă Domnului că Franny era în drum spre spital. 
Avea să-l liniștească și să-i ia greutatea de pe inimă, ca să 
poată respira din nou normal. 

Jay se ridică de pe scaunul din sala de vizite și se duse 
la automat, să-și ia o ceaşcă de cafea de care nu avea 
nevoie. După aceea, se așeză din nou, își încălzi degetele 
reci ținând ceaşca de plastic aburindă în mână și se uită 
drept înainte, fără să vadă nimic. 

| purtă gândul la tatăl său, care fusese o prezență 
tăcută în viața lui, trecând pur și simplu pe poteca 
bătătorită în atâţia ani dintre casă şi șopron. În fiecare 
dimineaţă, înainte de răsăritul soarelui, se ducea să dea 

de mâncare vacilor și să le mulgă, șapte zile pe săptămâ- 
nă, 365 de zile pe an. Everett Gunderson era un om 
căruia îi scoteai vorba din gură cu cleştele, de parcă asta 
era o calitate, dar, pentru copilul şi apoi adolescentul 
Jay, tăcerile tatălui său fuseseră chinuitoare. Nu putea 
să ghicească niciodată ce gândea bărbatul cu chip sever, 
așa că își imagina. Oare își dezamăgise tatăl? Un fiu care 
prefera cititul muncii la fermă şi care abia aștepta să ple- 
ce de acolo de îndată ce i se ivea un prilej. Mama lui îi 
spusese că își doriseră mai mulți copii. Dacă ar fi avut 
frați sau surori, probabil unul dintre ei ar fi moştenit 
ferma. Unul cu care tatăl său ar fi putut să discute des- 
pre mărimea cirezii, prețul laptelui și pH-ul burdufului. 

Tot ce știa Jay era că nu voia să fie genul de tată care 
fusese părintele său. Voia ca fiul lui să crească simţin- 
du-se iubit. Nu avea nevoie decât de această şansă... 

În primele ore, travaliul decursese lin. Cum de luase- 
ră lucrurile o asemenea întorsătură urâtă atât de repede? 
Acum îi spunea lui Vivienne cum să respire şi îi masa 
partea de jos a abdomenului, iar în următoarea clipă era 
dusă urgent în sala de operaţii. Doctorii şi asistentele 
nu avuseseră timp să-i potolească lui temerile, erau prea 
ocupați cu Vivienne. Dar, după expresiile lor îngrijora- 
te, își dăduse seama că era ceva grav, 

Acum se uită la ceasul de perete, pus deasupra ușii de 
la camera asistentelor, şi se miră că era aproape amiază. 
Din clipă în clipă, doctorul Lewitt avea să iasă din sala 
de operaţii să-i spună că totul mersese ca pe roate, iar 
mama și copilul erau cât se poate de bine. Se agăța de 
acest gând în timp ce privea în gol drept înaintea lui, iar 
minutele se scurgeau unul după altul. 

„Ie rog, Franny, vino mai repede“, își spuse Jay în si- 
nea lui. Niciodată nu avusese mai multă nevoie ca acum 
de cea mai bună prietenă a sa. 


Franny ieși din lift la etajul 5 şi găsi repede sala de 
vizite, unde îl văzu pe Jay aplecat peste o ceașcă din plas- 
tic, cu privirea în gol, 

- Jay. 

El tresări când îi auzi vocea, apoi se uită în sus la ea, 
ușurarea citindu-i-se pe față. Lăsă paharul pe jos și se 
ridică s-o întâmpine, Fără să scoată un cuvânt, ea îl cu- 
prinse cu brațele, Se agăță de ea şi rămase așa o vreme 
înainte să se tragă înapoi. 

~E încă în operaţie, îi spuse el cu o voce vlăguită, 

- Copilul? 

El scutură din cap. 

- Nici o veste deocamdată, 

Cămaşa îi era șifonată, şi părul răvăşit, de parcă își 
trecuse asel prin el cu nervozitate de nenumărate 
ori. Arăta de parcă nu dormise de mai multe zile. 

-Ce nu a fost în regulă? întrebă Franny cu Flandes: 

Jay se aşeză la loc pe scaun, iar ea pe cel de lângă el. 

-Şi eu aș vrea să știu. Se descurca de minune, zise 
el, frecându-și cu o palmă barba crescută. Am ajuns la 
spital pe la ora 9. Doctorul ne-a spus că mai durează, 
dar totul i se părea în regulă. Apoi, deodată, n-a mai 
fost bine. 

Se uită la Franny cu ochii injectaţi, de parcă numai 
ea putea să-l liniştească, 

~O să fie bine, ai să vezi. Nu uita în ce formă de 
zile mari e Vivienne. Cu toată mâncarea aia sănătoasă 
și exerciţiile de yoga, copilul o să vină pe lume făcând 
gimnastică. 

Jay râse sec. O tachinaseră suficient pe Vivienne 
pentru exagerările ei. Dar, în momentul de faţă, gluma 
părea mai mult o ironie crudă decât ceva amuzant. 

Așteptară în tăcere, Jay strângându-i mâna lui Franny, 
până apăru doctorul, un bărbat scund și solid în halat, 
cu părul cărunt. Avea o expresie sumbră când îl luă pe 
Jay deoparte. Din locul în care stătea, Franny nu auzi ce 
îi spunea, dar, după expresia lui Jay, își dădu seama 
că veștile nu erau bune. 

Când Jay se întoarse lângă ea, era alb ca varul la față 
şi avea o privire pierdută. 

- Jay, ce este? Viv este bine? strigă Franny, sărind în 
picioare, 

- Este foarte bine, spuse el cu o voce stranie, fără 
inflexiuni. 

Ea răsuflă ușurată. 

- Slavă Domnului! 

Apoi îi întâlni privirea și îi citi pe față un chin teribil. 

- Copilul... Vocea i se sparse. A murit. 

Simţea că îi fugea pământul de sub picioare, că se 
cufunda într-un abis. 

- O, Doamne! O, Jay! 

Nu ştia ce să spună. Cum puteai să consolezi pe cine- 
va pentru o asemenea pierdere? 

El nu zbiera şi nu înjura. Stătea doar acolo, res- 
pirând sacadat, de parcă nu putea să tragă în piept 
suficient aer. 

- Trebuie să mă duc la ea, spuse în cele din urmă, cu 
aceeași voce fără vlagă. 

Franny îi puse o mână pe braţ. 

- Mă găseşti tot aici când te întorci. 

El îi zâmbi şters, palid şi cu vădit efort, apoi se 
îndreptă de spate şi o porni pe coridor. 


Jay se simţea de parcă se mișca pe sub apă. Asistentele 
pluteau în jurul lui, zgomotul din difuzoare părea un val 
distant ce i se spărgea în urechi. „Trebuie să fie o greşea- 
la“, îşi spunea el. „Medicul a încurcat-o cu o altă paci- 
entă. Se mai întâmplă.“ Când avea să ajungă în salon, 
Vivienne avea să stea liniștită cu bebelușul în brațe. 

Dar, când ajunse lângă ea, Vivienne zăcea întinsă pe 
o targă şi privea în gol spre tavan, arătând ca o victimă 
dintr-un război, cu chipul ca de ceară marcat de cearcă- 
nele ce semănau cu niște vânătăi. El îi şopti numele, iar 
ea se întoarse uşor. 

-E în regulă, Viv, sunt aici. 

O prinse de mână şi o strânse încetișor. 

- Jay. Vocea ei era un scrâșnet răgușit. Am tot încer- 
cat să le spun, dar nu mă ascultă. Mă cred nebună. 

- De ce ar crede asta? o întrebă el cu blândețe. 

- Le tot spun că e doar o greșeală. Nu e nimic în ne- 
regulă cu bebelușul, continuă ea, de parcă el nici nu ar 
fi spus nimic, 

Inna lui Jay se făcu cât un purice. 

- Viv... 

- Te rog! Degetele ei le prinseră cu putere pe ale lui. 
Trebuie să le spui. Pe tine te vor asculta, 

- Ssttt! Ar trebui să te odihneşti puţin, îi zise el şi-i 
mângâie părul. 

Dar ea era mult prea agitată. 

-Ştiu că el e în regulă. O ştiu. Ochii ei luciră în- 
fierbântaţi. Jay. Te rog. Spune-le să îmi aducă bebelușul. 

mi vreau cobilaşul! 

Jay rămase locului fără să ştie ce să mai spună, în vre- 
me ce se străduia să își țină emoțiile în frâu. Dar ea înţe- 
lese, probabil, din expresia lui, din deznădejdea lui, căci 
se puse pe plâns, iar lacrimile i se scurseră spre tâmple, 
în părul ei încâlcit. Jay încercă să o liniștească, dar ea 
îl împinse, lovindu-l fără vlagă cu pumnii. Sunetele 
ce-i ieşeau din gâtlej nu păreau umane, ci mai degrabă 
ale unui animal rănit, Jay se străduia să rămână puter- 
nic de dragul ei, să nu se prăbușească sub povara pro- 
priei suferințe. 

~ Viv... trecem noi şi peste asta. Ne avem unul pe ce- 
lălalt, spuse el, cu vocea înecată de lacrimi. 

-Adu-mi copilașul! strigă ea, vocea devenindu-i 
aproape isterică. Imi vreau copilul! 

Se zbătu să se dea jos din patul mobil, lovindu-l pe Jay 
când acesta încercă s-o oprească. 

O asistentă veni în fugă, și amândoi reuşiră s-o po- 
tolească. Chiar și după ce medicul de gardă îi dădu un 
calmant, ea continuă să se zvârcolească și să urle până 
când sedativul își făcu efectul. 

~ Te rog, Jay, îl imploră ea într-o șoaptă spartă, deși 
avea deja pleoapele grele. 

- Ssst. Dormi puţin, îi șopti el la ureche, aplecându-se 
s-o sărute pe obraz. 

După ce Vivienne adormi în cele din urmă, Jay 
își ridică privirea şi întâlni doi ochi căprui plini de 
compasiune. Asistenta, o femeie înaltă și slabă, cu pă- 
rul complicat împletit, îl atinse pe mână și îl întrebă 
cu blândeţe: 

- Vrei să-l vezi? 

Jay se gândi o clipă, apoi scutură din cap. 

- Nu. Nu acum. 

Mai târziu, când Vivienne își va reveni cât de cât, 
aveau să înfrunte împreună realitatea. 

leşind pe coridor, îşi aminti expresia de pe fața soției 
sale când era dusă cu targa la operație. Vivienne părea 
mai mult uimită decât speriată: făcuse tot cei stătuse în 
putinţă ca să nu aibă probleme la naștere. Asta nu i se 
putea întâmpla ei. 

Dar toate acele măsuri, își dădea el seama acum, 
erau ca nişte amulete menite să țină la distanţă spiritele 
rele, folosite doar pentru a le insufla un fals sentiment 
de siguranţă. 

Pe când intra din nou în sala de vizite, o văzu pe 
Franny stând în același loc unde o lăsase, în rochia ei 
roșie care lumina ca un far interiorul mohorât al spita- 
lului. Simţi cum îl năpădeşte un val de ușurare. Parcă 
ar fi fost în largul mării, străduindu-se să se menţină la 
suprafață, şi zărea deodată pământul. 


- Spune-mi, cum suportă? întrebă Franny, privindu-l 
cu îngrijorare. 

n momentul de față, Jay părea să fie pe punctul de 
a ceda. 

-l-au dat un sedativ să doarmă, răspunse el cu o voce 
seacă, 

- Pot să fac ceva pentru tine? 

El scutură din cap. Ce era de făcut? Cum putea cine- 
va să îndrepte lucrurile? 

- Nu trebuia să se întâmple așa ceva, spuse el. 

- Ştiu. 

Franny își înghiţi nodul din gât. 

-Ea era bine. Totul mergea cum trebuia. Se trânti 
pe canapeaua din fața automatului de cafea, unde un 
bărbat de vârsta lor, probabil un proaspăt tătic, se sco- 
tocea prin buzunare după mărunţiş. 

Franny se așeză lângă Jay, cu ochii plini de lacrimi pe 
care încerca să și le rețină. 

- Uneori stau trează în pat noaptea, gândindu-mă la 
toate lucrurile care pot merge prost, dar nu ești nicioda- 
tă pregătit pentru așa ceva. 

-Şi acum ce mă fac? întrebă el și îşi întoarse spre ea 
privirea disperată. 

- Aduni cioburile. Mergi înainte. 

- Nu sunt sigur că pot, 

-Ştiu că e greu de crezut, dar vei reuși. Crede-mă. 
După moartea fratelui ei, survenită la puţin timp după 
ce i se prăpădise mama, Franny se simţise la fel de dis- 
trusă. O ai pe Vivienne. Şi pe mine. Voi fi alături de 
tine la fiecare pas pe care îl vei face pe acest drum. 

Aşa cum fusese şi Jay lângă ea după ce murise 
Bobby. 

- Ce m-aș face fără tine? 

Ochii lui roşii erau atât de plini de recunoștință și de 
afecțiune, că se simţi profund înduioșată. 

- Exact ce m-aș face eu fără tine: aş fi pierdută, spuse 
ea, întinzând mâna să i-o ia pe a lui. 


capitolul 9 


„Cel mai groaznic lucru de pe lume trebuie să fie să-ți 
pierzi un copil“, se gândi Emerson, reținându-și lacri- 
mile la vederea micuţului sicriu coborât în groapă. Dacă 
ar fi fost Ainsley... 

Se uită la Jay, care stătea între Vivienne și părinţii lui. 
În ultimele zile părea să fi îmbătrânit cu zece ani. sai 
lui avea o nuanţă pământie, umerii îi erau căzuţi, de 
parcă purta pe ei o povară imensă. Spre deosebire de el, 
Vivienne părea să nu mai fie pe această lume, o fantomă 
a femeii pline de viaţă care fusese, de parcă s-ar fi risipit 
ca fumul dacă n-ar fi susținut-o braţul lui Jay. Singu- 
ra dată în acea zi când o văzuse Emerson reacționând 
într-un fel fusese când Franny se apropiase s-o console- 
ze, iar ea înțepenise vizibil, de parcă prezenţa lui Franny, 
purtând în burta ei mare copilul lui Jay, era mai mult 
decât putea suporta. Din fericire, Franny nu observase, 
fiind copleșită de durere. 

De fapt, un străin care ar fi fost martor la scena de la 
groapă ar fi putut s-o ia pe Franny drept mama îndolia- 
tă. Faţa îi era umflată şi pătată de atâta plâns - nu putea 

să plângă fără să arate de parcă ar fi avut pojar - şi se 
clătina un pic pe picioare, 

Stevie, care stătea lângă ea, străduindu-se să-și rețină 
lacrimile, o luă de braţ pe Franny ca s-o susţină. În ro- 
chia ei neagră uni, doar cu un lănțişor simplu de aur la 
gât, părea foarte mohorâtă, ceea ce nu-i stătea în fire. 

Emerson îl recunoscu pe preot, un om scund şi înde- 
sat, cu părul negru și cu ochelari cu lentile groase care 
îi tot alunecau de pe nas, același care oficiase slujba la 
nuntaluiJaycu Vivienne, pevremuri mai fericite ce păreau 
la ani-lumină de evenimentul tragic din prezent. După 
ce preotul rosti ultima binecuvântare, Jay păși în faţă, 
cu o expresie mâhnită, să arunce în groapă prima lopată 
de țărână. Când aceasta căzu cu zgomot pe sicriu, fața 
lui Vivienne se schimonosi, și femeia scoase un țipăt 
slab, chinuit. 

Emerson se simţi ușurată să-l vadă pe tatăl lui 
Vivienne, un domn distins cu păr argintiu rărit, venind 
lângă fiica lui și luând-o de talie ca s-o susțină. El şi 
mama lui Vivienne, o libaneză epatantă, care trebuie 
să fi fost o mare frumuseţe în tinereţea ei, veniseră cu 
avionul de la Paris și stăteau acum la Jay și la fiica lor. 
Dar Emerson nu ştia cum avea să se descurce Vivienne 
după plecarea lor. 

Apoi privirea i se opri la părinţii lui Jay. Everett 
Gunderson avea aceeași conformaţie ca a lui Jay, era 
slab, înalt și zvelt, cu aceiaşi ochi albaştri fascinanţi. 

n costumul lui de duminică, cu părul său cenușiu și 
aspru bine netezit, nu părea să fie în largul lui într-un 
loc atât de necunoscut. Lângă el stătea mama lui Jay, 
strângând bine în mână Biblia ei uzată, legată în piele; 
era o femeie îngrijit îmbrăcată, cu părul alb, cu trăsături- 
le regulate ale fiului ei și cu tenul alb, a cărei frumusețe 
pălise ca o haină lăsată la soare prea mult timp. Amân- 
doi arătau de parcă voiau să facă mai mult, dar nu ştiau 
exact ce se aştepta de la ei. 

După ce se citi și ultima rugăciune, toţi începură să 
se retragă spre parcare. Ziua era mohorâtă şi cu umi- 
ditate mare, iar pământul de sub picioare - îmbibat cu 
apă de la cât plouase în zonă în ultimele săptămâni, așa 

că Emerson mergea greu în pantofii cu tocuri înalte. Jay 
îi anunţase că, în loc de tradiționalul priveghi, avea să 
fie doar o reuniune restrânsă a familiei și a prietenilor. 
Ea ghicise, deși el nu o spusese explicit, că asta era o 
consecinţă a faptului că Vivienne nu părea să fie în stare 
de mai mult. 

Cu o oră mai târziu, când Emerson ajunse în apar- 
tamentul lor de la ultimul etaj, Vivienne se odihnea în 
dormitor, iar Jay se ocupa de toți cei patru părinți ai lor. 
Emerson se duse în living la Franny și la Stevie, care 
beau cafea și ciuguleau din fursecurile de pe măsuţă, 

- Tare aş vrea să putem face ceva în situaţia asta. 

Franny îi aruncă o privire tristă lui Jay, care stătea în 
partea cealaltă a încăperii și vorbea cu tatăl şi cu socrul 
său, în timp ce ambele mame trebăluiau în bucătărie. 

- Cum ar fi? întrebă Stevie. 

-Nu ştiu, poate să împachetăm tot ce este în came- 
ra pregătită pentru copil, de exemplu, sugeră Franny. 
Vă puteţi închipui cum e pentru ei să intre acolo și să 
vadă toate lucrușoarele alea de bebeluș? 

La acest gând, Emerson se simţi din nou cuprinsă de 
empatie - pătuţul gata montat, cărțile cu poze şi animă- 
luţele de pluș înșirate pe rafturi, hăinuţele drăguțe puse 
în sertare, Dar totuși ezită înainte să răspundă; 

-Am putea să ne oferim ajutorul, 

- Prietenii nu se oferă să facă un lucru, ci îşi suflecă 
mânecile și se apucă de treabă, replică Franny, părând 
nerăbdătoare. 

Emerson şi Stevie schimbară o privire. Emerson 
îşi dădu seama că nu era ea singura care credea că nu 
era momentul potrivit ca Franny să fie în preajma lui 
Vivienne. Probabil soției lui Jay i se părea o crudă iro- 
nie a sorții faptul că altă femeie purta copilul soțului ei, 
când ea îl pierduse pe al ei. 

- Chiar şi prietenii trebuie să ştie când să se retragă, 
spuse Stevie pe un ton blând. 

Franny se trânti din nou pe fotoliu. Pe Emerson o 
durea să-l vadă pe Jay suferind așa, când ea nu putea face 
nimic să-l aline. Dar Franny era suficient de inteligentă 

să-și dea seama de înțelepciunea din vorbele lui Stevie, 
așa că, după o clipă, oftă, 

-Ce mă enervează mai mult e că nici nu pot să mă 
îmbăt, spuse ea. 

-Asta nu înseamnă că noi nu putem, zise Stevie, 
aruncându-i o privire lui Emerson. 

Emerson scutură din cap. 

- Pe mine nu conta. Mă duc direct acasă după asta. 
Era seara liberă a bonei și îi era greu să găsească o 
babysitter așa din scurt. În plus, nu avea chef să se ducă 
într-un bar şi să se întristeze tot mai mult cu fiecare 
pahar de băutură. l-am promis lui Karen că mă întorc 
până-n cinci. Lui Franny îi spuse cu un zâmbet: Să nu te 
amăgești niciodată cu gândul că bona ta lucrează pentru 
tine. De fapt, e exact pe dos. 

- În cazul ăsta, e bine că n-o să am nevoie de una. 

Franny le spuse că avea să încerce să lucreze de acasă, 
măcar un an sau doi. 

- Ei bine, sper să ai mai mult noroc decât am avut eu. 

Emerson încercase să-și ia concediu de un an după 
naşterea lui Ainsley, dar după şase luni îi venise 
să se suie pe pereţi. Oricât îşi iubea fetiţa, fusese obli- 
gată să admită că nu era făcută să fie „o mamă cu 
normă întreagă“, 

Stevie se întoarse spre Franny, având pe faţă o expre- 
sie misterioasă, de parcă ar fi ştiut ceva ce Franny nu 
avea habar. 

- Imi vine-n minte o persoană care nu s-ar supăra să 
schimbe scutece cu tine. 

Se referea, fără îndoială, la Keith. 

Obrajii lui Franny se împurpurară. 

- Vom vedea, spuse ea și ridică din umeri. Fusese de 
prea multe ori dezamăgită în dragoste ca să-şi dăruiască 
inima așa ușor. Ne cunoaștem de numai câteva luni. 

- Pentru unii oameni e de-ajuns. 

Stevie părea tristă, iar Emerson se întrebă dacă priete- 
na ei nu se gândea cumva la Ryan. 

- Pe de altă parte, poți să cunoşti pe cineva de o viață 
și tot să nu iasă bine, spuse Emerson. Ea şi Briggs frec- 
ventaseră aceleași cercuri; mamele lor fuseseră colege 

de clasă la Chapin; ei ajutaseră împreună la mai multe 
strângeri de fonduri pentru acțiuni de caritate înainte 
să-și ka întâlnire ca E îndrăgostiți. Dar, până la urmă, 
se dovedise că nu aveau alte lucruri în comun. 

- Acum nu mă pot gândi decât cum o să trec peste ur- 
mătoarele câteva luni, zise Franny, punându-și o mână 
pe burta umflată. Dacă o să fie vorba despre căsătorie, 
va trebui să aștepte. 

- Poate va fi mai curând decât crezi, spuse Stevie. 

Franny își miji ochii. 

-Ştii tu ceva și eu nu? 

- Nimic important, se grăbi Stevie s-o asigure. Dar 
nu trebuie să fii clarvăzător ca să-ți dai seama că tipul 
e nebun după tine. 

Faţa lui Franny se lumină o clipă, apoi deveni neliniș- 
tită. Se uită din nou în direcţia lui Jay. Emerson ghici 
că se gândea la impactul pe care l-ar avea asupra lui, mai 
ales acum, o eventuală mutare a ei în L.A. 

- Sau poate nebun de legat, glumi ea. Poţi să-ţi închi- 
pui cum am fi noi doi în luna de miere? Legănând cu 
rândul noaptea un bebeluș care plânge? 

- Din câte-l știu pe Keith, nu cred că l-ar deranja, spu- 
se Stevie. E un băiat bun. Ar fi și un tată bun. 

Nostalgia din vocea ei o îndemnă pe Emerson să 
întrebe: 

- Apropo, cum merg lucrurile cu Grant? 

Stevie își cobori privirea la ceașca de cafea pe care o 
ţinea în poală. 

-Nu ştiu. Nu l-am mai văzut de ceva timp, răspunse 
ea pe un ton liniștit. 

Emerson știa că interviul de la Prime Time Live fusese 
o lovitură. Lauren nu-și amintea mare lucru din ce se 
întâmplase înainte să fie împuşcată. Amintirile ei din 
acea noapte erau ca o orgă de lumini într-o încăpere 
cufundată în întuneric, spusese ea. Doar o imagine îi 
era clară în minte: o mână cu un pistol îndreptat spre 
capul ei. În rest, toate erau amestecate: o voce furioasă, 
ţipând... emblema unei roze împletite cu un crucifix... 
zgomot de sticlă spartă. Nici una nu dovedea nimic, dar, 
în ochii publicului, Grant fusese deja judecat și găsit 

vinovat, Deşi Stevie nu se grăbea să-l condamne, până şi 
ei îi venea greu să-l mai creadă nevinovat, 

Franny luă ceaşșca și farfurioara aflate acum într-un 
echilibru precar în poala lui Stevie și le puse pe măsuța 
din fața lor, 

- Nu vrei măcar să auzi și versiunea lui despre cele 
întâmplate? își întrebă prietena. 

-La ce bun? replică Stevie, posomorâtă. 

- Sigur mai sunt lucruri pe care încă nu le ştii, zise 
Emerson. 

n meseria ei, dacă nu aveai informaţia de la o sursă 
directă, sigură, aceasta era de obicei supusă diverselor 
interpretări. 

Stevie ridică din umeri, neputincioasă. 

- Poate, dar, de câte ori deschid subiectul, el se închi- 
de în sine. 

- Deci asta e? Vrei să-l laşi de izbelişte? 

Franny se uită la Stevie de parcă nu-i venea să creadă 
aşa ceva. Stevie îşi ridică faţa, pe care se citeau atât spe- 
ranță, cât și disperare, 

-N-am spus asta, E totuși tatăl meu. Oftă încet. 
Dar trebuie să nu mă mai gândesc la asta o vreme, ştiţi 
cum este. 

Le privi cu neliniște pe Franny și pe Emerson, de 
parcă le-ar fi căutat în ochi aprobarea. Emerson o bătu 
uşurel pe genunchi. 

-Stai liniştită. Noi te susţinem orice ai face. 

Când veni timpul să plece, Jay le conduse până la 
ușă, le îmbrățișă puţin mai strâns decât de obicei - pe 
Franny cel mai tare. 

- Mulţumesc, fetelor, spuse el cu vocea înecată de emo- 
ţie. Nu știu ce m-aș fi făcut fără voi în zilele astea. 

-Își stăm oricând la dispoziţie, nu trebuie decât să 
dai un telefon, îi zise Emerson. 

Franny îl mângâie încet pe obraz, cu ochii aţintiţi 
la chipul lui. 

- O să fii bine? 

El încuviinţă nesigur din cap; voia să pară mai cu- 
rajos decât era. 

- Părinţii lui Viv stau cu noi până la sfârșitul săptă- 
mânii viitoare, iar ai mei nu pleacă până luni. Le aruncă 
o privire părinţilor săi, care stăteau de vorbă cu cuscrii 
în cealaltă parte a camerei, apoi adăugă, de parcă simţea 
nevoia să dea lămuriri: Vecinii lor au grijă de fermă. 
Tata nu vrea să profite de bunăvoința lor. 

- Sunt sigură că ar sta mai mult dacă ar putea, spuse 
Emerson, 

- Dacă pot să te ajut cu ceva..., începu Franny, dar el 
scutura deja din cap. 

- Mulţumesc, spuse el, dar cred că trebuie să fim sin- 
guri un timp, să punem lucrurile în ordine. li trecu pe 
faţă o umbră de disperare în vreme ce se întreba cum 
ar putea el şi Vivienne să lipească la loc cioburile, dar se 
strădui să schițeze un zâmbet şi să spună fără prea multă 
convingere: O să fim bine. 

În stradă, femeile îşi luară rămas-bun și porniră în 
direcții diferite, Franny la ea acasă şi Stevie la hotel, 
lăsând-o pe Emerson să plece cu maşina spre oraș și să 
se întrebe cum avea să reușească să n-o sufoce pe Ainsley 
cu sărutările ei când ajungea acasă. Căci toată ziua se 
gândise: „Dacă ar fi fost copilul meu?“ 


Însă în acea seară nu trebui să se prefacă veselă de 
dragul fiicei sale. Când ajunse acasă, găsi pe robot 
un mesaj de la Briggs care o întreba dacă putea s-o ia pe 
Ainsley la el peste noapte. Se părea că părinţii lui erau 
în oraş şi voiau să-și scoată toată familia la cină. În mod 
normal, Emerson s-ar fi opus - Briggs nu avea dreptul 
s-o vadă pe Ainsley până în weekend, iar a doua zi fetița 
trebuia să meargă la şcoală -, dar era atât de epuizată și 
ştia că fiica ei s-ar simţi mai bine cu Briggs, așa că îl sună 
şi îi spuse să vină s-o ia. 

Până să sosească el, își schimbă rochia pe care o pur- 
tase la înmormântare cu un halat flauşat vechi. Cât fu- 
seseră căsătoriţi, se străduise să se îmbrace întotdeauna 
frumos când era cu Briggs - una dintre convingerile 
ferme ale lui Marjorie era că soția trebuie să fie mereu 
atrăgătoare pentru bărbatul ei. Probabil asta era explica- 
ţia pentru întrebarea lui Briggs de acum: 

- Sper că te simți bine, nu? 

- Par bolnavă? se rățoi Emerson la el. 

Briggs îi aruncă o privire jignită și dădu înapoi. 

- N-am făcut decât să te întreb. 

- Îmi pare rău. Am avut o zi grea, spuse ea, oftând și 
trecându-și o mână prin păr. 

De ce era așa rea cu el? Dacă cineva trebuia să fie 
amărât, acela era Briggs. Divorțul fusese ideea ei, la 
urma urmei. Pe atunci, el susținea că era foarte fericit 
în căsnicia pe care ea o găsea absurdă. Dacă o enerva, 
era doar pentru că o făcea să se simtă o fiinţă josnică 
fiindcă îi displăcea un om atât de inofensiv. 

Ironia sorții era că exact acele calități care îl făceau 
pe Briggs atât de enervant când erau căsătoriți îl trans- 
formau acum într-un fost soţ acceptabil. Era rezervat şi 
reticent, evitând cu orice preț confruntările - traversa 
strada ca să se ferească de un schimb de replici neplăcut. 
Studiindu-l acum cu privirea - nu împlinise încă 40 de 
ani și se și îngrășase, burta i se rotunjise și își pieptăna 
părul în așa fel încât să-şi ascundă chelia -, se întrebă ce 
naiba văzuse la el. Peste câțiva ani avea să poarte panta- 
loni cadrilați de golf și să se gândească să-și cumpere o 
casă în Palm Beach, 

- Ainsley e gata? 

Briggs se uită pe hol. 

- şi strânge lucrurile, îi zise Emerson. 

-Cum se mai simte mama ta? o întrebă el politicos, 
pe când se aşeza într-unul din cele două fotolii în stil 
Hepplewhite, care flancau scrinul vechi din hol. 

- Nu prea bine, dar vom afla mai multe după ce îi ies 
rezultatele de la ultimele analize, îl informă Emerson. 
Dar nu-i spuse că stadiul cancerului lui Marjorie era atât 
de avansat, că orice tratament nu era decât, în cel mai 
bun caz, un paliativ. 

Pe faţa lui Briggs se citea compătimirea, 

- Transmite- urările mele de sănătate. 

- Bineînţeles. 

El făcu o pauză scurtă, apoi îşi drese glasul și remarcă: 
F Înţeleg că ai angajat alt asistent, Ainsley pare să ţină 
ael. 

Emerson simţi că roşeşte când Briggs pomeni de 
Reggie, 

- Dar mai important e că și mamei îi place de el. 

Îşi zâmbiră cu subînţeles. Briggs se înţelesese bine cu 
Marjorie, dar știa ce dificilă putea fi. 

- Ce mai face... ă... Shelby? 

Emerson nu-și amintise pe moment cum o cheamă 
pe noua soție a lui Briggs. 

- Foarte bine. Mi-a zis să te salut din partea ei. 

-Şi părinţii tăi? Le place viața în Florida? 

Se mutaseră cu un an în urmă în Fort Lauderdale, 
după ce fostul ei socru se pensionase. 

Briggs se lumină la față. 

-Tata spune că a fost cea mai bună decizie pe care a 
luat-o vreodată. Totul e la îndemână. Și stă toată ziua pe 
terenul de golf. 

Emerson își reţinu un căscat. 

~ Pare minunat. 

Tocmai atunci veni Ainsley în fugă pe hol, pantofii 
ei de lac Mary Jane cu barete țăcănind pe pardoseala de 
gresie şi ghiozdanul Barbie atârnându-i într-o mână. 

 Tăticule! 

I se aruncă în braţe când el încercă să se ridice din 
fotoliu, trântindu- la loc. 

-Ce mai faci, drăguţo!? O ridică să-i dea o pupătu- 
ră zgomotoasă pe obrăjor. Ce ai acolo? Văzuse păpuşa 
care ieşea puţin din ghiozdan. Să nu-mi zici că vine și 
Samantha cu noi! 

Ainsley încuviinţă hotărâtă din cap. 

- Uite! Suntem gemene. Făcu o piruetă să i se vadă 
mai bine puloverul ecosez, la fel cu al păpușii. 

Emerson se dusese cu ea la cumpărături în weekend 
la American Girl, magazinul preferat al lui Ainsley. 

Acum se aplecă să-şi sărute fetița la plecare. 

- Ai grijă cum te porți. Nu uita să le mulțumești 
bunicilor. 

Veneau întotdeauna în vizită încărcați de cadouri 
pentru nepoţica lor. 

Privindu-și fetița ieșind pe ușă, strângând tare mâna 
tatălui ei, se simți foarte nefericită, De obicei, în nopțile 

când Ainsley era la tatăl ei, se bucura că era singură 
pentru un timp, făcea o baie lungă înainte să se ghemu- 
iască într-un fotoliu ca să citească o carte sau să se uite la 
televizor. Dar, din pricina evenimentelor de astăzi, care 
îi erau proaspete în minte, ştia că timpul avea să treacă 
greu, căci nu se putea gândi decât la ce li se întâmplase 
lui Jay şi lui Vivienne. 

Dintr-un impuls, luă telefonul și formă numărul ma- 
mei sale. Dar, în loc de Reggie, îi răspunse o femeie 
care părea hispanică. Nu, nu ştia unde era Reggie, îi 
spuse ea lui Emerson; doar îi ținea locul în acea noapte. 
Emerson se tulbură un pic. Nu era ziua lui liberă, ceea 
ce însemna fie că era bolnav, fie că... Îi trecu prin minte 
ceva și mai rău: oare Marjorie devenise bănuitoare și îl 
dăduse afară? Emerson se străduise să fie distantă cu 
el, dar mama ei avea un al şaselea simţ când era vorba 
despre asemenea lucruri. 

Scoase agenda din geantă şi căută numărul de mobil 
al lui Reggie. 

- Te-am sunat să mă asigur că ești bine, îi zise ea când 
el îi răspunse. 

Îşi păstră tonul detaşat şi atunci când adăugă că îşi 
făcuse griji pentru că telefonase la mama ei şi nu-l găsise 
acolo, 

-Nu sunt bolnav. Doar că învăţ pentru examene, 
Deși, în momentul de față, nu știu ce e mai rău, spuse 
el chicotind încet, 

Îmi pare rău. N-aş vrea să te deranjez, 

- Crede-mă, e o pauză binevenită, 

Își luă telefonul în dormitor și se întinse în pat. 

~ Păi, dacă simți nevoia de o pauză, aş putea să-ţi ţin 
de urât. Zâmbi alene în direcţia tavanului. Într-un un- 
gher îndepărtat al minţii, o voce o atenţiona: „Eşti sigu- 
ră că ştii ce faci? Odată ce o iei pe acest drum, nu mai 
există cale de întoarcere“. Dar ea nu o băgă în seamă, 

La celălalt capăt al firului se făcu liniște preţ de câteva 
secunde. 

- Crezi că e bine? o întrebă el. 

Emerson rămase tăcută, cu inima bătând să-i spargă 
pieptul. Oare Reggie se răzgândise? Ajunsese la conclu- 
zia că nu merita să-şi rişte slujba pentru ea? 

- Ai dreptate, o idee proastă. Uită ce am spus. 

Îşi păstră tonul calm. 

-Mă gândeam la Ainsley, spuse el încet, 

Uşurată, ea râse fără să vrea. 

- O, da, înțeleg. Ei bine, poți sta liniștit, „În această 
privinţă, cel puţin.“ Ainsley este la tatăl ei în noaptea 
asta. 

- În cazul ăsta, învățatul mai poate să aştepte. 

Ea îi dădu adresa ei. Inima îi bătea nebunește când 
închise telefonul. Îi lua cel puţin o oră să ajungă la ea 
din Sheepshead Bay, așa că avea timp să facă o baie lun- 
gă, să se dea cu ulei parfumat din cap până-n picioare 
şi să se îmbrace. Fiindcă nu voia să iasă în evidenţă, 
își puse un sutien simplu și nişte chiloți normali. Nişte 
loni şi o bluză din mătase crem, plus un colier de perle 
a gât. 

Dar, când Reggie își făcu în sfârşit apariţia, ea tot nu 
era pregătită să-l vadă în prag, înalt și demn, cu picături 
scânteietoare de ploaie în păr. I se tăie respirația şi abia 
reuși să-i ureze bun venit. Nuşi amintea să fi fost vreo- 
dată așa emoţionată la o primă întâlnire cu un bărbat, 
poate doar în liceu. 

- Sper că nu te deranjează să rămânem în casă, spuse 
ea, observându-i costumul și cravata. 

- Deloc. Reggie zâmbi când trecu pragul şi intră în 
living. Nu reușise să redecoreze camera după divorț, iar 
acum o vedea cu ochii lui: mobila era veche, de colecție, 
având un aer cam oficial, la ferestre atârnau draperii 
Jacquard, pe policioara șemineului se aflau obiecte de 
cristal Steuben. Dar, dacă el se simţea stingher, nu lăsa 
să se vadă, 

Scoase din frigider o sticlă rece de vin alb, iar mâini- 
le îi tremurară ușor când puse în pahare. Dar, în scurt 
timp, stăteau de vorbă relaxaţi, ca în serile de la mama ei 
acasă. Ea îi spuse de noul client pe care îl găsise, un lanţ 
de centre spa. lar el o distră zicându-i cum îl învățase 

Marjorie să joace gin rummy și cât se enervase când o 
bătuse la a doua mână. 

Fiindcă nu voia să-i strice dispoziția, ea nu-i spuse 
despre înmormântare decât când sticla fu aproape goală 
și vinul îşi făcu efectul asupra ei. Reggie o ascultă în- 
cruntat, ca şi cum ar fi înțeles ce însemna să pierzi pe 
cineva drag. După ce ea își termină trista poveste, el îi 
vorbi despre sora lui, care murise de bebeluş când avea 
el opt ani. 

-Mama a fost copleșită de durere, îşi aminti el, cu 
ochii în lacrimi. Zile întregi n-a vrut să mănânce și să 
bea nimic. Nu făcea decât să plângă şi să strige numele 
surorii mele. 

- Dar a trecut peste asta, nu? întrebă Emerson. 

- Cu timpul. 

- Sper ca soţia prietenului meu să aibă tot atâta pu- 
tere ca mama ta. Era prima dată când dădea glas temerii 
că Vivienne, ca un bibelou frumos care se spărsese, ar 
putea să nu se mai refacă. 

- Prietenii înţelegători îţi sunt de mare ajutor, spuse 
el, atingând-o ușor pe ceafă. 

- Nu ştiu cât de bună prietenă i-am fost, mărturisi 
Emerson, mai luând o gură de vin. Am fost așa prinsă 
cu treburile mele, că n-am prea avut timp de altele, 

El încuviinţă din cap înțelegător. 

- Îţi faci mereu griji pentru mama ta. 

-Aşa e. Vinul o mai scăpase de inhibiţii, și se uita 
acum în ochii lui. Dar poate m-am lăsat prea prinsă. 

Nici unul din ei nu mai spuse nimic pentru o vreme, 
Apoi Reggie îşi puse paharul pe măsuţă şi îi luă ambele 
mâini într-ale sale, 

- Ce tot spui acolo? o întrebă el, studiindur-i faţa. 

- Nu sunt sigură, zise ea, și teama începu s-o cuprindă 
din nou. 

- Nu trebuie să facem asta, spuse el pe un ton blând. 

Ea nu-i răspunse, iar el îi luă fața în mâini şi se aple- 
că s-o sărute, În acea clipă, cu ochii închiși, ea simți 
doar răsuflarea lui caldă pe obrazul ei și mirosul plăcut, 
dulce-amărui, al loţiunii de după ras. Apoi, când el îi 
luă gura cu totul, ea simți că ultimul ei zid de apărare 

se năruia în marea caldă dinlăuntrul ei. Era de parcă se 
rupsese un zăgaz, și toate sentimentele acumulate în 
ultimele săptămâni năvăleau acum într-un torent vijeli- 
os. Îl iubea pe bărbatul acesta. lubea totul la el: sunetul 
vocii sale, atingerea pielii lui de a ei, gustul gurii lui. 

Înainte să-și dea seama, stătea deja în poala lui. Sim- 
țea ce excitat era și asta o stârnea şi mai mult. Totuşi, 
când el începu să-i deschidă nasturii de la bluză, îl prin- 
se de mână și i-o dădu deoparte, șoptindur-i la ureche: 

- Nu aici. Se ridică, şi-l trase după ea. 

„Dacă o să facem dragoste“, se gândi ea, „vreau să fie 
în pat.“ Nu pe canapea, ca o adolescentă care se fereşte 
de mama ei. 

În dormitor, cu lumina stinsă, își scoaseră hainele pe 
întuneric, mai întâi Regpie o dezbrăcă încet, seducător, 
descheindu-i nasture cu nasture. În cele din urmă, în- 
genunche să-i tragă blugii peste șolduri, o sărută și o 
mângâie în locuri neatinse de mult de un bărbat; era de 
parcă făcea dragoste pentru prima oară. 

Când ea rămase goală, se dezbrăcă şi el la fel de încet 
cum îi scosese și ei hainele, lăsând-o să-i descopere încet 
trupul, fiecare muşchi și fiecare scobitură. Pe întuneric, 
toate senzațiile erau mai intense, mai plăcute. Nu exis- 
tau decât trupurile lor înfierbântate, atingerea catifelată 
a pielii lui de a ei. Ea auzi clinchetul metalic făcut de ca- 
tarama de la cureaua lui, înăbuşit de covor, apoi călcară 
pe hainele de pe jos, bâjbâind spre pat. 

Se întinseră față-n faţă, şi Reggie o trase lângă el, muş- 
când-o ușurel de umăr şi şoptinduri: 

-Ai un gust dulce, ca de pepene. 

-N-am mai fost niciodată comparată cu un pepene, 
spuse ea, râzând. 

- E de bine, crede-mă. 

Făcură dragoste, având amândoi revelații asemănă- 
toare. Pentru Emerson era de parcă învăţa din nou să 
înoate, pe când înainte, cu alți bărbaţi, abia dacă in- 
trase în apă. Simţea cum sângele i se urca la cap şi res- 
piraţia gâfâită venind în valuri în timp ce se mișca sub 
el, potrivindu-și ritmul cu al lui. Când ajunse în cele 
din urmă la orgasm, acesta fu atât de intens că o lăsă 

aproape inconștientă. „Doamne, Dumnezeule!“ se gân- 
di ea când întunericul din fața ochilor începu să se ri- 
sipească, lăsând în urmă un praf sclipitor de stele în 
spatele pleoapelor ei închise. Așadar, asta era senza- 
ţia despre care vorbeau Franny și Stevie de atâția ani. 
Nu era așa cum fusese cu Briggs, când adormea întot- 
deauna după aceea. Acum se simţea plină de energie, 
gata să ţină piept întregii lumi. 

Problema era dacă putea ea să-i țină piept și lui 
Marjorie. 

„De ce ţi-e frică?“ se întrebă ea, „Nu poate să-ţi facă 
nici un rău.“ Dar Emerson ştia că nu era așa. Ştia că pe 
mama ei nimic n-o putea opri dacă voia ceva. 

Alungă din minte acest gând, șoptind: 

- A fost frumos. 

- Şi pentru mine. 

Vocea lui Reggie era doar un murmur răgușit, 

-Mi-a fost întotdeauna greu cu... alți bărbaţi, îi măr- 
turisi ea. 

-Ce bine că eu nu sunt ca alţi bărbați, replică el, 
mângâind-o pe păr. 

- Nu ești deloc ca alții. 

Ea zâmbi în sinea ei. 

- lar tu - îi mângâie urechea cu vârful unul deget - 
ești altfel decât toate femeile pe care le-am întâlnit. 

-Şi ce facem mai departe? 

După un moment de tăcere, Reggie spuse: 

- Depinde de tine. 

Ea își ridică faţa să-l privească pe întuneric. 

-Te rog să nu mă-nţelegi greșit, dar cred c-ar fi mai 
bine să nu afle mama. Cel puțin deocamdată, 

Pieptul lui se ridică și cobori, inspirând și expirând 
profund. 

-Şi dacă află? 

-Sper să nu. 

Nu îndrăznea să spună cu voce tare că mama ei pro- 
babil n-avea să mai trăiască prea mult. 

Îl vedea pe Reggie cuprins de emoţii contradictorii. 
Nu era genul care să se ascundă. Dar încuviinţă până 
la urmă, 

- Voi face cum vrei tu. 

Ce voia ea, se gândi Emerson cu frustrare, era să-şi 
strige iubirea de pe vârfurile munţilor. Dar, pentru mo- 
ment, trebuia să se rezume la a o șopti în întuneric. 


capitolul 10 


- lar stai până seara târziu? 

Todd Oster își vârâse capul pe ușa biroului lui Jay 
înainte să plece de la serviciu. 

Jay îşi ridică privirea de la planșetă, surprins că era 
deja întuneric afară. Fusese atât de cufundat în ce făcea, 
că nici nu observase. Se frecă la ochi cu o mână, clipind 
până i se limpezi vederea și îi apăru în față Tom, un om 
cât un munte, cu o barbă impresionantă. 

- Desenul ăsta afurisit, zise el. Ceva nu e bine, dar 
nu-mi dau seama ce anume. 

Todd traversă încăperea şi se uită peste umăr. 

-Arată mai degrabă a cutie cu bomboane de cio- 
colată decât a castron cu cereale pentru micul dejun. 
Îi dădu lui Jay un pumn amical peste braţ. Sau îţi pierzi 
îndemânarea, sau ai nevoie de o pauză. Cunoscându-te, 
aș zice că e vorba despre ultima variantă. 

Când plecase de la Saatchi & Saatchi la mai mica 
agenţie id mut Ma îl luase şi pe Todd cu el, 
să conducă echipa de design. Lucrau bine împreună, 
și Jay îl considera o achiziție valoroasă. Dar Todd se 
dovedise şi un prieten de nădejde, singurul din firmă 
care îi dăduse exact ce avea nevoie în această perioadă 
dificilă: compasiune, dar și câte un șut în fund când 
era necesar. 

- E atât de proastă? 

Jay se uită la schiță, unul dintre numeroasele concep- 
te la care lucrau în cadrul campaniei multimedia pentru 
Heartland Mills. 

-Am văzut și mai proaste. Todd ridică din umeri. 
la ascultă, n-ai vrea să vii cu mine să bem ceva? Cred că 
i-ar face bine. 

- Nu. Trebuie să mă duc acasă. Nimic nu i-ar fi plă- 
cut mai mult lui Jay decât să se oprească în drum la 
Shaughnessy's, dar era şi așa destul de târziu. 

- Atunci altă dată. Hai, să ieșim împreună. Înainte 
ca Jay să apuce să protesteze, Todd îi și luă sacoul de pe 
spătarul scaunului și i-l dădu să şi-l pună pe el. 

- Bine. Am înţeles aluzia. 

Jay se ridică, mișcând din umeri să-și îndrepte spatele 
care îl durea. 

El şi Todd coborâră cu liftul până la nivelul princi- 
pal Traversau holul aproape pustiu, când Todd îl între- 

ă, pe un ton un pic prea detaşat: 

- Cum merg lucrurile acasă? 

- În regulă. O luăm pas cu pas. 

Jay vorbea pe un ton neutru. 

- Cred că expresia asta a fost introdusă de Alcoolicii 
Anonimi. Sper că nu te-ai apucat de băut, nu? 

Un zâmbet lumină fața bărboasă a lui Todd. 

- Încă nu, dar cine ştie? replică Jay. 

-Vorbesc serios, chiar eşti bine? De Todd nu scă- 
pai așa ușor. Fără supărare, amice, dar n-ai fost în 
cea mai bună formă în ultimul timp. Dacă pot să te ajut 
cu ceva... 

- Sunt foarte bine. Jay vorbea pe un ton mai tăios 
decât intenţionase. Lucrurile nu merg grozav, dar ar 
putea să fie și mai rău, adăugă el, în vreme ce o voce îi 
şoptea în minte: „Chiar aşa? Şi cum ar putea să meargă 
mai rău?“ 

- Păi, aţi putea să ajungeţi la divorț, mormăi Todd, 
referindu-se la propria lui situație de acum. La naiba, 
dacă n-ar fi copiii... Se opri, chinuit de remușcări. Îmi 
pare rău. A fost o prostie din partea mea să pomenesc 
despre asta. 

-En regulă. Nu trebuie să mă menajezi. Prefera oa- 
menii care făceau uneori câte o gafă celor care își supra- 
vegheau fiecare cuvânt, de teamă să nu-i amintească de 
pierderea suferită. 

De parcă ar fi putut uita. 

Pe uşa batantă din sticlă ieşiră în stradă, unde dădură 
de aerul fierbinte și îmbâcsit. August în oraș. Trebuia 

să se fi obişnuit până acum, dar, și după toți acești 
ani, tot îi lipsea aerul cu miros de fân proaspăt cosit, 
în locul căruia respira gaze de eșapament și miasmele 
gunoiului putrezit. 

- Ne vedem mâine, amice. 

Todd îl bătu pe umăr pe Jay, apoi o luă înainte pe 
stradă. 

Jay rămase acolo o clipă, privinduși prietenul mer- 
gând cu paşi mari pe Third Avenue. Aproape îl invidia 
pe Todd că se ducea acasă în apartamentul său semimo- 
bilat de burlac. Todd putea să fie oricât de necăjit voia; 
nu trebuia să se prefacă vesel de dragul nevestei. Şi, dacă 
îşi comanda cina de undeva, măcar putea s-o mănânce 
fără să i se pună un nod în gât. 

Jay se simţi vinovat și hotări să aibă mai multă răbda- 
re cu Vivienne. 

i era greu, foarte greu, să-i spună ce făcuse la serviciu 
în timp ce ea stătea ca un zombi, abia reacționând. Nici 
antidepresivele pe care le lua nu păreau să aibă vreun 
efect asupra ei. Dormea aproape toată ziua și slăbise în- 
fiorător. Şi mai îngrijorător era faptul că îşi pierduse 
orice interes să mai iasă în lume. De câte ori îi propunea 
să se vadă cu prietenii, sperând s-o înveselească puţin, ea 
doar scutura din cap, spunând că nu se simţea în stare. 

Chiar dacă Jay se simţea uneori frustrat, nu trebuia 
să uite că pentru ea era mai greu decât pentru el. El nu 
purtase copilul în pântece nouă luni. 

Și mai era un lucru despre care nu vorbea cu ea - el 

mai avea un copil pe drum. 
__ Gândul la Franny îl făcu să se simtă și mai vinovat. 
În ultimul timp, se ţinuse departe de ea. Era prea dure- 
ros pentru Vivienne s-o vadă. Franny trecuse de câteva 
ori pe la ei, dar fusese atât de stânjenitor pentru toți, 
că nu stătuse mult. Ştia că Franny încerca să-şi spună că 
ei nu aveau nimic să-i reproșeze, dar cum putea să nu se 
simtă respinsă? În câteva săptămâni, dintr-o bună prie- 
tenă a familiei devenise, practic, o paria. 

Voia să se revanșeze cumva față de ea, dar cum? 
Era deja atât de dărâmat, că risca să cedeze nervos în 
orice clipă, 

Luă un taxi spre casă și coborî la intersecția dintre 
Broadway și 25th Street. Când se apropie de blocul lui, 
fu plăcut surprins să vadă luminile aprinse la ultimul 
etaj, unde locuiau ei. Asta însemna că Vivienne era trea- 
ză şi îl aştepta. Era semn bun. 

Intrând pe ușă, strigă mai voios decât de obicei: 

- Viv! Am venit! 

Nici un răspuns. 

Se duse în dormitor, unde văzu o valiză pe jumătate 
făcută, lăsată deschisă pe pat. Se uită lung la ea, neînţe- 
legând ce se petrecea, până când Vivienne ieși din dres- 
sing cu un vraf de haine în braţe, îmbrăcată de parcă 
voia să se ducă undeva. 

= Jay... 

Se opri, cu o expresie vinovată pe chip. 

- Ce se întâmplă aici? 

Făcu semn spre valiză. 

- Te rog, nu te înfuria, spuse ea cu voce firavă. A fost 
mama pe aici. A insistat să plec cu ea. 

- De ce nu mi-ai spus nimic până acum? 

- Abia azi am aflat. Mi-a şi rezervat biletul de avion. 

- Puteai să discuţi cu mine mai întâi, zise el pe un 
ton aspru. 

- Micera teamă că ai să mă convingi să rămân. Ochii 
lui Vivienne se umplură de lacrimi. Se așeză pe pat, iar 
hainele îi căzură din braţe pe podea. Nu mai pot să trä- 
iesc așa. Dacă nu plec, nu știu... ce s-ar putea întâmpla. 

Părea atât de distrusă, că i se făcu milă de ea împotri- 
va voinței lui. Făcu un pas spre ea. 

- Şi ai crezut că nu voi înțelege? Chiar așa insensibil 
mă crezi! 

- Nu, sigur că nu. Îşi luă capul în mâini, frecându-și 
tâmplele, de parcă avea un început de migrenă. Doar 
că... suntem amândoi mult prea nefericiți. Stând împre- 
ună, ne facem și mai rău unul altuia. 

-E greu când tu mă ţii aşa departe de tine. 

- Știu. Nu e vina ta. Se uită la el, cu ochii roșii de 
atâta plâns. Era palidă şi avea pielea prea întinsă pe po- 
meți. Nu înţelegi? Nu mă poți ajuta. Suferi şi tu prea 

mult. Vivienne oftă. Mama are dreptate. Pentru mine 
a sosit timpul să mă întorc acasă, 

- Credeam că asta-i casa ta. 

- Te rog, Jay, nu-mi îngreuna situaţia. 

Jay o privi fix o vreme, întrebându-se dacă ţinuse 
seama și de sentimentele lui când luase această decizie. 
Ce rost avea să se mai opună? Era clar că hotărârea ei 
nu mai putea fi schimbată. Expiră aerul acumulat în 
plămâni, așezându-se pe pat lângă ea. 

- Cât timp ai să lipsești? 

Umerii ei osoși se ridicară şi coborâră. 

- Până mă simt mai bine. Până când găsesc un motiv 
să mă trezesc dimineața, 

- Am o idee mai bună, spuse el, încercându-și ultima 
şansă, De ce nu mi-aş lua un concediu? Am putea să 
facem excursia aceea în Grecia despre care am vorbit 
mereu. i-ar plăcea, nu? 

Ea începu să plângă, gura strâmbându-i-se de o nefe- 
ricire mută, Jay îi șterse cu degetul mare lacrimile care îi 
șiroiau pe obraji. 

- lubito, ştiu că a fost o lovitură groaznică, dar fuga 
n-o să te ajute la nimic. Am nevoie de tine. Amândoi 
avem nevoie unul de celălalt. 

Ea scutură din cap. 

- Tu n-ai nevoie de mine, nu în halul în care sunt, Știu 
ce gândești, că e timpul să-mi revin. Văd asta în ochii tăi. 
Dar nu pot, Jay. Am tot încercat, dar în fiecare zi mi-e şi 
mai greu, pentru că te văd pe tine revenindu-ţi. 

El tresări în sinea sa, știind că era mai mult decât 
un sâmbure de adevăr în ce spunea ea. Dar îi aminti 
totuși: 

- Şi eu am pierdut un copil. 

- Dar îl ai pe al lui Franny. Ea scoase un râs aspru. 
Doamne, când mă gândesc ce trufașă am fost! Să-mi 
închipui că am putea forma cu toții o familie mare şi 
fericită. Tu, eu, Franny şi copiii noștri. Ochii ei stinși de 
atâta timp scăpărară, aruncând scântei, 

- Nimeni n-ar fi putut să prevadă așa ceva, spuse el. 

- Parcă sunt pedepsită, continuă ea, de parcă nici nu 
l-ar fi auzit. 

-Că eşti o prietenă bună pentru Franny? 

Vorbele ei nu aveau sens. 

- O, da, sunt o prietenă bună, cum să nu. 

Ironia amară din vorbele ei îl făcu s-o întrebe: 

- Viv, îmi ascunzi ceva? 

Ea se ridică brusc, 

- Trebuie să plec. O să pierd avionul. 

Ea termină de împachetat în grabă şi trase fermoa- 
rul la valiză. 

El o conduse până la ușă, simțindu-se de parcă juca 
într-o piesă un rol pe care nu-l repetase. Voia să-i spună 
atât de multe - „Nu pleca. O să-mi fie dor de tine“ =, 
dar cuvintele nu-i veneau. Nu reuşi să-i zică decât: 

- Sună-mă când ajungi acolo. 

Probabil părea distrus, căci ea îi puse o mână pe 
obraz. 

-Nu fi trist, chéri. E mai bine aşa, ai să vezi. N-o să-ţi 
fie chiar așa dor de mine cât am să fiu plecată. 

Abia după ce închise ușa după ea, înţelese ce voise ea 
să spună. De fapt, într-un fel, nu-l părăsise deja? 


În următoarele săptămâni, Franny consideră de 
datoria ei să aibă grijă ca Jay să nu stea tot timpul 
la serviciu sau să se învârtă abătut ore în șir prin apar- 
tamentul său. În weekenduri, când era vreme frumoa- 
să, făceau împreună plimbări lungi, oprindu-se din 
când în când pe la magazine sau să ia o gustare. Dacă 
ploua, mergeau la vreun film sau la muzeu. Şi, când se 
apropie vizita ei lunară la obstetrician, ea insistă ca Jay 
s-o însoțească. 

Auzind bătăile inimii copilului pentru prima oară, 
ochii lui străluciră, și faţa îi fu luminată de un zâmbet 
larg. Era primul zâmbet neprefăcut pe care i-l văzuse ea 
de săptămâni întregi, şi îi încălzi sufletul. Vechiul ei pri- 
eten, de care îi fusese atât de dor, se întorcea în lumea 
celor vii. 

-Cum de nu eşti curioasă? o întrebă el după ce 
ieşiră din cabinetul doctorului. Încă nu se putea 
obişnui cu gândul că ea nu voia să i se spună ce sex 
avea copilul. 

-Nu trebuie să avem și câteva surprize în viaţă? re- 
plică ea, punându-și o mână pe burtă, unde copilul lor 
parcă dansa mambo, Oricum, o să aflăm în curând. 

- Promite-mi un singur lucru: dacă e băiat, să nu-l 
botezi după unchiul tău Moishe. 

Ea îi zâmbi. 

-De ce nu? Mi-a plăcut întotdeauna de unchiul 
Moishe. 

- Să-i spui asta și copilului nostru când o să râdă toți 
de el la școală. 

Franny îl luă de braţ în timp ce se plimbau pe 
Madison Avenue, 

-Ce-ar fi să-mi oferi un prânz demn de o femeie 
gravidă? 

= Desigur. Ce ai dori să mănânci? 

- Orice, mult să fie. Mi-e o foame de lup. 

Franny luă drept semn bun faptul că el nu insista să 
se întoarcă la serviciu şi nici nu se uita la ceas. Făcea 
progrese. Sau asta, sau voia să se revanșeze pentru toate 
controalele la doctor de la care lipsise. ÎI asigurase me- 
reu că era femeie în toată firea și nu se aştepta s-o ţină 
tot timpul de mână pe durata sarcinii, dar ştia că el se 
simţea prost că nu fusese mai mult lângă ea. 

Se mai plimbară puţin înainte să intre la Le Pain 
Quotidien, unde reuşiră să găsească o masă de două 
persoane. Chelnerul le aduse un coș cu pâine crocantă, 
abia scoasă din cuptor, iar Franny se năpusti asupra ei 
de parcă nu mâncase de o săptămână. 

- N-ar trebui, știu, spuse ea, ungându-și cu unt a treia 
felie. Doctorul Stein va trebui să mă pună pe un cântar 
de marfă data viitoare. 

- Mănânci pentru doi, îi aminti Jay. 

-Mai degrabă pentru trei. Dacă n-aş ști adevărul, aş 
putea să jur că voi avea gemeni. Pe faţa lui Jay trecu o 
umbră de tristețe, dar ea îi puse mâna pe umăr, spu- 
nându“i cu blândețe: Știu că nu este la fel cum a fost cu 
Stephan. Nu mă aştept să fii la fel de entuziasmat. 

Jay se forță să-și alunge tristeţea și îi zâmbi. 

- Crede-mă, când se naşte copilul ăsta, mă las de 
fumat. 

= Dar tu nu fumezi, îi aminti ea. 

- Îţi scapă sensul, 

-Care e? 

- Am de gând să fiu un tată desăvârșit. 

Franny se emoţionă la acest gând, și şi-l imagină pe 
Jay cu un marsupiu din care ieșea căpșorul acoperit cu 
puf al copilului. Apoi gândul la Keith îi luă locul. 

-Că tot vorbim despre asta, cred c-ar trebui să-ți spun 
ceva, îl anunţă ea, simțindu-se brusc stânjenită. Eu și 
Keith... å... se pare că s-ar putea să mă mut la L.A. 

Jay clipi nedumerit şi se rezemă de spătar. 

- Așadar, te măriţi? 

-Nu încă, spuse ea. Dar cred co să mă ceară în 
curând. 

- Asta-i... Păi, este grozav. Mă bucur foarte mult pen- 
tru tine. 

Dar, în ciuda cuvintelor rostite, părea un pic cam 
supărat. 

-Nu deschide încă șampania. Nu m-a cerut... şi nici 
nu am acceptat. 

De ce oare vorbea aşa? Ar fi nebună să nu se mărite 
cu Keith. 

-Îl iubeşti? 

Privirea lui Jay o susţinu pe a ei un pic prea mult 
timp, iar ea simţi că i se strânge stomacul. 

- În ultimul timp, nu mai ştiu dacă îmi dictează 
hormonii sau inima. Tot ce ştia era că, de câteva săptă- 
mâni, se simţea confuză, deși înainte fusese absolut si- 
gură că se va căsători cu Keith. Oare era din cauza lui 
Jay, a timpului pe care îl petrecuseră împreună? Gândul 
acesta era prea tulburător, aşa că îl alungă repede. 

- O să ştiu mai mult când mă voi vedea cu el. 
Ți-am spus oare că o să zbor acolo să-mi sărbătoresc 
ziua de naștere? 

- Doctorul ţi-a dat voie să călătoreșşti cu avionul? 

Jay se uită la ea cu îngrijorare. 

- L-ai auzit. Sunt sănătoasă tun. Şi grasă ca o scroafă, 
adăugă ea, zâmbind când se uită la burta ei. 

~ Există întotdeauna riscuri, spuse el, încruntându-se. 

Ea ştia că se gândea la copilul pe care îl pierduse. 

-Nu plec dacă tu preferi să nu merg. 

Imediat ce rosti aceste cuvinte, îi veni să se bată peste 
gură. Ce naiba o apucase? Ea și Keith plănuiseră această 
călătorie de săptămâni întregi. 

-Nu mă băga în seamă. Jay se îndreptă de spate, 
reușind să schiţeze un zâmbet. Doar n-o să-ți schimbi 
planurile din cauza temerilor mele absurde. Îi căută mâ- 
na, i-o duse la gură şi i-o sărută cu afecțiune. 

La atingerea buzelor lui, un gest destul de nevinovat, 
o trecu un fior. Se dădu înapoi, confuză. 

Ce se întâmpla cu ea? De ce simțea așa ceva? 

n timpul mesei, Franny se strădui să se poarte ca și 
cum nu era nimic ieșit din comun, de parcă nu observa 
că razele soarelui ce intrau pe ferestre îi evidenţiau lui 
Jay reflexele aurii în păr sau, când râdea, ridurile fine 
din colțurile ochilor. Cum de nu o impresionase nici- 
odată frumusețea mâinilor lui? 1 se părea că prietenul 
pentru care în toţi acei ani nu nutrise decât afecțiune se 
prefăcuse într-un bărbat complet străin. Unul cu care se 
simţea la fel de emoționată ca la o primă întâlnire amo- 
roasă, sperând să nu-i miroasă gura sau să nu-i fi rămas 
resturi de mâncare printre dinţi. 

-Ce-ar fi să ne mai plimbăm puţin, ca să ardem calo- 
riile pe care le-am ingerat? sugeră ea, după ce terminară 
de mâncat și se îndreptau spre ieșire. 

Îşi spuse că, dacă pretindea în continuare că totul 
era în regulă, nebunia asta de moment avea să treacă 
de la sine. 

Porniră spre Central Park, aflat la doar câteva străzi 
mai departe, iar Franny își aminti cum mama ei îi du- 
cea acolo pe ea și pe Bobby în zilele frumoase ale verii. 
Luau linia F de metrou de la Kings Highway până la 
58th Street, făcând un drum de aproape o oră și jumăta- 
te. În parc, mama ei punea o pătură pe iarbă într-un loc 
umbros, ca să ia prânzul în natură. „Central Park e pen- 
tru toată lumea“, spunea ea, pe un ton din care reieșea că 
avea tot atâtea drepturi să stea acolo ca și doamnele din 
Upper East Side, pentru care modifica îmbrăcămintea 
cumpărată la Bergdorf's. Și acum, plimbându-se pe o 
alee la umbră, Franny găsea o plăcere perversă în a privi 

turiştii, localnicii care veneau la picnic şi mamele care 
împingeau cărucioarele, respirând toți același aer curat 
ca vagabonzii în haine ponosite, 

Se plimbară până când Franny obosi, apoi se așezară 
pe o bancă de unde se vedea lacul cu rațe ce pluteau 
alături de bărcuţe în miniatură manevrate cu teleco- 
menzi. Era așa umbră și linişte în locul în care stăteau, 
că Franny abia îi băga în seamă pe trecători. Nimeni nu 
le acorda nici lor atenţie, în afară de o femeie mai în vâr- 
stă, care zâmbi când trecu pe lângă ei, confundându.i, 
fără îndoială, cu un cuplu care își aștepta primul copil. 

Jay o luă de mână, cum mai făcuse de nenumărate 
ori. Atunci de ce Franny era acum atât de conştientă de 
degetele lui care se împleteau cu ale ei? Îl privi cu coada 
ochiului, observând expresia relaxată de pe chipul lui. 
Nu părea să fi sesizat schimbarea alarmantă survenită în 
sentimentele ei pentru el. 

- E frumos aici, spuse el, uitându-se în sus la coroane- 
Je copacilor, Aproape uiţi că eşti într-un oraș. 

Chiar atunci sunetul unei sirene din depărtare rupse 
tăcerea. 

- Nicăieri nu-i mai bine ca acasă, zise Franny cu un 
zâmbet ambiguu. 

- În locul de unde sunt eu, dacă vecinii tăi locuiesc 
la mai puţin de un kilometru distanţă, se spune că 
este aglomeraţie. 

Jay învârtea în mână o frunză luată de pe jos, uitân- 
du-se admirativ la iaz. 

-Să vezi cum e în Brooklyn, replică Franny. Când 
strănuți, îţi spun noroc douăzeci de oameni! 

E] se întoarse s-o privească, zâmbind într-un fel care o 
făcu să se cutremure, ca o bărcuţă de pe lac. 

- Ciudat, nu? Venim din medii atât de diferite, dar 
vedem întotdeauna lucrurile la fel. 

- Da, ştiu. Franny își păstră tonul relaxat, Și uite că 
o să avem un copil împreună. 

- Da. Cred că Dumnezeu râde de noi acum de se 
prăpădeşte. 

Ea își dădu seama, din amărăciunea tonului său, 
că se gândea la băieţelul pe care nu avea să-l cunoască 
niciodată. 

- Ai mai vorbit cu Vivienne? îndrăzni ea să întrebe 
după un timp. 

- La ce bun? răspunse el, cu o expresie ciudată şi 
încordată pe față. 

- Pari furios pe ea. 

- Poate chiar sunt. Dar la ea ăsta e deja un obicei. 
Se referea la trecut, când Vivienne dispăruse din viata 
lui de mai multe ori. Și când erau îndrăgostiţi unul de 
altul și începeau să aibă o relaţie serioasă, găsea întot- 
deauna o scuză să plece în străinătate, lipsind adesea 
luni în şir. 

- Şi-a spus cam când se întoarce? 

El ridică din umeri. 

- Nu ştiu mai mult decât tine, 

Franny îi strânse ușor mâna. 

- Uite ce este, sunt sigură că și pentru ea e la fel 
de greu ca pentru tine. N-are nici o vină pentru ce s-a 
întâmplat. 

Jay oftă, 

-Ştiu asta, Doar că... Scutură din cap. Mă simt 
abandonat. 

-Se va întoarce. Lasă-i timpul necesar. 

„În acest timp, mă ai pe mine“, adăugă ea în sinea ei. 
Avea să facă tot ce putea ca să-l înveselească. Nu pentru 
asta sunt prietenii? Poate că ea nu ştia exact ce sentimen- 
te avea pentru el, dar Jay rămânea neschimbat. Avea să 
fie ca la facultate, înainte să le întâlnească pe Stevie şi pe 
Emerson. Doar ei doi. 

„Hai trei“, se gândi ea, simțind copilul lovind-o cu 
picioruşele, 


capitolul 11 
Când opri mașina în faţa porţii vilei lui Grant, lui 


Stevie i se strânse stomacul. Trecuseră mai multe săp- 
tămâni de la ultima ei vizită acolo şi nici nu era sigură 


156 Eileen Goudge 


de ce venise acum. Nu pentru a-şi satisface curiozitatea; 
îşi făcuse deja o idee destul de clară despre tatăl ei: era 
genul de om care ar încerca să omoare pe cineva și apoi 
ar minţi poliția. Chiar dacă Stevie nu știa exact cum 
se desfășuraseră lucrurile, nu-i era greu să-și închipuie. 
n versiunea pe care o oferise poliţiei, băuseră amândoi 
prea mult, Lauren înșfăcase pistolul, iar acesta se des- 
cărcase când se luptase cu ea să i-l ia din mână. Dar, de 
atunci, Stevie aflase, împreună cu restul lumii, că nu se 
întâmplase aşa, cel puţin din câte zicea Lauren. Stevie 
bănuia că se certaseră, şi Grant puse mâna pe pistol. 
Restul aparținea cutu lui 

Aşadar, de ce venise aici? Nu prea ştia. Poate pentru 
a-şi da seama dacă mai voia să aibă de-a face cu el. Sau 
să vadă dacă el mai voia să aibă de-a face cu ea, date 
fiind sentimentele ei pentru el. Singurul lucru de care 
era sigură era că el îi datora o explicaţie și că ea tre- 
buia să-i acorde șansa de a se dezvinovăţi. În timp ce 
se deschidea poarta şi i se făcea semn să intre, zâmbi 
vag la acest gând. Era aproape o ironie a sorții că nu 
putea să facă public ceea ce ar fi cea mai mare lovitură 
din cariera ei. 

Când ajunse la vilă, în prag o aștepta Victor, Body- 
guardul-îngrijitor nu era mai prietenos ca dăţile trecute; 
de fapt, era chiar mai ostil. 

- E în curtea din spate, 

Îi făcu semn din cap spre holul care ducea în patio. 
Ca de obicei, Victor purta costum și cravată, care con- 
trastau ciudat cu tatuajele de pe gât şi craniul lui ras. 

-Ştiu drumul. 

Stevie dădu să-l ocolească, dar el îi bară repede tre- 
cerea. Ea aşteptă ca el să se dea deoparte, dar omul nu 
se clinti din loc. Să te uiţi în ochii lui, cum stătea acolo 
cu brațele încrucișate pe pieptul supradezvoltat de ste- 
roizi, era ca şi cum ai încerca să vezi ceva prin geamurile 
polarizate ale unei limuzine: erau la fel de cenușii, goi 
şi impenetrabili. Încercând să-l mai binedispună, Stevie 
îi spuse: 

- Bine, încă un dans, apoi trebuie să plec. 

Faţa lătăreață a lui Victor rămase impasibilă, 

- Te așteaptă. 

- Probabil pentru că i-am telefonat să-l anunţ că vin. 

O undă de nerăbdare se strecurase în vocea ei. 

- E ceva timp de când n-ai mai fost pe aici. S-a gândit 
că te-ai supărat pe el sau nu ştiu ce. 

-Ce l-a făcut să creadă asta? 

= Eşti o fată deşteaptă, te prinzi tu. 

- Am avut nevoie de timp să-mi pun ordine în gân- 
duri, asta-i tot. De ce i se justifica banditului ăstuia? 
Nu era deloc treaba lui. Acum, te rog să mă scuzi... 

De această dată, el nu mai încercă s-o oprească. 
Nu făcu decât să mârâie ceva când ea trecu pe lângă el. 

- În locul tău, eu n-aş deschide subiectul ăsta. Este 
cam sensibil la el. L-ar putea înfuria. 

Ea nu mai fu nevoită să-l întrebe la ce subiect se 
referea. 

Oare își apăra şeful... sau o avertiza? Oricum, în ciuda 
versiunii contradictorii a lui Lauren, Stevie nu credea 
că Grant reprezenta vreo amenințare. Înainte de cazul 
acela, se purtase exact ca un star rock: devastase came- 
re de hotel, dăduse petreceri gen orgii, băuse excesiv. 
Omul pe care îl cunoscuse, deși ciudat în anumite 
privinţe, i se părea inofensiv, Orice motiv avusese în 
noaptea cu pricina, bănuia ea, nu fusese unul obișnuit, 
ci cu totul ieșit din comun. 

Totuși, nu se ştie niciodată... 

| găsi pe Grant într-un șezlong lângă piscină, cu nasul 
într-o carte. Văzând-o apropiindu-se, el se ridică, puse 
cartea pe măsuţa de alături și își dădu în sus ochelarii 
de soare. Lui Stevie i se păru bucuros că o vedea. Totuși, 
o salută cu o oarecare prudenţă, tărăgănând exagerat 
cuvintele, aproape ca într-o parodie: 

- Ceee maaai faaaci, străinooo? 

- Bună, Grant. 

Vorbea blând, dar inima îi bătea să-i spargă pieptul, 

-E destul de cald pentru tine? 

- Probabil va ploua mai târziu, așa au zis la buletinul 
meteo. 

Fl se uită cu îndoială la cerul albastru fără un nor. 

-Te cred pe cuvânt, 

Ea își privi umbra întinsă pe pavajul din pietre ne- 
fasonate, ca un deget acuzator. Cuvintele nu voiau să-i 
iasă din gât. 

- Ce mai faci? 

Atâta reuși să-l întrebe. 

- Bine. Dar tu? 

-Muncesc prea mult, dar asta nu-i ceva nou. 

- Serveşte-te! Făcu semn spre o cană cu limonadă. 

Anii de expunere la soare îi făcuseră pielea să aibă 
culoarea și textura unui fund de vacă. În şortul său larg, 
cu coada lui de cal căruntă ce-i atârna pe spate ca un, 
şarpe, putea fi luat drept un vagabond bătrân care îşi 
petrecea zilele la plajă. 

- Mulţumesc. Se duse la bar şi își turnă un pahar și 
se întoarse cu el la piscină, unde se descălță şi îşi suflecă 
pantalonii, băgându-și picioarele în apă. Își văzu reflexia 
vălurită la suprafață; părea să-și bată joc de ea. „Tata şi 
fiica laolaltă.“ Un rocker consumat și o femeie ce nu 
părea să aibă un viitor. 

Dar azi nu voia să-şi consolideze legătura cu el. 
Trebuia să afle, chiar din gura lui Grant, ce se întâm- 
plase cu adevărat în noaptea când fusese împuşcată 
Lauren. Altfel, cum ar mai putea avea vreodată încre- 
dere în el? 

- Te întrebi, probabil, de ce n-am mai trecut pe la tine 
în ultimul timp, se aventură ea după ceva vreme. 

- Da. Însă ştiu că ai lucruri mai bune de făcut decât 
să-i ţii companie bătrânului tău tată. Tonul îi era non- 
şalant, dar ea simți că era ofensat. În schimb, adăugă el, 
chicotind sec, dacă mă simt singur, pot să te văd oricând 
la televizor. 

Ea îşi puse paharul jos și se întoarse cu fața la el. 

- Uite ce e... Îşi înghiţi nodul din gât și simţi că-i pă- 
căne urechile. Trebuie să vorbim. 

El rămase nemișcat. Cum soarele bătea din spatele 
lui, faţa îi era în umbră. Ea nu desluși decât ridurile din 
jurul gurii lui, care dădeau impresia de nefericire. 

- Cred că nu mai e nevoie să te întreb despre ce, 
spuse el, 

- Nu, cred că nu. 

Buzele lui se arcuiră într-un zâmbet trist. 

- Ciudat, nu? Telefonul a sunat aproape continuu în 
ultimele săptămâni. Toţi reporterii din univers au încer- 
cat să ia legătura cu mine - în afară de tine. 

- N-am venit aici ca reporter, ci în calitate de fiică 
a ta, 
- Și vrei să ştii dacă bătrânul tău tată e Antihristul, 
așa cum zice toată lumea? 

Râse cu amărăciune. 

~ Eu nu arunc cu pietre. Cel puţin nu până nu aud și 
versiunea ta despre cele întâmplate. Ea își dădu seama, 
după postura lui încăpăţânată, că nu avea să fie ușor, 
Adevărul. Nu ce ai spus la poliţie. 

Ochii lui se îngustară. 

-Crezi că am minţit? 

- Sinceră să fiu, nu mai ştiu ce să cred. 

El se ridică brusc de pe şezlong şi se duse cu paşi 
târșâiţi până la bar, scoțând de dedesubtul lui o sticlă 
de votcă. Își turnă o porţie generoasă într-un pahar și o 
dădu pe gât. 

-Credeam că te-ai lăsat de băut, remarcă Stevie, sim- 
ţindu-se un pic neliniştită. 

-Aşa €. 

Își mai turnă o porţie și o dădu pe gât dintr-o înghiți- 
tură. Se ridică și ea şi se duse la el. 

- De ce ţi-e așa frică? Țiam mai spus, vorbim doar 
noi doi. 

El stătea acolo încruntat, căzut pe gânduri. Ea văzu 
în ochii lui o umbră care nu-i plăcea, și o trecu un fior, 
făcându-i pielea de găină. 

-Ce-i făcut rămâne bun făcut. Nu ajută la nimic să 
vorbim despre asta, zise el cu voce aspră. 

Ea îşi aminti de avertizarea lui Victor şi se simți din 
nou neliniștită. 

- Poate mă ajută pe mine, murmură ea. 

- Ce, să știi că tatăl tău e un nenorocit? 

- Dacă aşa ești, suntem doi. li luă sticla din mână 
tocmai când voia să-și mai toarne un pahar, punând-o 
într-un loc unde el nu putea să ajungă. Vrei să ştii de 
ce m-a părăsit iubitul? Pentru că i-am refuzat cererea 

în căsătorie, deși sunt nebună după el. Așa că, vezi, sunt 
şi eu o nenorocită, ca tine. Nu ştiu dacă e din cauza 
faptului că am crescut fără tată sau pentru că ţi-am moş- 
tenit genele, dar, oricum, stric tot ce e frumos. 

El se încruntă şi mai tare. 

-Credeam că vrei să vorbim despre Lauren. 

-Aşa e. Dar totul are legătură şi cu mine. Nu numai 
că am crescut fără tată. Mi-am şi inventat unul în loc. 
Un prinţ care avea să-și facă apariţia într-o zi şi avea să 
ne ducă pe mama și pe mine la castelul lui. Pe Stevie o 
sufoca nodul ce i se mărea în gât. Dacă asta n-a fost de- 
cât o fantezie prostească, ce-mi mai rămâne acum? 

În expresia batjocoritoare de pe faţa lui Grant, Stevie 
surprinse și lucirea stinsă a ceva mai profund - poate 
frustrare. Sau regret. După un moment lung, tensionat, 
el oftă. 

- Vrei adevărul? Se întoarse în locul unde fusese mai 
înainte şi se aşeză pe un taburet înalt de la bar, vizavi 
de ea. Bine, am să ţi-l spun. Nu ştiu ce s-a întâmplat. 
Eram așa dus că, nici dacă ar fi căzut casa pe mine, nu 
mi-aș putea aminti. Continuă cu voce tărăgănată: Bău- 
sem zdravăn şi ne drogaserăm toată noaptea. Amândoi 
eram cam duși. Ultimul lucru pe care mi-l amintesc 
este că ne-am dezbrăcat şi ne-am dus să facem baie în 
piscină. Îşi miji ochii spre întinderea scânteietoare 
de apă albastră, de parcă s-ar fi aşteptat s-o vadă pe 
tânăra Lauren ieșind udă la suprafață. Apoi ştiu că ea 
zăcea pe jos în casă, sângerând. El o privi din nou pe 
Stevie, iar ea îi văzu disperarea în ochii aceia ce păreau 
ai unui om bântuit de o imagine din trecut, pe care nu 
reușea să și-o amintească prea bine - și își dădu sea- 
ma că spunea adevărul. Nu ştiu. Poate chiar am apăsat 
pe trăgaci. Poate sunt un pericol pentru societate, așa 
cum se spune. 

~ De asta te-ai lăsat de băut? îl întrebă Stevie, uitân- 
du-se cu subînțeles la paharul din mâna lui. 

El privi cu jind la sticlă înainte să-și pună paharul 
pe bar. 

-Nu m-am atins de băutură de atunci. Până astăzi, 
Măcar asta pot să jur în fața completului de judecată. 

- Te cred, spuse ea după o clipă. 

- În ce privință, a băutului sau a celor întâmplate cu 
Lauren? 

- Ambele, Ea îi aruncă o privire severă, Dar tot nu 
înțeleg de ce ai minţit la poliţie. 

- Bătrânul tău tată e un laş, de asta. Nu voiam să-mi 
petrec restul vieţii în spatele gratiilor. Se uită în jur, zâm- 
bind şi el de ironia sorții. N-am făcut decât să schimb o 
pușcărie cu alta. 

- Mă bucur că mi-ai spus. 

Nu era la ce se așteptase, dar învățase de-a lungul ani- 
lor că povestea adevărată era rareori așa cum sperai. 

- Ei bine, cred că asta a fost tot. Mai rămâne să 
spui sayonara’, mi-a părut bine de cunoştinţă. În ochii 
lui injectaţi se citea mâhnirea. Părea să fi îmbătrânit 
cu mulți ani în câteva minute. Îmi pare rău că tatăl 
tău, pe care l-ai regăsit după atâta timp, a fost așa 
o dezamăgire. 

Stevie se gândi la eforturile mamei sale de a se lăsa de 
băut, cu ajutorul Alcoolicilor Anonimi; la cât îi plăcuse 
lui Nancy să se cațăre pe un perete stâncos cu mâinile 
goale. Femeia care fusese Nancy pe atunci nu semăna 
deloc cu cea pe care o cunoștea Stevie. Poate era la fel 

i în cazul lui Grant; instinctele lui animalice nu ieşeau 
fa iveală decât când bea. Deși nu era complet inofensiv. 
Dar nici nu fusese în toate mințile. 

Stevie luă imediat o decizie. 

- Îmbracă-te, îi ceru ea lui Grant. 

El clipi nedumerit. 

- De ce? 

- Hai, n-ai auzit? Facem o scurtă plimbare. Îi luă 
braţul, îl trase de pe taburet și îl obligă să pornească 
înspre casă, 

Spera ca efectul alcoolului să treacă în mare măsură 
până ajungeau la destinaţie. 

- Nu mi-ai spus încă unde mă duci, protestă el. 

- Cred că a sosit timpul s-o revezi pe mama mea, 
spuse ea, 


! În japoneză, în original, „la revedere“ (n.tr.) 

Vizita la Nancy decurse surprinzător de bine. În afară 
de șocul pe care îl avu când văzu ce schimbat era el, îl 
primise ca pe un vechi prieten. După câteva minute, se 
duse la bucătărie să facă un ibric de cafea. 

Când fierse, îi turnă lui Grant o stacană şi i-o puse 
în față. 

- Poftim. Bea asta și ai să te simţi mai bine. 

- Da, doamnă. 

El îi aruncă o privire cam timidă. 

- Stevie mi-a spus că nu prea ieși din casă. 

Nancy se așeză la masă pe scaunul din faţa lui, iar 
Stevie - pe unul din capătul mesei. 

El clătină din cap, de parcă reflecta la ce îi spusese ea, 
înainte să răspundă. 

- Da, a trecut ceva timp de când n-am mai ieşit. 

- Atunci, mă bucur c-ai venit aici. Îți plac dovleceii? 

- Păi... desigur. 

Vorbea ezitant, de parcă nu înţelegea prea bine ce 
urmărea ea. 

- Bine. Am să-ți pun şi pentru acasă. Dădu din cap 
înspre dovleceii muraţi de curând de pe blatul din bu- 
cătărie. În sezonul ăsta, am mai mulți decât îmi trebuie. 
Încearcă să-i frigi pe plită, cu puţin ulei şi cu pătrunjel. 
Mâncărurile simple sunt cele mai bune. 

- Nu prea mă pricep la gătit, mărturisi el. 

- Da’ ce faci toată ziua? În ochi îi apăru un licăr de 
amuzament. În blugii și cămașa bărbătească pe care 
îi purta, ambele articole cu lut închegat pe ele, nu 
mai arăta deloc ca tânăra hipiotă care îți sărea în ochi 
pe vremuri. 

-Citesc în cea mai mare parte a timpului, zise el, 
suflând în cafea înainte să ia o gură. N-am reușit nicio- 
dată să termin şcoala, aşa că am mult de recuperat. 

- Eu fac vase de lut, îi spuse ea, arătând înspre atelie- 
rul din spatele casei. 

-Am auzit. El se rezemă, întinzându-și picioarele în 
faţa lui. Te pricepi? 

- Trăiesc din asta. Nancy era prea modestă să spună 
că obiectele ei de ceramică se vindeau scump în galeriile 

selecte din toată țara. Dar tu? Mai scrii cântece în ulti- 
mul timp? 

- Nu, din păcate. N-am mai compus nimic de ani în- 
tregi. Deși mai zdrăngăn la chitară din când în când. 
Vechiul microb nu mi-a dispărut din sânge. 

Faţa i se destinse într-un surâs. Nancy părea să aibă 
un efect liniştitor asupra lui, așa cum avea asupra majo- 
rităţii oamenilor. 

- Îmi amintesc seara când ai cântat la Forum, spuse 
ea. Credeam că o să izbucnească o revoltă după ultima 
piesă. Nimeni nu voia să creadă că era ultimul spectacol 
din turneul tău de adio. 

- Deci ai fost acolo? o întrebă Stevie, mirată că era 
prima dată când auzea de asta. 

Nancy îi zâmbi. 

- Şi tu ai fost, 

-Cum așa? 

Stevie se îndreptă de spate în scaun. 

Mama ei încuviinţă din cap afirmativ. 

- Aveai doar trei ani pe atunci, de aceea nu-ţi amin- 
teşti. Am amanetat broșa mamei ca să-mi cumpăr bilet. 
Dar a meritat fiecare bănuț. Am văzut un spectacol isto- 
ric în acea seară. 

Nancy surâse melancolic, privind în gol şi jucându-se 
cu vârful cozii ei. 

-A fost Stark, explică Grant, referindu-se la basistul 
Rick Stark. Se săturase că anulam mereu concertele. 
Mi-a dat un ultimatum, ori îmi revin, ori mă lasă baltă. 

-Şi tu? Nancy îi aruncă acea privire fixă care o forțase 
pe Stevie să-şi recunoască greşeala pe când era adoles- 
centă şi intra în vreo încurcătură. 

Lui Grant îi căzură umerii, și scutură încet din cap. 

-Nu pot să spun că mi-am revenit. Decât când a 
fost prea târziu. Cred că multe ar fi fost altfel dacă o 
făceam atunci. 

Se uită peste masă la Stevie, cu mult regret în ochi. 

-Nu-i niciodată prea târziu, spuse Nancy și-și puse 
mâna bătătorită de atâta muncă pe a lui. 

Nu pentru că ar fi fost vreodată ceva între ei, ci 
pentru că era un suflet rătăcit pe care îl primise sub 
acoperișul ei. 

- De fapt, tocmai mă gândeam să mă duc la o întruni- 
re când a sunat Stevie. N-ai vrea să vii cu mine? 

Stevie era sigură că mamei sale nici nu-i trecuse prin 
cap să meargă la Alcoolicii Anonimi. Nancy se ducea 
adesea la întruniri, dar nici o urgenţă - sau, în acest 
caz, un eveniment important - n-o putea scoate din casă 
când avea de lucru. 

Grant se gândi puţin, de parcă îşi cântărea opțiunile, 
apoi încuviinţă încetișor din cap. 

-Miar face plăcere. 


A doua zi dimineaţă, lui Stevie îi veni greu să se con- 
centreze asupra muncii ei - se gândea prea mult la ciu- 
data întorsătură pe care o luaseră lucrurile cu o zi în 
urmă. Când sosise timpul să intre în emisia de la 6.30 
dimineaţa, avea mintea atât de preocupată, că aproape 
uitase când trebuia să-și rostească intervenţia. Doar anii 
de experienţă o opriseră să facă o boacănă atunci când 
camerele se îndreptaseră în direcţia ei. 

- L-a făcut praf pe toţi, începu ea, comutând pe pi- 
lot-automat când cuvintele începură să curgă pe mo- 
nitor. Rapperul cunoscut sub numele de Fifty Cent a 
pulverizat încă o dată competiţia cu albumul său „Blood 
in the Streets“. Săptămâna aceasta i-a făcut praf pe toţi 
vânzând de două ori mai multe discuri decât compe- 
titorul său cel mai apropiat, Jay-Z. Urmară imagini cu 
rapperul păşind mândru pe covorul roșu la decernarea 
premiilor Grammy, apoi interveni din nou ea: Brad Pitt 
e în Australia săptămâna asta, zâmbind mulțimii strânse 
la premiera noului său film, American Original, în care o 
are ca parteneră pe Gwyneth Paltrow... 

Stevie îşi continuă intervenţiei, până auzi în cască 
vocea regizorului de platou: „Am încheiat“. 

În drum spre biroul ei, trecu pe la redacţia de ştiri. 
Urma să transmită de la conferința de presă a lui 
Russell Crowe și Nicole Kidman de la Peninsula în 
mai puţin de o jumătate de oră - erau în oraş într-un 

turneu de promovare în presă a noului lor film - și 
avea nevoie de o echipă. Spre norocul ei, reuși să pună 
mâna pe Matt O'Brien, care abia venise. În timp ce el 
își asambla aparatura și aducea un car de reportaj, ea 
ădu o fugă la bar să ia repede o gustare, Nu mâncase 
nimic toată dimineaţa - plecase în grabă la serviciu. 

Liv Henry apăru tocmai când Stevie își deschidea o 
pungă cu chipsuri, 

- Bună treabă ai făcut cu chestia aia despre Andrews! 
Bravo! 

Lui Stevie îi luă câteva secunde să-și dea seama că 
Liv se referea la materialul pe care îl făcuse despre 
vedeta filmului mut Verna Andrews, care murise în 
weekend. Materialul, transmis duminică, fusese filmat la 
faţa locului - procedura standard în cazul celebrităților 
bătrâne și suferinde, care îi putea șoca pe neiniţiaţi, dar 
îi scutea pe reporteri să lase baltă toată treaba și să dea 
fuga la redacția de ştiri pentru a da vestea cea tristă. 

- Mulţumesc, spuse ea, neobișnuită ca Liv să-i facă 
asemenea complimente. 

- M-am uitat după tine ieri-seară la proiecţie, zise Liv, 
turnându-și o ceaşcă de cafea. Cred că te-am ratat. 

- Ce proiecţie a fost? întrebă Stevie, confuză, 

Primea atâtea invitaţii, că nu le putea onora pe 
toate, 

- A noului film făcut de iubitul tău. Liv afișa un 
aer nevinovat, dar Stevie își dădu seama, din graba 
cu care își feri ea privirea, că nu o spusese doar de 
dragul conversaţiei. 

- Fostul iubit. 

Nu ridică tonul, fiindcă nu voia să-i dea lui Liv satis- 
facţia de a afla cât o durea să audă ceva despre el. 

- Da? N-am știut că v-aţi despărțit. 

-Cu luni în urmă. Mă mir că n-ai auzit. Stevie ronţăi 
cu nonşalanţă un chips, având mare grijă să nu se înece 
când îl înghiți. 

- Asta explică totul. 

- Ce? 

Stevie își dădea deja palme pentru prostia de a cădea 
în cursa întinsă de Liv înainte ca aceasta să-i răspundă: 

-Femeia care era cu el. Liv rupse un pacheţel cu 
zahăr și îl puse în cafea. Am crezut că e sora lui. 

-Nu are nici o soră. 

Stevie vorbi pe un ton mai tăios decât intenţionase, 

- Hopa! Liv îi zâmbi compătimitoare. Dacă mă gân- 
desc mai bine, păreau foarte apropiaţi. 

-N-am nici o problemă dacă se vede cu cineva, spuse 
Stevie pe un ton puțin cam prea vesel. 

- Aşa te vreau. 

Liv o bătu pe braţ în chip de încurajare înainte să iasă 
din încăpere cu ceașca de cafea aburindă în mână. 

De îndată ce femeia dispăru din raza ei vizuală, Stevie 
aruncă la gunoi punga de chipsuri aproape plină şi se 
prăbuși pe cel mai apropiat scaun. Pofta de mâncare 
îi pierise împreună cu ultima speranță de împăcare cu 
Ryan. Nu trebuia să fie un şoc pentru ea că el se vedea 
cu altcineva. Îi spusese destul de clar că nu avea nici 
o intenţie să aştepte până îşi venea ea în fire. Totuşi, se 
simțea de parcă primise un pumn în stomac. Nici mă- 
car nu-i trimisese o invitație la afurisita lui de proiecție. 
Asta o durea cel mai mult. 


În acea după-amiază, îi telefonă lui Franny din mași- 
nă, pe când se întorcea de la serviciu. Nu mai vorbiseră 
de ceva vreme, şi Stevie voia să facă împreună planuri 
pentru perioada în care Franny avea să stea în L.A. 

-Ce mai face micuțul? 

- Acum face gimnastică. În ritmul ăsta, nu ştiu care 
din noi va ajunge primul în sala de naşteri. 

- Unde ești? 

Stevie auzea zgomot de trafic pe fundal. 

- Într-un taxi, în drum spre cursul Lamaze. De par- 
că m-aş putea apleca până-n pământ sau întinde pe jos, 
gemu Franny. 

- E şi Em cu tine? 

Emerson o antrena pe Franny în tehnicile de respira- 
ţie din timpul travaliului. 

Franny ezită înainte să răspundă. 

- Păi, adevărul este că a intervenit o mică schimbare 
de plan. 

-Cum aşa? 

-Am un nou antrenor. 

- Cine, taximetristul? glumi Stevie. 

- Nu, Jay. 

- Uau! Când s-a întâmplat? 

-Nu te preface atât de surprinsă. El e tatăl, la urma 
urmei. 

- Dar credeam... 

- Ştiu. Și eu. Franny se grăbise să i-o ia înainte: Dar a 
fost ideea lui. Spune că e gata să-și vadă de viața lui. 

- Vivienne ştie de asta? 

- Jay nu mi-a spus. Cine știe dacă se va întoarce până 
atunci. 

- Bietul Jay! Nu i-a fost deloc ușor. 

- A suferit mult, recunoscu Franny. Dar în ultimul 
timp se simte mai bine. 

- La cum te cunosc, sunt convinsă că ai contribuit şi 
tu la asta. 

Fără îndoială că Franny îi gătea și îl bătea la cap 
să iasă mai mult din casă. Dar mai era ceva în tonul ei 
prudent, ceva ce Stevie mirosi imediat cu nasul ei de 
reporter. Ştia foarte bine că nu trebuia s-o iscodească 

e Franny la telefon; avea să aştepte până putea s-o între- 
e între patru ochi. 

- la ascultă, dacă n-ai alte planuri când ajungi du- 
minică în oraş, mama face un grătar în grădină. Tu și 
Keith sunteți deja invitaţi. 

- Pare mişto. O să-l întreb și pe el, dar, din câte ştiu, 
suntem liberi amândoi. 

-N-o să vă refugiaţi undeva ca îndrăgostiţii, nu? o ta- 
chină Stevie. 

Franny pufni în râs, 

- În starea mea? Cel mai bine ar fi la acvariul Marine 
World. 

- Serios, cum merg lucrurile între voi doi? 

- Minunat! El zice că abia aşteaptă să mă vadă. 

Franny nu spuse ce fericită era ea să-l revadă. 

-Ai idee ce cadou o să-ţi facă de ziua ta? o întrebă 
Stevie. 

Franny tăcu o clipă. 

-Din ce i-a scăpat, am impresia că va fi ceva într-o 
cutiuță, 

Stevie își ținu respirația, 

- Crezi c-o să te ceară de nevastă? 

și aminti momentul în care o rugase Ryan să se 
mărite cu el. Se gândise toată dimineaţa la el cu altă 
femeie, și gândul îi pulsa dureros în cap ca o măsea ca- 
riată. Trebuia să-şi dea seama că asta avea să se întâm- 
ple. Nu-i răspunsese la telefon, iar singura dată când 
se întâlnise cu el la un eveniment, o evitase cât putuse. 
Dar şi așa, tot mai nutrea o slabă speranţă că ar putea 
să-l recucerească. În ultimul timp ajunsese la concluzia 
că, la urma urmei, căsătoria nu era o idee chiar aşa 
proastă, Încă nu era gata să facă acest pas, dar nu o 
mai speria atât de tare, Poate că șmecheria era să nu te 
uiţi pe unde calci. 

- E mai mult decât o posibilitate, dar nu pot spune 
că ard de nerăbdare. 

Franny nu părea prea entuziastă - probabil avea ea 
un motiv. Stevie era cât pe ce s-o întrebe dacă nu cumva 
se răzgândise, când Franny o anunţă că taxiul ajunsese 
la destinaţie. Îşi luă în grabă rămas-bun de la prietena ei 
şi închise telefonul. 

Şi o lăsă pe Stevie să se întrebe ce speranţă mai exista 
pentru ea, dacă Franny, Cenușăreasa în căutarea prinţu- 
lui fermecat, își pierduse entuziasmul. 


capitolul 12 


- Arăți cam obosită, scumpo. Ar trebui să angajezi pe 
cineva să te ajute. Munceşti mult prea mult. 

Marjorie o măsură cu privirea pe Emerson în lumina 
slabă a înserării, 

- Sunt foarte bine, mamă. După un somn bun, o 
să-mi revin complet, spuse Emerson cu o veselie care 
n-avea nici o legătură cu tristeţea în care îşi luaseră ci- 
na frugală pe tăvi în living, în faţa televizorului. 

În ultimul timp, somnul era un lux. Era epuizată, 
căci trebuia să se împartă între serviciu, îngrijirea lui 

Ainsley şi a mamei sale, şi planificarea tuturor lucruri- 
lor astfel încât să mai fure câteva clipe pentru a se vedea 
cu Reggie. 

- Prostii, Ai prea multe pe cap. Pe vremea mea, fe- 
meile stăteau acasă să aibă grijă de copii. 

Marjorie se uită la Ainsley, care terminase de mân- 
cat și era acum pe podea, încercând să completeze 
un puzzle. 

„Așa cum ai făcut tu cu mine?“ Emerson își stăpâni 
cu greu un râs batjocoritor. Își amintea perfect succe- 
siunea de dădace care veniseră în casă până se termi- 
naseră banii; pe urmă, singurul adult pe care se putea 
bizui fusese Nacario. Ce spunea faptul că aveai parte de 
mai multă afecțiune de la un portar decât de la propria 
ta mamă? 

- Sinceră să fiu, mamă, n-aş ştii ce să fac cu atâta timp 
liber. 

- Dar, după divorţ, ai rămas într-o situaţie financia- 
ră foarte bună, continuă Marjorie, de parcă fiica ei nu 
spusese nimic. Oricare ar fi sentimentele tale pentru 
Briggs, nu poţi să spui că n-a fost generos. 

Lui Marjorie îi plăcea să-i amintească de averea lui 
Briggs. 

- Aşa e, încuviință Emerson. Nu, Briggs nu se zgâr- 
cea, mai ales când era vorba despre Ainsley. Dar nu 
avea nici un rost să continue pe tema asta. Mai vrei 
pui? întrebă ea, deşi mama ei abia se atinsese de ce 
avea în farfurie. 

Era dureros să-i vezi starea deteriorându-se pe zi ce 
trecea. Pielea ei era ca de ceară, iar şalul în care se înfă- 
şurase nu-i putea ascunde trupul scheletic. Însă Marjorie 
încă se agăța de speranţa că avea să se pună pe picioare 
şi doar glumea despre moartea ei apropiată, ca să-și mai 
alunge temerile. „N-ai cum să n-o admiri pentru asta“, 
se gândi Emerson. Nimeni nu îi dicta mamei sale, nici 
măcar Doamna cu Coasa. 

- Mulţumesc, draga mea, dar nu prea am poftă de 
mâncare în ultimul timp. Marjorie își împături cu grijă 
şerveţelul și îl puse pe tava ei. Nici nu-i de mirare, pen- 
tru că noua infirmieră mă îndoapă tot timpul. 

-Are un nume, mamă. Chanel. 

Emerson abia își putea stăpâni nerăbdarea. Ultima 
infirmieră de zi a lui Marjorie plecase în cele din urmă, 
iar agenţia trebuise să se dea peste cap s-o înlocuiască 
într-un timp scurt, Aveau noroc că găsiseră pe cineva, 

- De parcă o femeie cât de cât stilată ar putea să poar- 
te numele unei case de modă, pufni Marjorie. 

Emerson se zbârli. În ultimul timp, era mai sensibilă 
la astfel de remarci. 

- Pe mine m-ai botezat după bunicu', spuse ea pe un 
ton sec. Multă lume a zis că numele este ciudat pentru 
O fată. 

- Asta-i cu totul altceva, 

„Doar pentru că e ceva ce fac cei din clasa noastră?“ 
Emerson se izbise toată viața de logica aceasta întor- 
tocheată. Regulile după care trăiau oamenii de rând 
nu se aplicau în cazul lor. Dar nu voia să se certe cu 
mama ei din cauza asta, ca nu cumva să-i scape ceva 
despre Reggie. 

Nu era şi așa destul de rău că Ainsley aproape dădu- 
se peste ei deunăzi? Bona ei o adusese acasă devreme, 
după ce Ainsley fusese la ziua lui Callie Whittaker. 
Reggie trebuise să se ascundă în dormitor, până când 
Emerson o expediase pe Karen din cameră şi se ocu- 
pase de Ainsley. Până s-o spele şi s-o culce pe fetiță, el 
plecase deja, 

Acum Ainsley alerga la ele. 

- Bunico, uite că mi-a ieşit puzzle-ul! 

Ea ţinu în sus jocul pe care i-l cumpărase Marjorie - 
sau, mai bine zis, îl alesese Nacario din magazin. În ul- 
timul timp, mama ei îl convingea să-i facă tot felul de 
comisioane care nu intrau în atribuţiile lui de portar. 
Însă el tot nu voia să ia bacșişurile pe care încerca să 
i le dea Emerson, spunând că era treaba lui şi a doam- 
nei Fitzgibbons - chiar dacă Marjorie nu avea bani. 

- Ce fară deşteaptă eşti! 

Marjorie se plecă în față s-o îmbrăţişeze pe Ainsley, 
şalul alunecându-i de pe umeri şi lăsându-i la vedere cla- 
viculele atât de proeminente, că Emerson făcu un efort 
să nu tresară. 

Ainsley radia. 

-Am citit şi cărțile pe care mi le-ai dat. Reggie m-a 
ajutat la cuvintele mai grele. 

Marjorie stătu pe gânduri o vreme, apoi își întrebă 
nepoata pe un ton dulce: 

- Petreci mult timp cu Reggie, nu-i așa? 

- E prietenul meu, spuse Ainsley, încuviinţând cu ho- 
tărâre din cap, 

-Asta-i bine, scumpo. Dar nu trebuie să uiţi că este 
un angajat al nostru. 

Emerson simţi că îi vin înapoi pe gât cartofii pe care 
tocmai îi înghiţise. Povestea se repeta: Marjorie încerca 
să-i otrăvească mintea lui Ainsley, aşa cum procedase și 
cu a ei. 

- Ainsley poate să aibă ce prieteni vrea ea, spuse 
Emerson, pe un ton puţin prea tăios. 

Marjorie îi aruncă o privire lungă, bănuitoare, iar fii- 
ca ei înțelese că făcuse o gafă. O, Doamne! De ce trebu- 
ise să sară ca arsă? De ce nu putuse să tacă și să-i explice 
lui Ainsley mai târziu că bunica ei avea idei demodate 
în unele privinţe? 

- Se pare că Ainsley nu e singura care și-a făcut un 
nou prieten, continuă Marjorie, studiind-o pe Emerson 
cu privirea ei rece, pătrunzătoare. 

Emerson roși şi începu să o cuprindă panica, bătând 
din aripi ca un fluture prins în plasă. Mama ei bănuia 
ceva. Era aproape sigură de asta. 

- Sigur că ne purtăm prietenește unul cu altul. Sunt 
aproape tot timpul aici. Cu cine să vorbesc? 

Imediat ce-i ieșiră din gură ultimele cuvinte, îşi dădu 
seama că făcuse o altă gafă. 

Dar era prea târziu să o repare. Obrajii lui Marjorie 
se împurpurară, și ea păru să se împuţineze în maldărul 
de perne din spatele ei. Arăta ca un pui de pasăre golaș, 
micuță și vulnerabilă. 

-Am vrut să spun când dormi tu, încercă Emerson 
să dreagă busuiocul. 

Dar mama ei nu se lăsă păcălită de explicaţia ei 
şubredă. 

-Îmi pare rău că sunt aşa o povară pentru tine, spuse 
ea cu voce firavă și ofensată, 

- N-am zis asta, 

-Dacă nu mai vrei să vii, spune-mi-o. Nimeni nu-ți 
pune pistolul la tâmplă. 

Emerson oftă, exasperată. 

- Îmi pare rău, mamă. Am spus prostii. Sunt cam 
stresată în ultimul timp. 

- Muncești prea mult, asta e. Oarecum îmbunată, 
Marjorie sesiză șansa de a reveni la subiectul care o in- 
teresa. Dacă ai înceta să mai fii așa încăpățânată şi ţi-ai 
găsi pe cineva... 

Emerson înţelese ce urma. Simți că o apucă o dure- 
re de cap. De ce nu putuse să fie sinceră cu mama ei? 
Dar n-avea nici un rost, o știa. Dacă i-ar fi spus despre 
Reggie, nu ar fi făcut decât să înrăutățească lucrurile. 
Doctorii lui Marjorie îi ziseseră că inima ei, slăbită de 
chimioterapie și de iradiere, putea să cedeze oricând. 
Emerson se întrebă cum s-ar simţi să se știe vinovată 
că îi răpise mamei sale puţinul timp pe care îl mai avea 
de trăit, 

Nu, nu era decât o singură persoană cu care putea 
vorbi acum. Cineva care nu avea s-o judece sau s-o facă 
să se simtă vinovată de ceva. 

- Ce-ar fi să vezi ce mai e la televizor până mă duc eu 
jos să-i duc mâncarea asta lui Nacario? spuse Emerson 
când mama ei tăcu în sfârșit. Luă tăvile și le duse în 
bucătărie. Lăsând spălatul vaselor pe mai târziu, puse 
mâncarea rămasă într-o farfurie și luă liftul până jos. 

- Ah, chiquita, știi cum să câştigi inima unui bătrân 
ca mine, sublinie Nacario, dând deoparte folia de 
staniol să se uite la resturile din farfurie ca la un adevă- 
rat festin. 

-Tot nu înţeleg de ce trebuie să lucrezi în weeken- 
duri, îi zise ea, după ce se așezară pe scaune pliante 
în cămăruța unde se odihneau portarii. 

Nacario era destul de în vârstă să lase acest schimb în 
seama angajaţilor mai tineri. 

El ridică din umeri. 

-Jamal şi Ernesto au amândoi copii mici acasă, 
Ai lui Nacario crescuseră, cei patru mai mari erau deja 
la casele lor, iar cei doi mai mici, la facultate. Oricum, 
o să mă pensionez în curând. 

Ea zâmbi şi scutură din cap. 

- Nu cred până nu văd. 

- În curând, n-o să mai pot face cum mă taie capul. 

și duse o mână la ceafă, tresărind uşor. Spiritul mi-e 
puternic, dar trupul nu mă mai ajută în ultimul timp, 
Nu poţi să scapi de asta, chiquita. Am îmbătrânit. Vine 
o zi când și cel mai încăpățânat om trebuie să înfrunte 
acest lucru, 

În acea clipă, aşa cum stătea aplecat peste farfu- 
rie, sprijinit într-un genunchi, chiar arăta bătrân. Dar 
fața lui atât de cunoscută, cu fălcile lăsate și cu pungi 
sub ochi, îi era şi mai dragă lui Emerson tocmai din 
această cauză, 

- Dacă te cunosc cât de cât, ai să faci tracțiuni în 
timp ce alții de vârsta ta vor fi împinși în scaune cu 
rotile, spuse ea, râzând, dar simțindu-se totuși un pic 
stânjenită. 

-Cum o vrea Dumnezeu. Își ridică ochii spre cer și 
îşi făcu semnul crucii. Începu să mănânce, dar se opri 
să se intereseze de mama ei. N-am mai văzut-o de zile 
întregi. Sper că n-a făcut gripa care bântuie acum. 

- Nu. Face ultimele şedinţe de chimioterapie = au 
dărâmat-o. 

În zilele frumoase, infirmiera o ducea la plimbare să 
ia puţin aer, dar, în ultimul timp, Marjorie nu mai era 
în stare nici de atâta. 

-Dar tu ce mai faci, chiquita? o întrebă el de parcă 
simţea că o frământa ceva. 

-Sunt fie mai nefericită, fie mai fericită decât am fost 
vreodată în viață, depinde de momentul în care mă în- 
trebi, spuse ea cu un oftat. Trăia pentru clipele furate 
în care se vedea cu Reggie, când el avea o fereastră între 
cursuri şi Ainsley era la şcoală, dar existau şi zile în care 
erau departe unul de celălalt, când îi era dor de el și se 
înfuria pe Marjorie că îi obliga să se ascundă. Obser- 
vând expresia uimită a lui Nacario, ea îi explică: Mă văd 

cu cineva de un timp, dar să zicem că mama n-ar fi prea 
fericită dacă ar afla. 

- Să înţeleg că n-ar fi de acord să ieși cu bărbatul 
ăsta? 

Emerson zâmbi slab. 

- De fapt, e vorba despre Reggie. 

Se simţea bine să spună cuiva acest secret, chiar şi 
numai lui Nacario. 

- Ah! făcu Nacario, încuviințând încet din cap, înţe- 
legând acum. E o chestiune delicată, sunt de acord. 

= Dacă mama ar afla, asta ar omori-o. 

- Între timp, tu eşti cea care suferă. 

-Am privit problema din toate unghiurile, dar nu 
văd nici O rezolvare. 

- Eşti sigură că numai mama ta te reţine? 

Privirea lui era blândă, dar iscoditoare. 

Ea se gândi o clipă, apoi recunoscu fără tragere de 
inimă: 

-Cred că și mie mi-e teamă să nu mai fac o greșeală. 
Şi suntem atât de diferiţi - în aparenţă, cel puţin. 

- Iubirea adevărată trece de toate piedicile, spuse el, 
gândindu-se, cu siguranţă, la soţia lui, cu care se căsăto- 
rise când aveau amândoi doar 16 ani, 

Ajunseseră în această țară fără un ban, fără să 
vorbească engleza şi cu un copil pe drum. După 40 de 
ani de căsnicie, se iubeau încă foarte mult. 

- Domnul să te audă, cum zice prietena mea Franny. 
Deşi, din câte ştia Emerson, iubirea învingea rareori. 
Oftă şi se ridică. Trebuie să mă duc sus. Mama o să se 
întrebe de ce stau atât de mult. Nu-ţi face griji pentru 
farfurie. Mă întorc s-o iau mai târziu. 

N-avea nici un rost să-i spună asta, o ştia. Oricum, 
avea să le aducă farfuria şi tacâmul curate lună mai 
târziu în acea zi. 

Îl îmbrăţișă, punându-și capul pe umărul lui, apoi se 
retrase, 

- Mulţumesc, îi spuse ea. 

- E un tip de treabă. Ai ales bine, replică el. 

În lift, Emerson se gândi la primele ei întâlniri amo- 
roase şi la relaţiile abia înfiripate de care știuse Nacario 

în decursul atâtor ani. Îi ascultase cu răbdare mărturi- 
sirile și o consolase de câte ori avea nevoie, dar nu își 
dăduse niciodată cu părerea. Faptul că îl aprobase pe 
Reggie însemna mult pentru ea. 

Măcar de-ar putea s-o facă şi pe mama ei să vadă 
lucrurile la fel... 


Joia următoare, Emerson pleca de la birou, la sfâr- 
șitul zilei, când îi sună mobilul. Era Reggie. Îi tresăltă 
inima la auzul vocii lui, dar se întristă când îi zise de ce 
îi telefonase. Trebuia să discute cu ea ceva ce nu-i putea 
spune la telefon. Din tonul lui, Emerson ghici că nu era 
de bine. 

- Sunt în drum spre casă, îi zise ea. Ce-ar fi să ne 
vedem la mine? Ainsley va fi la joacă împreună cu alți 
copii până seara, 

Până să ajungă la ea acasă, într-o oră, Emerson se și 
obişnuise cu gândul că el avea să-i ceară să se despartă. 
Era sătul să se mai ascundă, așa o să-i spună. Dacă nu 
se putea întâlni cu ea în văzul lumii, nu putea să mai 
continue relația. Dar Reggie o luă complet pe neaştepta- 
te când scoase din buzunar o scrisoare împăturită și i-o 
dădu fără să spună nimic. 

După ce o citi, Emerson se albi la față ca varul. 

-Scrie că nu ţi se poate prelungi viza. Nu e corect. 
Trebuie să fie o greșeală. Ea scutură din cap, nevenin- 
du-i să creadă. Nici măcar nu ţi se dă vreun motiv! 

Probabil vreun funcționar guvernamental încurcase 
lucrurile. 

- Din câte se pare, nici nu-s obligaţi să-ți dea vreun 
Motiv. 

Vorbea cu resemnarea amară a cuiva obișnuit cu 
modurile întortocheate de a rezolva problemele, atât de 
caracteristice celor de la Serviciul de migraţie. 

~- Dar nu pot să facă asta! N-ai făcut nimic rău! 

şi ridică privirea și-l văzu pe Reggie zâmbind trist. Ară- 
ta de parcă ar fi alergat tot drumul, faţa îi lucea de su- 
doare şi la subsuori avea pete întunecate de transpiraţie. 

- Uiţi că eu nu am aceleaşi drepturi ca tine, 

- Bine, nu te-ai născut în această țară, dar asta nu 
înseamnă că poți fi dat afară fără nici o explicaţie! con- 
tinuă ea, din ce în ce mai indignată. 

-Se pare că pot. 

- Vom lupta împotriva acestei decizii. Ne vom lua un 
avocat. 

El scutură din cap. Ea ştia ce gândea el. Nu-și putea 
permite un avocat și era prea mândru ca s-o lase pe ea 
să plătească, 

- Dar... începu ea să protesteze, însă el îi puse un de- 
get pe buze. 

- Mai e o cale. 

Reggie o privi cu un aer grav, iar ea înțelese imediat 
unde bătea el. 

Într-o clipă, îi deveni clar ce trebuia să facă. Desigur! 
Aveau să se căsătorească. Asta le rezolva pe toate. 

Dar, la fel de repede, își dădu seama cât ar complica 
lucrurile o asemenea decizie, Avea o fiică de care trebuia 
să aibă grijă. Oricât îl adora Ainsley pe Reggie, ar fi fost 
o greşeală să i-l impună aşa, pe neașteptate. Și nici nu 
voia să se gândească la consecințele pe care le-ar avea 
căsătoria lor asupra lui Marjorie. Indiferent ce credeau 
alții, ea ştia că moartea o pândea în orice clipă pe mama 
ei. Nu putea să o aibă pe conștiință. Și așa suferise 
destul din cauza sentimentului de vină. Marjorie i-l 
accentuase întreaga ei viaţă. 

- Vai, Reggie, cât mi-aş dori să fie așa simplu! Îl îm- 
brăişă, îngropându-și faţa în umărul lui şi inspirând mi- 
rosul puternic al trupului său. Dacă ar fi peste un an sau 
măcar peste șase luni... Ea își ridică privirea să caute pe 
fața lui un semn că înţelegea, că nu o ura pentru că era 
așa slabă. M-aş căsători cu tine cât ai clipi dacă ar trebui 
să mă gândesc numai la mine. 

- Ştiu, A fost o greşeală să-ți sugerez așa ceva, spuse el 
cu blândeţe. 

- Vom lupta împotriva acestei decizii, jură ea din nou 
printre dinţii încleştați. 

Devenise deodată o femeie practică. Lui Reggie poate 
îi lipseau resursele, dar ea ştia procedurile. În munca ei, 
trata mereu cu agenții guvernamentale. Da, era vorba 

mai mult despre rezervări de săli pentru petreceri, dar, 
după câtă birocraţie era necesară şi pentru asta, putea 
foarte bine să fi închiriat și Capitol Hill!. Nu avea să 
lase nici mândria lui Reggie să-i stea în cale. Era ceva 
prea important. 

~ Imi sun avocatul. Henry va reuşi să-i recomande pe 
cineva specializat în imigrație. Nu-ţi face griji în privinţa 
banilor, mi-i dai tu înapoi. 

Dar Reggie scutura mâhnit din cap. 

~ Nu pot să-ţi cer aşa ceva. Poate dura ani întregi. 

~ Dar nu-mi ceri, eu îţi ofer. Ea vorbea repede, respin- 
gând orice argument. Dacă vrei să trăieşti aici, ar trebui 
să te obișnuiești cu gândul că în țara asta bărbatul nu 
e întotdeauna cel care poartă de grijă femeii. Trebuie 
și eu să mă îngrijesc de tine câteodată, Îl luă de braț, 
ducându-l la canapea. Stai cuminte aici cât vorbesc eu 
cu Henry... 


! Sediul Congresului american (n.tr.) 


Toamnă 


Se spune că doar nebunii se îndrăgostesc, şi pe 
bună dreptate. 

Toată viaţa fiind îndrăgostit, merg şi eu 
pe-această cale. 

Poate că-s nebun şi nu sunt sfânt. 

Rău am făcut să pretind că sunt ce nu eram. 

Am frânt câteva inimi, am zdrobit altele. 

Am plecat înainte de răsărit, am stat mai mult 
decât trebuia. 

Dar un singur lucru ştiu, şi ăstari adevărul: 

Am nevoie de tine. 

Lungă-i calea spre mormânt. 

Tot ce-i cer, iubito, e să mă opreşti din drumul 
în jos... 


„HEART OF CLAY“, 
BURN IT UP (ALBUM AL FORMAȚIEI 
ASTRAL PLANE, 1974) 


capitolul 13 


- Închide ochii, o îndemnă Keith. 

Franny făcu întocmai. 

-Acum pot să-i deschid? întrebă ea după câteva 
secunde. 

= Nu încă, 

- Suspansul mă omoară. 

Așa fusese de când sosise în L.A., vinerea trecută. 
În zilele ce trecuseră de atunci, de fiecare dată când 
Keith îşi dregea glasul sau se uita mai lung la ea, se în- 
treba: „Acum să fie? Oare mă cere de nevastă?“ Cu ceva 
vreme în urmă, singura ei dorință fusese să o ceară în 
căsătorie. Și de ce nu? Era minunat și afectuos. Și, mai 
important, nu o învinuia pentru faptul că purta copilul 
altui bărbat, cum ar fi făcut alții. Rămânea o singură 
problemă: căsătorindu-se cu Keith, avea să pună un con- 
tinent între ea și Jay. 

Acum sosise momentul adevărului. Azi era ziua ei, 
şi ştia că era acum ori niciodată. Auzind foșnetul hâr- 
tiei - ceva fusese pus pe masa la care stătea ~, își simţi 
inima pe punctul de a exploda. 

- E-n regulă, acum poți să deschizi ochii, spuse Keith. 

Franny îi deschise și văzu o cutie mare de cadouri 
frumos ambalată și legată cu o fundă roz de satin. Pri- 
mul ei gând fu că era prea mare ca să conţină un inel. 
O năpădi un val de ușurare combinată cu dezamăgire, 

- N-ar fi trebuit, spuse ea, zâmbinduri. 

-Nimic nu e prea bun pentru ziua unei fete ca tine. 

-Ce e în ea? întrebă Franny, zgâlțâind un pic cutia. 

- Dacă ţi-aş spune, n-ar mai fi o surpriză, 

-Nu mă omor după surprize. 

- De ce? 

-Nu sunt întotdeauna plăcute, 

-Sunt convins că asta va fi. Îi zâmbi și el, arătând 
minunat în blugii lui prespălați și în hanoracul Lakers, 
neras și în picioarele goale. 

- E-n regulă. Hai s-o deschidem! 

Franny nu era sigură dacă de emoție sau din pricina 
copilului i se strângea stomacul pe când desfăcea funda 
cu băgare de seamă. Scoase capacul și scotoci prin stra- 
turile de hârtie pânzată, doar ca să descopere că acea 
cutie era goală. 

-Ce fel de glumă e asta? întrebă ea, zâmbindu-i con- 
sternată. Știu că ţi-am zis că nu vreau nimic de ziua mea, 
dar nu crezi că ai mers un pic prea departe? 

Fără o vorbă, Keith scoase din buzunarul hanoracu- 
lui o cutiuţă îmbrăcată în catifea. 

- i-am spus că va fi o surpriză. Ridică iute capacul, și 
apăru un inel cu diamant ce scânteia în razele de soare 
care se revărsau prin bovindoul cu vedere asupra golfu- 
lui. Se lăsă într-un genunchi în faţa ei, întrebând-o pe 
un ton solemn: Franny Richman, vrei să fii soția mea? 

Franny izbucni imediat în lacrimi. 

Keith o luă în braţe, lucru nu prea uşor la cât de volu- 
minoasă era acum, Râzând şi sughițând în acelaşi timp, 
ea îi spuse: 

- Dacă sperai să te culci cu mine după faza asta, să știi 
că nu-mi stă mintea decăt la un masaj la picioare. 

El se dădu înapoi și rânji. 

- Direct la țintă. Vrei să spui că mi-am dat atâta oste- 
neală pentru nimic? 

-Ce pot să-ţi zic? Sunt o iubită ieftină. 

-lar eu sunt un tip care știe să recunoască un chilipir 
când vede unul. Cred că acum am să obțin două la preț 
de una. Își puse o mână pe burta ei, care forma o rotun- 
jime pufoasă în halatul flaușat pe care îl împrumutase 
de la el, şi deveni brusc serios, Adică... dacă răspunsul 
tău e da. 

Franny își şterse lacrimile cu un şerveţel. Cum să nu-l 
iubească pe bărbatul ăsta? Era drăguţ, deştept, amuzant 
şi iubea copiii. 

Gândul la Jay își făcu loc în mintea ei, dar îl alungă 
repede. Orice simţea pentru el acum, nu era dragoste. 

Nu acel gen de iubire. Era doar consecinţa confuziei ce 
domnea în sentimentele ei, datorate faptului că el era 
tatăl copilului pe care îl purta ea în pântece, 

Îşi suflă nasul în şerveţel, spunând cu un zâmbet 
şovăielnic: 

- In cazul ăsta, domnule, să știi c-ai dat lovitura. 

O șansă ca asta nu ai decât o dată în viață. Ar fi nebu- 
nă s-o lase să-i scape. 

- N-ai să regreți. Îți promit. 

El îi puse inelul pe degetul un pic umflat. 

-Cred că mama se răsucește în mormânt acum, 
spuse ea, râzând printre lacrimi. 

El ridică o sprânceană. 

- Pentru că n-ar vrea un creştin ca ginere? 

- Vorbeşti despre o femeie care credea că un brad de 
Crăciun nu e decât la un pas de punerea unui crucifix 
pe perete. 

-A mea se bucură de toate - tricouri tematice, Moși 
Crăciun de plastic, reni pe peluză, artificii. Şi ghici cine 
trebuie să instaleze luminiţele de afară în fiecare an... 

- În ce mă bag? întrebă Franny cu un geamăt 
prefăcut, 

- Vei fi cu un tip care te adoră. Plus că vei avea parte 
toată viaţa de sex dezlănţuit. 

Se ridică dintr-odată cât era de înalt, trăgând-o şi pe 
ea în picioare și înconjurându-i cu braţele ce-i mai rămă- 
sese din talie. 

Sexul era bun, admise ea. Cât de bun putea să fie în 
starea în care era ea acum - așa mare cum ajunsese, i se 
părea că în ultimul timp făceau dragoste ca două bale- 
ne care se împerecheau într-un documentar de Jacques 
Cousteau. 

Deodată, entuziasmul îi păli, şi se gândi la tot ce tre- 
buia să lase în urmă. Nu numai Jay și șansa copilului ei 
de a-și cunoaşte tatăl. Intreaga ei viață era la New York; 
renunţa la slujbă, prieteni, ca să nu mai vorbim despre 
Zabar's! şi Carnegie Deli?. 


1 Magazin de delicatese din New York (n.tr.) 
2 Restaurant select din New York (n.tr.) 

Keith trebuie să fi simţit ceva, căci se retrase, uitân- 
du-se la ea consternat. 

- Sper că nu te-ai răzgândit, nu? 

- Glumeşti? Până nu voi fi iar suplă, ai avea nevoie de 
un fierăstrău să-mi scoţi inelul ăsta de pe deget. 

Trase un pic de el, să-i arate ce fix era. Dar veselia din 
vorbele ei nu reuşi să-i risipească mâhnirea din suflet. 

Se ducea la baie - în ultimul timp, îi venea să facă 
pipi la fiecare cinci minute -, când Keith îi spuse: 

- Stai puţin. Mai am ceva pentru tine. Dispăru în ca- 
mera de alături, apărând din nou după câteva secunde 
cu o altă cutie de cadouri. Ar trebui să ţi-o dau după 
nașterea copilului, dar nu mai am răbdare. 

Ea o desfăcu şi găsi înăuntru un body din mătase şi 
dantelă de la Victoria's Secret - o mărime în care pro- 
babil ar fi încăput pe la zece ani. Oare ce credea el, că 
va slăbi ca prin vrajă până la mărimea S după ce năştea? 
Dar îi mulţumi oricum, adăugând: 

- Sper că nu te aștepți să încap prea curând în ăsta. 

Chiar şi când era foarte slabă, ar fi avut noroc să-i 
intre pe o coapsă. 

Tot restul dimineţii îi sunară pe cei apropiați să le dea 
vestea cea mare. Părinţii lui Keith scoaseră exclamaţiile 
corespunzătoare, deşi, dată fiind primirea cam rece pe 
care i-o făcuseră lui Franny, ea bănuia că ei erau mai 
bucuroşi de dorinţa ei de a se muta decât de orice altce- 
va. Cele trei surori ale lui, toate măritate, păreau totuşi 
cu adevărat încântate. Și Emerson la fel. 

- Nu i-ai spus încă lui Stevie? o întrebase ea, după ce 
Franny îi dăduse vestea. 

- Luăm prânzul la mama ei. M-am gândit să aştept 
până atunci. 

-Dar lui Jay? În vocea lui Emerson se simţea prudența. 

Se gândea, fără îndoială, că mutarea lui Franny în 
L.A. urma să aibă consecințe de lungă durată asupra 
copilului. 

Franny se dezumflă puţin. 

-Nu încă. Mai poate să aştepte până mă întorc. 

Nu voia să-i spună la telefon. 

- Apropo, am luat cina cu el deunăzi, o informă 
Emerson. 

-Cum ți s-a părut? 

Franny era îngrijorată ca el să nu-și reia vechile obice- 
iuri în absența ei. 

-Nu prea în apele lui, sinceră să fiu. 

Lui Franny i se strânse inima. 

~ Sunt sigură că îi e dor de Viv, 

-Nu cred că ăsta era motivul, 

- Atunci care? 

La celălalt capăt al firului, se făcu linişte pentru câte- 
va secunde, apoi Emerson spuse: 

- Poate mă înșel, dar cred că au probleme în căsnicie, 

Şi Franny bănuise acelaşi lucru. Totuși, întrebă: 

-Ce te face să crezi asta? 

- Nimic din ce a spus el. Mai degrabă ce nu a spus. 
Abia a pomenit de Viv în timpul mesei. 

-Poți să-i găsești vreo vină? sări repede Franny în 
apărarea lui. Și el suferă. Şi ea nu pare să se grăbească 
să se întoarcă. 

-O ştii pe Viv. 

Emerson se referea la obiceiul ei de a dispărea din 
când în când. 

Franny ştia că Emerson nu o plăcuse niciodată prea 
mult pe Vivienne, dar încerca să se poarte frumos cu ea 
de dragul lui Jay. Lui Emerson îi fusese foarte milă de 
ea după ce pierduse copilul, dar era clar că acum nu o 
mai compătimea atâta. Poate că egoismul lui Vivienne 
îi amintea de cel al mamei sale... Sau nu o considera 
potrivită pentru Jay. Poate câte un pic din ambele, pre- 
supuse Franny. Oricum ar fi fost, se hotărî să schimbe 
subiectul. Avusese și ea necazurile ei cu Vivienne în tre- 
cut și nu voia să spună nimic din care să reiasă că nu o 
compătimea pe soția lui Jay. 

În schimb, își întrebă prietena cum mergea relația ei 
cu Reggie. 

Emerson o puse la curent cu cele întâmplate în ul- 
timul episod al telenovelei sale. Până acum, se izbiseră 
de un zid când încercaseră să-i obțină din nou viza, dar 

angajase un avocat, probabil cel mai bun în domeniu, și 
spera ca el să rezolve lucrurile. 

- Sunt sigură că va ieşi bine, spuse Franny, sperând 
să aibă dreptate. 

-Şi eu contez pe asta. Dar, ascultă, nu mă lăsa să 
bocesc de ziua ta. Emerson vorbea cu o veselie forța- 
tă. Încă o dată, felicitări. Şi, că veni vorba, îţi doresc să 
te bucuri că împlinești 36 de ani. Cu toate problemele 
mele, aproape am uitat de ziua ta, 

- Aș vrea să pot spune și eu același lucru, răspunse 
Franny, râzând şi amintindu-și de vremea când un an în 
plus era prilej de bucurie. 

La fiecare an care trecea, voia să dea timpul înapoi. 
După ce închise telefonul, făcu un duş şi se îmbrăcă pen- 
tru grătarul în aer liber de la mama lui Stevie. li spusese 
lui Stevie dinainte că nu voia să se facă mare caz de ziua 
ei, dar Stevie îi zisese că era prea târziu, căci avea deja o 
surpriză pentru ea. De îndată ce Franny şi Keith parcară 
în fața casei lui Nancy, Stevie alergă să-i întâmpine. 

-Şi care-i marea surpriză? întrebă Franny pe aleea că- 
tre casă, 

- Ai să vezi, spuse Stevie pe un ton misterios și o luă 
pe Franny de braţ. 

nsă Franny nu văzu înăuntru nimic ieşit din comun. 
Doar oameni care se învârteau pe-acolo şi pe Nancy care 
amesteca în ceva de pe plită. Ea o pupă pe Franny pe 
obraji și îl salută pe Keith cu multă căldură, apoi îi pre- 
zentă pe amândoi celorlalți musafiri, dintre care majo- 
titatea erau vecini, 

După aceea, lui Franny i se ceru să ajute la bucătărie, 
aşa că tăie țelina pentru salata de cartofi, în timp ce 
Keith scotea boabele de porumb de pe coceni. În agita- 
ţia de acolo, Franny abia observă că Stevie se strecurase 
afară pe uşa din spate. După câteva momente, își ridică 
privirea când auzi ușa închizându-se și o văzu pe Stevie 
venind spre ea, însoțită de un bărbat mai în vârstă, în 
blugi și șlapi, cu părul strâns într-o coadă de cal. 

- Prieteni, aş vrea să vă prezint pe cineva, spuse 
Stevie, părând brusc timidă. Chiar și din partea cealaltă 

a camerei, Franny tot observă că prietena ei roșise. 
Franny, Keith, acesta e tatăl meu. 

Keith scăpă din mână coceanul de porumb, care ate- 
riză pe jos cu zgomot, Părea atât de uimit de parcă lar 
fi văzut pe Jim Morrison înviat din morţi. Dar își reveni 
repede, făcu un pas în față și întinse mâna. 

- Domnule Tobin, ne faceți o mare onoare. 

- Nu cunosc decât un domn Tobin, şi acela fost tai- 
că-meu, zise bărbatul. Te rog, spune-mi Grant. 

- Încântată de cunoștință. Franny își şterse mâna 
udă de pantaloni înainte să i-o strângă pe a lui Grant. 
Am auzit multe despre dumneavoastră. 

- Sunt convins, spuse Grant, cu o expresie grăitoare 
pe chipuri trist, 

Peste câteva minute, el și Keith erau cufundaţi într-o 
discuţie în colţul celălalt al camerei. Grant știa că Keith 
scria o carte despre el. Franny îşi dăduse seama de asta 
după ce văzuse pe chipul lui Grant reținerea în momen- 
tul când făcuseră cunoştinţă, dar, orice rezerve ar fi avut 
el, acum păreau să fi dispărut. La cum îl ştia pe Keith, 
probabil că acum vorbea cu Grant despre subiectul lui 
preferat: rock-and-rollul. Chiar dacă Grant rămânea re- 
ticent în privinţa interviurilor, cei doi păreau capabili să 
nu epuizeze niciodată subiectele de conversaţie. 

- Deci asta-i marea ta surpriză, nu? îi zise Franny lui 
Stevie pe când duceau platourile cu mâncare la masa de 
afară. Şi eu am crezut tot timpul că va fi un tort festiv. 

-Este şi ăsta, spuse Stevie, aruncându-i o privire 
șovăielnică. 

-A fost greu să-l convingi să vină? 

- Poţi spune și așa. l-am zis că Keith e singurul care 
poate restabili adevărul şi că, dacă nu vrea să-şi trăiască 
restul vieții acuzat de unii și de alții, ar face bine să se 
vadă cu el. 

-Mie mi se pare un fel de mituire. 

- Oricum, mi-am atins scopul. Nu știu de ce, dar de 
mine ascultă. 

- Poate pentru că eşti fiica lui, 

- Poate. 

Stevie părea să reflecteze asupra acestui lucru în timp 
ce punea farfuriile şi şervețelele. 

- Aşadar, voi doi v-aţi împăcat până la urmă? 

Franny știa că Stevie era încă tulburată de trecutul 
sumbru al tatălui ei. 

- Să zicem că am ajuns la o înţelegere, spuse Stevie. 
Știu că e departe de a fi perfect, dar mai știu şi că în- 
cearcă în felul lui să devină mai bun. Şi el ştie că voi fi 
alături de el. 

- E un început, remarcă Franny. 

- Da, așa cred şi eu. Cu un zâmbet palid pe față, 
Stevie își dădu capul pe spate, bucurându-se de lumi- 
na soarelui filtrată prin coroanele copacilor. Deasupra 
capului ei, se înălța fumul cenușiu de la grătar, iar în 
apropiere zburau insectele atrase de mirosul mâncării. 

Masa fu delicioasă, exact așa cum se aştepta Franny 
de la mama lui Stevie. Pe lângă hamburgeri de vită și 
pește fript, mai erau și crenvurști din tofu și hamburgeri 
vegetali pentru vegetarieni, printre care cei doi sticlari, 
soț și soție, și tipul cu care se vedea Nancy acum, un 
instructor de yoga care se convertise recent la budism. 

După ce se strânse masa, Nancy aduse un tort cu lu- 
mânări, şi toţi cântară „La mulți ani!“ În timp ce mama 
ei împărțea feliile, Stevie turnă şampania - cidru acidu- 
lat pentru Franny, Nancy şi Grant -, şi toţi ciocniră în 
cinstea cuplului proaspăt logodit. Franny stătea acolo 
zâmbind, conștientă că era în centrul atenţiei. Sau poa- 
te nu înţelesese încă prea bine că era logodită. De fieca- 
re dată când se uita la mâna ei stângă şi vedea inelul cu 
diamant scânteindu-i pe deget, era puţin şocată. 

Privirea i se opri la Grant, şi se gândi cum crescuse 
Stevie fără să ştie cine era tatăl ei. Franny se întrebă 
dacă, într-o zi, şi copilul ei avea să simtă acelaşi lucru 
faţă de Jay, că îi era tată doar cu numele. Oare făcea ce 
trebuia mutându-se atât de departe? Şi ce avea să facă în 
privinţa lui Jay? Cum să-i spui unui bărbat care tocmai 
își pierduse un copil că e pe cale să mai piardă unul? 


Abia după câteva zile de la întoarcerea la New York 
Franny găsi curajul necesar pentru a-i telefona lui Jay, 

Dar, orice temere ar fi avut, dispăru când îi auzi vocea. 
Părea fericit că-l sunase, și sporovăiră ca pe vremuri. 
Când îi spuse că avea pentru ea un cadou pe care nu i-l 
putuse da la timp, Franny nu ezită să-l invite la ea acasă. 

Când îl văzu intrând pe ușă, cu părul răvășit de vânt 
şi cu obrajii îmbujoraţi de plimbarea în aer liber, simţi 
pentru prima oară de când se întorsese că era, într-ade- 
văr, acasă, Jay avea într-o mână o pungă cu mâncare 
chinezească, iar în cealaltă un pachețel frumos ambalat. 
Îi dădu cadoul, spunând: 

- E cam târziu, dar ştii cum se spune: „Cele mai bune 
lucruri din viață merită așteptate oricât“, 

Ea deschise pachetul și găsi înăuntru ceasul victorian 
de călătorie din bronz pe care îl admirase într-un maga- 
zin de obiecte vechi într-una dintre plimbările lor. 

- Vai, Jay! Rămase fără grai pentru o clipă. E frumos, 
Nu-mi vine să cred că ţi-ai amintit. 

- Bineînţeles, zise el, de parcă ar fi fost normal să-și 
aducă aminte. De fapt, nu ţi-am mulțumit niciodată 
cum se cuvine, aşa că asta e o mică dovadă a recunoştin- 
tei pe care ţi-o port pentru tot ce-ai făcut. 

Ceasul sună chiar atunci, iar ei își zâmbiră, exprimân- 
du-și astfel sentimentele cărora nu le dădeau glas. 

- Aşa e normal între prieteni, ce te miră? Franny puse 
ceasul pe micul bufet din lemn de cireș pe care-l moşte- 
nise de la bunica ei, unde se potrivea foarte bine. Așa! 
Acum o să mă gândesc la tine de fiecare dată când mă 
uit cât e ceasul. 

- E cumva o insinuare? întrebă el, referindu-se la fap- 
tul că întârzia mereu. 

Ea îl sărută pe obraz şi-i luă din mână punga cu 
mâncare. 

-Sau hai să zicem că de acum încolo n-o să mă mai 
enervez așa tare când întârzii tu. 

- Puțin probabil! 

Uitândus-se la el cum își dă jos sacoul, ea rezistă eroic 
tentaţiei de a-i netezi părul răvășit - un gest frățesc care 
n-ar fi părut chiar amical, dat fiind cât de tare îi bătea 
inima - și, în loc de asta, aruncă o privire în pungă. 


190 Eileen Goudge 


-Sper că n-ai luat gogoșele prăjite. Ştii cât îmi plac, 
dar nu mai vreau să mă îngraș. 

= Poţi mânca pui cu broccoli, zise el. 

Jay se duse în bucătărie, luă niște tacâmuri curate din 
maşina de spălat vase, apoi câteva farfurii din bufet. Știa 
unde erau toate în apartamentul ei, uneori mai bine ca 
ea. Odată, după ce Franny își căutase un sfert de oră tir- 
bușonul, el îl găsise în dopul unei sticle de Chardonnay 
băute pe jumătate și puse în frigider. Acum, văzându-l 
cum deschide cutiile și deșartă în farfurii conţinutul lor 
încă fierbinte, Franny se gândi că un străin care s-ar fi 
uitat atunci pe fereastră ar fi crezut că sunt soţ şi soție, 

-İn cinstea faptului că ai mai îmbătrânit un an! 
toastă el, ciocnind cu ea după ce se așezaseră la masă și 
înainte să se apuce de mâncat, 

-Mai bătrână, și sper eu, mai înțeleaptă, spuse 
Franny. 

n timp ce mâncară, el o puse la curent cu tot ce se 
întâmplase în absența ei. Îi spuse despre reclama TV la 
care lucra pentru Uruchima Motors - fuseseră așa în- 
cântaţi de ce făcuse pentru Roughrider, că îl angajaseră 
şi pentru publicitatea la cel mai nou model al lor d ma- 
şină sport, Wasp. În schimb, Franny nu vorbi prea mult 
despre călătoria ei la L.A. - nici despre locurile unde fu- 
sese sau despre oamenii cu care se văzuse -, căci nu voia 
să arunce bomba în timpul cinei. Din același motiv, își 
scosese inelul de logodnă și îl pusese într-un sertar. 

-Ce mai ştii de Viv? îndrăzni ea să-l întrebe în cele 
din urmă, 

- Am vorbit cu ea săptămâna trecută. Se simte mai 
bine. 

- Ţi-a spus când se întoarce acasă? 

- A fost cam vagă în acest sens. Chipul i se încordă, 
Sincer să fiu, eu şi Viv nu avem prea multe să ne spu- 
nem în ultimul timp. 

Franny se gândi la ce-i zisese Emerson și se întrebă 
dacă aveau cu adevărat probleme în căsnicie. Așa părea 
să fie. 

- Îmi închipui că nu ştie nici ea ce să facă, spuse 
Franny în apărarea lui Vivienne. 

-Aşa cred și eu. Cu un efort vizibil, el se însenină la 
față. Dar, ascultă, nu m-ai invitat la tine ca să mă vezi 
plângându-mi de milă, 

Franny se întristă puțin la gândul că serile ca aceasta 
aveau să se sfârșească în curând. Fuseseră întotdeauna 
foarte apropiaţi, dar nu mai putea continua la fel. 

Aşteptă până se ghemuiră pe canapea în faţa televizo- 
rului, cu boluri de îngheţată în braţe, apoi pitt în 
sfârşit subiectul pe care îl evitase toată seara: 

~ Jay, aş vrea să-ţi spun ceva. 

- Ce? 

- Keith m-a cerut de nevastă. 

ncet, el cobori linguriţa în bol, 

- Şi? 

Ea înghiţi în sec. 

- Am acceptat. Ştiu că am convenit că mă vei ajuta să 
cresc copilul ăsta, dar... 

Își lăsă fraza neterminată. 

~- Va fi cam greu dacă eu stau pe cealaltă coastă, spuse 
el încetișor. 

- Nu te-ai înfuriat, nu? 

= Nu. Doar că... m-ai prins cu garda jos. El scutură 
din cap, de parcă voia să-și limpezească mintea, reuşind 
să zâmbească slab, încordat. Așadar, ai hotărât până la 
urmă să te măriţi, nu? 

- El s-a oferit să facă din mine o femeie cinstită. Cum 
puteam să-l refuz? 

- În cazul ăsta, cred că trebuie să te felicit. Când va fi 
ziua cea mare? 

-Nu am fixat o dată. Nu mai iau decizii importante 
până nu se naşte copilul. 

- Dacă îl iubeşti, asta-i tot ce contează. 

Franny nu spuse nimic. Ştia că ar fi trebuit să-l asi- 
gure că îl iubea cu adevărat pe Keith, că ăsta era cel mai 
bun lucru care i se întâmplase vreodată, dar, dintr-un 
anumit motiv, nu putea să rostească aceste cuvinte. 

n momentul de față, nu trebuia să i se amintească lui 
Jay că alt bărbat avea să se ocupe de creșterea copilului 
său, Îşi puse capul pe umărul lui. 

=- Ai să te-mpaci cu gândul ăsta? 

- Dacă asta-i ce-ţi dorești, nu pot decât să fiu de acord, 
zise el cu un entuziasm forțat. 

- Ştiu că nu e ce am discutat cu tine, dar lucrurile nu 
ies întotdeauna așa cum le planificăm. 

- Mie-mi spui?! Ea îi simți amărăciunea din glas şi 
regretă imediat că îi amintise de pierderea suferită, 
Dar el adăugă: Rezolvăm noi cumva. Eu am o mulţime 
de kilometri bonus de la companiile aeriene. 

- Orice-ar fi, copilul nostru nu va creşte fără să ştie 
cine e tatăl lui, îi promise ea. 

Jay dădu aprobator din cap, deși nu părea prea con- 
vins. Era destul de inteligent să-și dea seama că puştiul 
avea să-i spună „tată“ altui bărbat. Zâmbi resemnat, pu- 
nându-i o mână pe obraz. 

~ Aştepţi asta de multă vreme. Meriţi să fii fericită. 

- Doar că mi-aş dori... 

Se întrerupse, ferindu-și privirea de a lui. 

-Ce ţi-ai dori? 

El o luă de bărbie, întorcându-i faţa s-o privească. 

- Nimic, minţi ea. 

Ea îi studie trăsăturile de parcă voia să le memoreze, 
ochii lui albaștri precum cerul preriei și gura cu col- 
ţurile un pic în sus chiar și când stătea serios, Se sim- 
ți ca Dorothy luându-și rămas-bun de la Sperie-Ciori: 
„O să-mi lipsești mai mult ca orice.“ 

Când el se aplecă s-o sărute, abia își dădu seama ce 
se întâmpla. Era pironită locului, prea șocată să se poa- 
tă mișca - pentru ea nu exista decât apăsarea buzelor 
lui fierbinţi, vârful limbii sale jucându-se blând cu a ei. 
O năpădi o moleșeală dulce în tot corpul, ca un fum 
care se răspândește în aer, şi, înainte să-şi dea seama, 
îi răspunse la sărut, deschizând gura și luându-l de gât. 

n tot acest timp, mintea îi era învăluită în ceaţă și 
nu mai reușea să priceapă ce se întâmpla. Era oare Jay... 
Jay al ei? 

- Asta ce a mai fost? îngăimă ea când, în cele din 
urmă, se traseră din îmbrăţişare. 

-Nu știu, 

Şi el părea la fel de tulburat. 

Stării de confuzie îi luă locul stinghereala. Era ceva 
nebunesc, considera ea. Li se urcase la cap toată discuţia 
asta despre despărţire. 

Se trase de lângă el, spunând cu o voce tremurată: 

- Cred că am petrecut prea mult timp împreună, Poa- 
te ar fi... o idee bună să nu ne mai vedem o vreme. 

- Probabil ai dreptate, zise el nefericit, mângâind-o 
ușor pe obraz cu degetul mare - gest ce îi declanşă lui 
Franny o avalanșă de senzaţii. 

- Nu putem lăsa asta să ne distrugă prietenia. 

Chiar când le rosti, știu că vorbele ei n-aveau nici un 
sens. Tot ce-și dorea acum era să o sărute din nou. 

El rămase tăcut o vreme, privinduri chipul. Într-un 
final, păru să fi luat o hotărâre și se ridică, puţin nesi- 
gur, și zise: 

~ Cred că-i timpul să plec. 

Ea îl conduse la ușă, dar nu-l sărută la despărțire, așa 
cum obișnuia. Între ei se instalase o stânjeneală pronun- 
țată, iar ea nu voia decât să-l vadă odată plecat. În acelaşi 
timp, își dorea la fel de mult să rămână cu ea. Pe când el 
se Id parea pe palier, ea îl strigă: 

- Jay! 

El zi opri şi se întoarse cu faţa la ea: un bărbat înalt 
și blond, într-un costum albastru șifonat și cu cravata 
strâmbă, care în acel moment părea doar un pic mai în 
vârstă decât băiatul pe care îl întâlnise cu mulţi ani 
în urmă pe treptele bibliotecii Firestone. 

- Mai stai puţin, bine? Până când... Ce? Ajungeau 
amnezici? Până când ne limpezim mintea, adăugă ea. 

El clătină din cap, zâmbindu-i trist, apoi se răsuci pe 
călcâie şi plecă, 

- Nu! Te rog, nu mă lăsa să aştept! strigă Emerson în 
telefon. 

Dar femeii de la celălalt capăt al firului nu păru să-i 
pese că lui Emerson i se pusese la telefon de săptămâni 
întregi muzică de fond, pop sau instrumentală, căci 

nu mai spuse nimic. La naiba! Abia se stăpâni să nu 
trântească telefonul, așa de mare îi era frustrarea. 

Greg Purcell nu făcuse progrese semnificative. Singu- 
rul lucru pe care îl obținuse până acum avocatul care se 
ocupa de imigrație fusese o prelungire de șase săptămâni 
a vizei lui Reggie, cât timp se făceau investigaţii. Dar asta 
măcar le oferea timpul de care aveau mare nevoie. 

Când ofițerul care se ocupa de caz veni în cele din 
urmă la telefon, o informă pe Emerson că problema 
domnului Okanta fusese repartizată altui departament. 
Apoi i se făcu legătura cu robotul telefonic al unuia din- 
tre şefi, iar ea lăsă un mesaj împreună cu numărul ei 
de telefon, deşi nu se aștepta să fie sunată prea curând. 
Oricum, urma să aibă mai multe cărți de jucat. 

Abia închise telefonul, că și intră la ea în birou noua 
ei secretară, cu mai multe mesaje scrise pe bilețele. 
Jenna le puse pe birou, spunând: 

-N-am vrut să vă întrerup cât vorbeaţi la telefon. 
Azi purta o fustă ecosez fără formă, un pulover pe gât 
cu cel puţin trei mărimi prea mare pentru ea și ciorapi 
negri, iar în picioare avea saboţi. Absolvise de curând 
colegiul Sarah Lawrence și avea impresia greșită că 
o ţinută acceptabilă în campus era la fel de potrivită 
și la serviciu. Emerson își notă în minte să o ia cu ea 
la cumpărături după ce se terminau toate astea. Deși 
Jenna absolvise cu summa cum laude, era clar că avea ne- 
voie de lecţii despre modă. 

Emerson răsfoi mesajele în timp ce își bea cafeaua 
deja aproape rece: Woody Reichert de la Oasis Records - 
organiza un eveniment pentru unul dintre artiștii lor; 
Janelle Rusk de la HarperCollins voia să ştie dacă fusese 
anunţată presa; Bill Schneider, directorul magazinului 
Tower Records, care găzduia evenimentul lui Oasis, îi 
scria și el. Toate erau chestiuni de care trebuia să se ocu- 
pe cât mai repede. În loc de asta, îşi petrecuse aproape 
toată dimineaţa în al şaptelea cerc al infernului, cunos- 
cut şi ca birocrație guvernamentală. De fapt, în aceste 
ultime săptămâni, amânase multe lucruri de care ar fi 
trebuit să se ocupe. 

Oftă și puse mesajele într-un sertar. Trebuiau să mai 
aştepte. La 11 avea întâlnire cu directoarea școlii lui 
Ainsley, și, dacă nu se grăbea, avea să întârzie, Își înșfăcă 
geanta și ieși pe uşă, întrebându-se despre ce voia doam- 
na Ballard să discute cu ea și cu Briggs. Trebuia să fie 
ceva serios din moment ce-i chemase pe amândoi. Oare 
rămăsese Ainsley în urmă cu învățatul? Era oare posibil 
să nu treacă în clasa a Il-a? Sentimentul de vină, bleste- 
mul vieţii ei, o cuprinse din nou, furişându-i-se în suflet 
ca un ucigaș. Dacă era ceva în neregulă cu Ainsley, nu 
ar fi trebuit să fie ea prima care să observe? 

În stradă, maşina pe care o închiriase o aştepta lângă 
trotuar. Din fericire, traficul era lejer, așa că la 11.05 par- 
cară în faţa şcolii. Înalte, zidurile de cărămidă acoperite 
de iederă înconjurau campusul și biserica episcopală de 
alături; se intra printr-o poartă de fier forjat care se în- 
cuia după ore. Păşind în campusul presărat cu copaci, 
majoritatea despuiaţi acum de frunze, Emerson simţi 
că se mai linişteşte puţin. Orice ar fi, cât de rău putea 
să fie? 

n interior, şcoala era luminoasă și primitoare, cu ta- 
blouri viu colorate, cu diverse proiecte școlare prinse 
cu bandă adezivă pe pereţii de cărămidă tencuită şi cu 
sunetele voioase scoase de copiii care ieșeau din clase. 
Emerson fu condusă în biroul directoarei, unde fostul 
ei soţ, întotdeauna enervant de punctual, stătea de vor- 
bă cu doamna Ballard, o femeie scundă şi îndesată ca o 
bunicuţă, căreia îi plăcea să poarte pulovere în funcţie 
de sezon, ca jacheta verde de lână cu felinare din do- 
vleci, pe care o avea acum pe ea. 

- Scuzaţi-mă că am întârziat, își ceru ea iertare, zâm- 
bindu- slab lui Briggs pe când se așeza pe scaunul de 
lângă al lui. Sper că n-am pierdut nimic important. 

- Nu, deloc, o asigură doamna Ballard. Soţul dum- 
neavoastră și cu mine doar ce... Lăsă restul propoziției 
în suspensie, de parcă tocmai își amintise că Emerson şi 
Briggs nu mai erau căsătoriţi, și își reluă locul din spa- 
tele biroului. Vă mulțumesc amândurora că aţi venit. 
Sper să vă daţi seama că nu vaş fi chemat aici la ora 
prânzului dacă n-ar fi ceva important. 

Directoarea începu prin a le repeta ce ştiau deja, că 
Ainsley era o elevă foarte bună, că performanțele ei la 
citire erau ale unei eleve de clasa a IV-a și că avea mult 
talent la desen. Şi că până acum fusese o fetiță veselă şi 
sociabilă. Aici, doamna Ballard se încruntă. Emerson 
se simți tensionată când femeia mai în vârstă le spuse 
că, în ultimul timp, Ainsley fusese retrasă și plângea 
din nimic. Era atât de neobișnuit pentru ea, că doamna 
Ballard se simţise obligată să le împărtășească îngrijora- 
rea ei. Nu observase nici unul dintre ei vreo schimbare 
în comportamentul fetiţei? îi întrebă ea. 

Pe Emerson o cuprinse din nou sentimentul de vi- 
novăție. „E vina mea“, se gândi ea, „nu sunt o mamă 
bună“. Nu petrecuse suficient timp cu fiica ei în ulti- 
mele săptămâni. Când ajungea acasă la sfârşitul fiecărei 
zile, era atât de extenuată, că abia mai vedea. Şi adevărul 
era că se gândise așa mult la Reggie și la necazul lui, că 
nu mai reușise să se concentreze asupra altor lucruri. 
Când nu se strecura ca să se vadă cu el, dădea telefoane 
pentru el. Nici nu era de mirare că Ainsley se simţea 
neglijată. Și mai rău era că Emerson nu dăduse aten- 
ţia cuvenită schimbărilor din comportamentul fetiţei. 
Sigur, fuseseră câteva incidente în ultimul timp, câteva 
crize de plâns când nu i se satisfăceau capriciile și unele 
perioade de proastă dispoziţie, dar ea le pusese pe seama 
problemelor de creştere. 

Dacă Briggs îi împărtăşea convingerea că nu era o 
mamă bună, se abținea totuși s-o spună cu voce tare, 
În schimb, o uimi mărturisirea lui: 

-Mă tem că eu am greșit, doamnă Ballard. Vedeţi, 
am lucrat atât de mult în ultimele săptămâni când ve- 
nea Ainsley la mine, că stătea mai mult cu soția mea. 
Firma lui fuzionase recent, explică el, și avea de două 
ori mai mult de lucru decât înainte. Nu știu dacă asta o 
deranja, dar ar putea fi o legătură. Ştiţi cum sunt fetițe- 
le. Vor ca taţii să fie numai ai lor. 

El zâmbi, nevrând să facă mare caz de asta. 

Lui Emerson îi veni să-l sărute. Dar nu era corect să-l 
lase pe Briggs să-şi asume totă vina. 

-Şi eu ar fi trebuit să-i acord mai multă atenţie, spu- 
se ea. 

- Au avut loc schimbări în programul ei obișnuit? 
Sau în al dumneavoastră? Adică altele decât cele kae 
de muncă, 

Doamna Ballard se încruntă din nou, uitându-se 
când la ea, când la Briggs. 

- Ei bine, mama mea e grav bolnavă, spuse Emerson 
prima. 

Doamna Ballard îi aruncă o privire compătimitoare, 
întrebând-o: 

- Ainsley își iubește mult bunica? 

- Da, bineînţeles. Nu era chiar adevărat - și înain- 
te să se îmbolnăvească, Marjorie era întotdeauna prea 
ocupată cu diversele ei comitete și evenimente sociale 
ca să petreacă mai mult timp cu Ainsley -, deși, dacă 
mama ei iubea pe cineva, aceea era nepoata ei. Dar 
mama este bolnavă de ceva vreme, Ainsley a avut timp 
să se obișnuiască, 

-Atunci îmi permiteţi să vă fac o sugestie? Direc- 
toarea se rezemă, iar degetele ei durdulii formau o clo- 
potniţă sub bărbia ei. Poate că lui Ainsley i-ar face bine 
să o vadă cineva. 

-Un psiholog vreţi să spuneţi? Emerson simţi brusc 
un junghi. E chiar atât de grav? 

- Psihologul de la școala noastră a făcut o listă de 
nume..., continuă doamna Ballard, părând atât de sin- 
ceră şi de bine intenționată, că lui Emerson îi veni s-o 
strângă de gât, 

-Vä mulţumim, doamnă Ballard, dar acum trebu- 
ie să plecăm. Briggs o refuză politicos, dar ferm, cu un 
zâmbet plăcut, apoi se ridică, Vă apreciem eforturile 
şi ne vom gândi, cu siguranţă, ce să facem. Îi întinse 
o mână. Între timp, dacă se mai întâmplă ceva, vă rog 
nu ezitaţi să ne anunţaţi. Stând acolo atât de drept și 
de demn, avea aerul unui om de stat, cu ochelarii săi cu 
rame metalice şi cu sacoul de stofă bine croit, în aceeași 
nuanță ca părul lui. 

Briggs ieși repede din birou și o lăsă pe Emerson 
să se clatine după el pe tocurile ei de zece centimetri, 

întrebându-se: „Cine a fost omul ăla cu mască?“ Nu-şi 
amintea ca fostul ei soț să fi fost vreodată atât de ferm 
cât timp fuseseră căsătoriți. Nici nu știuse că Briggs era 
capabil de aşa ceva. 

El se opri afară, aşteptând-o să-l ajungă din urmă. 

- Trebuie să stăm de vorbă, spuse el. 

- De ce nu acum? Ea arătă înspre banca de lângă bi- 
serică, tocmai în celălalt capăt al campusului. Era un 
pic prea rece să stai afară, dar n-avea să-i deranjeze 
nimeni acolo. 

Briggs se uită la ceas și dădu aprobator din cap. Din 
obișnuință, ea îl luă de braţ pe drumul spre biserică. 

- Trebuia să-mi dau seama că e ceva în neregulă cu ea, 
spuse Emerson după ce se așezară. Munca asta afurisită. 
Și mama mea... „Și Reggie“, adăugă în sinea ei. 

- Înainte să ne învinovăţim, ar trebui să aflăm ce nu-i 
în regulă, dacă e ceva, zise Briggs, pe un ton mai măsu- 
rat. De unde putem ști că nu e ceva legat de şcoală? 

- Ainsley o adoră pe doamna Frey. Spune mereu că 
vrea să fie ca învăţătoarea ei când va fi mare. 

- Atunci poate a supărat-o unul dintre ceilalți copii. 
Ştii cum pot să fie. 

-S-a înţeles întotdeauna bine cu toţi colegii ei 
de clasă. Emerson se gândi la ce se putuse întâmpla 
în ultimul timp la școală, ceva care s-o necăjească pe 
Ainsley, dar singurul lucru care-i veni în minte era pri- 
etena ei cea mai bună, Hillary, care fusese bolnavă o 
săptămână întreagă. 

-Ceva de acasă atunci? se aventură el cu prudenţă, 
aruncându-i o privire pătrunzătoare. Briggs avea întot- 
deauna grijă să nu se bage în viaţa ei personală, dar ea îi 
simţise interesul în felul în care o privise. 

Se frământă o clipă, apoi ajunse la concluzia că n-ar 
fi corect să se ascundă de el. Dacă o privea şi pe Ainsley, 
avea dreptul să ştie. 

- Adevărul e că mă văd cu cineva, mărturisi ea, tre- 
murând un pic în aerul rece. 

Fixă cu privirea o vrăbiuță care ţopăia prin curtea 
bisericii, o clădire din anii 1900, 

Când se uită la Briggs, văzu că pe faţă i se așternuse 
o expresie atât de impasibilă, că trebuia să ascundă ceva 
mai profund. Dar, orice sentimente ar fi avut, le păstră 
pentru sine, spunând doar: 

- Mă mir că Ainsley n-a zis nimic de asta. 

- Nu ştie încă. Cel puţin așa cred. Emerson se gândi 
la ziua în care Ainsley aproape dăduse peste ei și roşi un 
pic. Vine la mine doar când nu e Ainsley acasă. Totuși, 
e posibil ca ea să se fi prins de ceva. 

- E destul de mare să-și dea seama că în viața ta nu 
poate exista numai ea, spuse Briggs cu blândeţe. Nu crezi 
c-ar fi mai bine să-l cunoască și ea pe tipul ăsta? 

-Íl cunoaşte deja. De fapt, sunt prieteni buni. Se în- 
toarse spre el, zâmbindu-i slab. E Reggie, asistentul care 
are grijă de mama mea noaptea. 

Briggs ştia totul despre Reggie; în ultimul timp, 
Ainsley aproape că nu vorbea despre altceva. Cu toate 
acestea, trebuia să fie un șoc pentru el. În lumea lor, 
deşi prejudecățile erau condamnate pe faţă, foarte pu- 
țini oameni din cei în mijlocul cărora crescuse aveau 
relații amoroase cu alte rase în afară de a lor. Dar, când 
se uită la Briggs, nu văzu pe faţa lui altceva decât o uşoa- 
ră uimire. 

- În cazul ăsta, cred co să fie încântată, spuse el. 
Se pare că îl place foarte mult. 

Emerson îi era recunoscătoare că nu o făcea să se sim- 
tă mai jenată decât era deja. Atunci se gândi dintr-odată 
că poate el nu fusese soțul pe care şi-l dorea ea fiindcă 
nu-i acordase suficiente şanse. Poate, dacă ea ar fi fost 
mai sinceră de la început, el ar fi iubit-o pentru ce era 
cu adevărat. Nu ar fi trebuit să facă atâtea eforturi să-i 
fie pe plac, eforturi care, privind retrospectiv, fuseseră 
în cea mai mare măsură necesare doar în mintea ei şi a 
lui Marjorie. 

- Ainsley nu este problema, ci maică-mea, zise ea. 
Emerson nu mai trebuia să-i dea explicaţii; petrecuse 
şi el destul timp în preajma lui Marjorie ca să ştie că 
ea n-ar fi de acord cu o astfel de relaţie. Şi a mai apărut 
o problemă. 

Îi explică necazul pe care îl avea Reggie cu viza. 

-Ştiu pe cineva care l-ar putea ajuta, spuse Briggs, 
încruntându-se în timp ce se gândea, 

- Serios? 

Emerson se însenină un pic. 

-Țil aminteşti pe Brad Whittier? Era coleg cu mine 
la Buckley. 

Ea scutură din cap. Numele i se părea vag cunoscut, 
dar nu-și mai amintea persoana. 

-E parlamentar acum, în relații foarte strânse cu 
Pataki, din câte ştiu, continuă Briggs. Oricum, mi-e 
dator. Acum câţiva ani, am ajutat-o pe fiica lui să intre 
la Yale. De câte ori ne vedem, vorbeşte despre asta. Dacă 
i-aş cere-o, sunt sigur că ar pune mâna pe telefon. 

- Ai face asta? 

Emerson se uită la el uimită. 

El zâmbi slab, 

-Nu fi aşa surprinsă. Nu sunt un băiat atât de rău, 
să ştii. 

-N-am crezut niciodată că ai putea fi, spuse ea, 
roşind un pic. 

- Doar bărbatul nepotrivit pentru tine. În locul zâm- 
betului, îi apăru pe faţă o expresie resemnată. E-n re- 
gulă. Îmi place să cred că am trecut amândoi de toare 
astea. De fapt, ar fi frumos dacă am putea fi prieteni. 
De dragul lui Ainsley. 

-Nu numai pentru Ainsley. Ea îi luă mâna și i-o 
strânse ușor. Știu că nu ești obligat să faci asta, așa că-i 
sunt sincer recunoscătoare, 

- De fapt, mai am și un motiv ascuns, zise el, un colț 
al gurii căzându-i într-un zâmbet strâmb. Ştiu că întot- 
deauna m-ai crezut... cum să zic... un papă-lapte? Este o 
chestie de mândrie personală să-ți demonstrez contra- 
riul, fie şi mult prea târziu. 

Faţa ei fu luminată de un zâmbet. 

- Glumeșşti? Dacă reuşești asta, am să-ți ridic o statuie 
de bronz. 


După câteva zile, Briggs o sună la serviciu. 
-Ce mai face Ainsley? întrebă el. 

- Pare bine, dar e greu de spus. Încă nu știu dacă sunt 
doar obișnuitele problemele legate de creştere sau o su- 
pără altceva, spuse Emerson. Încercase să aibă o discuţie 
deschisă cu fiica ei, dar nu prea reușise. Franny mi-a 
recomandat un psiholog, un autor de-al ei care a scris o 
carte despre copii cu părinţi divorțaţi. Am vorbit cu fe- 
meia la telefon, dar n-am vrut să stabilesc o întrevedere 
până nu-ți spun şi ție. De fapt, tocmai voiam să te sun. 

- Pare o idee bună, zise el. Vrei să vin și eu? 

-Nu la prima ședință. Ar vrea s-o vadă doar pe 
Ainsley. 

- Ai să-mi spui cum a fost, nu? 

- Bineînţeles. 

Urmă o pauză la ambele capete ale firului, apoi 
Briggs vorbi pe un ton mai prudent: 

- Ascultă, am ceva vești despre prietenul tău. 

- Aşa? 

Inima începu să-i bată cu putere. 

- Brad a dat nişte telefoane. 

- Și? 

-A intrat în atenţia celor din departamentul de luptă 
împotriva terorismului. 

Lui Emerson îi scăpă un ușor strigăt de uimire. 

-Asta-i cea mai mare nebunie pe care am auzit vreo- 
dată, Ce, doar nu cred că-i terorist? 

nsă simţi cum se albeşte ca varul la față. 

-Nu au spus asta. Brad face investigaţii. Urmă o altă 
tăcere îndelungată, apoi Briggs o întrebă pe un ton grav: 
Em, cât ştii, de fapt, despre tipul ăsta? 

-Ştiu că nu e terorist! 

- Nu spun nici eu că este. Mă întreb doar dacă nu 
e ceva în trecutul lui de care tu nu știi. 

- Sunt sigură că nu are nimic de ascuns. Știu ce fel 
de om este! Își dădu seama că ţipa și se uită la ușa de 
la biroul secretarei, apoi spuse pe un ton mai potolit: 
Bine, dacă asta te mulțumește, am să vorbesc cu el. 
O să văd dacă el știe vreun motiv pentru care să fie pe 
lista persoanelor supravegheate. 

-Cred c-ar fi foarte bine așa. De dragul nostru, al 
tuturora, adăugă Briggs pe un ton care nu prevestea 
nimic bun, 

Emerson închise telefonul, simțind că i se face rău 
de la stomac. Ştia în adâncul sufletului ei că Reggie 
era nevinovat, că nu făcuse nimic rău. Cu toate astea, 
o voce firavă îi șoptea în minte: „N-ar fi prima dată 
când eşti făcută să crezi că un bărbat e cineva care nu 
este de fapt“, 

Cu inima grea şi cu mâna la fel de grea, ridică din 
nou receptorul și formă numărul lui Reggie. Stabili să 
se vadă cu el după serviciu, la un restaurant din Village, 
unde era puţin probabil să fie reperați de vreo cunoştin- 
tă a mamei sale, 

Ea sosi la puțin timp după ce se lăsase întunericul și îl 
găsi aşteptând-o în faţa restaurantului, într-un pardesiu 
subțire, suflându-şi în mâini să se încălzească puţin. 

-De ce nu m-ai așteptat înăuntru? Cred c-ai înghe- 
ţat aici, îl dojeni ea puțin, apoi intrară amândoi în 
restaurant. 

- Mi-a fost teamă că n-ai să mă găseşti așa ușor. 
El zâmbi, făcând semn spre barul aglomerat. Acesta era 
Reggie pe care îl ştia şi îl iubea, un bărbat care înțelegea 
că micile gesturi zilnice de curtoazie valorau mai mult 
decât cele eroice. 

- Eu fac cinste de data asta, spuse el, după ce se așeza- 
ră la masă, cu meniul în față. 

-E foarte drăguţ din partea ta, dar nu e necesar. Pot 
să pun cina asta pe lista de cheltuieli în interes de servi- 
ciu. Amândoi ştiau că asta nu era decât o vorbă-n vânt, 
că adevăratul motiv pentru care insista Emerson să plă- 
tească era că își dădea seama că el avea resurse limitate. 

El clătină din cap, 

- Nu, insist. Altfel m-aș simţi ca un bărbat întreținut. 

Se mai certară o vreme pe tema asta înainte ca ea să 
cedeze. Nu avea sens să-i pună la încercare mândria. 

- Când ai sunat, am crezut la început că sunt veşti 
proaste, mărturisi Reggie, după ce comandară băuturile 
şi li se aduseră. 

- De ce te-ai gândit la asta? îl întrebă ea, simțindu-se 
brusc stingheră în restaurantul intim, plin de voci vesele 
şi de mirosuri delicioase. 

- Nu ştiu. Ceva din vocea ta. El ridică din umeri, Dar 
e clar că m-am înşelat. Oricum - se uită în jurul său, 
zâmbind -, nu văd să vină careva să mă aresteze. 

Cu siguranţă glumise, dar ea tot simți o împunsătură 
în inimă. Doar lunga ei experienţă în a afișa o expresie 
radioasă, indiferent de situaţie, o opri să spună ce avea 
pe suflet. 

-Oare am nevoie de un motiv ca să te văd? întrebă 
ea, mângâindu-l pe mâna puternică, bătătorită. A trecut 
aproape o săptămână. Mi-a fost dor de tine. 

n ultimul timp, se dusese în fiecare zi direct acasă, 
ca să stea cu Ainsley, așa că nu avusese nici o clipă doar 
pentru ea. 

-În cazul ăsta, va trebui să recuperăm timpul pier- 
dut, zise el, zâmbindu-i languros, ceea ce îi trimise fiori 
fierbinți prin tot trupul. 

Aproape că-i simțea mâinile pe pielea ei, mângâ- 
ind-o, stârnind în ea dorința, făcând-o să renunțe la 
inhibiţii... 

Apoi se trezi la realitate. Se gândi la conversaţia cu 
Briggs. Nu putea să evite: trebuia să-l întrebe pe Reggie 
dacă exista ceva în trecutul lui care i-ar putea crea neplă- 
ceri. Era de datoria ei se afle dacă exista un sâmbure de 
adevăr în acele acuzaţii. 

- De fapt, ar mai fi ceva, începu ea, gravitatea tonului 
ei anunţându-l că mai exista un motiv pentru care voise 
să se vadă. 

Brusc, Reggie intră în alertă şi îşi aţinti asupra ei ochii 
lui negri ce străluceau în lumina lumânărilor. 

-Un prieten al fostului meu soț a dat niște tele- 
foane în legătură cu problema ta. Se pare că a fost o 
neînțelegere. 

-Ce fel de neînțelegere? 

Reggie se încruntă, consternat. 

- Cazul tău a fost înaintat celor din departamentul 
de luptă împotriva terorismului. 

El părea uluit, exact așa cum sperase ea. 


204 Eileen Goudge 


-Nu înțeleg, spuse el, scuturând din cap, Apoi i se 
măriră ochii de groază. Doar nu crezi... 

Emerson își dorea mai mult ca orice să nege, dar nu 
putea. Trebuia să se gândească la Ainsley. Şi la mama ei. 
Să presupunem, doar să presupunem, că fusese implicat 
în niște chestii dubioase demult, în Nigeria. Chiar dacă 
el nu le-ar face niciodată vreun rău, putea să le expună 
unor eventuale pericole. Cu toate acestea, simţi că-i în- 
fige un cuțit în inimă când îl întrebă: 

-Nu te poţi gândi la nici un motiv pentru care să 
figurezi pe lista celor suspecți de terorism? 

- Nu. Nu există nici un motiv. 

Vorbea pe un ton ferm. 

Expresia de pe faţa lui ar fi putut fi singurul răspuns 
de care avea nevoie, dar nu putea să se rezume la atâta. 
Erau prea multe în joc. 

- Poate s-a întâmplat ceva demult, ceva de care ai ui- 
tat? insistă ea, detestând să facă asta. 

- N-aș putea să uit așa ceva. 

- Dar trebuie să existe un motiv. 

- În ţara mea, au fost multe măceluri de-a lungul 
timpului, din motive adesea inexplicabile. Vorbea cu 
blândeţe, apăsând pe fiecare cuvânt. Poporul meu stie 
că n-are rost să întrebi de ce. Întrebarea este întotdea- 
una cum. Cum scăpăm de aşa ceva? Dar uneori nu exis- 
tă scăpare, şi văd că nici din situația de acum nu este. 
Se ridică, ţinându-se cât se poate de drept. Nici un rege 
n-ar fi fost atât de demn. Te rog transmite-i mamei tale 
urările mele de bine, împreună cu regretul meu că nu 
mai pot să am grijă de ea. 

- Nu! Nu înţelegi! Emerson sări de pe locul ei şi îl 
apucă de mânecă. Dar, din expresia lui profund jignită, 
reieșea clar că o înţelesese perfect. 

El îşi eliberă mâna cu delicateţe, aproape cu regret, 
făcând un pas înapoi. 

- N-aş vrea să-ți faci griji că mama ta ar fi în pericol, 
așa că e mai bine să plec. 

Zicând acestea, se răsuci pe călcâie, lăsând-o pe 
Emerson să se chinuie să-și recapete suflul într-o încăpe- 
re brusc lipsită de aer. 


Iarnă 


»lubirea mea pentru Linton seamănă cu frun- 
zele pădurii, timpul o va schimba, îmi dau bine 
seama, aşa cum iarna schimbă pomii. Iubirea 
mea pentru Heathcliff însă e asemeni stâncilor 
eterne de sub pământ: nu prilej de încântare, ci 


necesitate.“ f 
EMILY BRONTE - LA RĂSCRUCE 
DE VANTURI 


capitolul 15 


Când Inez îl sună la interfon, Jay era în sala de con- 
ferinţe cu Todd Oster și cu echipa sa de designeri, revă- 
zând reclama pentru blugii Concept. 

- Jay, e Franny pe linia 2, 

El răspunse, plăcut surprins că-l căuta. În ultimul 
timp, nu-l mai suna decât dacă era vorba despre cursul 
Lamaze. In afară de asta, se întâlniseră doar de câteva 
ori în ultimele luni, întotdeauna cu mai multă lume în 
jurul lor; cel mai recent la masa festivă de Ziua Recu- 
noştinţei, la Emerson, şi la o petrecere cu ocazia lansării 
unei cărţi scrise de unul dintre autorii de care se ocupa 
Franny. Pretindeau că nu se schimbase nimic, dar în 
discuţiile lor se strecurase o anumită rezervă; nici unul 
din ei nu recunoștea că aveau o problemă. 

- Bună, ce mai faci? 

- Te întrerup din ceva? 

Vocea ei atât de cunoscută îi stârni dorul. Îi lipsea 
vechea lor prieternie. Și în ultimul timp se pomenea 
adesea dorindu-și, în ciuda rațiunii, să fie mai mult 
între ei. 

- Mai poate să aştepte, spuse el, ignorând privirea în- 
trebătoare pe care i-o aruncă Todd. 

-M-am gândit că ai vrea să ştii că am contracţii. 
Tonul ei era voit relaxat, dar el îi simţi în voce neliniștea 
pe care ea voia să i-o ascundă. 

Lui Jay începu să-i bată inima într-un ritm nebunesc. 

- Dumnezeule! Făcu un calcul rapid în minte. Dar 
mai sunt două săptămâni până la termen. 

Vorbi mai încet, să nu-l audă ceilalți. 

- Spune-i asta şi copilului, replică Franny. 

- La ce interval sunt contracţiile? 

- Cam la zece minute, Este prea devreme să intrăm 
în panică, 

„Prea târziu pentru aşa ceva“, se gândi Jay, 

-Naar trebui să fii la spital? 

-Nici gând, spuse ea, amintindu-i ce îi sfătuise 
instructorul de la cursurile Lamaze. Aş fi blocată aco- 
lo ore întregi, iar toți internii din tură şi-ar băga pe 
rând degetele în mine, de parcă aș fi un curcan de Ziua 
Recunoștinței. 

- Dar ai vorbit cu doctorul, nu? 

-Tocmai i-am telefonat, zise ea, Cred că juca golf, 
Fie vorbea serios când mi-a spus că am timp bere- 
chet, fie nu voia să-şi întrerupă partida. 

-Nu ştiu cum de poţi glumi în situaţia asta. 

Era un pic îngrozit să audă vocea aspră a tatălui său 
ieşind din propria lui gură. 

- Ce altceva aș putea să fac? E prea târziu să dau 
înapoi, aşa că nu-mi rămâne decât să mă bucur de ce 
mă așteaptă. El ştia că ea spunea glume ca să-şi dimi- 
nueze anxietatea. Dar să mă vezi când voi împinge un 
pepene printr-un pai; atunci poate n-o să mai râd, zise 
ea, citând vorbele unei femei de la curs care născuse 
de două ori. 

Lui îi veni în minte alt gând înfiorător, 

- Spune-mi, te rog, că nu eşti la serviciu. La cum o 
ştia pe Franny, era foarte posibil. 

= Da’ ce, crezi că-s nebună? Faptul că nu mă grăbesc 
să ajung la spital nu înseamnă că vreau să-mi fie adus pe 
lume copilul de omul de serviciu de la birou. 

„Copilul nostru“, o corectă el în sinea lui. 

-Vin imediat la tine, spuse el. 

= Îşi repet, e prea... Un geamăt o întrerupse. De în- 
dată ce își recăpătă suflul, îngăimă: Oho, asta a fost 
rea de tot. În regulă, poate nu mi-ar strica să fie cineva 
cu mine. 

- Închid acum. Te mai sun din taxi. 

Deja îşi lua haina. 

După cinci minute, era întrun taxi, gonind prin 
oraș. Lapoviţa de afară bătea în parbriz. Dar, deși era 
frig şi taxiul neîncălzit, el asuda abundent în paltonul 
lui gros. „Îţi faci griji degeaba“, îşi spuse el. Ce-ar putea 

să nu meargă bine? Franny era sănătoasă, și sarcina de- 
curgea normal. 
Dar nu la fel fusese și cu Vivienne? 


Când ajunse la ea, Franny îl întâmpină la ușă în halat 
de baie şi în papuci pufoși, cu părul strâns într-o coadă 
de cal, din care cârlionţii negri îi ieșeau ca apa unui 
gheizer, 

- Ai ajuns repede, zise ea, poftindu-l înăuntru. Ai ve- 
nit cu schiurile? 

El îşi scutură paltonul, apoi şi-l puse în cuier. 

- Aproape, spuse el, amintindu-și cum derapase taxi- 
ul când cotiseră pe Bleecker, 

- Ce-ai zice de o ceașcă de ceai? Apoi adăugă repede: 
Îţi promit să nu fie de plante. 

Ignorând oferta ei, el zise emoționat: 

-Nar trebui... nu ştiu... 

- Să mă zvârcolesc în pat și să musc o chingă de pie- 
le? termină ea fraza pentru el. Cred că asta vine mai 
târziu. 

= Ce-ar fi să te aşezi undeva până îţi fac eu tie un ceai? 
spuse el, ducând-o în micul living arhiplin de tot felul 
de lucruri - Franny nu se îndura să arunce nimic = în 
care acum, cu zăpada care cădea afară şi cu imaginea 
momentan pură, imaculată, care se vedea de la ferestre, 
păreau ultimii doi oameni de pe pământ. 

- Nu, mulțumesc. Trebuie să stau în picioare, ai ui- 
tat? Începu să se învârtă încoace şi încolo prin cameră, 
papucii ei lăsând dâre pe covorul oriental uzat. Apoi, 
pe neaşteptate, se încovoie, ținându-se de burtă şi îngăi- 
mând: Repede a mai venit. Cât e ceasul? 

El se uită la ceasul de la mână. 

- Douăsprezece minute peste fix. 

- Asta înseamnă că au trecut șase minute de la ulti- 
ma, zise ea şi, îndreptându-se cu greu de spate, merse 
clătinându-se până la canapea, cu mâinile la ceafă, unde 
se prăbuși, gâfâind, cu fruntea lucindu-i de transpiraţie 
în limina palidă a iernii. 

- Asta este, trebuie să ne ducem la spital. Îmbracă-te 
până mi se aduce o maşină. Din taxi, în drum spre 

Franny, avusese prevederea să sune la service-ul auto de 
unde închiria el mașini. Ea începu să protesteze, dar 
el i-o tăie scurt, zicându-i cu fermitate: N-ai decât să te 
opui tot drumul până la spital. 

- De când ești așa autoritar? 

Prefăcându-se că se uită chiorâș la el, Franny îl lăsă s-o 
tragă în picioare. 

-Nu e prima oară când sunt aşa. Ai uitat? 

Schimbară o privire solemnă. Cum ar fi putut să 
uite? 

Franny făcu repede un duș, apoi îşi puse blugii de 
gravidă şi un hanorac cu un cowboy care îmblânzea 
un mustang, pe care i-l adusese Jay dintr-o călătorie în 
Montana, cu mult timp în urmă. Cu hanoracul întins 
pe burtă de stătea să plesnească, arăta ca regina cea mai 
grasă a unui rodeo. Când o ajută să-şi pună paltonul, ea 
se uită pe fereastră la fulgii de nea. 

-Cât o să mai ningă? 

- La meteo au spus că stratul de zăpadă va fi cam 
de treizeci de centimetri. Dar nu până diseară. Cât era 
Franny în duș, luase geanta pe care şi-o pregătise ea în 
grabă. Vivienne fusese gata cu săptămâni înainte, dar, 
dat fiind că bebeluşul ei venea mai devreme, Franny nu 
avusese timpul necesar pentru pregătiri. 

În stradă, o luă de braţ, conducând-o pe pavajul alu- 
necos până la maşina care aștepta lângă trotuar. Singura 
disponibilă fusese o limuzină, iar când se urcară, Franny 
comentă: 

- Credeam că mă duci la spital. 

- Aşa și e. 

- Atunci de ce mă simt de parcă am merge la balul 
de absolvire? 

El îi zâmbi. 

- Ți-aș fi luat o floare de prins în piept, dar n-am avut 
timp. 

-Ce fel de iubit mai ești şi tu? 

- O să mă revanşez când se vor termina toate astea, 
promise el, uitând pe moment că era un bărbat însurat 
şi că Franny era logodită. 

Ea se încovoie tare din cauza altei contracții. De data 
asta, îi strânse mâna lui Jay și se strâmbă până îi trecu 
durerea. Intorcând capul spre geamul despărțitor, prin 
care vedeau ceafa șoferului, ea mormăi: 

-Mă întreb dacă ia mai mulți bani când ajută la o 
naștere. 

- Eu, unul nu aș vrea să-l punem la încercare. 

Traficul pe Eighth Avenue era bară la bară, încetinit 
de lapovița ce acoperea carosabilul cu dâre de zloată. 
Contracţiile veneau acum la cinci minute; el le crono- 
metrase de când plecaseră de acasă. Și, spre deosebire 
de Vivienne, care rămăsese o doamnă și în timpul tra- 
valiului dureros, Franny făcea multă gălăgie, mormăind 
şi pufăind. 

- E numai vina ta, gâfâi ea între contracţii, aruncân- 
du-i o privire fioroasă. Dacă n-ai fi fost de acord să faci 
asta, am fi acum la Shaughnessy's, băgând câteva beri 
în noi. 

~ Din câte-mi amintesc, tu mi-ai forțat mâna, spuse el 
cu un zâmbet. 

-N-a fost nevoie să-ţi forțez mâna. Aoleu! 

Se încovoie încă o dată de durere. 

Jay o masă pe spate, șoptindu-i vorbe încurajatoa- 
re, până se îndreptă din nou, arătând de parcă tocmai 
explodase, cu faţa roşie-vineţie şi cu buclele răvășite în 
toate direcţiile. 

-Sunt pe cale să nasc, nu? spuse ea cu un fir de voce, 
O să avem un copil. 

El își puse o mână pe burta ei. 

- Presimt că e sortit să facă lucruri mari în viață. 
Cu genele tale, cum să nu fie așa? 

- Hai să trecem mai întâi prin asta, și apoi să punem 
bani deoparte pentru Harvard. 

- De fapt, mă gândeam să meargă la universitatea 
noastră. Dacă noi... Se întrerupse, văzând-o încreme- 
nind brusc, cu o expresie înspăimântată pe faţă. Franny, 
ce e? Eşti bine? 

- Cred că tocmai mi s-a rupt apa. Se uită în jos la pata 
umedă care i se întindea pe blugi. 

El luă o păturică de bebeluş din geanta cu fermoar 
şi încercă s-o șteargă cât mai bine. Amândoi aveau res- 
piraţia întretăiată, iar lui Jay îi bubuia inima în piept. 
O ţinu în braţe tot restul drumului, șoptindu-i mereu la 
ureche că totul avea să fie bine. 

La Spitalul St. Vincent, Franny fu luată repede în- 
trun scaun cu rotile şi băgată în lift, iar Jay o ţinu de 
mână, alergând pe lângă ea. Din fericire, în rezerva 
care i se dăduse nu era nimeni, așa că Franny fu scutită 
să audă vaietele sau urletele altei femei în chinuri. Ale ei 
erau suficient de zdravene cât să dărâme clădirea. 

-Nu pleci, nu? zise ea pe un ton plângăreț când fu 
dusă în cabinet la consultaţie. 

- O să stau pe hol. Crezi că las asta în seama amato- 
rilor? o tachină el. 

Asistenta de serviciu spuse pe un ton sec: 

- Soţia dumneavoastră e pe mâini bune. 

Jay şi Franny schimbară o privire pe ascuns. Nici unul 
din ei nu se osteni s-o lămurească. 


Franny știa acum ce chin trebuise să fie pentru 
Fay Wray! să dea naştere copilului lui King Kong. Dacă 
monstrul ăsta de bebeluș care se împingea să iasă din 
ea cântărea sub cinci kilograme, se gândi ea prin ceața 
durerii, atunci era mai îngustă în şolduri decât credea. 
După ce se termina totul, ar trebui să încapă în nişte 
bikini ca ai lui Paris Hilton. 

- Hai, Franny, mai împinge puţin, îl auzi pe doctorul 
Stein îndemnând-o, prin zumzetul din urechile ei. 

- Eu nasc copilul lui King Kong, şi dumneata îmi 
spui să împing puţin? mormăi ea. 

Nu era chip ca acest copil să iasă la fel cum intrase. 
Îşi arcui spatele, și tot corpul îi fu străbătut de o durere 
teribilă, iar printre dinţii încleştaţi îi ieși un sunet aproa- 
pe neomenesc: 

- Grnnnnaaarg... 


1 Actriță americană de origine canadiană care a jucat rolul principal 
feminin în filmul King Kong (n.tr.) 

- Te descurci de minune, Franny. Mai e puțin. Jay îi 
dădu deoparte firele de păr lipite de fruntea asudată. 
Vocea lui avea efect liniştitor, ca injecția pe care i-o făcu- 
seră pentru a-i atenua durerile. 

- Nu cred până nu văd, mormăi ea, 

- Trebuie doar să mai împingi de câteva ori. Știu că 
poţi. 

Vocea lui era blândă, dar insistentă. 

O străbătu un alt val enorm de durere, și urlă. Pen- 
tru o clipă, regretă că se băgase în asta. Mai bine să 
nu ai copii decât să fii despicată ca un pepene copt! 
Nu avea nici o scăpare; acum trebuia să meargă înainte 
în plină viteză. 

Franny îşi adună toate puterile - fiecare mușchi din 
corp îi tremura de încordare. 

- li iese capul! croncăni moașa. 

Prin zgomotul din urechi, Franny îl auzi pe doctor 
spunând: 

- E-n regulă, Franny, relaxează-e acum. Căzu pe spate, 
icnind, dar abia își recăpătă suflul, că el o îndemnă: 

- Bine, mai împinge o dată cu toată forța. Din poziţia 
în care era, cu picioarele larg desfăcute, tot ce vedea din 
doctorul Stein erau firele de păr cărunt care îi ieșeau de 
sub bonetă. Dacă i le-ar smulge pe toate deodată, se gân- 
di ea, poate ar afla şi el ce înseamnă durerea adevărată. 

Apoi împinse din nou, cu nici un alt gând decât să 
scoată lucrul ăla din ea. 

Simi ceva ud şi cald ieșindu-i dintre coapse, și dure- 
rea i se atenuă brusc. Doctorul Stein ţinea ceva în sus, 
iar când ea își ridică ochii să vadă mai bine ce era, tot 
ce zări fu sudoarea scurgându-i-se pe frunte și un boț de 
carne mânjită din cap până-n picioare cu ce părea a fi o 
cremă albicioasă. 

- E fetiţă! exclamă doctorul Stein. 

Franny clipi des, şi boţul de carne deveni un bebeluș 
micuţ, perfect. 

- Domnule Gunderson, n-ai vrea s-o faci dumneata? 
Doctorul îi întinse lui Jay o foarfecă chirurgicală. 

Jay își luă privirea extaziată de la nou-născut ca să-i 
taie cordonul ombilical, apoi Franny îl strânse la pieptul 


214 Eileen Goudge 


ei şi-l legănă pe micuțul ghemuleț cald, iar gurița lui ca 
un boboc de trandafir îi prinse sfârcul. 

- Deşteaptă fată! Ştie exact ce vrea. 

| privi radioasă pe Jay, a cărui față era udă de 
lacrimi, 

- E perfectă, zise el cu o voce blândă și mirată. Îi mån- 
gâie un picioruş cu vârful degetelor. 

-Am făcut treabă bună. Nu, mai mult - făcuseră 
o minune. Uite, are ochii tăi! Ochi albaștri precum ce- 
rul preriei în plină vară. Şi nasul meu. 

Mama ei ar fi fost mândră, chiar dacă Franny ar fi 
dorit pentru fetiță un nas drept ca al lui Jay. 

- Însă n-are prea mult păr. 

Jay atinse smocul blond din creștetul bebeluşului. 

-O să-i crească. 

Expresia fericită a lui Jay se întunecă puţin, de par- 
că își amintise că nu avea să fie lângă copilul lui să-l 
vadă crescând, Franny îi luă mâna, strângându-i-o tare, 
hotărâtă să nu lase nimic să strice acea clipă. Se luară 
în brațe, uitându-se admirativ la fetiţa cu ochii albaştri 
ai tatălui ei şi cu nasul neamului Richman, şi formară 
un cerc imposibil de spart. 

- Aproape că mă face să mai vreau unul. 

Emerson se uită cu admiraţie la bebelușul care dor- 
mea în leagăn. 

Stevie aruncă o privire peste umărul ei. 

- Am observat că ai spus „aproape“. Deşi trebuie să 
recunosc că e tare drăgălașă. Ruth Jaden Richman, bo- 
tezată după bunica lui Franny, semăna leit cu Franny, 
avea o expresie hotărâtă pe feţişoară acum, când îşi ți- 
nea un pumnișor sub bărbie. 

Imediat ce Franny o anunţase că avea să dea o petre- 
cere în cinstea lui Ruth, tradiţională pentru fetele de 
evrei, în locul circumciziei la băieţi, Stevie îşi rezervase 
zborul. Keith venise şi el cu avionul, asemenea părinţilor 

lui Jay, care păreau întru câtva nedumeriți de aranja- 
mentul ciudat din care rezultase nepoțica lor. 

Singura absentă era Vivienne, Stevie se întrebă dacă 
aceasta avea să se mai întoarcă vreodată acasă. Probabil 
că şi Jay se întrebase, pentru că părea să-și vadă de viața 
lui şi să-și facă una fără ea. În ultimele zile, nu vorbise 
decât despre fetiță. Stevie observase noua lui atitudi- 
ne protectoare față de Franny şi felul cum reacționase 
când își făcuse Keith apariţia. Jay se străduia din răspu- 
teri să fie prietenos, dar se vedea că o făcea de nevoie, de 
parcă îl detesta pe Keith. Şi, din felul posesiv în care se 
purta Keith cu Franny de câte ori era Jay de față, reieșea 
că şi Keith își dăduse seama de asta. 

-Ce păcat că nu rămân mereu mici! spuse Franny. 
Acum cea mai mare grijă a mea e să nu facă iritaţie de 
scutec. Se aplecă să netezească păturica lui Ruth, ară- 
tând ca o madonă de Fra Angelico, cu buclele ce îi înca- 
drau chipul luminat de bucuria de a fi mamă. 

- Mă mir că trebuie să schimbi fie şi un scutec, după 
cât se învârte Jay în jurul ei, o tachină Stevie. 

Franny îi aruncă o privire chiorâșă, care o făcu să re- 
grete că nu-și ținuse gura. Rolul lui Jay în toată treaba 
asta era, cu siguranță, un subiect delicat. 

-E la fel de mândru ca tatăl meu, spuse Emerson, ca 
să detensioneze atmosfera. 

- Însă Jay ştie că nu va fi mereu cu ea, spuse Franny 
cu calm, privind-o pe Ruth. 

-O va vedea totuși, zise Emerson. Şi, când va creşte, 
va putea să ia și ea avionul să-i facă o vizită. 

- Ştiu. Dar nu va fi același lucru. 

Franny părea tristă. 

- Aţi fixat o dată? întrebă Stevie, știind cât de nerăb- 
dător era Keith. 

- Încetează, te rog! Franny se așeză în balansoar pe o 
jucărie care fâsâi. Şi-o luă de sub fund și o aruncă pe jos. 
Sunt destul de extenuată și fără să-mi împachetez toate 
lucrurile şi să mă mut în cealaltă parte a continentului. 
Nici nu mă gândesc la asta până când Ruth nu va dormi 
toată noaptea, 

Se uită la nișa din dormitor, pe care o zugrăvise în gal- 
ben pai şi unde desenase personaje îndrăgite de copii. 
Era aşa puţin spaţiu, că nu încăpea decât leagănul din 
nuiele, un dulăpior asortat și balansoarul capitonat în 
care stătea ea, 

-O săcţi placă să locuieşti aproape de plajă, îi spuse 
Stevie. Gândeşte-te numai ce amuzant ar fi să faci caste- 
le de nisip cu Ruth. Ca să nu mai vorbim despre plim- 
bările romantice pe plajă în lumina lunii, adăugă ea cu 
un zâmbet șmecheresc, 

i apăru în minte imaginea ei cu Ryan când se întâl- 
niseră prima oară și se plimbau pe plajă, cu valurile ce 
le udau picioarele. 

-Cel mai romantic lucru pe care l-am făcut în ultimul 
timp a fost să vedem Nopți albe în Seattle, spuse Franny. 
lar eu am adormit la jumătatea filmului. 

- N-ar trebui să vorbim în șoaptă? întrebă Emerson 
încet, căci bebeluşul se agita în somn. 

Franny zâmbi și scutură din cap. 

- Asta? Ar dormi și la ora de vârf pe autostradă. Era 
foarte relaxată în privința bebeluşului, spre deosebire 
de Emerson, care îşi făcuse atâtea griji pentru Ainsley. 
Totuși, atunci când se pune pe urlat, nu-ţi vine să crezi 
că are numai doi plămâni, 

Stevie îi aruncă lui Franny o privire amuzată. 

- Măi să fie! Mă întreb cu cine seamănă. 

-Din fericire, e liniștite în cea mai mare parte 
din timp, zise Franny. Şi, de câte ori plânge, Jay o ia în 
brațe. 

Stevie şi Emerson schimbară o privire. De când o 
adusese Franny pe Ruth de la spital, Jay practic locuia 
în apartamentul ei. Ce-i drept, dormea pe canapeaua 
extensibilă, dar lui Stevie tot i se părea traiul lor mult 
prea conjugal pentru un bărbat însurat cu alta și o feme- 
ie logodită cu altul, 

Dar ce ştia ea? Îl lăsase să-i scape printre degete pe 
singurul bărbat pe care îl iubise vreodată. Se gândi încă 
o dată la Ryan şi simţi un junghi în inimă. Suferinţa se 
mai atenuase cu timpul, dar şi asta o întrista, deoarece 
însemna că îl lăsa să plece din viaţa ei. Ceea ce făcuse 


Chipurile dragostei 217 


şi el cu luni în urmă, dacă zvonul pe care îl auzise de la 
Liv era adevărat. 

Fusese un chin și totodată o plăcere să-i vadă noul 
film, despre eforturile conjugate ale unei comunități 
conduse de un pastor charismatic de a-și reconstrui oră- 
şelul minier din West Virginia care decăzuse în vremuri 
de restriște, atât de potrivit intitulat Cu mâinile acestea, 
Sperase întru câtva să fie penibil de sentimental sau, 
mai rău, moralizator, dar o emoţionase profund, la fel 
cum o făcuse și conştientizarea faptului că trăise cu ci- 
neva atât de talentat, după cum o dovedeau realizările 
sale. Nu fusese surprinsă că filmul îi adusese a doua 
nominalizare la Oscar, iar acum, când mai erau câteva 
săptămâni până la ceremonia de decernare a premiilor, 
îi ţinea pumnii în taină, sperând să câştige. 

„Măcar să fi crezut la fel de mult şi în relația noastră“, 
se gândi ea. 

Dacă lui îi mai păsa suficient de ea cât s-o asculte, i-ar 
fi spus că lucrurile se schimbaseră. Că ea se schimbase. 
Înţelegea mai bine acum de ce îi fusese atât de frică 
să facă pasul cel mare. Nu pentru că se temea că Ryan 
nu ar fi un soț bun, ci pentru că ea nu credea că ar fi 
o soţie și o mamă bună. Ce ştia ea despre cum se ţine o 
casă? Crescuse într-o gospodărie unde nu erau niciodată 
destui bani și trebuise să se mute cu mama ei dintr-o 
locuinţă mizeră în alta. În absenţa unui tată, singu- 
rii bărbați din viața ei fuseseră profesorii de la școală 
care se interesau de ea şi vecinii săritori care veneau 
imediat să schimbe o siguranță sau să le ajute să por- 
nească mașina, 

Băieţii cu care se văzuse Stevie mai târziu trecuseră 
prin viaţa ei fără să lase urme. Până la Ryan nu iubise pe 
nimeni, și credea că totul putea fi altfel cu el. Până când 
lucrurile se încurcaseră prea tare. 

Dar în ultimul timp începuse să creadă că, în fond, 
căsătoria nu era ceva chiar atât de rău. Grant o ajutase, 
fără să ştie, să ajungă la această concluzie. Pentru prima 
dată în viață, ştia cine era şi care îi erau originile. Din 
asta reieșise că nu există tată ideal... și nici relație ideală. 
Trebuia să iei tot ce e bun, dar și ce e rău, să accepți 

faptul că sunt zile în care te deranjează totul la persoana 
cu care îți duci traiul. 

Dar probabil n-avea să mai aibă nici un prilej să-i spu- 
nă lui Ryan toate acestea, El își vedea mai departe de 
viaţa Sai aşa trebuia să facă şi ea. 

Oftând încetișor, se duse cu prietenele ei în living, 
unde se adunaseră și ceilalți musafiri. Ceremonia de bo- 
tez fu scurtă, dar sugestivă. Emerson şi Stevie, ca nașe, 
o ţinură pe rând în braţe pe Ruth, în timp ce rabinul 
intona binecuvântările în ebraică, iar Franny şi Jay ros- 
tiră fiecare o scurtă cuvântare. Se binecuvântară vinul 
şi challah!, apoi se aduseră platourile cu mâncare, covri- 
gei, brânză topită şi patru feluri de peşte afumat, alături 
de salate variate cu alte ingrediente şi budinca de tăi- 
tei făcută de Bella, mătușa lui Franny. Stevie îşi umplu 
farfuria şi se duse la Emerson, care stătea într-un colț, 
lângă bibliotecă. Era atâta lume în cameră, că nu se mai 
găseau locuri, aşa că se cocoță pe braţul unui fotoliu. 

Se interesă de Reggie şi află că lucrurile erau într-un 
impas. Singura veste bună era că, dată fiind tergiver- 
sarea investigaţiilor, i se prelungise viza. Deşi, în ceea 
ce o privea pe Emerson, el ar fi putut să fie și în Ni- 
geria. Nu-l mai văzuse de când se despărţiseră şi nu se 
întrevedea nici o şansă de împăcare în viitorul apropiat. 
În ciuda eforturilor ei de a lăsa impresia că se simte foar- 
te bine, părea necăjită, șezând acolo cu spatele drept și 
cu gleznele încrucișate, cu o ceaşcă de ceai şi o farfurioa- 
ră puse într-un echilibru precar pe un genunchi acope- 
rit de ciorapul de mătase: era portretul unei femei care 
suferea în tăcere sub masca ei impenetrabilă. 

-Nu crezi că reacţionează un pic exagerat? comentă 
Stevie. Doar nu l-ai acuzat de nimic. 

-lam pus integritatea sub semnul întrebării. Este 
același lucru. 

-N-ai avut de ales. Aşa ai spus şi tu. 

- Ştiu că am spus, dar m-am înşelat. 

-Detest să te întreb, dar ești absolut sigură că nu 
este terorist? 


1 În ebraică, în original, pâine cu susan împletită (n.tr.) 

Ca reporter, Stevie știa că uneori trebuia să sapi mai 
adânc ca să dai de adevăr. 

- Dacă e, atunci mi-am greșit profesia, zise Emerson. 
Dacă reporterii lucrau cu fapte, agenţii de publicitate 
ştiau că totul era să le denaturezi și miroseau un fals 
de la kilometri distanță. În orice caz, un terorist ar fi 
suprimat-o pe mama când avea prilejul, adăugă ea, zâm- 
bind palid. Nimeni fără o răbdare de sfânt nu putea s-o 
suporte așa multă vreme ca el. 

- Acum, din terorist, faci din el un sfânt? 

Efortul lui Stevie de a o mai înveseli nu avu nici un 
efect. Emerson stătea şi sorbea din ceai, cu privirea 
în gol. 

- Nu, un sfânt mi-ar fi răspuns la telefoane, Se simte 
profund jignit și vrea să o ştiu și eu, adăugă ea. Pe lângă 
asta, dacă ar fi dispus să mă ierte și nu s-ar întâmpla o 
minune, cum ar fi să intervină Departamentul de Stat, 
ce-ar ieși bun din asta? Ochii îi străluciră în lacrimi. 
Ar fi trebuit să mă căsătoresc cu el cât mai aveam o ṣan- 
să. Acum e prea târziu. 

Stevie se uită prin toată încăperea, dar nimeni nu pă- 
rea să bage de seamă ce dramă tăcută avea loc în colțul 
lor. Ceilalți musafiri stăteau în picioare şi conversau ori 
se serveau cu mâncare. Franny stătea de vorbă cu prie- 
tena ei de la serviciu, Hannah Moreland. Jay râdea cu 
amicul său Todd. În partea cealaltă a camerei, mama 
lui Jay era cufundată în discuţia cu rabinul. Iar la scurtă 
distanță de Stevie şi Emerson, mai multe femei de la 
cursul Lamaze își împărtășeau poveştile terifiante des- 
pre naștere. 

Stevie o privi din nou pe Emerson. 

- Cred că suntem amândouă cam în aceeași situație, 
spuse ea, gândindu-se la Ryan. 

Emerson se întoarse spre ea. 

-Şi ce facem acum? 

- Altceva decât să ne dăm picioare în fund tot restul 
vieţii, asta vrei să spui? Când am să ştiu, o să te anunţ. 
Stevie își înfipse furculița într-o bucată de hering cu 
smântână. Cum suportă Ainsley asta? Din câte mi-ai 
spus, ea şi Reggie erau prieteni buni. 

-Mă tot întreabă de ce a trebuit să plece, de ce nu 
poate să se vadă cu el. Încearcă să-i explici unei fetițe de 
şapte ani că totul e din vina mamei sale, care e o tâmpită 
fără margini. 

- Nu ești cam dură cu tine însăți? 

- Crezi că asta m-ar face mai puțin tâmpită? 

Emerson zâmbi strâmb, șovăielnic. 

- Nu ştie încă de voi doi? 

Emerson scutură din cap. 

- Nu cred. 

Stevie veni lângă ea și o luă de umeri. 

- Treci tu şi peste asta. Viaţa e naşpa uneori. Dar ves- 
tea bună e că merge înainte. 

Emerson își dădu capul pe spate să se uite la priete- 
na ei. 

- Vorbim despre viața mea amoroasă sau despre a ta? 

Stevie ridică din umeri. 

- Cred că despre amândouă. 


Soarele ieșise din nori, aversele anunţate de mete- 
orologi nu păreau posibile. Străzile erau blocate din 
Highland până în Orange, și primele limuzine trăgeau 
în faţa cortului de primire, unde cei sosiți mai devreme 
sorbeau băuturi răcoritoare şi sporovăiau, aşteptându-și 
rândul să treacă prin detectorul de metale și apoi pe 
covorul roșu pus pe Hollywood Boulevard. Era toată 
mass-media din lume acolo; echipele TV se îngrămă- 
deau pe trotuarul din partea stângă a bulevardului, pos- 
turile mai importante își aveau propriile ministudiouri, 
iar reporterii de la ziare stăteau în mijlocul drumului. 

n jurul lor era unul dintre cele mai scumpe locuri, fie- 
care porţiune a sa fiind păzită mai bine decât o vilă de 
pe faleza din Malibu. 

Stevie era în avantaj pentru că se afla printre cei din 
primul rând, chiar în spatele gardului viu artificial, de 
unde putea să acosteze celebrităţile în drumul lor spre 
platforma de afară, unde erau intervievate de jurnaliști 
ca Joan Rivers şi Mary Hart de la Entertainment Tonight, 
De unde se pusese ea, putea să vadă intrarea în Kodak 
Theatre, străjuită de un Oscar cât două etaje, iar vizavi 

vechiul hotel Roosevelt unde se ținuse prima ceremo- 
nie de decernare a Premiilor Academiei, pe vremea lui 
Hoover. 

De o parte şi de cealaltă a ei erau Gunnar Swenson 
de la CNN și Jeff Moody de la MSNBC. Îi cunoştea de 
mult pe amândoi, şi chiar băuse uneori cu ei după o sea- 
ră grea de transmisie de la un eveniment, dar astăzi fie- 
care era pe cont propriu. Nici unul nu-i făcea favoruri, 
și, dacă vreunul din ei încerca să o calce pe bătătură, 
avea să le tragă un şut cu pantofii ei ce se zăreau de sub 
rochia de seară Mary McFadden. 

Acum limuzinele parcau una după alta, iar cei din 
cortul de primire începuseră să iasă pe covorul roșu. 
Întâi apăru Christian Slater la braţ cu actuala lui iubită, 
apoi Sharon Stone, fără însoțitor, într-o rochie mula- 
tă, presărată cu mărgele de cristal. Își croiră drum prin 
grămada de reporteri care le strigau numele, printre 
reflectoare portabile și bliţuri. Stevie simţi o undă de 
simpatie pentru acele necunoscute de la braţul celebri- 
tăților - „dacă nu ştii cum să devii invizibil“, îi spuse- 
se odată o nevastă de la Hollywood, „du-te la premiile 
Oscar“ - înainte să fie cu totul absorbită de munca ei, 
când nu se gândea decât cum să mai prindă câteva cu- 
vinte spuse de o vedetă. 

Stevie se întinse peste gardul viu artificial să-i atragă 
atenţia lui Brad Pitt. Venise singur, arătând ca un zeu 
și în realitate, nu numai pe ecran, ceea ce nu se putea 
spune despre orice stea de cinema. Mai erau și din cele 
cu pielea pătată și capul prea mare în raport cu trupul, 
femei atât de zvelte pe ecran că trezeau invidia multor 
semene ale lor, dar care în realitate erau niște sfrijite de 
un metru jumate, 

Singurul lucru pe care îl aveau toate în comun era 
calitatea de staruri. Chiar și cele mai puţin frumoase 
străluceau, iar lumina pe care o răspândeau așa mul- 
te laolaltă era aproape orbitoare. Era al doisprezecelea 
an când Stevie transmitea de la acest eveniment, însă 
o impresiona la fel de fiecare dată. Avu nevoie de toată 
experienţa ei ca să-şi păstreze atitudinea de profesionistă 
când o zări pe Nicole Kidman, într-o rochie făcută din 

mai multe straturi de şifon roz pal, iar un pic mai târziu 
pe Angelina Jolie plutind pe lângă ea, cu trena ei de 
catifea neagră. Nu se pierdu cu firea până nu ajunse 
față în față cu ultima persoană pe care se aștepta s-o 
întâlnească acolo. 

- Ryan, ce cauţi aici? 

Îşi făcu de lucru cu microfonul, pe care aproape îl 
scăpă din mână. 

i Sunt nominalizat la un premiu anul ăsta, îi amin- 
ţi el. 

- Da, aşa este! Sigur! Păi, atunci te felicit. Sper să 
câştigi. 

Intr-o clipită, se transformase dintr-un reporter de 
elită într-o adolescentă fâstâcită, îndrăgostită nebunește 
de profesorul ei. 

- Mulţumesc. În smoching, bronzat şi arătos, putea să 
fie luat drept unul dintre starurile de la Hollywood. Dar 
ce era un star fără o blondă superbă la braț? Nu cred c-ai 
mai întâlnit-o pe prietena mea Kimberly. Îi spuse lui 
Kimberly: Ea e Stevie. Lucrează pentru Channel Seven. 

Stevie îi zâmbi la fel de artificial ca gardul viu de care 
i se agăţă rochia când se aplecă să-i strângă mâna. 

- Bună, Kimberly. Încântată de cunoștință. Asta-i pri- 
mul tău Oscar? 

Kimberly încuviință din cap. 

-Sper că nu şi ultimul. li aruncă lui Ryan o privire 
grăitoare. li tot spun lui Ryan că trebuie să facem loc pe 
poliţa de la şemineu pentru toate premiile lui. 

Stevie se gândi că nu era un comentariu făcut în- 
tr-o doară, Ryan trebuie să-i fi spus despre ei doi, iar 
Kimberly o anunţa în acest fel că Ryan era acum al ei. 
Ceea ce însemna că încă o considera pe Stevie o ame- 
ninţare. Poate o consola faptul că Ryan nici nu se uita 
Ja ea şi era nerăbdător să plece din preajma ei. Nu putea 
să exprime mai clar faptul că Stevie nu-l mai interesa. 

Cu toate astea, masochismul lui Stevie o obligă să 
întrebe: 

- Deci locuiţi împreună? 

Trebuia să ştie. 

Ryan părea vizibil jenat. 

- Păi, de fapt... 

- Până îmi găsesc un apartament, interveni Kimberly. 

După cum se agăța de braţul lui, Stevie se îndoia că 
fata se grăbea să-și caute un apartament. 

- Kim a lucrat cu mine la filmul ăsta, explică Ryan. 

-Ne-am întâlnit pe platou, replică Kimberly. Ryan 
m-a convins să mă mut la el. Il strânse afectuos de braţ 
pe Ryan, în vreme ce el zâmbea încordat, părând că ar 
vrea să fie oriunde, numai aici nu, între fosta și actuala 
lui iubită. Ajunsesem într-un impas în cariera mea, ştii? 
Nu poți să ajungi prea departe la o universitate. 

li spuse că lucra ca asistentă în cercetare pentru un 
profesor de la WVU care scria o carte despre catas- 
trofa din 1924 de la o mină de cărbune din Marshall 
County. 

- Sunt sigură că asta ţi-a deschis multe uşi, murmură 
Stevie pe un ton politicos. 

Inclusiv pe a lui Ryan. Se vedea bine că el nu pierdu- 
se timpul. 

- Tocmai am fost angajată la Dream Works, o anunţă 
Kimberly, radiind. 

- Unde chiar au bugete să facă filme, interveni Ryan, 
râzând ironic. 

Stevie se întoarse spre el. 

- Ar trebui să fii mândru de filmul tău. E uimitor, 

- L-ai văzut? 

Părea un pic surprins. 

- De două ori, mărturisi ea cu un zâmbet sfios. 

Cu coada ochiului, Stevie îl zări pe George Clooney 
care tocmai trecea pe lângă ea, dar nu făcu nimic să-i 
atragă atenţia. „Acum chiar am călcat în străchini“, se 
gândi ea, uitându-se neputincioasă după Ryan, care 
se îndepărta la braţ cu noua lui iubită. 


capitolul 17 
Jay aştepta la sosiri pe Aeroportul JFK, cu inima bu- 


buindu-i în piept, şi se uita cu atenţie la pasagerii care ie- 
şeau pe poartă. Vivienne îi telefonase săptămâna trecută 

şi-l anunţase că venea acasă. Vestea îi provocase emoții 
amestecate. Cu ceva vreme în urmă, ar fi aşteptat cu ne- 
răbdare acea zi. Acum nu mai era sigur că asta îşi dorea. 
O dusese bine de unul singur. Își găsise într-o oarecare 
măsură pacea sufletească, ceva ce nu credea că avea să se 
întâmple așa curând. 

Datorită lui Franny și lui Ruth. Era surprins de fie- 
care dată de iubirea care îl învăluia de câte ori își privea 
fiica. Ceea ce începuse prin a fi o favoare făcută unei 
prietene se dovedise până la urmă propria sa izbăvire. 
Naşterea lui Ruth îi reînviase speranța și îi dăduse un 
scop în viață. Acum avea inima mai ușoară şi zâmbea 
mai des fără vreun motiv anume. Înainte, muncise până 
la epuizare, pierzând adesea noțiunea timpului, dar 
acum, când se făcea ora cinci, abia aştepta să plece de la 
lucru şi să ajungă la Franny acasă. 

Apoi, cu o singură convorbire internațională, se 
schimbase totul. Care avea să fie reacția lui Vivienne 
când îi vedea fiica pentru prima oară? Va vrea oare ca 
Ruth să facă parte din viaţa lor... sau o va ţine la distan- 
ta? Şi ce sentimente va încerca Vivienne față de Franny, 
acum că era mama fetiţei lui? 

Îşi î întinse gâtul, încercând să-și găsească soția în mul- 
țimea de pasageri. Își dădu seama că doar se jucase de-a 
familia cu Franny, dar realitatea era că amândoi aveau 
alte obligaţii. Şi în curând Franny și Ruth aveau să fie la 
mii de kilometri distanță. 

Simți că i se strânge inima la acest gând. Cum va pu- 
tea să suporte ca fiica lui să crească spunându-i „tată“ 
altui bărbat? Şi Franny... Oare cum să trăiască fără ea? 
Se obișnuise s-o vadă în fiecare zi și să ducă împreună o 
viaţă de familie, pe care o găsea foarte confortabilă. Mai 
mult de atât, o vedea acum pe Franny în altă lumină, ca 
femeie, nu doar ca prietenă. În ultimul timp, doar atin- 
gerea întâmplătoare a degetelor lor îi stârnea dorinţa, 
iar seara, când o săruta pe obraz înainte de culcare, abia 
se stăpânea să nu se ducă după ea în dormitor. 

Dar lucrurile nu puteau rămâne așa. Trebuia s-o 
lase să plece, atât pentru el, cât şi pentru ea. Trebuia 

să se gândească acum la căsnicia lui. Dacă mai rămăsese 
ceva din ea, trebuia să se străduiască s-o refacă, 

Când o văzu până la urmă pe Vivienne, abia o recu- 
noscu. Femeia superbă care se îndrepta spre el nu mai 
semăna aproape deloc cu fantoma de la care își luase 
rămas-bun cu câteva luni în urmă. Era încă mai slabă 
decât ar fi vrut el, dar ochii îi scânteiau şi avea culoare 
în obraji. Venea înspre el cu paşi hotărâți, cu o geantă 
de paie pe un umăr și cu fusta largă fluturându-i pe lân- 
gå gambele bronzate. 

Nu era singurul bărbat cu ochii ațintiți asupra ei, ob- 
servă el, şi, când ea trecu de controlul pașapoartelor și 
îi căzu în braţe, simţi din nou vechea mândrie. „N-aveţi 
decât să muriţi de ciudă, băieți, femeia asta e a mea.“ 
Cum de avusese un asemenea noroc el, un băiat de la 
fermă, care conducea tractorul, în timp ce ea călătorea 
în avioane particulare şi-n limuzine? 

-~ Nu-mi vine să cred că eşti aici. 

O luă de braţ, inspirându-i parfumul. 

Ea se dădu un pas înapoi, să-i zâmbească. 

- Credeai că nu mai vin? 

- Nu. Doar că... nu contează. E minunat să te revăd. 
Arăţi grozav! 

-Şi tu. 

- Te-ai bronzat. 

- Casa noastră era chiar pe plajă, îi spuse ea. N-am 
făcut decât să mă odihnesc și s-o las pe mama să mă 
îndoape. 

Ea îl luă de braț, și o porniră spre zona de preluare 
a bagajelor. 

- Am primit cartea ta poştală. 

Nici nu ştiuse că ea era în Mallorca până nu sosise 
vederea, cu o zi în urmă. 

Sesizând reproşul din vocea lui, ea se opri şi se întoar- 
se să se uite la el. 

- Îmi pare rău, chéri, ştiu că ar fi trebuit să-ţi telefo- 
nez. Doar că, de fiecare dată, auzindu-ţi vocea... Nu-și 
termină propoziţia. Mă ierți? 

l studie cu privirea, aşteptându-se s-o liniştească. 

- Bineînţeles, spuse el. 

De ce să înceapă de pe picior greșit? 

Aleseră subiecte banale până luară bagajele ei şi se 
duseră să ia un taxi. Vivienne vorbi despre prietenii 
cu care se revăzuse la Paris şi îi spuse ce bine se simţise 
să fie din nou în locurile cunoscute. Jay, la rândul lui, 
îi povesti despre campaniile la care lucrase și adăugă 
cât de mulţumiţi fuseseră cei de la Uruchima Motors 
de reclama pentru mașina de teren Roughrider; aşa 
mulțumiți, că domnul Uruchima îl invitase pe Jay 
în Japonia. 

- Pot să vin şi eu? îl întrebă Vivienne, ezitând un pic. 

- Desigur. Dar nu ştiu când o să-mi găsesc timp pen- 
tru asta. Am foarte multă treabă în ultimul timp. 

Adevărul era că nu se îndura să plece de lângă Franny 
şi de lângă copil aşa multă vreme. 

El aşteptă până ajunseră acasă și se relaxau bând o 
sticlă de vin, apoi deschise subiectul pe care îl evitaseră 
amândoi. 

- Ai vrea să vezi cum arată? întrebă el calm. 

Ea încuviinţă din cap, ştiind că se referea la Ruth. 
El scoase din sertarul de la birou ultimul set de fotogra- 
fii şi i le dădu. Ea le privi cu atenţie, fără să spună nimic, 
cu faţa inexpresivă. 

-E frumoasă, zise ea într-un final, dându-i pozele 
înapoi. Părea calmă, dar el simți încordarea din trupul 
ei firav care aproape tremura. Mă bucur pentru tine. 
Şi pentru Franny. 

-O cheamă Ruth. 

- Ce nume frumos! De modă veche! 

-A fost al bunicii lui Franny. 

- Ce mai face Franny, că tot veni vorba? 

- E un pic obosită, dar în rest e bine. Ne-a invitat 
sâmbătă la prânz. El observă lacrimile din ochii soției 
sale şi îi luă mâna s-o liniştească, împletindu-și degetele 
cu ale ei. Îmi pare rău, Viv, n-am vrut să te supăr. 

- Nu, e-n regulă. Reuși să-i surâdă palid. Poate nu 
se vede încă, dar mă simt mai bine. Nu ştiu dacă o 
să pot să trec vreodată peste asta și să uit. Nu cred că 
este cu putință. Dar sunt gata să-mi văd de viața mea. 
De viața noastră. 

Îi aruncă o privire sfioasă şi plină de speranță. 

-Mă bucur. Un timp, n-am fost prea sigur. 

Un răspuns jalnic, o ştia, dar la ce putea ea să se aş- 
tepte? De câte ori voise să meargă la Paris s-o vadă, ea 
îl amânase, spunându-i că i-ar face situaţia și mai grea. 
Cum să nu se simtă respins? 

~ Sărmanul meu Jay. Crezi probabil că nu am inimă. 

i puse o mână pe obraz. El ştia că remușcările ei 
erau sincere, dar nu se putu opri să nu observe ce ima- 
gine perfectă alcătuia, cu părul negru lăsat pe umerii 
firavi, cu lumina lămpii reliefându-i un pomete pe care 
strălucea o singură lacrimă, ca un strop de rouă pe 
un trandafir. 

-Nu cred asta, spuse el. 

Avea inimă, dar era egoistă. 

-N-am vrut să mă vezi în halul în care eram, conti- 
nuă ea. Nici mămica și tăticu' nu se puteau uita la mine 
fără să clatine din cap. 

„Dar eu sunt soțul tău!“ ar fi vrut el să strige. Nu ju- 
rase el s-o iubească la bine şi la rău? Dar n-avea nici un 
rost să-i amintească asta. În plus, suferiseră destul. Dacă 
voiau ca lucurile să meargă bine, trebuiau să refacă, nu 
să dărâme ce mai rămăsese din căsnicia lor. 

- Păi, cred că schimbarea de atmosferă ţi-a făcut bine. 
Arăți minunat, zise el cu un entuziasm prefăcut care îi 
amintea de încercarea stângace a tatălui său de a-l în- 
veseli la înmormântare, când îi spusese pe același ton 
voios că va mai avea și alți copii, ceea ce pe el îl făcuse 
să plângă în sinea lui. 

-Nu va mai fi ca în trecut, spuse ea. Dar acum 
ştiu că e posibil să mergi înainte chiar şi după o lovitură 
atât de groaznică. 

Însă Jay nu se gândea la copilul pe care îl pierduse- 
ră. li apăruse în minte imaginea lui Ruth țuguindu-și 
buzele dulci în așteptarea mesei sau după ce făcea băi- 
tā, un bebeluș durduliu, rozaliu și drăgălaș. Şi mirosul 
ei - dacă ar putea să-l strângă într-un flacon, nimeni 
n-ar mai avea nevoie de antidepresive. Toate acele 
lucruri care îi fuseseră refuzate lui Vivienne și de care 

se bucura el acum. Cum ar fi putut să n-o iubească din 
toată inima? 

Dintr-un impuls, se aplecă peste ea şi o sărută pe gură. 
Reacţia ei puternică îl luă total pe neaşteptate. Cu un 
țipăt înfundat, Viv se lipi de el, îl luă de gât, strângân- 
dul tare, şi îşi lăsă gura în voia lui, nu atât din pasiune, 
cât din disperare. 

-Vreau să mai încercăm o dată, îi şopti ea după ce 
încetară să se sărute. El crezu că se referea la relaţia lor, 
aşa că îl surprinse ce îi spuse după aceea: Vreau să mai 
am un copil. 

El se retrase. 

- Eşti sigură că nu e prea devreme? 

O simţi încordându-se. Nu era răspunsul pe care îl 
aştepta. 

- Ştiu că n-o să-l putem înlocui niciodată pe Stephan, 
zise ea. Dar asta nu înseamnă că nu voi putea iubi alt 
copil la fel de mult. 

Jay se gândi din nou la Ruth. Nu merita Vivienne 
să aibă parte de o asemenea bucurie? Dar, oricât de 
tentat era să cedeze, ştia că ar fi o greșeală. Mai întâi, 
trebuiau să-şi salveze căsnicia. 

- Nu cred că trebuie să ne grăbim cu asta, spuse el. 

- Au trecut șase luni, îi aminti ea. Vocea îi era lingu- 
şitoare, dar în expresia de pe faţa ei se citea: „Cum poţi 
să-mi refuzi aşa ceva?“ 

- Abia te-ai întors. Nu crezi că mai poate aştepta o 
săptămână sau două? adăugă el pe un ton mai blând. 

Nu era momentul pentru o discuţie aşa importantă. 
Puteau relua discuția după câteva zile, când Vivienne 
avea să fie mai odihnită. 

- Mais oui, chéri. Îşi reveni, zicându-i pe un ton mai 
relaxat: N-am vrut să spun acum, în clipa asta. 

Dar o cunoştea prea bine pe Vivienne. Exact asta 
avusese în gând, s-o întindă pe covor aici şi acum. Nu că 
n-ar fi avut chef s-o facă. Trăise ca un călugăr în ultimele 
luni. Dar nu era vorba numai să-și satisfacă pofta. Era el 
gata să-şi lase viitorul pe mâinile unei soții care plecase 
de lângă el când avusese cea mai mare nevoie de ea? 

Pe de altă parte, credea că mai exista speranţă. Bine, 
nu aveau prea multe în comun, dar nu așa era în majo- 
ritatea cuplurilor? Părinţii lui, de exemplu. Nuşi putea 
închipui doi oameni mai puţin potriviți, tatăl său taci- 
turn şi mama hipersensibilă, care plângea din nimic - 
şi totuşi, aveau o căsnicie fericită, de patruzeci de ani. 
Cine ştie dacă el şi Vivienne nu aveau să fie la fel de 
fericiți în anii ce vor urma? 

Un singur lucru îl reținea - şi nu era incertitudinea 
în privinţa viitorului. Era Franny. Se gândea neîncetat 
la ea. Cum arăta dimineaţa abia trezită din somn, cu 
părul ei numai bucle, legănândui fetița în braţe 
în timp ce o alăpta. Aveau împreună mai mult decât 
un copil; aveau un trecut, Se potriveau, erau ca o cu- 
vertură făcută din petice care reprezentau diferite pe- 
rioade ale vieților lor. 

Dar nu îi făcea bine să se tot gândească la asta. 
Trebuia să se concentreze, în schimb, asupra felului în 
care putea să refacă acum ce mai rămăsese din căsnicia 
lui. Cu timpul, lucrurile aveau să se aranjeze. 

- Ajungem noi şi acolo, îi spuse el frumoasei şi dez- 
nădăjduitei lui soţii, mângâind-o ușor pe ceafă. Nu este 
nici o grabă. 


- Azi trebuie să te porţi frumos, spuse Franny, uitân- 
du-se la fețișoara încruntată şi roșie a lui Ruth. 

n orice altă zi n-ar fi deranjat-o ca bebelușul să fie agi- 
tat, dar astăzi îi invitase la prânz pe Jay şi pe Vivienne, 
şi ultimul lucru de care avea nevoie era ca Ruth să fie în 
centrul atenţiei toată după-amiaza. După toate prin câte 
trecuse Vivienne, avea nevoie de timp să se adapteze la 
noua situaţie. 

Dar Ruth părea să aibă alte gânduri. Se agitase toată 
dimineaţa, izbucnind în plâns de câte ori o punea jos 
mama ei. Jay și Vivienne trebuiau să ajungă din clipă 
în clipă, iar Franny simţi că o podidesc și pe ea lacri- 
mile. Era și așa destul de tensionată, nu doar fiindcă 
nu ştia cum va reacţiona Vivienne, ci și fiindcă nu avea 
habar cum se va simţi ea în preajma lui Jay, acum, că 
Vivienne se întorsese. 

Încercă să îi dea să sugă, dar Ruth nu părea deloc 
interesată. 

- Ce, nu-i suficient de bun pentru tine? Franny o 
dezmierdă, o gâdilă ușurel în tălpi pentru a o face să 
prindă sânul. Ai idee câți tipi ar face orice să fie acum 
în locul tău? 

Singurul răspuns al lui Ruth fu un alt scâncet. 

- Vrei să te schimb, asta e? Franny descheie salopeta 
fetiţei ca să verifice scutecul, dar îl găsi uscat. 

Singurul lucru pe care îl dorea Ruth era, probabil, să 
fie ținută în braţe. Franny o legănă şi îi fredonă un cân- 
tecel pe care i-l cânta adesea mama ei când era bebeluș. 
O, cum ar fi iubit-o mama ei pe fetița asta! Franny înţele- 
gea acum de ce se cocoșase de muncă să le ofere copiilor 
ei o viață mai bună și de ce își făcuse atâtea griji pentru 
Bobby. Franny simţea același lucru pentru Ruth. 

În momentul de față, întreaga ei viață se învârtea 
în jurul fiicei sale. Trebuia să aibă grijă de Ruth toată 
ziua, iar somnul devenise o amintire. Avantajul era că 
treaba o oprea să se gândească obsesiv la dilema în care 
era acum. În ultimul timp, Keith insistase mult ca ea să 
fixeze o dată pentru căsătorie. Nu-l deranja să aştepte, 
spusese el. Voia doar să poată începe să-și facă planuri. 

Cum să se gândească ea la căsătorie acum, când tot ce 
era în stare să planifice se limita la următoarea masă a 
bebelușului? Ştia totuși, în adâncul sufletului ei, că asta 
nu era decât o scuză. Adevăratul motiv pentru care tot 
amâna nu era numai că se simțea obosită tot timpul sau 
că nu se grăbea deloc să-și facă bagajele şi să se mute. 
Era Jay: i-ar fi prea dor de el. Când aflase că Vivienne se 
întorcea acasă, avusese un șoc - unul deloc bine-venit, îi 
era jenă să recunoască. Se gândi la ce se întâmplase de- 
unăzi, când Jay avusese grijă de Ruth cât timp Franny se 
dusese jos să pună rufe la spălat. Se întorsese şi îl găsise 
vorbind la mobil. 

- Era Vivienne, îi spusese el după ce închisese telefo- 
nul. Vine marţi. 

Şi Jay păruse un pic şocat. 

-Asta-i grozav! strigase Franny cu puțin prea mult 
entuziasm, după tăcerea mormântală care se lăsase în 
urma anunţului lui Jay. 

- Mda. 

Jay păruse preocupat, cu privirea aţintită în gol. 

-Ce este, Jay? îl întrebase cu blândeţe, atingându-l 
pe braț. 

El se uitase la ea şi îi zâmbise neconvingător. 

- Nimic. Doar că m-a luat prin surprindere, asta-i tot. 
Ştiu că pare ciudat, având în vedere că în toată această 
perioadă lungă am numărat zilele... 

Ridicase din umeri, dar nu-și terminase fraza. 

-A fost ceva timp, nu glumă, zisese ea. Dar, când ai 
so revezi, va fi de parcă nici nu a plecat vreodată. 

Franny făcuse tot ce-i stătea în puteri să se convingă 
că întoarcerea lui Vivienne era al mai bun lucru, dar 
vorbele ei sunaseră neconvingător. 

El încuviințase din cap, părând la fel de puţin convins. 

- Îmi pare rău de cină. 

Ea își amintise atunci că rezervaseră o masă la Nobu 
pentru marţea viitoare, aceea fiind prima lor ieşire îm- 
preună de când se născuse copilul - un fel de sărbăto- 
rire întârziată. 

- Lasă, se grăbise ea să spună, încercând să-și ascundă 
dezamăgirea. Nu te mai gândi la asta. În plus, sunt sigu- 
ră că Emerson va fi încântată că nu mai trebuie să stea 
cu bebeluşul. 

Nu că Emerson n-ar iubi fetița, dar avea foarte puţin 
timp liber. 

Jay o privise cu regret și cu altceva - să fi fost nostal- 
gie? -, apoi Ruth se trezise, umplând golul creat între ei 
de cuvintele nerostite. 

Acum, după o săptămână, Franny era tot derutată, în- 
cercând să priceapă ce se întâmplase. Şi, în momentul 
de faţă, când Jay şi Vivienne trebuiau să apară din clipă în 
clipă, își dădu seama că partea cea mai grea abia urma. 

Ruth adormi în cele din urmă. Dar, tocmai când o 
puse jos, sună soneria şi o trezi pe fetiță, care scoase un 
urlet. Franny răspunse la ușă cu un bebeluș plângând în 
braţe și cu bluza udă în față de laptele scurs din sâni. 

- Îmi pare rău. De obicei, doarme la ora asta. Franny 
trebui să ridice tonul ca să se facă auzită printre urle- 
tele lui Ruth. Ce-ar fi să vă faceţi comozi cât timp o 
adorm eu? 

-Poate dacă o iau eu... Jay făcu un pas în faţă, cu 
braţele întinse, dar Franny îi aruncă o privire tăioasă. 
Situaţia era destul de stânjenitoare și fără să facă el pe 
tatăl cel mândru. 

Vivienne însă își păstră calmul. 

- Cu ce pot să te ajut? întrebă ea veselă. 

-Am o plăcintă în cuptor, îi spuse Franny. O scoţi tu 
când e gata? 

Ea era în dormitor și o legăna pe Ruth să adoarmă, 
când Vivienne apăru în prag. Stătu acolo o clipă, apoi 
intră, întruchiparea eleganţei într-o fustă strâmtă, cizme 
din piele de vițel şi un sacou asortat din stofă ecosez în 
nuanțe pale. Părul îi era strâns la spate într-un coc, așa 
că-i ieșeau în evidenţă cerceii cu diamante, singura ei 
bijuterie în afară de o brățară de aur. Vivienne nu avea 
nevoie de bijuterii sau de machiaj, arăta superb și abia 
ieșită de la duş. Franny, în blugii de gravidă și cu bluza 
pătată de lapte, părea șleampătă în comparație cu soția 
lui Jay. 

Pironită locului, Vivienne o privi lung pe Ruth, valuri 
de emoție trecându-i ca norii pe chipul parcă sculptat în 
marmură. În cele din urmă, se aplecă să-şi pună un de- 
get pe unul din pumnişorii puţin strânși ai bebelușului, 
iar Ruth i-l prinse. Pe faţa lui Vivienne apăru încet un 
zâmbet trist, un pic îndurerat. 

- Seamănă leit cu Jay, spuse ea pe un ton blând. 

- N-ai vrea s-o iei în braţe? o întrebă Franny. 

Vivienne o privi, nesigură. 

- Eşti sigură că e bine? 

- Eu ar trebui să te întreb asta, zise Franny, uitân- 
duse la sacoul scump al lui Vivienne. Dacă nu te supără 
o mică regurgitare, ia-o, e a ta. Puse bebelușul în braţele 
lui Vivienne, care atâta aștepta. Ai grijă la gât. Încă nu-și 
poate ține capul în sus. 

Ruth tăcu imediat, uitându-se ca vrăjită la Vivienne, 
de parcă era cu totul altă ființă, una pe care n-o văzuse 

niciodată, Nici Vivienne nui putea lua ochii de la 
Ruth. O studie bucăţică cu bucăţică, dându-i jos pătu- 
rica să-i admire, fără să scoată un cuvânt, fiecare dege- 
ţel de la mânuțe şi de la piciorușe. Părând că uitase de 
prezenţa lui Franny, începu să-i cânte cu glas dulce ceva 
în franceză, o melodie la fel de tristă ca expresia de pe 
chipul ei. 

Alarma de la cuptor sună în bucătărie, iar Vivienne 
ieși din transă și-i dădu înapoi lui Franny copilașul, fără 
tragere de inimă. 

- Mă ocup eu, spuse ea cu o voce stranie, tensionată, 
ieşind repede din dormitor. 

Mai dură cel puţin zece minute până când Franny 
reuși s-o adoarmă din nou pe Ruth. Când veni până la 
urmă în living, îi fu imediat clar că se întâmplase ceva 
rău. Jay stătea trântit pe canapea, privind în gol, iar 
Vivienne nu era pe nicăieri. 

- E la baie, zise el, pe un ton care sugera că nu era 
doar o chemare a naturii. 

- E totul în regulă? întrebă Franny, îngrijorată. 

Jay scutură din cap, oftând. 

- Micera teamă de asta. Cobori tonul. Dar a insistat 
să vină. A spus că, dacă aşteaptă mai mult, are să fie și 
mai rău. 

- Are dreptate, dar asta nu face lucrurile mai uşoare. 

Franny se cocoță pe braţul canapelei, punându-i o 
mână pe umăr. 

- Ştiu. Cred că a fost prea devreme. 

-Nu trebuie neapărat să mai staţi. Poate veniți altă 
dată, spuse ea, observând ce tras la față era Jay, de parcă 
nu dormise bine. 

- Ar fi urât din partea noastră, după cât ţi-ai dat 
osteneala. 

Făcu semn spre masa pusă pentru trei persoane. 

-O plăcintă? Ce-i mare lucru, doar nu am mutat pă- 
mântul din loc? glumi ea, încercând să-l înveselească, 

El zâmbi palid şi se ridică. 

-Mä duc să văd ce face Viv. 

Se duse pe hol şi Franny îi auzi vorbind în șoaptă. I se 
rupea inima de amândoi: de Vivienne, căreia i se cerea 

să facă imposibilul - să meargă mai departe după pier- 
derea suferită, avându-l mereu în față pe copilul soțului 
ei, care îi aducea aminte de suferinţa ei la fiecare pas -, 
şi de Jay, care trebuia să aleagă între soție şi fiică. Dar 
asta nu schimba faptul că Franny era la mijloc şi nu avea 
cui să ceară ajutor. 

„Eu sunt de vină“, se gândi ea. Dacă s-ar fi dus la ban- 
ca de spermă ca orice altă femeie, nimic din astea nu s-ar 
fi întâmplat. Încercaseră s-o păcălească pe Mama Natură 
şi fuseseră prinși într-o situaţie jenantă, iar Mama Na- 
tură râsese până la urmă de ei. Pe de altă parte, dacă ar 
fi făcut lucrurile altfel, nu ar fi avut-o acum pe Ruth. 
Şi cum putea să dorească aşa ceva? 

Jay apăru din nou după câteva minute alături de 
Vivienne. Se străduise din răsputeri să se machieze cât 
mai bine, dar tot se vedea că plânsese. 

- Îmi pare rău, se scuză ea. Cred că sunt încă epuizată 
după zborul ăsta lung. 

- Nu vrei să te întinzi puţin? 

Franny îi puse mâna pe braț, iar Vivienne tresări. 

- Nu, îmi revin eu şi așa, zise ea cu o voce ciudată, 
pierită. 

- Să-ţi aduc ceva de băut? Nişte ceai? Sau poate vrei 
un pahar cu vin. 

Franny făcea tot ce putea să salveze situația. 

- Nu, mersi, zise Vivienne, aruncându-i lui Jay o pri- 
vire imploratoare. 

El o luă pe după umeri, spunând: 

-Cred că trebuie să plecăm. 

Franny îi conduse la ușă, asigurându-i că nu era mare 
lucru, puteau s-o lase pe altă dată. În acelaşi timp, nu 
putea să pună stavilă gândului că s-ar fi cuvenit să facă 
mai mult. Dar ce? Nu putea să-și ceară iertare, pentru 
că nu făcuse nimic rău. Şi nu era treaba ei să se bage 
în ceea ce era clar o chestiune de familie. Tot ce putea 
face era să stea și să privească neputincioasă cum sufe- 
reau doi oameni la care ţinea, știind foarte bine că, fără 
să vrea, le înrăutățise situația lăsând să-i scape lucrurile 
din mână cât timp Vivienne fusese plecată. Jucându-se 
de-a căsnicia, ea şi Jay se jucaseră cu focul, iar acum 

incendiul căpătase asemenea proporţii, că nu mai putea 
fi stins. 

Văzând privirea tristă pe care i-o aruncă Jay peste 
umăr în timp ce se îndrepta spre uşă, îşi dădu seama că 
şi el simţea acelaşi lucru. 


De îndată ce ieșiră din apartamentul lui Franny, 
Vivienne păru să se învioreze. Era o zi frumoasă, mai 
caldă decât era normal, așa că nu se duseră direct acasă, 
ci se mai plimbară un pic pe Bleecker Street, oprindu-se 
la Magnolia Bakery pentru brioşe - singura slăbiciune a 
lui Viv când venea vorba despre mâncare. 

-Vrei să mă îngrași, nu? spuse ea, lingându-și un de- 
get de glazura ultimei prăjiturele. 

- N-ar fi rău să mai pui puţină carne pe tine, zise el. 

- Îmi pare rău pentru ce s-a întâmplat la prânz. 

Pe faţa lui Vivienne trecu din nou o umbră. 

- Nu-ţi face probleme. Sunt sigur că Franny înţelege. 

- Nu credeam că are să fie așa greu. 

- Ştiu ce simţi. 

- Seamănă atât de bine cu tine. Din poze era mai greu 
să-mi dau seama, dar văzând-o... am avut un şoc. 

Jay simţi că-l cuprinde mândria paternă când 
răspunse: 

- Seamănă şi cu Franny. 

Vivienne continuă să meargă, tăcută, lângă el. Până 
nu ajunseră acasă şi Jay încălzi feliile de pizza cumpărate 
pe drum, nu i se dezlegă limba. 

- Eu sunt de vină pentru toate, spuse ea, luându-și 
capul în mâini. 

El se așeză lângă ea la masa din bucătărie, mângâ- 
ind-o pe spate. Era atât de slabă, că îi simţea omoplaii 
proeminenţi prin sacou. 

- Nimeni nu-i de vină, o linişti el. 

Ea își ridică faţa, și privirea ei chinuită o întâlni pe 
a lui. 

- Nu, trebuia să rămân aici. Am greşit să stau depar- 
te de tine așa mult timp. Ea îi luă mâna și i-o strânse 
atât de tare, că îi opri circulaţia spre vârfurile degetelor. 

Lui Jay îi sări inima din loc. Oare își dăduse seama că 
el Franny erau mai apropiaţi ca înainte? 

- Ai făcut ce trebuia să faci, spuse el cu blândețe. 

- O, Doamne! zise ea, începând să plângă încetișor, 

- Viv, ce e? Ce s-a întâmplat? 

-Am făcut ceva groaznic, îngăimă ea în timp ce lacri- 
mile i se scurgeau pe obraji. 

- N-a fost vina ta, o linişti el din nou. Ai zis și tu că 
nu mai erai în toate minţile. 

-Nu e numai asta, 

~ Atunci ce? 

O privi consternat, 

Ea ezită, chinuindu-se vizibil să ia o decizie. Într-un 
final, îi spuse: 

- Când eram la Paris, am întâlnit pe cineva. 

Jay începu să înţeleagă. 

- Un bărbat, răspunse el posomorât. 

-N-am vrut asta, jur! Nu eram îndrăgostită de el. 
A fost... doar ca un fel de evadare. Te rog, Jay, trebuie 
să mă crezi, 

Îl strânse de mână și mai tare. 

El stătea acolo, prea uluit ca să înțeleagă pe deplin ce 
îi spunea ea; rotiţele nu i se învârteau bine în cap. Apoi, 
încetul cu încetul, se făcu lumină în mintea lui. În tot 
acel timp în care el murea de grija ei, Vivienne fusese în 
braţele altui bărbat. Nuşi imaginase niciodată așa ceva. 
Nu pentru că nu o credea pe Vivienne capabilă de asta, 
îşi dădea seama acum ~- în toate călătoriile ei din trecut, 
când fusese departe de el, existaseră aluzii vagi la alți 
bărbaţi. Dar asta fusese înainte să se căsătorească. 

Fusese crescut în credința că jurămintele făcute la 
căsătorie erau sfinte. În afară de acel unic sărut cu 
Franny - un sărut care îl surprinsese tot atât de mult 
ca pe ea -, nu o înșelase niciodată pe Vivienne. Nu că 
n-ar fi fost tentat. Toate acele nopți în care stătuse în- 
tins pe canapea fără să-l prindă somnul, ştiind că ea era 
în camera de alături, fuseseră un fel de tortură. Doar 
din loialitate pentru soţia lui rezistase ispitei de a se du- 
ce la Franny. 

Acum, când stătea acolo complet nemișcat, Vivienne 

ărea să se îndepărteze, de parcă s-ar fi uitat la ea de pe 

Fancher din spate a unei mașini parcate care demara, 
Ín cele din urmă, îşi eliberă mâna din strânsoarea ei. 

- Nu ştiu ce-ai vrea să spun. Simţea că îngheață. Chiar 
şi dalele încălzite de soare de sub picioarele lui i se pă- 
reau reci. Privirea i se opri la glastra cu violete africane 
de pe pervaz. Nu uitase să le ude în fiecare săptămână 
cât Vivienne fusese plecată. Și, în tot acest timp... 

- Zi-mi că mă ierţi! strigă Vivienne. 

El scutură încet din cap, privind-o din nou. 

-Vrei să te iert? Pentru ce, că m-ai înșelat? Sau 
pentru că ești atât de egoistă că te gândeşti să-ți ușurezi 
conştiinţa împovărând-o pe a mea? 

Ea închise ochii, de parcă așa își alunga durerea... sau 
se ruga. 

- Nu te condamn fiindcă ești supărat pe mine. 
Ai tot dreptul. 

- Sunt foarte curios, zise el, cu o voce ciudat de cal- 
mă, care nu se potrivea deloc cu vacarmul sumbru din 
capul lui. De ce mi-ai spus? Dacă păstrai secretul, n-aș 
fi ştiut niciodată. 

- Dar aş fi ştiut eu, Nu am vrut să existe secrete în- 
tre noi. 

- Şi crezi că asta rezolvă totul? Crezi că sunt aşa fraier? 
Dar știa deja răspunsul. De nenumărate ori se dăduse 
peste cap să-i satisfacă dorințele în detrimentul proprii- 
lor sale nevoi. În cea mai mare parte pentru că voia s-o 
ştie mulțumită, dar și pentru că era mai uşor decât 
s-o vadă îmbufnată. 

- Cred, spuse ea, ridicându-se ca să-l privească în 
ochi, că eşti un om cumsecade. Un soț bun. 

~- Ai dreptate în asta, zise el cu răceală în glas. Eu nu 
te-aș fi înşelat, 

- Sunt oare o ființă atât de groaznică? se întrebă ea, 

Ochii ei, scânteind în lacrimi, păreau să-i umple toată 
faţa. 

Totul se reducea mereu la asta, nu? Vivienne credea 
că nu trebuia decât să se uite la el într-un anumit fel, 
iar el avea să se înmoaie. Dar de data asta nu avea să-i 

meargă. Acum își dădea seama cum îl manevra ea, cum 
își folosea farmecele ca să-l învârtă pe el - şi pe alți băr- 
baţi ~ pe degetul mic. Nu, nu era o ființă groaznică, ci 
doar groaznic de răsfăţată. Întreaga ei viață i se făcuse 
pe plac. În viziunea ei, de ce ar fi altfel acum? 

-Mä duc să fac o plimbare, o anunţă el, împingân- 
duşi scaunul cu un zgomot la fel de puternic ca un foc 
de armă, 

O văzu pe Vivienne tresărind. 

= Jay... 

Întinse o mână să-l oprească, cu o privire imploratoa- 
re. Ce să facă? Să rămână... s-o ierte... să mai încerce să 
facă un copil? Nu conta. Se săturase. 

Îi dădu deoparte mâna de pe braţul lui. 

-Nu, nu de data asta, Vivienne. Nu mai merge, 
Ce ni s-a întâmplat nouă a fost groaznic, dar nu putea 
fi evitat. Asta e altceva. Ai făcut o alegere. Ai vrut ceva 
care să te facă să te simți mai bine și ai luat acel ceva. 
E foarte simplu. 

-Tu nu înţelegi, Sufeream atât de mult! 

Nu se mai putu stăpâni şi urlă: 

- Pentru numele lui Dumnezeu, și eu am pierdut 
un fiu! 

Ea se retrase, se făcu mică, speriată de izbucnirea lui 
furioasă. 

- Știu. N-am spus niciodată... 

-Tu n-ai fost singura care a suferit! I se urcă sânge- 
le la cap, iar tâmplele îi pulsară. Dar eu? Durerea mea, 
Nu meritam ceva mai bun decât ca tu să sari în pat cu 
primul tip care ţi-a ieşit în cale? 

-N-a avut legătură cu tine, spuse ea, scuturând 
din cap. 

- Exact. O privi cu răceală. Nu a avut niciodată legă- 
tură cu mine, nu? Nu cu adevărat. Te-ai măritat cu mine 
pentru că te adoram. Dar nu mă iubeai, nu? Poate sunt 
şi eu de vină. Cred că trebuia să-mi fi dat seama. 

Faţa frumoasă, brăzdată de lacrimi a lui Vivienne se 
schimonosi. 

- Nu poţi să vorbeşti serios. Eşti furios, ştiu, dar... 

- Chiar cred fiecare cuvinţel, spuse el, întrerupând-o, 

şi strânse pumnii pe lângă corp. Simţea nevoia să dea 

în ceva, orice. Fii sinceră, Viv, te-ai gândit la mine când 
ţi-o trăgeai cu el? 

Ea tresări la mârlănia lui, acoperindu-și urechile cu 
mâinile, 

- Te rog, nu mai vorbi aşa... 

- La naiba, vreau un răspuns! 

Dădu cu pumnul în masă, făcând-o pe Viv să sară 
ca arsă și să-și lase mâinile pe lângă corp. 

- Nu, nu vrei. Nu vrei decât să mă pedepseşti! ţipă 
şi ea, cu ochii aruncând văpăi. 

Furia i se potoli la fel de repede cum îl apucase. 
Nu voia s-o pedepsească pe Vivienne. Nu voia decât ca 
nimic din toate astea să nu se fi întâmplat. Să nu fi mu- 
rit Stephan, iar ea să nu fi plecat la Paris. Voia ca maria- 
jul lor să fie așa cum ar fi trebuit. 

Se întoarse şi dădu să plece, anunțând de parcă nu 
s-ar fi adresat nimănui în special: 

-~ Mă găseşti la Franny dacă ai nevoie de mine. 

Vivienne sări de pe scaun și se luă după el până la 
ușă. 

i ~La Franny, bineînţeles, Tonul îi deveni amar. De ce 
ai nevoie de mine când o ai pe ea? 

El se răsuci pe călcâie. 

- Însinuezi că...? 

Ea nu-l lăsă să-și termine gândul. 

- Da, ai suferit. Știu asta. Dar ai alt copil. Pe când 
eu... nu am nimic, 

Atunci el simţi un fel de milă pentru ea şi speră că, 
după un timp, avea să-și găsească şi ea fericirea de care 
avea parte el cu Ruth. Dar nu era suficient pentru a-l 
face să rămână. 

- La revedere, îi zise el și ieși. Nu mă aştepta. 


Franny tocmai termina de vorbit la telefon cu Emer- 
son, când la ușa ei apăru Jay, luând-o cu totul pe neas- 
teptate, Nu crezuse că avea să-l revadă atât de curând, 
şi, dintr-o singură privire, îşi dădu seama că nu venise 
să-și ia un sacou sau o umbrelă pe care o uitase acolo. 

Nici dacă ar fi fost tâlhărit pe drum nar fi arătat mai 
rău: avea fața pământie, cearcăne vinete sub ochi și 
părul în dezordine. Chiar și paltonul părea să-i stea 
anapoda pe corpul lui înalt și subțire. 

- Jay, ce-i cu tine? Ce-ai pățit? 

Fără o vorbă, o luă în braţe, strângând-o aşa tare, că 
ea îi simţi bătăile inimii pe pieptul ei. 

-E o poveste lungă, spuse el. Trebuie să mă așez mai 
întâi. 

În living, se trânti pe canapea, iar ea îi aduse o cană 
de cafea. După ce se mai calmă un pic, îi spuse tot ce 
se întâmplase. Cum îi mărturisise Vivienne printre la- 
crimi ce făcuse la Paris și cum asta îl obligase să se con- 
frunte cu ceea ce ştia de câtva timp în adâncul sufletului 
său - și anume, că totul se terminase între ei. 

- Doar că n-am vrut să admit așa ceva, zise el. Şi Viv 
trebuie să fi simţit. Altfel, de ce să mă fi înșelat? 

- Vai, Jay! Ce groaznic trebuie să fie pentru tine. 
Pe Franny o durea sufletul pentru el. Îi căută mâna, 
După toate câte ai avut de înfruntat, acum asta! 

- Recunosc că m-a dat peste cap. Dar cred car fi tre- 
buit să mă aştept la asta. 

Părea mai degrabă resemnat decât furios. 

-Dacă aş fi în locul tău, mi-ar veni să dărâm un 
perete cu pumnul. 

-Aproape am făcut-o şi eu. Zâmbi strâmb. Dar, pe 
drumul spre tine, mi s-a întâmplat ceva ciudat. Se uită 
la Franny într-un fel care ei îi făcu pielea de găină pe 
brațe. Mi-am dat seama că poate e o binecuvântare 
mascată. Am reușit, în cele din urmă, să înțeleg cât de 
nefericit eram. 

- Dar am crezut întotdeauna... 

Se opri și se încruntă. Nu se putea nega că de un timp 
căsnicia lui scârțâia. Și nu ultimul motiv era atașamen- 
tul lor din ce în ce mai puternic. 

-Şi eu, zise el. Abia după moartea copilului am în- 
ceput să mă întreb dacă nu cumva se destrăma totul 
pentru că nu ne mai ținea nimic împreună, 

- Dar ai iubit-o cândva. 

-~ Da, recunoscu el. 

- Dar Vivienne, ea te iubeşte? 

-Cred că da, în felul ei. Dar, sincer să fiu, nu sunt 
prea sigur de ce s-a măritat cu mine. 

-Eu ştiu, spuse ea, luându-i apărarea. Eşti bun şi 
atent, pe lângă faptul că eşti inteligent, amuzant și ară- 
tos, Pe scurt, ai tot ce și-ar dori o femeie de la un soț. 

El zâmbi. 

-Ai omis să spui sexy. 

— Asta n-o știu. 

Obrajii i se împurpurară la amintirea sărutului cu el. 

- Poate e timpul s-o afli. 

Franny simți cum o năpădește un val de căldură 
în tot corpul. Avea să se întâmple ceva. Acel ceva la 
care sperase în taină, dar căruia acum nu ştia cum să-i 
facă faţă, 

- Fii serios, spuse ea, pufnind în râs. Te-ai dat întot- 
deauna în vânt după blonde cu picioare până-n gât. 
Emerson era mai degrabă genul tău decât mine. 

- Sunt cât se poate de serios. 

Privirea lui sinceră nu mai lăsa loc de îndoială. 

- Nu mai gândești limpede, insistă ea, din ce în ce 
mai panicată. Tocmai ai aflat că te-a înșelat nevasta, 

n plus, avem un copil împreună. Chiar dacă nu este 
abordarea clasică, tot e ceva care ar zăpăci pe oricine. 

- Dacă am fost confuz înainte, acum mi-e foarte clar. 
El vorbea calm, susținându-i privirea. Tu ești familia 
mea. Tu și Ruth. 

Franny dădu înapoi, neștiind ce să înțeleagă din 
vorbele lui, 

- Eşti sigur că nu spui toate asta din cauza celor în- 
tâmplate cu Viv? 

- Cred că mă cunoşti destul de bine. 

Lui Franny îi bătea inima atât de tare, încât avea 
impresia că răsuna în toată camera. I se învălmăşeau 
în cap întrebări la care nu avea răspunsuri. Dacă deve- 
neau amanți, mai puteau să fie vreodată iarăși prieteni? 
Şi cu Keith cum rămânea? 

- Pe tine te cunosc, dar nu și pe mine, zise ea. În caz 
că n-ai observat, acum sunt într-un hal fără de hal. 
Maternitatea îi zăpăcise complet hormonii. Cum să aibă 

încredere în sentimentele ei când nu putea să se uite la 
o reclamă stupidă a unui film fără să aibă la îndemână 
un pachet de batiste? 

-Nu arăţi ca o femeie într-un hal fără de hal, zise el, 
de parcă nu i-ar fi observat bluza pătată și burta ce i se 
revărsa din blugii prea strâmţi. De fapt, n-ai fost nicio- 
dată mai frumoasă. 

- Pariez că asta le spui tuturor fetelor. 

El îi zâmbi pieziș. 

-Numai celor cu care m-am culcat, 

Ea pufăi. 

- Eşti un adevărat Don Juan. 

Franny sări în picioare înainte ca subiectul să ia am- 
ploare şi duse ceștile goale de cafea în bucătărie, unde 
le spălă. Acum îi părea rău că Ruth dormea. Ar fi putut 
să o folosească drept pretext. O, Doamne, de ce îi bătea 
inima atât de tare? Oare știa mai multe decât ea? 

Inima ei ştia cu certitudine că Jay nu reacţionase din 
impuls. Era clar că se gândise mult la asta. La fel ca ea. 
Atunci de ce era aşa emoționată? 

Nuşi dădu seama că venise în spatele ei pe furiş până 
nu-l auzi spunând pe un ton glumeţ: 

- N-ai decât să fugi, dar nu te poți ascunde. 

Ceaşca din mâinile ei pline de clăbuci alunecă în 
chiuvetă cu un clinchet. Ea se întoarse încet cu faţa le 
el, cu obrajii în flăcări. 

- Jay, e o nebunie, ştii şi tu, nu-i așa? 

El ridică o sprânceană. 

- De ce? Pentru că mă crezi nebun... sau pentru că 
simți și tu la fel? 

- Ambele, zise ea. 

El se apropie de ea și o înconjură cu braţele. 

- Franny, îi şopti. 

Doar asta, numele ei. 

Chiar şi când îl luă în braţe, tot mai scutura din cap. 

- Nu trebuie să facem asta. Nu putem pretinde că 
suntem o familie, când, de fapt, nu e adevărat. 

- Dg’ cine pretinde? El se dădu puțin înapoi, s-o pri- 
vească. Dacă ea mai avea vreo îndoială, în privirea lui 

sinceră nu mai era nici una. Singurul lucru care mă ne- 
dumereşte e de ce ne-a luat atâta timp. 

- Poate am fost prea aproape de pădure ca să vedem 
copacii, spuse ea cu voce răgușită. 

- Sau prea orbi ca să sesizăm diferența, 

-Şi acum ce facem? 

- Urmează să te sărut. 

Ea se dădu un pic pe spate, și el îi astupă gura cu 
a lui, nu timid ca prima dată, ci cu multă convingere. 
Ea își deschise buzele, lăsându-l să-și vâre limba în gura 
ei. Joaca asta părea ciudată, dar totodată cel mai normal 
lucru din lume şi, cu siguranţă, cel mai încântător. Abia 
mai simţea în spate muchia mesei şi clăbucii care i se 
uscau pe mâini. Din apartamentul de alături se auzea 
slab muzică, probabil coloana sonoră a filmului ciudat 
în care juca ea unul dintre rolurile principale. 

Jay îi şopti la ureche: 

- Hai direct în dormitor! Nu te opri să-ți iei la tine 
două sute de dolari. 

- Ce, nu mă duci la un hotel din Park Place? întrebă 
ea, râzând șovăielnic. 

În dormitor, unde Ruth dormea în leagăn, Franny 
se dezbrăcă, cu spatele la Jay, ca nu cumva s-o vadă goa- 
lä şi să se răzgândească înainte să apuce să se bage sub 
pătură. Dar Jay numai asta nu avea în minte. Când ea 
își desfăcu sutienul, el îi puse mâinile pe umeri şi o în- 
toarse cu fața la el. 

- Lasă-mă să mă uit la tine, zise el. 

- Sunt enormi, ştiu, replică ea, observând că el îi 
privea sânii. ţi trebuie ceva timp să te obișnuiești. 

-Nu ştiu. Cred că mă descurc. 

El zâmbi, apoi se aplecă să-l sărute pe unul, pe urmă 
pe celălalt. 

Atunci ea îşi dădu seama că nu avea nimic de as- 
cuns... sau vreun motiv de teamă. Erau tot Jay și Franny, 
aceiași doi oameni care fuseseră întotdeauna. Singura 
deosebire era acum că minţile lor știau ceea ce inimile 
lor ştiuseră tot timpul. 

Făcură dragoste în pat, învăluiţi în lumina soarelui 
ce intra prin jaluzele - Jay uimind-o la fiecare gest, dar 

nu mai mult decât propriul ei corp, care fusese mai 
mult sau mai puțin adormit de când născuse, însă care 
acum se trezea la viață urlând. Cu fiecare locșor pe 
care el îl explora cu gura și cu mâinile, o lăsa respirând 
mai greu și dorind mai mult. Dar, dacă înainte făcu- 
se dragoste la fel ca orice alt lucru în viață - cu mult 
avânt -, acum nu se grăbea, ci savura pe îndelete fiecare 
senzaţie încântătoare, 

O, Doamne, şi când se gândea că în omul pe care 
îl crezuse cel mai bun prieten al ei se ascundea acest 
amant uimitor... Era oare același Jay bărbatul care o 
lingea acum între sâni şi îi mângâia încet sfârcurile, 
făcând-o să se cutremure de plăcere? Care o săruta 
aici... şi acolo... și, vai, Doamne sfinte, acolo? Cu ochii 
închiși şi cu soarele blând al după-amiezii încălzindu-i 
picioarele, avea impresia că trăia un vis erotic. 

Și ea explora fiecare părticică din el, de la aluniţa din 
spatele urechii stângi la perișorii aurii de pe abdomen 
care se pierdeau în smocul de mai jos, sărutând și lin- 
gând până când el gemu: 

~ Mai bine te oprești, altfel îmi dau drumul. 

- Asta e şi chestia, spuse ea, trăgându-se în sus să-i 
morfolească lobul urechii. 

- Nu, tu întâi. 

El o puse pe spate și o încălecă. 

De această dată, ea nu mai putu - nu mai voi = să se 
opună. Pe când intra în ea, se arcui să-l primească, în- 
colăcindul cu picioarele. După câteva clipe, ajunseră la 
orgasm în acelaşi timp. Franny scoase un țipăt nestăpâ- 
nit când intră în spaţiul vast, spuzit de stele, din spatele 
pleoapelor ei închise. 

- Uau! îngăimă ea când reuşi să-și recapete suflul. 
Şi când te gândeşti că am ales pompiţa în loc de asta! 

El îi zâmbi. 

- Nu poţi să zici că n-am recuperat timpul pierdut. 

- Nu-ţi pare rău, nu? îl întrebă ea un pic mai târziu, 
când stăteau îmbrăţișaţi sub pătură. 

-Te gândeşti la Viv? Nu. Se întoarse spre ea. Dar ţie? 

Ea ştia că se referea la Keith. Oftă. 

- Nu-mi pare rău, nu. Doar că detest să fac rău cuiva 
care a fost așa bun cu mine. 

Nu se gândise la Keith în timp ce făcuseră dragoste, 
dar acum își dădea seama ce lucru neplăcut trebuia să 
facă: să rupă logodna. Cum să se mărite cu el acum? 
N-ar fi cinstit pentru nici unul dintre ei. Se gândea la 
dilema aceasta când Ruth se trezi plângând. 

-Mă ocup eu de ea, spuse Jay. După câteva minute, 
se întoarse la Franny, ţinând în braţe un bebeluș cu scu- 
tecul proaspăt schimbat. 

Abia i-o dădu în brațe mamei sale, că Ruth și apucă 
înfometată unul din sfârcuri. Orice o supărase înainte, 
acum sugea concentrată, frământând sânul lui Franny 
cu pumnişorii şi uitându-se în sus la ea ca un marinar 
beat care părăsea țărmul. 

- E o fată care ştie ce vrea, remarcă Jay. Privirea lui 
zâmbitoare o întâlni pe a lui Franny peste căpşorul aco- 
perit cu puf al fetiţei lor. Încă o chestie moștenită de la 
mama ei, 

Ea îi observă întrebarea din ochi și își dădu seama că 
trebuia să-l asigure că asta își dorea. Dar nu putea încă 
să-i facă o asemenea promisiune. Nu înainte de a rezolva 
lucrurile cu Keith. Şi trebuia s-o facă între patru ochi. 
Îi datora lui Keith măcar atâta. 

- Să sperăm că nu mi-a moștenit și gura slobodă, 
împreună cu pofta asta enormă de mâncare, spuse 
Franny şi râse, lăsând gândurile la viitor pentru o altă 
zi. Că tot veni vorba despre mâncare, nu ştiu tu ce zici, 
dar eu mor de foame. Asta-mi amintește că plăcinta 
e încă în cuptor... 


capitolul 18 


După ce văzură scheletele dinozaurilor din sala prin- 
cipală a Muzeului American de Istorie Naturală, se în- 
dreptară spre zona civilizațiilor. Această parte a muzeului 
nu se schimbase prea mult din vremea când era de vâr- 
sta lui Ainsley, iar bonele lui Emerson o aduceau acolo 
în zilele ploioase: aceleași holuri întunecoase, aproape 

pustii, luminate de strălucirea selenară a dioramelor cu 
diferite popoare primitive. Se opriră în fața unui urs 
polar ridicat în două labe, ce-și arăta colții de parcă ar fi 
vrut să-l atace pe eschimosul de ceară în mărime natu- 
rală care își agita harponul înspre el. Ursului, cu ochii 
stinși și cu blana încâlcită, părea să nu-i pese dacă mân- 
ca sau era mâncat. Și Ainsley părea plictisită. Se învioră 
abia când ajunseră în sala popoarelor africane. 

- Uite, mamă, A-F-R-I-C-A, rosti ea literă cu literă. 
Acolo s-a născut Reggie. 

Când îi auzi numele, Emerson simţi în pântece un 
fior cunoscut. Nu-l mai văzuse de luni în șir, dar asta 
nu o oprea să se gândească la el zi şi noapte. La mâini- 
le lui suple cu degete lungi și la atingerea lor, la vocea 
lui profundă, melodioasă, ce îi şoptea la ureche când se 
îmbrățișau în pat. li reveneau în minte discuţiile lor, mi- 
nunându-se din nou de intuiţia şi de cunoștințele sale 
într-o mulțime de domenii. Acum își amintea cum se 
străduise el să fie drăguţ cu fetița ei. 

-Cear fi să urcăm la etaj ca să vedem și alte oase 
de dinozauri? propuse Emerson, când Ainsley rămase 
neclintită acolo minute-n şir. 

-Vreau să văd Africa, insistă fiica ei. 

-Nu știu ce părere ai tu, dar mie mi-a ajuns, zise 
Emerson. Nu mai avea nevoie de nimic care să-i aducă 
aminte că Reggie urma să plece curând în patria sa. 

-Dar ai promis, îi aminti Ainsley, uitându-se urât 
la ea. 

Emerson oftă. De dimineață fusese un chin şi numai 
s-o îmbrace pe Ainsley - insistase să-și pună hanoracul 
de un roz strălucitor cu Hello Kitty, care îi rămăsese 
mic ~, iar Emerson nu mai avea nevoie de altă criză. 
De la întâlnirea cu doamna Ballard, Emerson făcuse 
mari eforturi să petreacă mai mult timp cu fetiţa ei. 
Asta, împreună cu vizitele pe care le făcea Ainsley la 
psiholog, părea s-o ajute. Nu fuseseră încă în stare să de- 
pisteze ce anume o supăra pe micuță. Dar Ainsley fusese 
mai puţin capricioasă în ultimul timp. Doar că astăzi, 
tot ce-i sugera Emerson părea să-i displacă, 

- Bine, zise ea, dar, dacă vizităm toată expoziţia, o să 
întârziem la planetariu. 

Aveau bilete la spectacolul de la 14.20 la Rose 
Center, vizavi. 

Totuși, Ainsley nu se grăbea, ci studia cu atenţie fieca- 
re dioramă. Era fascinată îndeosebi de una care înfățișa 
un ritual tribal cu oameni care purtau podoabe cu pene 
și măști din lemn. Oare şi Reggie avea să poarte chestii 
ciudate ca astea când se întorcea acasă? vru ea să ştie. 
Avea să danseze în jurul focului în picioarele goale? 

Emerson zâmbi, explicându-i că nu era așa în toate 
zonele din Africa. Reggie era dintr-un sat unde oame- 
nii purtau haine ca acelea pe care le vedeai pe străzile 
New Yorkului. 

- Ai fost vreodată acolo? o întrebă Ainsley. 

- Nu, dar mi-a spus el cum este. 

-Îmi pare rău că trebuie să plece în țara lui. Aş vrea 
să stea cu noi, 

Ainsley scoase un suspin adânc, ca o descătuşșare de 
copil care nu vedea de ce să-și ascundă suferința. 

- Şi eu, răspunse Emerson pe un ton blând. 

Privindu-și imaginea reflectată în geamul dioramei, 
se întrebă ce făcea el acum, dacă se gândea la ea. 

Cu câteva zile în urmă, aflase că apelul lui fusese res- 
pins, ceea ce însemna că nu mai avea ce face. Urma să 
plece în curând, iar ea trebuia să accepte faptul că n-avea 
să-l mai vadă niciodată. La acest gând, simţi că îi vin la- 
crimi în ochi. Măcar de-ar avea ocazia să-și ia rămas-bun 
de la el! l-ar spune ce mult însemna el pentru ea, cum o 
trezise din nou la viață când era la fel de neînsuflețită ca 
acele figuri de ceară din vitrină. L-ar lua în brațe și l-ar 
săruta pentru ultima dată.., 

- Mamă, plângi? 

Emerson își duse mâna la obraz şi văzu că era ud. 
Tocmai voia să spună că îi intrase ceva în ochi, dar ex- 
presia îngrijorată de pe faţa fetiţei îi aminti așa bine de 
ea însăși la vârsta ei, că se hotărî să fie sinceră. 

- N-am nimic, scumpo... Sunt doar un pic tristă din 
cauza lui Reggie, spuse ea, zâmbind printre lacrimi. 


sanse 

- Va fi bine, mămico. Ainsley o înconjură cu brațele 
pe Emerson, îngropându-și fața în pliurile fustei sale. 
Așa a zis bunica, A spus că într-o zi ai să înţelegi că a 
făcut ce trebuia. 

Emerson încremeni, și în creier i se aprinse un 
beculeț. 

- Ce-a zis bunica mai exact? 

Ainsley dădu înapoi, părând îngrijorată. 

- Nu trebuie să spun. 

- Mie poți să-mi spui, sunt mama ta. 

- Dar... 

Emerson se lăsă pe vine ca să-și privească fiica de la 
același nivel. Ainsley părea un pic speriată, dar și sfidă- 
toare, de parcă fusese prinsă făcând ceva rău. 

- Scumpo, orice ar fi, bunica nu ar fi trebuit să-ţi 
ceară să păstrezi secretul. A greșit. 

- Eşti supărată pe bunica? 

Lui Ainsley îi tremura buza de jos. 

- Nu, nu sunt. „Dar am senzaţia că voi fi“, adăugă ea 
în sinea ei. Dar vreau să știu ce a spus, 

Cu o voce de șoricel, Ainsley îi zise: 

- Am auzit-o vorbind la telefon cu mătușa Florence. 
Era sora lui Marjorie din Boca Raton. Bunica îi zicea că 
i-a trimis o scrisoare în care îi spunea unele lucruri des- 
pre Reggie. Ochii i se umplură de lacrimi. E adevărat, 
mămico!? A făcu Reggie ceva rău? 

Beculeţul din capul lui Emerson pâlpâia acum. 

- Nu, scumpo. 

-Atunci de ce a spus bunica așa? 

Emerson închise o clipă ochii, rugându-se să-i dea 
Dumnezeu putere, 

-Cred că pentru că nu-i plăcea ca eu şi Reggie să fim 
prieteni. 

Făcu tot ce stătea în putință să nu ridice tonul. 

-Dar e și prietenul meu, spuse Ainsley, apăsat. 

- Știu, scumpete, dar cu noi este altceva. Cum erau 
mămica şi tăticu” atunci când s-au căsătorit. „Gata cu 
prefăcătoria!“ Toată fereala aceea îi dăduse lui Marjorie 
ocazia să acţioneze cum o tăia capul. Era timpul să spu- 
nă adevărul. 

- De asta era în patul tău? 

Uimită, Emerson se clătină pe tocuri. Deci Ainsley îi 
văzuse. Probabil o zărise pe Emerson ieșind din dormi- 
tor în ziua aceea când venise de la petrecerea lui Callie 
și nu se simţea bine. Dar nu părea s-o deranjeze. Îl adora 
pe Reggie, aşa că i se părea normal ca și mama ei să-l 
iubească. Dacă Emerson nu ar fi fost atât de necăjită, 
faptul că fetiţa ei era mai înţeleaptă decât ea ar fi făcut-o 
să zâmbească. 

- Da, scumpo, zise ea. 

-'Tăticu' ştie? 

- Am vorbit cu el despre asta. De fapt, cred că îi place 
de Reggie. 

Zâmbi slab. 

Ainsley se încruntă, 

- Credeam că și bunicii îi place de el. 

- Sunt sigură că da. Ce nu-i plăcea era că mă vedeam 
eu cu el. 

- De asta a trebuit să plece? 

Emerson încuviință din cap, preferând să nu zică 
nimic pentru moment. 

~ Ceva de genul ăsta. 

Ainsley se uită la ea nedumerită. Pentru ea nu exista 
decât bine sau rău, fără gradaţii între acestea. Nu înţe- 
legea tacticile complexe pe care le foloseau adulții ca să 
înfrunte valurile vieţii. Intr-o zi avea să le înțeleagă, iar 
când avea să vină acea zi, Emerson avea să plângă după 
inocența pierdută a lui Ainsley. 

Dar acum avea alte griji. Cum ar fi Marjorie. Sosi- 
se timpul să aibă o discuţie serioasă cu ea, indiferent 
de consecinţe. 


Reuși cumva să reziste și restul după-amiezii. La Rose 
Center, își exprimă cum se cuvine entuziasmul față de 
cerurile artificiale care li se prezentau spectatorilor. 
După aceea o duse pe Ainsley să ia ceaiul la Lowell 
Hotel, unde ciuguliră din sendvișurile minuscule și 
din ecleruri. În tot acest timp, Emerson clocotise de 
mânie pe când își repeta în minte ce avea să-i spună 
mamei sale. 

În taxi, în drum spre casă, îi telefonă lui Briggs să-l 
întrebe dacă nu voia s-o ia la el pe Ainsley în noaptea 
aceea. Intervenise ceva, îi spuse ea. Spre uşurarea ei, el 
nu îi ceru detalii, 

După ce o lăsă pe Ainsley la el, Emerson dădu frâu 
liber furiei care mocnise în ea toată ziua ca un vulcan 
pe cale să erupă. Când intră pe ușa de sticlă în holul 
clădirii unde locuia mama ei, Nacario se uită la ea și îşi 
făcu semnul crucii, murmurând: 

- Madre de Dios, cineva are nevoie de ajutorul tău, 

- Cred că ştii cine, spuse ea într-o șoaptă tensionată. 

El îi aruncă o privire alarmată. 

-Nu uita, e mama ta. 

- Nu mai e, zise ea. Îmi dau oficial demisia din func- 
ţia de fiică. 

- Cuídate, chiquita, strigă după ea când trecu pe lângă 
el înspre lift. Ai grijă, micuţo. 

Asistenta care era acum în locul lui Reggie, o fe- 
meie mai în vârstă pe nume Sonia, veni la ușă când 
ea o deschise cu cheia ei - Nacario probabil sunase s-o 
avertizeze, 

- Mama ta doarme, o informă ea pe Emerson în 
şoaptă. 

- Bine. 

Emerson trecu de ea. „Trebuie să fie foarte odihnită 
pentru ce am să-i spun.“ 

-A avut o zi grea..., protestă asistenta fără prea multă 
convingere, luându-se după ea pe coridor. 

„Care o să devină și mai grea pentru ea“, se gândi 
Emerson. 

Mama ei fusese, probabil, trezită de vocile lor, căci, 
când intră Emerson, stătea în pat în capul oaselor, pu- 
drându-şi nasul. 

-Scumpo! Ce surpriză plăcută! Nu te aşteptam 
până mâine. Îşi luă ochii de la pudriera din mâna ei, şi 
zâmbetul îi dispăru de pe față când văzu expresia de pe 
chipul lui Emerson, Ce e cu tine? 

-Cred că ştii. 

Vocea lui Emerson era glacială. 

-Nu pot citi gândurile, draga mea. Trebuie neapărat 
să-mi spui. Mutra inocentă a lui Marjorie nu o păcăli. 
Lui Emerson nu-i scăpaseră privirile îngrijorate pe care 
le arunca mama ei spre uşă, parcă să se asigure că era 
închisă. Doamne fereşte să audă ceva asistenta pe care 
o angajase! 

- Am aflat ceva interesant astăzi. Emerson se apro- 
pie de pat, cu mâinile strânse pe lângă corp și tremurând 
de mânie. Trebuia să bănuiesc, dar nu am crezut că ești 
capabilă să te cobori într-atât. 

- Scumpo, nu ştiu despre ce vorbeşti. 

- Din cauza ta e deportat Reggie acum, nu? Tu ai 
spus minciunile alea depre el, așa-i? 

Marjorie păli puţin, dar, în afară de asta, rămase 
întruchiparea nevinovăţiei. 

- Sincer, habar n-am ce tot spui acolo. Oricine ţi-a zis 
asta trebuie să fi fost confuz. 

Emerson râse cu asprime. 

-Asta-i altceva. Cum ai îndrăznit să-i ceri fiicei mele 
să-ți păstreze secretul ticălos? Pentru numele lui Dumne- 
zeu, mamă, are doar şapte ani. Ar trebui să-ţi fie rușine, 

- Tu vorbeşti! 

Marjorie renunţă să se mai prefacă, ridicând batjoco- 
ritor o sprânceană trasată cu creionul. 

-~ Ce vrei să spui cu asta? 

- Te-ai furişat tot timpul pe la spatele meu. Crezi că 
nu ştiu? 

- Da' ce, era treaba ta? 

-Credeam că ai măcar decența... 

- Decenţa? o întrerupse Emerson. Să nu-mi vorbeşti 
mie despre decenţă! Nu cunoşti sensul acestui cuvânt. 

- Nu trebuie să ridici tonul la mine. Oi fi eu pe moar- 
te, dar încă aud foarte bine. 

Emerson s-ar fi lăsat păcălită în trecut de şmeche- 
ria asta - Marjorie în postura de lebădă muribundă -, 
dar nu și acum. Se săturase să se poarte cu mănuși cu 
mama ei. 

- Doamne, nu-mi vine să cred ce proastă am fost! 
În tot acest timp în care te-am îngrijit din tot sufletul, 

tu mă înjunghiai pe la spate. Nu-i de mirare că nu mai 
ai nici o prietenă. 

Marjorie se prăbuşi cu un icnet pe mormanul de per- 
ne din spatele ei. 

- Ce lucru îngrozitor ai putut să spui! 

Emerson își dădu seama că mama ei era profund 
afectată. 

Dar era prea furioasă ca să-i pese. 

-Nu că ţi-ar fi fost prietene adevărate. Te-ai întrebat 
vreodată de ce nu mai vine nici una pe la tine? Ţi-a tre- 
cut vreodată prin cap că nu le interesa decât poziţia ta 
în societate? 

Două pete de culoare apărură pe obrajii lui Marjorie, 
pe pielea atât de întinsă că părea străvezie, ca porţela- 
nul vechi. Totuși, mai avea destul din mândria familiei 
Kroft ca să se uite semeaţă la Emerson şi să-i spună din 
vârful buzelor, ca o adevărată aristocrată: 

-Cel puţin eu nu alerg după angajaţi. 

- Foarte rău. Poate i-ar fi făcut bine, îi zise Emer- 
son. Ţi-ai petrecut toată viața în acest clopot de sticlă. 
Făcu un gest larg spre camera odată măreaţă, zugrăvită 
în culori pastelate ca un ou Fabergé, cu poleiala de aur 
ciobită şi cu catifelele uzate. Eşti ca toţi ceilalți, crezi că 
nu contează decât originea nobilă. Dar te înșeli, mamă. 
Şi mai ştii ceva? Cred că eşti geloasă. N-ai suportat gân- 
dul că am găsit, în sfârșit, pe cineva care mă făcea feri- 
cită. Îşi aducea aminte de tot ce ai pierdut. De aceea ai 
scris scrisoarea aia, nu? 

- Singurul lucru pe care l-am făcut a fost să te sal 
vez, să nu ajungi de batjocura lumii! şuieră Marjorie. 
Ai idee ce s-ar fi întâmplat cu reputaţia ta dacă s-ar fi 
aflat că te... 

li tremură vocea. 

-Că mă culc cu un negru? îi termină Emerson 
gândul. 

Ochii mamei sale se îngustară. 

- Vad că a pus deja laba pe tine. 

-Sau poate m-am săturat să pretind că sunt altă per- 
soană decât cea care sunt cu adevărat. Sunt sătulă de 
minciuni. Adevărul e că eşti o bătrână rea şi egoistă 

care nu ştie să se poarte frumos cu cine o ajută, Dacă 
n-ar trebui să mă gândesc la reputaţia mea, te-aș lăsa fără 
un ban. 

- Mă ameninţi? 

În ciuda tonului ei arogant, Marjorie părea speriată, 

Emerson îi lăsă puţin timp de gândire înainte să-i răs- 
pundă pe un ton distant, de femeie de afaceri: 

- Liniştește-te, mamă. O să continui să-ți plătesc 
facturile. Dacă ar înceta s-o mai ajute pe Marjorie cu 
bani, i-ar oferi un pretext excelent să facă pe martira. 
Dar, de-acum înainte, n-ai să mă mai vezi pe aici. Şi nici 
pe Ainsley. 

- Ai face așa ceva? Mi-ai lua-o de lângă mine pe singu- 
ra nepoată? Ştii că nu mai am mult timp de... 

Vocea lui Marjorie tremură. 

- După ce i-ai făcut lui Ainsley, nu mai meriţi s-o vezi, 
spuse Emerson, din ce în ce mai indignată. Oare de asta 
avusese nevoie Ainsley de un psiholog? Din cauza secre- 
tului pe care îi ceruse să-l păstreze - ba, chiar mai mult, 
să mintă ca să nu se afle? 

- Dar nuţi face griji, vom veni amândouă la înmor- 
mântarea ta. Prietenele tale n-o să bănuiască nimic. 

Se uită la ceasul de la mână, îndreptându-se spre ușă, 
Dacă îi telefona lui Reggie acum, poate-l mai prindea 
înainte să iasă din casă. Şi poate, doar poate, nu era prea 
târziu pentru ei. Înţelese dintr-odată ce trebuia să facă. 
Era ca și cum s-ar fi rătăcit într-o pădure, iar focul fu- 
riei tocmai dezlănţuite arsese vegetaţia, croind o potecă 
perfect vizibilă. 

- Unde te duci? strigă Marjorie cu o voce plângăreaţă. 

- Să fac ce trebuia să fac de mult timp. 

Emerson se opri doar cât să-i arunce maicăssii o ulti- 
mă privire, apoi închise ușa încet, dar cu hotărâre, 


În drum spre casă, încercă să dea de Reggie la mo 
bil, dar nu răspundea, așa că sună acasă la mătușa și la 
unchiul lui. Când unchiul lui o informă că Reggie era 
acum în drura spre aeroport, se simţi de parcă primise o 
lovitură în moalele capului. O, Doamne! De ce așteptase 

atât de mult? Acum nu va mai avea nici măcar ocazia de 
ași lua rămas-bun de la el. 

Dar, şi așa, ştia că și-ar reproşa mereu dacă nu ar în- 
cerca măcar, oricât de mică era şansa de a-l prinde la 
timp. Află de la unchiul lui Reggie la ce oră era zborul 
şi îi ceru imediat şoferului să o ducă la aeroportul JFK. 
Avionul lui Reggie decola în mai puţin de o oră, şi, pe 
când străbăteau orașul prin traficul greoi, se rugă lui 
Dumnezeu să facă o minune, cum fusese despărţirea 
apelor Mării Roşii. 

Dar chestia cu Marea Roșie se pare că fusese un fleac 
pe lângă şoseaua interstatală 495, unde maşinile mer- 
geau bară la bară. 

- N-am putea s-o luăm prin altă parte? îi strigă ea șofe- 
rului când rămaseră înțepeniţi în convoiul de mașini. 

El scutură din cap, bolborosind ceva într-o engleză 
stricată. Emerson n-avea altceva de făcut decât să stea 
pe locul ei din spate și să se uite neputincioasă la ma- 

inile care mergeau cu viteza melcului. Telefonul dat la 
linia aeriană îi confirmă temerile; Zborul 172 avea să 
decoleze la timp. „La naiba“, înjură ea în gând după 
ce închise mobilul. Singura dată când avea și ea nevoie 
de o defecţiune tehnică sau de ceață pe pistă, toate mer- 
geau ca pe roate. 

Traficul se mai fluidiză când ajunseră la Grand Cen- 
tral Parkway, iar ea se gândi că, dacă avea puţin noroc, 

utea să fie la timp la aeroport. Uitându-se pe fereastră 
A panourile şi la semnele de circulație luminoase, se 
gândi la tot timpul pe care îl irosise până acum. Oare 
chiar crezuse că Reggie era terorist? Sigur că nu. Nici 
grija pentru Ainsley nu fusese motivul pentru care șovă- 
ise să se mărite cu el. Nu, marea ei temere fusese să nu-i 
facă necazuri mamei sale. O viaţă întreagă în care încer- 
case să-i facă pe plac mamei sale o lăsase nepregătită să-i 
ţină piept lui Marjorie Kroft Fitzgibbons. Caracteristic 
pentru ea era că, chiar şi atunci când găsea puterea să 
o facă, aștepta până era prea târziu. Acum, când cea- 
sul ticăia inexorabil, se simţea ca un competitor într-un 
spectacol-concurs care nu ştia dacă premiul său avea să 
fie un viitor luminos sau o viață plină de regrete. 

Şi, nici dacă ajungea acolo la timp, nu era sigură că 
Reggie avea să-i cadă în braţe, spunându-i că o ierta. 
Il acuzase că era terorist! Oare mai avea vreodată încre- 
dere în ea? 

Închise ochii o clipă, gândindu-se cât de apropiaţi 
fuseseră. Era greu ca doi oameni să fie mai diferiţi ca 
aspect și mai asemănători pe dinăuntru. Își aminti cum 
intrase odată cu Reggie în jacuzzi, cum chicotiseră la 
vederea membrelor lor, negre și albe, încolăcite în apa 
cu bule. După aceea, se șterseseră cu prosoapele, iar 
Reggie curățase oglinda de abur, ca să se poată vedea 
în întregime. Pe urmă făcuseră dragoste chiar acolo, pe 
covorașul din baie, umed de la tălpile lor. Amintirea o 
înfioră de încântare, dar şi de mâhnire, şi trebui să-și 
lipească fruntea de geamul rece al mașinii până îi păliră 
obrajii înfierbântați. 

După un timp care ei i se păru o veșnicie, virară de 
pe autostrada Van Wyck și intrară pe rampa de acces 
a aeroportului. Până ajunseră la terminalul de zbo- 
ruri internaționale, nervii îi erau atât de încordați, 
că aproape sări din maşină în mers. li dădu nişte banc- 
note șoferului și o luă la fugă pe trotuar, unde făcu sla- 
lom printre bagaje, apoi își croi drum spre ușile batante 
ale terminalului. 

Ajunsă acolo, se uită la panourile cu afişaj electronic 
cu porţile de îmbarcare și cu orele de plecare. Pentru 
zborul 609 spre Frankfurt se făcea deja îmbarcarea. 
Se repezi, cu inima bătând să-i spargă pieptul, spre cel 
mai apropiat telefon. După câteva clipe, aștepta la biro- 
ul de informaţii, auzind strigat numele lui și rugându-se 
să nu fie prea târziu. Fiecare minut ce trecea în vreme ce 
se uita cu atenţie la pasagerii din jurul ei era înfiorător, 
căci nutrea încă speranţa de a-l zări pe Reggie. După mai 
multe minute, în care el nu apăru, speranţa îi fu înlo- 
cuită de disperare, Parcă vedea avionul rulând pe pistă, 
pe Reggie cu centura de siguranţă stând pe palan 
fără să aibă habar prin ce chin trecea ea. Sau se hotărâse 
să uite tot ce fusese între ei? Oricum ar fi fost, risca să 
nu-l mai vadă niciodată dacă nu cumva se ducea după 
el în Africa. Ceea ce n-ar fi făcut decât să o frustreze, 

dat fiind că lui probabil nu i s-ar mai fi permis accesul 
în SUA. 

Era atât de îndurerată la acest gând, că o luă amețeala 
şi se sprijini de perete. Își imagina deja cum avea să fie 
viaţa ei de acum încolo, cum nu avea să mai poată simţi 
ceva pentru vreun bărbat. De ce îl luase la întrebări? 
Ştia de ce, dar asta nu o făcea decât să se înfurie și mai 
tare pe ea însăși. 

Totuşi, mai zăbovi acolo, până când se încredinţă că 
nu mai avea nici un rost. Când dădu să plece, avea ini- 
ma atât de grea, încât fiecare pas era de parcă ar înainta 
prin troiene. Tocmai trecea de coada pasagerilor care 
așteptau să se îmbarce, când auzi o voce profundă de 
bărbat strigând-o pe nume: 

- Emerson! 

Se răsuci pe călcâie şi îl văzu venind în fugă spre 
ea, cu un rucsac pe umăr, înalt şi arătos în sacou și 
cămaşă, într-o mare de hanorace, blugi și pantaloni 
de trening, având pe chip un zâmbet la fel de strălucitor 
ca razele soarelui. 

Reggie o ajunse din urmă, apoi o strânse în braţe cu 
putere și o ridică puţin de la pământ - ceea ce nu era 
uşor, căci avea aproape înălțimea lui. Când o lăsă jos, 
amândoi zâmbeau cu gura până la urechi. 

- Credeam că ai plecat! strigă ea cu respiraţia între- 
tăiată. 

- Era cât pe ce, zise el. Când mi-am auzit numele, 
mi-a fost frică să nu fiu arestat. 

- Dar de ce să fii arestat? 

- Poate pentru un act terorist de care nu-mi amintesc 
să-l fi comis? sugeră el, cu un licăr în ochi care o făcu 
să roșească. 

- De ce ai întârziat să te urci în avion? 

- M-am gândit că era posibil şi să fi fost tu, nu poliţia. 

- Şi erai dispus să-ți asumi riscul ăsta? 

- Pentru tine, da. 

- Deci nu mai ești supărat pe mine? 

- Am fost la început. Nu atât supărat, cât mai degra- 
bă jignit. Expresia de pe faţa lui deveni serioasă. 

- De aceea nu mi-ai răspuns la telefoane? 

-Credeam că va fi mai ușor așa, spuse el, clătinând 
din cap cu un aer grav. Dacă nu aveam încredere unul 
în celălalt, ce mai putea fi între noi? Dar nu m-am gân- 
dit cât de greu îmi va fi. În fiecare zi din aceste câteva 
luni mi-am dorit să uit tot ce-a fost. Acum, că ești aici... 

Se opri din vorbit, părând trist. 

„Crede probabil că am venit să-mi iau rămas-bun“, 
se gândi ea. 

- Vai, Reggie, ce rău îmi pare! N-ar fi trebuit să mă 
îndoiesc de tine nici o clipă. Mama mea a fost de vină! 
Tocmai am aflat că ea a scris acea scrisoare la Serviciul 
de Imigraţie. 

Reggie se uită la ea nedumerit. 

~ De ce ar fi făcut așa ceva? 

- Nu știu cum, dar a aflat de noi. Și-a închipuit că 
ăsta era singurul mod în care mă putea opri să mă mărit 
cu tine. 

- Înţeleg. El clătină încet din cap. Dar ce-a făcut-o 
să creadă că vrei să te măriţi cu mine? 

- Probabil mi-a citit gândurile. Am vrut... vreau... 
să mă mărit cu tine. Adică, dacă mai vrei şi tu, zise 
Emerson, privindu-l plină de speranță. 

El scutură din cap, făcând-o să-i sară inima din 
piept. 

- Nu vreau dacă îmi ceri asta din alte motive în afară 
de iubire. 

- Crezi că m-aș căsători cu tine doar ca să obţii viza de 
ședere în SUA? Aproape că mi-am rupt un picior ca să 
ajung la timp aici, dar să ştii că nu sunt atât de nebună. 
Ea îi luă mâinile, şi-i aruncă o privire lungă. Tot ce-mi 
doresc e să mă trezesc în fiecare dimineaţă lângă bărba- 
tul pe care îl iubesc, pentru tot restul vieții. 

Ea văzu cum i se luminează ochii. 

- Asta tot nu rezolvă problema mea cu viza. 

- Ne ocupăm de asta mai târziu. După ce ne căsăto- 
rim, vor trebui să-ţi acorde viza. 

Lui Reggie îi apăru un zâmbet pe față. 

- În cazul ăsta, ar fi bine s-o facem repede, altfel am 
să fiu arestat. 

- Diseară e bine? Dacă închiriem o mașină şi ne 
ducem în Maryland, nu va trebui să așteptăm. Putem 
obţine imediat autorizaţie, şi ne va căsători un judecător 
de pace. 

-Doar un nebun ar refuza o ofertă ca asta! zise el, 
luând-o în brațe şi sărutând-o pe buze - un sărut care 
spunea mai multe decât orice jurăminte. 

-Te iubesc, murmură ea. 

- Chiar dacă n-am bani? 

- Nu mi-ar păsa nici dacă ai avea doar hainele de pe 
tine, îl asigură ea. 

-Ceea ce, de fapt, se întâmplă să fie adevărat. Reggie 
îi spuse că valiza în care erau majoritatea hainelor lui 
fusese deja urcată în avion. Așa că vezi, sunt cu totul la 
mila ta. 

- Bine, atunci să ne grăbim, pentru că nu știu cât mă 
mai pot abţine să te mângâi, zise ea, luându-l de braţ și 
pornind cu el spre scara rulantă. 


capitolul 19 


-Vrei s-o iau eu? întrebă Stevie cu o uşoară ezitare. 

Franny își ridică privirea. Tot scotocea prin geanta de 
scutece arhiplină de pe umăr în timp ce ţinea copilul cu 
cealaltă mână. 

- Stai liniștită, e-n regulă, şopti ea distrată. Fir-ar să 
fie, unde am pus chestia aia... Ştiu că am băgat-o aici! 
Uite-o. Se îndreptă de spate, fluturând un tub cu loțiu- 
ne. E pentru iritaţia de scutec. Aproape i-a dispărut, dar 
vreau să mă asigur. 

-Nu ştiam că bebelușilor le trebuie atâtea, spuse 
Stevie pe când o ajuta pe Franny să-și ia bagajele de pe 
bandă: un scaun pentru mașină și un pătuţ portabil, 
pe lângă o valiză imensă. Ultima oară când Franny ve- 
nise în vizită la ea, își adusese doar un troler. Trebuie să 
rezervi spațiu special în cală pentru toate astea? 

Când Franny o sunase să-i spună că venea, Stevie se 
îngrijorase că apartamentul ei nu era potrivit pentru 

un bebeluș, însă prietena ei adusese aproape tot. Mai 
lipsea chiuveta din bucătărie. 

-Nu ştii toată povestea. Franny își dădu ochii peste 
cap. Încearcă să te descurci la metrou cu un cărucior la 
o oră de vârf. Sau să alăptezi în public fără să faci feri- 
cit vreun bătrân pervers. Crede-mă, scutecele murdare 
sunt cea mai mică problemă. 

Însă părea destul de veselă după călătoria lungă. 

Stevie instală scaunul pentru mașină pe bancheta din 
spate a Firebirdului ei în timp ce Franny îi dădea să sugă 
lui Ruth în față. Asfaltul din parcare era încins, așa că 
până termină Stevie de strâns ultima curelușă, era leoar- 
că de transpiraţie. Franny o puse pe Ruth, care ațipise, 
în scaunul de mașină, şi plecară după câteva minute, cu 
aerul condiţionat pornit la maximum. Stevie se simţea 
de parcă alergase la maraton, şi nici măcar nu ieșiseră 
încă din parcare. 

Şi totuși... gândul de a avea copii într-o zi nu o speria 
la fel de mult ca înainte. Fie devenea mai maleabilă cu 
vârsta, fie prezenţa lui Ruth avea acest efect asupra ei. 
Nu că ar urma să cumpere prea curând hăinuţe pentru 
copil. În nici un caz nu cu Ryan. Simţi o durere surdă, 
ştiind că data viitoare când avea să dea nas în nas cu el și 
cu prietena lui, avea să fie nevoită să-i felicite nu numai 
pentru un Oscar, 

-Chiar ai de gând să mergi până la capăt? o întrebă 
Stevie când intra pe autostradă. 

Când Franny îi spusese că se despărțea de Keith, nu 
înţelesese pe moment. După ce se gândi mai bine, îşi 
dădu seama că avea legătură cu Jay. Observase acest 
lucru prima oară la botez, când rabinul rostea rugă- 
ciunile. Jay și Franny se uitaseră unul la altul de par- 
că erau singuri în încăpere, Dacă Stevie ar fi fost mai 
atentă atunci, ar fi înțeles ce era evident pentru oricine: 
erau îndrăgostiţi. 

Franny oftă, mijindu-și ochii din cauza luminii puter- 
nice, şi își căută ochelarii de soare în poșetă. Deși mai 
avea de dat jos câteva kilograme și pe bluză avea o pată 
care putea fi scuipat, nu arătase niciodată mai bine. 

- Nu cred că a sosit vremea să mă căsătoresc, spuse 
ea. Tocmai am născut. E o schimbare suficient de mare 
fără să adaug mutarea la Los Angeles, 

- Deci n-are legătură cu Jay? 

Stevie îi aruncă o privire şi observă că lui Franny i se 
înroșeau obrajii. 

-Ce ţi-a venit? se apără Franny, culoarea devenind 
din ce în ce mai intensă. 

- Tot nu mi-ai răspuns la întrebare. 

Franny tăcu o clipă, de parcă se gândea ce să 
răspundă. 

- Dacă-ţi spun, promite-mi că nu faci mare tam-tam 
pe tema asta, îi spuse ea în cele din urmă. 

- Bine, îți promit. 

- Am făcut sex. 

~- Poftim? Stevie era atât de şocată, încât aproape ajun- 
se cu mașina pe banda de urgenţă. 

- Doar o dată, spuse repede Franny. 

De parcă ar fi contat. 

Stevie scutură din cap, nevenindu-i să creadă. 

- Uau, nu pot să cred. Tu şi Jay. 

-Totuşi am avut un copil împreună, îi aminti 
Franny. 

- Una e să donezi spermă, iar asta e altceva. 

-Nu ştiu cum să-ți explic. Totul s-a schimbat când am 
rămas gravidă. Apoi, după ce a plecat Vivienne... 

Franny lăsă propoziţia neterminată. 

- De câtă vreme simţi asta? vru Stevie să ştie. 

-De ceva vreme, dar nu am făcut nimic până când 
Jay nu a aflat că Viv La înșelat. 

- Bănuiesc că s-a terminat între ei. 

Stevie ştia asta pentru că vorbise cu Jay. 

-Asta spune el. Dar au fost împreună ceva vreme. 
Plus că o ştii pe Viv. Nu e obișnuită să piardă. Franny se 
încruntă, părând îngrijorată în vreme ce se uita pe geam 
la celelalte mașini care treceau în viteză pe lângă ele. 

-Credeam că se duce înapoi la Paris. 

Jay stătea între timp la hotel. 

- O să cred asta când o să văd cu ochii mei. 

-Så presupunem că da. Cum rămâne cu tine și 
cu Jay? 

- Sinceră să fiu, habar nu am. Franny se încruntă și 
mai tare. Mai ţii minte când au făcut în cele din urmă 
dragoste în When Harry Met Sally!, şi apoi nu se puteau 
uita unul la altul? La fel a fost și în cazul nostru. A doua 
zi nu știam cum să ne comportăm. Nu știm dacă sun- 
tem prieteni sau iubiţi - sau altceva mai ciudat. 

-Nu puteţi fi prieteni și iubiţi? o întrebă Stevie, 
gândindu-se la ea și la Ryan. 

- Da, dacă începi așa. Plus că mai e și Ruth. Se cam 
complică lucrurile, 

- Cum așa? 

- Mă gândesc că nimic nu s-ar fi întâmplat dacă nu 
era ea pe lume. 

-Cine ştie? replică Stevie. Poate voi doi erați îndră- 
gostiți unul de altul în tot acest timp, și nu v-aţi dat 
seama. Ce e dragostea, dacă nu doi oameni care vor să 
fie împreună tot timpul? 

- Poate ai dreptate. 

Franny vorbea pe un ton ciudat, 

- Şi cum a fost sexul? întrebă Stevie după o clipă, 
când era limpede că Franny nu avea de gând să mai 
spună ceva despre acest subiect. 

- Bun, răspunse ea, rușinată. Asta spunea femeia care 
nu se putuse abține să nu turuie despre Keith. 

= Atât? Doar bun? Vreau detalii! 

Franny schiță un zâmbet șmecheresc. 

- Nuci zic decât că știe lucruri pe care nu le-a învățat 
din Almanahul fermierului. 

Doar atât reuși Stevie să scoată de la ea. După încă o 
încercare nereușită de a-şi satisface curiozitatea, abordă 
alt subiect. 

- Şi ce mai face mireasa roșie în obraji? întrebă ea, 
făcând referire la Emerson. 


1 Când Harry a întâlnivo pe Sally, comedie cu Meg Ryan şi Billy 
Crystal în rolurile principale (n-tr.) 

-Până acum n-a prea avut o lună de miere în ade- 
văratul sens al cuvântului, îi spuse Franny. Ai auzit de 
mama ei? 

- Da, ce păcat. 

Se pare că starea lui Marjorie se înrăutăţise când auzi- 
se că ei doi fugiseră să se căsătorească, aşa că ajunsese în 
spital cu pneumonie. Acum Emerson trebuia să o ierte, 
lucru destul de greu... sau să-i întoarcă spatele mamei ei 
muribunde, 

-Încă mai e la terapie intensivă. O vreme nu au fost 
siguri dacă va supraviețui. 

- Săraca Em! 

Lui Stevie îi era milă de prietena ei. Nu însă și de 
Marjorie, după ticăloșia pe care o făcuse. Însă, în lunile 
petrecute cu Grant, îşi Kae seama cât de important 
era să te înţelegi bine cu părinții, chiar dacă nu erau 
perfecţi. 

- Mă întreb cum o să fie după ce moare maică-sa. Știu 
că acum s-a cam săturat de ea, dar tot e mama ei. 

-Trebuie să se împace, pentru binele ei, fu de acord 
Franny. leşiseră de pe autostradă și rulau pe Santa 
Monica Boulevard. Dacă te-a supărat ceva, acel ceva 
nu dispare când moare persoana respectivă. Dimpo- 
trivă, lucrurile se înrăutățesc, pentru că nu te mai 
poţi descărca. 

-Aşa a fost cu mama ta? 

Stevie ştia că Franny şi mama ei se certaseră deseori, 
deşi fuseseră apropiate. Poate pentru că semănau atât de 
mult. Esther era iute la mânie, la fel ca Franny. 

- În anumite privinţe. Adică, am iubit-o, dar nu pu- 
teai să o contrazici. Ştia ea mai bine. Dacă îi ziceam că 
nu mi-e foame, insista să mănânc. Dacă-i spuneam 
că mi-e cald, îmi zicea să mă închei la nasturi. La fel 
a făcut și cu Bobby. Cred că de-asta a şi luat-o razna. 
Franny râse cu amărăciune, Sper să mă descurc mai bine 
cu Ruth. 

Se uită cu afecțiune peste umăr la bebelușul care dor- 
mea în scaunul pentru mașină. 

Stevie privi în oglinda retrovizoare. 

- După cum arată fetiţa, te descurci foarte bine. 

- Să-i spui asta și peste treizeci de ani, replică Franny 
râzând. 


Franny îl sună pe Keith imediat ce ajunse acasă la 
Stevie. El se mirase mai devreme când ea îi spusese 
că stătea la Stevie, însă îi explicase că era într-o foarte 
scurtă călătorie de afaceri - a doua zi urma să ia prânzul 
cu un producător care voia să achiziţioneze drepturile de 
ecranizare pentru o carte a unui scriitor impresariat 
de ea ~ și că Stevie avea să stea cu copilul. Stabiliseră 
să se întâlnească după aceea la el acasă. Cu cât termina 
mai repede, cu atât mai bine. Avusese toată ziua un nod 
în gât gândindu-se la ce o aștepta. 

A doua zi dimineață, după ce făcuse duș și se îm- 
brăcase, pregătise tot ce-i trebuia lui Stevie pentru 
Ruth - scutece, șervețele umede, biberoane, loţiune 
pentru scalp și câteva schimburi de haine. Uitându-se 
cum le aranja pe toate, Stevie îi spuse îngrijorată: 

-Ce fac dacă plânge? 

- Dacă i-e foame, dă-i biberon, o sfătui Franny. 

Cu o noapte în urmă, Stevie fusese îngrozită când 
Franny folosise o pompă de muls ca să scoată laptele. 
Lui Stevie i se păruse barbarie curată. 

- Dacă nu e suficient! Stevie nu mai fusese așa agitată 
de la primul ei interviu în direct. 

- Ştii să schimbi un scutec, nu-i așa? 

Stevie se uită la ea nedumerită. 

-Nu e mare scofală. Franny îi arătă, schimbându-i 
lui Ruth scutecul încă uscat. Dacă tot e agitată, poate 
trebuie să o faci să râgâie. 

Îi arătă lui Stevie cum să procedeze, însă Stevie era 
tot ca pe ace. 

- Dacă nu o fac cum trebuie? o întrebă ea speriată. 

-O să supraviețuiască. Bebeluşii sunt nemuritori. 

Pe drumul spre Beverly Hills, în Firebirdul luat de la 
Stevie, se gândi din nou la Jay. Era îngrijorată că se va 
răzgândi şi se va întoarce la Vivienne. Ştia cât de sedu- 
cătoare putea fi aceasta. După ce fostul ei prieten o 
înşelase cu Vivienne, iar relaţia lui Franny cu el se ră- 
cise, aceasta încercase din răsputeri să-i intre din nou 

în graţii, sunând-o des să-i ceară sfaturi şi aducându-i 
cadouri. Îi dăruise şi un pulover superb din caşmir de 
ziua ei, iar Franny se înmuiase în cele din urmă. Cu Jay 
ar putea fi chiar mai uşor, Până la urmă, era soțul ei. 
Şi, dincolo de ceea ce făcuse, nu avea cum să nu simtă 
nimic pentru ea. 

Luă prânzul cu Avery Freeman de la Greenlight Pro- 
ductions la Polo Lounge, în incinta hotelului Beverly 
Hills, unde se semnau drepturi de ecranizare la foie gras 
şi un pahar de coniac Remi Martin. li spuse că stu- 
diourile Universal voiau să producă filmul; totul avea 
să meargă ca pe roate dacă găseau pe cineva celebru să 
joace în el. Franny ştia că, în lipsa unui nume mare, 
nu avea să se întâmple nimic. Discutară termenii con- 
tractului şi posibilitatea ca afișul filmului să apară pe 
coperta cărţii. Era primul prânz de afaceri pe care îl lua 
Franny după ce născuse. li plăcea. Era plăcut să stai 
într-un restaurant cu o rochie ca lumea pe tine şi cu 

antofi cu toc cui în picioare după ce trebăluiai doar în 
Plugi şi în hanorace lălâi și pătate, fără a vorbi despre 
altceva decât mărci de scutece și ce pudră era mai bună 
pentru iritația de scutec. 

Această stare de spirit o părăsi imediat ce se urcă din 
nou în mașină. Oare se va enerva Keith? se întrebă ea 
în timp ce conducea spre apartamentul lui. Sau poate 
avea să o manipuleze sentimental, ceea ce ar face-o să se 
înmoaie... Îl iubea, nu avea nici un dubiu. Numai că pe 
Jay îl iubea mai mult. 

Nu înţelegea nici ea prea bine de ce. Da, îl ştia pe 
Jay din studenţie, dar era mai mult decât atât. Prietenii 
lor spuneau în glumă că ei doi fuseseră siamezi despăr- 
ţiți după naștere, și nu erau departe de adevăr. Jay era 
sufletul ei pereche. O înțelegea cum nici măcar rudele 
ei nu puteau să o facă. Ştia că la petreceri vorbea foarte 
mult pentru că se simţea nesigură pe ea. Mereu o lua de 
mână când mergeau pe peron la metrou, pentru că, deşi 
nu-i spusese niciodată, de când murise fratele ei avusese 
coşmaruri că avea să ajungă sub roţile unui tren. Ori de 
câte ori era deprimată și suna telefonul, de nouă ori din 
zece era Jay, care voia să o binedispună. lar acum mai 

exista ceva în plus: sexul. Fusese incredibil. Nici măcar 
nu se putea gândi la asta acum, căci nu ar mai fi îndrăz 
nit să se uite în ochii lui Keith. 

Însă, imediat ce intră pe ușă, Franny își reaminti de 
ce se îndrăgostise de el. Pe bufetul din bucătăria care 
dădea în sufragerie se afla o sticlă de șampanie la rece 
într-o găleată plină cu gheaţă. Lângă ea era o vază cu 
doisprezece trandafiri cu coadă lungă. Inima începu să-i 
bată tare în piept. Avea să fie mai greu decât crezuse, 

~ Frumos, zise ea pe un ton nonşalant, în contradic- 
ţie cu ghemul pe care-l simțea în stomac. Dar nu e prea 
devreme să sărbătorim? Nici nu ştiu dacă am bătut pal: 
ma sau nu. 

- Atunci sărbătorim faptul că eşti aici, zise el, luând-o 
în braţe. În blugii strâmțţi și cu mânecile cămășii sufleca- 
te, ar fi fost perfect pentru topul celor mai sexy burlaci 
făcut de revista People. Însă era clar că simţise ceva ciu- 
dat, pentru că se trase înapoi şi se uită îngrijorat la ea. 
E totul în regulă? 

~ Da, cum să nu? Sunt doar un pic obosită din cauza 
diferenței de fus orar, îi spuse Franny. Cum putea să-i 
facă una ca asta când el se uita la ea de parcă era Nicole 
Kidman? Poate avea să-i fie mai uşor dacă bea un pahar 
cu şampanie, se gândi ea, pe când el deschidea sticla şi 
turna pentru fiecare. Franny n-ar fi trebuit să bea cât 
timp alăpta, dar se gândea că nu avea ce să se întâmple 
rău dintr-atâta. 

Se așeză lângă el pe canapea, nodul din gât fiind acum 
cât un măr. Uitândusse la acuarela înrămată de deasu- 
pra policioarei şemineului, pe care i-o făcuse cadou de 
Crăciun, simţi cum o cuprinde tristețea. O cumpărase 
în ideea că amândoi aveau să se bucure de ea în anii 
ce aveau să urmeze. Însă acum putea fi foarte bine un 
tablou dintr-un muzeu. 

Primul pahar de șampanie îi alunecă destul de repede 
pe gât în vreme ce vorbeau despre întâlnirea ei şi despre 
progresele făcute de el cu cartea. Nu se împotrivi când el 
îi mai turnă un pahar, Până să-și dea seama, băură toată 
sticla, iar ea se simțea complet ameţită. Când, în cele 

din urmă, își luă inima în dinți să-i spună de ce era aici, 
nu reuși decât să îngaime: 

- Keith... Tre’ să-ţi spun ţeva. 

- Stai uşor! Îi luă din mână paharul aproape gol. 
Când ai băut ultima oară ceva mai tare decât bere fără 
alcool? 

Franny chicoti, dându-și seama că era cam beată. 

-Nu beau. Nu-i bine pentru copil, îi zise ea. 

- Nu știu ce să zic de copil, dar mi se pare amu- 
zant, spuse el zâmbind. Nu te-am mai văzut beată până 
acum. 

- lo nu-s! exclamă ea indignată. 

- Bine, ameţită, admise el râzând. Aminteşte-mi să 
țin băutura departe de tine în noaptea nunţii noastre. 

O, Doamne! Totul se transforma într-un coşmar. 
De ce naiba băuse atât de mult, unde-i fusese capul? 
Scutură din cap ca să-și limpezească mintea, încercând 
să formeze o propoziţie coerentă, deși avea limba foarte 
umflată. 

- Crede-mă, nu ai vrea să te măriți cu mine. Aș fi o 
soţie groaznică. 

-Nu te cred. Eu, unul, n-aş schimba nimic la tine, 
zise el, uitându-se vrăjit la ea. 

- Nu, nu. Nu mă pot căsători cu tine, încercă ea din 
nou, pronunţând răspicat fiecare cuvânt, de parcă el 
avea probleme cu auzul. 

- Hai să-ţi fac o cafea, propuse Keith, ridicându-se. 

- Nu, aşteaptă! Se întinse ca să-l apuce de braţ pe 
când el o lua spre bucătărie, ridicându-se de pe canapea 
şi ajungând pe podea. 

El o ajută să se așeze la loc. 

- Stai aici, mă întorc imediat. 

Se ridică să se ducă după el, însă camera începu să 
se învârtă, ceea ce o făcu să se trântească din nou pe 
canapea cu un geamăt. Cum de reuşise să o sfecleas- 
că în halul ăsta? Poate că Dumnezeu încerca să-i spu- 
nă că nu trebuie să te uiţi la dinţii unui cal de dar. De ce 
să părăsească un tip atât de bun? Tocmai ea, după 
care nu prea se dădeau în vânt bărbaţii. 

Jay nu intra în discuţie. El era... era... nu ştia nici 
ea prea bine ce. Nu iubit, dar nici prieten. Își îngropă 
fața în mâini, gemând din nou. Auzi din depărtare un 
zgomot, însă după câteva minute își dădu seama că era 
telefonul ei mobil. Scotoci prin dezordinea din poșetă. 
Jumătate din ce era acolo ajunse pe podea până reuși să 
găsească ea ce avea nevoie. 

- Ajută-mă! Nu ştiu ce să fac! Era Stevie, ajunsă la ca- 
pătul răbdării. O auzea pe fundal pe Ruth care plângea. 
Nu vrea să ia biberonul. Te vrea pe tine. 

- Sunt pe drum. Trebuie doar să-mi găsesc cheile. 

Franny începu să scotocească prin geantă după che- 
ile de la maşina. Sughiţurile se transformară repede în 
chicoteli. 

- Eşti beată? o întrebă Stevie. 

- Normal că nu! strigă Franny, adăugând cu un chico- 
tit: Ei bine, poate puţin. 

- Atunci să-l lași pe Keith să conducă, 

Franny își dădu cu deznădejde seama că discursul pe 
care îl pregătise mai trebuia să aştepte. Nu te desparți de 
şofer când eşti beată moartă și ai acasă un copil înfome- 
tat la care trebuie să ajungi într-un suflet. Oricum n-ar 
fi luat-o în serios, indiferent ce spunea. I s-ar fi părut 
doar nostimă. 

Keith își făcu apariţia câteva clipe mai târziu, cu o 
cană aburindă în mână. 

-Cu cine vorbeai? o întrebă el. Franny îi explică si- 
tuaţia, iar el preluă iniţiativa, ajutând-o să se ridice și să 
se îndrepte spre ușă, punându-i un braţ în jurul taliei. 

- Eşti un tip de treabă, Keith Holl'way, îi zise ea când 
se urcară în mașina lui Stevie, mergând cu viteză spre 
autostradă. 

l atinse pe genunchi, zâmbindu-i larg. Nu era vina 
lui că alesese o femeie zăpăcită ca ea. 


capitolul 20 


A doua zi, după ce o conduse pe Franny la aeroport, 
Stevie, care din cauza mahmurelii își simţea capul mai 

greu decât toate bagajele prietenei ei, se hotărî brusc să 
treacă pe la Grant. Își luase liber în acea zi, și oricum 
trebuia să discute ceva cu el. Se pare că vizitele ei dese la 
vilă nu trecuseră neobservate. Toată presa auzise zvonul 
că reușise să-i smulgă un interviu lui Grant Tobin, o per- 
soană destul de discretă. Stevie trebuia să pună lucrurile 
în ordine, și asta repede, altfel risca să-i fie luată ştirea 
de sub nas. Mai greu era să-l convingă pe Grant. Era ca o 
mâţă speriată când venea vorba despre presă. Lucrurile 
erau și mai complicate acum, când procuratura voia să 
redeschidă cazul lui Lauren Rose. 

Mergând spre nord pe Autostrada 405, ea sună şi se 
miră când îi răspunse Grant însuşi. Se aştepta să audă 
vocea lui Victor. 

- Bună, zise ea. Văd că zilele astea răspunzi chiar tu 
la telefon. 

- Victor e la sală, o lămuri Grant. Printre facilitățile 
de lux ale vilei se număra și o sală de sport complet pusă 
la punct, unde Stevie îl văzuse doar pe Victor, care era 
tot numai mușchi. Ce s-a întâmplat? 

- Mai nimic. Mă gândeam să trec pe la tine dacă n-ai 
treabă. 

- Nu ştiu. Stai să-mi consult agenda, îi spuse Grant 
pe un ton sec. 

O jumătate de oră mai târziu, Stevie intra pe aleea 
din faţa vilei. Era răcoare, și începu să tremure când 
cobori din maşină, gândindu-se ce bine ar fi fost dacă 
şi-ar fi pus o haină mai groasă pe ea. Îl vedea în de- 
părtare pe domnul Mori cosind peluza cu un tractoraş. 
Avea un motor atât de silențios, că putea fi şi o insectă. 
Maria, menajera lui Grant, o întâmpină în pragul ușii. 

- Domnul Grant a zis să vă faceţi comodă, îi spuse 
Maria, care o pofti înăuntru și o lămuri că Grant vorbea 
la telefon. 

Menajera era o femeie scundă, plinuță, cu o faţă zâm- 
bitoare, care lucra de ani buni pentru Grant, fiind mai 
mult un membru al familiei decât o servitoare care stă- 
tea la el. 

Stevie îi mulțumi și se plimbă pe acolo câteva mi- 
nute până când un zgomot înfundat o făcu să se ducă 

la scările care coborau spre sala de sport, unde îl găsi pe 
Victor pe spate, ridicând greutăți care păreau să cântă- 
rească peste suta de kilograme. Aşteptă să termine îna- 
inte să se apropie de el. Reluarea investigaţiilor în cazul 
Lauren Rose avea să presupună mai multe interviuri cu 
personalul, Victor fiind primul pe listă. Acum, că se în- 
ţelegeau mai bine - ea făcuse multe eforturi să fie mai 
prietenoasă -, voia să-l descoasă puţin, să afle dacă ştia 
ceva şi nu spusese poliției, putând astfel să-și dea seama 
ce se întâmplase în acea noapte despre care Grant nu-și 
mai amintea nimic. 

Victor o văzu şi se ridică de pe banchetă, transpirat 
leoarcă și gâfâind. 

- Salutare, o întâmpină el, ridicând o mână. 

- Cu ce te mai distrezi? 

Ea arătă înspre haltera pe care o ridicase. 

- Peste o sută cincizeci de kilograme, spuse el ridi- 
când din umeri. 

Se întinse după prosopul pus pe stiva de haltere şi își 
şterse transpiraţia A pe frunte. 

- Măi să fie, dar văd că te antrenezi nu glumă. 

-E unul dintre avantajele meseriei. 

Îi zâmbi larg, însă tot arăta amenințător. Aruncă pro- 
sopul şi se întinse după o halteră care ar fi pus-o pe 
Stevie la pământ într-o clipă, o ridică, iar bicepșii i se 
umflară la fiecare mișcare. 

-Eu prin avantaje înţeleg o zi în plus de vacanță, îi 
spuse ea. 

El îi aruncă o privire fără să-și piardă ritmul. 

-Nu prea ai timp liber, nu? 

Fără să ia în seamă aluzia că vizitele ei erau într-un fel 
legate de serviciu, Stevie spuse: 

- La Hollywood nici morții nu dorm. 

Victor privi mirat în vreme ce ea îl lămurea că vedete- 
le decedate erau vaci bune de muls pentru moştenitorii 
lor. Deși vedetele în viață o țineau cel mai ocupată. 

- Îţi place să scormonești în atâta mizerie? 

Era mai mult o afirmaţie decât o întrebare. 

Ea văzu cum o picătură de transpiraţie se scurgea pe 
unul din obrajii lui plini de cicatrici. 

-Eu nu scot la iveală secretele celebrităților, dacă 
aici baţi. 

- Lauzi! Se uită încruntat la ea. Și nu te interesează 
nici rockerii bătrâni? 

= Dacă ai impresia că totul e un plan bine pus la 
punct, spuse ea, ridicându-și privirea spre etajul de sus, 
unde Grant vorbea mai mult ca sigur la telefon, te înșeli 
amarnic, 

Ce-și închipuia Victor, că avea de gând să profite de 
pe urma tatălui ei? 

- Mda, ştiu, vrei să recuperezi timpul pierdut cu 
scumpul tău tată, 

Pe Stevie o irită tonul lui. 

-Ceva de genul ăsta, 

- Ştii cu cine vorbeşte la telefon? 

- Nu, cu cine? 

- Cu avocatul lui, 

Acum își dădea seama despre ce era vorba; Victor 
credea că ea voia să pună mâna pe banii lui Grant. 
Că ea plănuise dintotdeauna să-l lingușească pentru 
a o trece în testament, Și singurul motiv pentru care 
lui Victor îi păsa era că și el voia același lucru, Insă ea 
făcu pe proasta, pentru ca el să nu-și dea seama că îi 
ghicise intenţiile, 

- Sigur e ceva important. Vorbeşte de ceva vreme. 

Stevie spuse asta pe un ton normal, de parcă nu avea 
idee despre ce era vorba, ceea ce era adevărat, 

- Nu ştiu. Nu-i treaba mea, 

Scoţând un geamăt, îngrijitorul mai ridică o dată 
greutatea, efortul făcându-i fața să se schimonosească și 
venele de pe bicepşii enormi să iasă în relief. 

Nu-l văzuse niciodată până atunci fără cămașă cu mâ- 
necă lungă, iar acum se întreba dacă nu cumva lua ste- 
roizi. Nu puteai să ai muşchi atât de mari doar fiindcă 
trăgeai de fiare, Se apropie mai mult de el, fascinată şi 
dezgustată în acelaşi timp, Atunci îi văzu tatuajul de pe 
antebraţ: un trandafir în jurul unui crucifix, în vârful 
căruia era figura lui lisus, spinii formând cununa de 
pe capul lui Hristos. 1 se părea cunoscut, și în două se- 
cunde își aminti de unde: în interviul de la Prime Time, 

Lauren Rose vorbise despre un crucifix şi un tranda- 
fir, o frântură de amintire pe care nu reușise să o pună 
într-un context, 

Acum totul era mai limpede. Stevie înțelegea din- 
tr-odată de ce Victor se purta cu ea de parcă era un mu- 
safir nepoftit şi de ce fusese atât de ostil cu ea când îl 
întrebase de acea noapte. Stevie își aminti și mărturia 
menajerei, care nu se potrivea cu a lui Victor. Poate că 
el știa mai multe decât voia să spună, 

- Mişto tatuaj, remarcă ea, arătând spre braţul lui. 

- Mersi. 

Ea observă că el își schimbă brusc poziţia, ca să nu se 
mai vadă. 

- Am cunoscut odată un tip care avea Constituţia 
Statelor Unite tatuată pe piept, îi zise ea. Trebuie să-l fi 
durut când şi-a făcut tatuajul. 

Victor mormăi aprobator. 

-Cred că tolerezi foarte bine durerea, continuă ea. 
Sau poate îți place doar să-i faci pe alţii să sufere. 

Faţa lui roşiatică se întunecă, şi scăpă haltera, care 
căzu cu un zgomot asurzitor. 

- Ce tot insinuezi! se răsti el la ea, întorcându-se ca 
să o privească. 

- Mă întreb dacă știi mai multe despre Lauren Rose 
decât ai spus. 

Când îi întâlni privirea înghețată, simți fiori pe şira 
spinării. Dar ce avea de gând să facă? Să o omoare ziua 
în amiaza mare, când Grant și personalul puteau să 
audă totul! Ea făcu un pas în spate când el veni spre ea, 
cu o expresie amenințătoare pe chip. 

= Ce te privește pe tine? o întrebă el. 

-Grant este convins că el a apăsat pe trăgaci, re- 
plică ea, 

- De unde știi că n-a făcut-o? 

- E posibil, recunoscu ea, încuviințând din cap. Grant 
a recunoscut că era atât de drogat în acea noapte, încât 
nu ar fi observat nici măcar un avion care s-ar fi prăbușit 
în curtea din spate. Dar eu aş zice că nu el a tras. 

-Atunci e cum a zis el. Victor se întinse încă o dată 
după prosop, ştergându-se pe față. Oricum n-au fost 

martori oculari. În plus, singurele amprente de pe 
armă erau ale ei. 

- Cine a tras putea să le șteargă înainte să-i pună 
pistolul în mână. 

- Cum ai zis şi tu, orice e posibil, replică Victor ridi- 
când din umeri. 

- Să presupunem prin absurd că erau amprentele 
tale. Aşa ai fi făcut? 

El îi zâmbi batjocoritor și scutură din cap. 

- Nu. Domniţă, să știi că n-o să-ți cad în plasă. Te-oi 
pricepe tu să faci oamenii să vorbească, dar eu nu-s vreo 
curvă de la Hollywood care vrea să-i apară poza în ziar. 

- Poate preferi să le spui poliţiştilor, îi zise ea, 

El îi aruncă o privire rece și calculată. 

~ Le-am spus deja tot ce ştiu. 

- Umblă vorba că vor să redeschidă cazul. Cred că ar 
vrea să-ți vadă tatuajul. Stevie arătă spre antebraţul lui. 
Lauren își aminteşte ceva de un trandafir și un crucifix. 
Cine ştie, poate e vreo legătură. 

- Nu pot dovedi nimic, 

Cu toate acestea, părea îngrijorat, 

- Poate că nu. Dar tot cred că vor să mai stea de vorbă 
cu tine, 

Scotoci în geantă după telefonul mobil. Victor se uită 
speriat la ea. 

- Mănânci rahat. 

- Punem pariu? 

- Și tu de ce ai parte, de o exclusivitate nenorocită? 

Pufni batjocoritor. 

- Să spunem că mă interesează foarte mult să se facă 
lumină în cazul acesta. Stevie apăsă un buton. Avea 
numărul Poliţiei din Los Angeles pe apelare rapidă - nu 
ştia niciodată când avea nevoie de o declaraţie despre o 
vedetă care fie fusese arestată, fie murise în împrejurări 
suspecte. Degetele aproape atingeau butonul de apel 
când Victor îi smulse telefonul din mână, aruncându-l 
pe bancheta pe care se mai vedeau urmele de transpira- 
ţie pe care le lăsase. 

- N-am chef să mă bată la cap toți poliţiştii. Şi așa îmi 
tot dau târcoale, îi zise el, 

Stevie își aminti ceva ce citise prin ziare despre faptul 
că Victor avea dosar penal - făcuse parte dintr-o bandă 
de răufăcători în tinerețe, 

- În regulă, spune-mi ce ştii. 

Îşi luă telefonul și îl puse la loc în geantă. Victor se 
încruntă, de parcă întorcea lucrurile pe toate părțile. 

- Neoficial? Când ea nu răspunse, el râse cu aspri- 
me, Ce naiba, nu mai poți dovedi nimic acum. Dacă 
începi să spui tâmpenii despre mine, o să te dau în 
judecată. O să le zic că ești o tâmpită nebună care vrea 
să mă înfunde, 

Stevie nici măcar nu clipi. 

- Şi de ce aș vrea să te înfund, Victor? 

- Ea a vrut. 

- Cine? 

- Tu cine crezi? 'Ticăloasa aia care a început totul. 

- Lauren. 

- Da, ea. Să știi că nu e așa inocentă cum vrea să pară. 
A meritat-o. 

- Ce anume? 

Se uita fix la ea, însă ochii-i erau goi, de parcă era 
în altă lume, una întunecată care exista doar în min- 
tea lui, 

- ÎL juca pe degete. Se referea, desigur, la Grant. 
Ne juca pe amândoi pe degete, dându-mi de înţeles că 
doar pe mine mă voia. Stricata naibii! 

- Voi doi erai împreună? 

Stevie tremura toată, ca atunci când ştia că urma să 
obțină o ştire zdrobitoare. 

El ridică din umeri, gest pe care ea îl luă drept 
aprobare. 

- Grant știe? îl întrebă ea, mergând drept la ţintă. 

- Era așa de năuc în majoritatea timpului, că nici 
sula nu și-o găsea, zise Victor și pufni într-un râs 
batjocoritor. 

„Ce frumos vorbește despre angajatorul lui!“ se gân- 
di Stevie, Însă era clar că aceste secrete păstrate atât de 
multă vreme aveau acum un efect distrugător. Din mo- 
ment ce știa că Grant nu-l ţinuse atâta vreme pe lân- 
gă el pentru buna lui dispoziție molipsitoare, bănuia 

că o făcuse doar din recunoştinţă. De ani buni, Victor 
îl ridica ori de câte ori leşina, îl spăla şi îl băga în pat. 
Se pare că făcuse mai mult decât atât; satisfăcuse şi 
nevoile de natură sexuală ale prietenei şefului său. Însă 
tot nu înţelegea de ce Victor ar fi împușcat-o pe Lauren 
în cap. 

- Erai îndrăgostit de ea, nu-i așa? îl întrebă ea, înce- 
pând să înțeleagă. Nu ai suportat când ţi-ai dat seama că 
te folosea și ai vrut să-i dai o lecţie. 

- N-a fost așa. Se lăsă cu toată greutatea pe banchetă, 
uitându-se în depărtare cu acea privire golită de orice 
expresie. Părea să se lupte cu el însuşi, însă dorinţa de 
a mărturisi era mai puternică decât instinctul de con- 
servare. Da, am iubit-o. Am încercat să-i explic că i-ar 
fi mult mai bine doar cu mine. Puteam să fac rost de 
bani - Stevie nu trebuia să ghicească de unde -, și am 
fi dus-o bine. Nu bogaţi, dar ne-am fi descurcat. Numai 
că mi-a râs în faţă. Mi-a spus că nu voia bani de la mine. 
Se uita la mine de parcă eram o jucărie de care se sătu- 
rase... Pur şi simplu... Nu ştiu... M-am simţit copleşit și 
am cedat. Ştiam undei ţinea el pistolul. Voiam doar 
s-o sperii niţel, s-o fac să priceapă că nu mă poate trata 
aşa. Doar că... 

şi luă capul în mâini, strângându-şi tare fruntea. 

- Pistolul s-a descărcat, îi termină ea propoziţia. 

Tăcerea lui era singurul răspuns necesar. 

Stevie ştia restul poveştii. Până la urmă se dovedise a 
fi una din cele mai vechi din lume: un triunghi amoros 
care o luase razna. Lăsându-l pe Victor pradă amintirilor 
dureroase, Stevie se răsuci şi plecă. În timp trecea de uşă 
în drum spre scări, căută în geantă după reportofonul 
pe care îl pornise pe ascuns mai devreme, când își luase 
mobilul. Apăsă butonul de oprire. 


capitolul 21 


- Linişte pe platou! strigă Todd Oster prin mâinile 
făcute pâlnie, însă nimeni nu-l luă în seamă. Maşinile 

treceau în viteză pe acolo. Se întoarse spre Jay cu un 
zâmbet larg pe față. Mereu am vrut să fac asta. 

Stăteau la intersecţia străzilor Thirty-nine cu Park, 
supraveghiind echipa care fusese angajată să filmeze re- 
clama TV pentru noua maşină sport Uruchima Wasp. 

n reclamă urma să apară maşina rulând cu viteză prin 
tunelul de la Park Avenue, făcând parte dintr-un spot de 
un minut care urma să fie difuzat în primăvară. Traficul 
fusese oprit la intrarea în tunel, unde Doug Chen, regi- 
zorul, discuta cu șoferul unei mașini cu o cameră mon- 
tată pe capotă care să urmărească Waspul prin tunel. 

Jay se gândea că celor care nu stătuseră vreodată o zi 
la filmare li s-ar părea o muncă incitantă. În realitate, 
presupunea să stai ore întregi pe acolo cât timp echipa 
aranja cadrele. În mod normal s-ar fi bucurat de orice 
pretext ca să nu stea toată ziua la birou; păcat că era 
duminică, singura zi în care puteau obține autorizaţie 
să restricționeze traficul în tunel. 

Jay se uită la ceas a zecea oară, întrebându-se unde era 
Franny. Nu mai auzise de ea de când plecase în L.A., aşa 
că poate se răzgândise și nu se mai despărţise de Keith. 

i văzu cu ochii minţii pe amândoi în pat și simţi cum 
i se strânge stomacul. În ultimele două zile fusese un pa- 
chet de nervi, blestemându-se că o lăsase să ia avionul 
fără să-i spună exact ce simţea: că o iubea în toate fe- 
lurile posibile. Poate că avea să fie prea târziu când se 
întorcea. Poate că Keith avea să i se pară cea mai bună 
alegere. De ce să-l aleagă pe cel care tocmai se separase 
de soție, când putea să-l aibă pe celălalt care nu avea nici 
o obligaţie? 

Reveni la realitate şi-l auzi pe Todd spunând: 

=... Îi ziceam lui Kapinsky că, dacă nu obținem o prti- 
mă, mă mulțumesc cu o reducere pentru angajaţi. Todd 
îşi plimbă mâna într-un gest tandru pe capota mașinii. 
Fiind de un galben strălucitor, cu un design atrăgător 
care amintea de o Corvette de pe timpuri, mașina atră- 
sese deja destulă atenţie. Câțiva trecători întrebaseră în 
glumă dacă puteau să o conducă puţin. 

„_— Frate, gândeşte-te pe unde ai putea să te duci cu 
frumuseţea asta. 

- Vrei să pleci pe undeva? îl întrebă Jay, zâmbind. 

-Cine a spus aşa ceva? Fu mă gândeam la sex. 
De când divorțase, Todd era mereu în căutare. Femei- 
le astea, pufni el, Credeam că-și doresc doar un tip de 
treabă care le face masaj la picioare și își aminteşte să 
ducă gunoiul. Dar știi ce mi-a zis ultima pe care am 
dus-o la mine acasă? 

- Ce? 

-Că nu se vede combinată cu un tip care are un fri- 
gider ruginit. 

- Păi, asta meriți dacă lai cumpărat de la Armata 
Salvării!. 

-N-aveam prea multe soluţii. După ce m-a lăsat 
Christy fără nimic, abia mi-am putut permite un cuptor 
cu microunde. 

-Nu pricep de ce ai nevoie de unul. Nu mănânci de- 
cât chestii comandate. 

- Râzi cât vrei, îi spuse Todd binedispus. În câteva 
luni, când o să fii în situația mea, n-o să ţi se mai pară 
aşa amuzant. 

Arăta ca un urs ieşit din hibernare, cocârjat în hano- 
rac și ţinând în mâini o cană din plastic. 

Jay se simţi uşor neliniștit când gândul îi zbură la 
Vivienne. Nu o mai văzuse din noaptea când el plecase 
să se plimbe. Când se întorsese de la Franny a doua zi 
ca să-și facă bagajele, ea nu fusese acasă. Lăsase doar un 
bilet în care îi spunea să nu-și caute altă locuință pentru 
că ea pleca definitiv la Paris. Gândindu-se că avea să 
dureze doar câteva zile, se cazase la un hotel de lângă 
biroul lui. Dar, în această dimineaţă, când o sunase să 
o anunţe că avea să treacă mai târziu să-și ia niște lu- 
cruri, ea nu mai spusese nimic despre plecarea la Paris. 
De fapt, păruse ciudat de binedispusă. 

-N-o să mă hrănesc cu mâncare dintr-un frigider 
ruginit, comandată şi reîncălzită, glumi el, nevrând ca 
Todd să intuiască la ce se gândea de fapt. Tăiţeii japo- 
nezi sunt mai pe gustul meu. 


1 Mișcare internaţională protestantă de binefacere, înfiinţată de 
William Booth și de soția sa, Catherine, în 1865 (n.tr.) 

- Serios, frate, știu prin ce treci. Todd îl apucă pe Jay 
de umăr, uitându-se atent la el, Când m-am despărțit de 
Christy, a fost groaznic. Însă va fi mai bine. Dacă nu ar 
fi copiii, aş spune că am luat cea mai bună decizie din 
viața mea. 

Jay i-ar fi putut spune că era indispus mai mult din 
cauza lui Franny decât a lui Vivienne, însă i-ar fi luat o 
veşnicie să-i explice, aşa că îi zise doar: 

~ Mersi, o să țin minte. 

După ore întregi de tras duble, terminară filmarea. 
Le luase aproape toată după-amiaza ca să obțină cinci- 
sprezece secunde de material utilizabil, însă una peste 
alta fusese o zi bună. Jay îi refuză invitația lui Todd de 
a lua cina și se duse, în schimb, la apartament ca să-și 
strângă nişte lucruri. În taxiul care-l ducea acolo încercă 
s-o mai sune pe Franny de pe telefonul mobil, însă intră 
mesageria vocală. La naiba! Oare de ce nu-l suna înapoi? 
Voia să-i spună veştile proaste față în față, ca lui Keith? 
Oare aşa voia să AD ja şi cu el? 

Când intră pe ușă, gândindu-se la Franny, i se păru 
aproape şocant să vadă sufrageria luminată discret cu 
lumânări și masa pregătită pentru doi. În bucătărie, 
Vivienne, îmbrăcată într-o rochie mulată care-i scotea în 
evidenţă silueta, termina de pregătit cina. 

şi ridică privirea şi zâmbi. 

- Surpriză! 

~ Să ştii că ai dreptate. 

Jay vorbea fără nici o inflexiune în voce. 

-Sper că n-ai mâncat deja. Arătă înspre friptura cro- 
cantă pe care tocmai o scosese din cuptor. Totul e gata. 
Trebuie doar să încălzesc sosul. 

El simţi un ghem în stomac, 

- Viv... 

-Am luat rețeta de la mama, continuă ea grăbită, 
nelăsându-l să scoată o vorbă. Ştiu cât îţi place friptura 
de vită. 

- Arată bine, remarcă el fără prea mult entuziasm. 

-Ce minunat este să te văd! M-am simţit singură fără 
tine zilele astea. li aruncă o privire plină de subînţeles, 
care o făcea să arate vulnerabilă și seducătoare în același 

timp. Oricâte lacrimi vărsase, acum voia să obțină ceva, 
și, după rochia pe care o purta, prin care i se vedea tru- 
pul, nu trebuia să ghicească despre ce era vorba. 

Puţini bărbaţi, se gândea el, ar fi nepăsători la farme- 
cele ei. Punctul forte al lui Vivienne nu era frumuse- 
ţea, ci sexualitatea pe care o emana asemenea căldurii 
dintr-un foc. Chiar și acum, în vreme ce se uita la ea fără 
pic de pasiune, aprecia cât de ademenitoare era. Silueta 
graţioasă care i se ghicea sub rochie și părul în care se 
reflecta lumina pe când se mișca prin bucătărie ar fi 
înnebunit orice bărbat. Cândva, avusese același efect şi 
asupra lui. De fiecare dată când se întorcea după o lungă 
absenţă, timp în care el se întreba de ce pierdea timpul 
cu o femeie care strângea inimi de bărbaţi aşa cum alţii 
colecționează bijuterii, Vivienne încerca să-l cucerească 
din nou. Dar nu și de această dată. Se săturase. 

- Nu trebuia să te deranjezi, spuse el, vorbind foarte 
serios. 

- N-a fost nici un deranj, îi răspunse ea cu nonșalan- 
tă, aplecându-se ca să scoată o baghetă caldă din cuptor. 
Mă gândeam că, după ce ai mâncat atâta la restaurant, 
ţi-ar prinde bine o mâncare gătită în casă. 

-Nu la asta mă refeream. Tonul lui era mai moale. 
Vedea că se străduise. Şi totuși îi zise: Viv, nu pot rămâ- 
ne. Nu ar fi bine pentru nici unul din noi. Nu ai nevoie 
de un soț care nu mai simte nimic. Şi tu ai fost destul de 
explicită în această privinţă. 

Acum se simţea singură și speriată. Asta nu însemna 
că îl iubea. 

Ochii lui Vivienne se umplură de lacrimi. 

~ Nu vorbeşti serios. Eşti doar supărat pe mine. 

- Da, am fost, dar nu mai sunt, îi zise el. Am avut 
ceva timp la dispoziţie să mă gândesc la tot şi mi-am dat 
seama de ceva - totul se terminase între noi dinainte să 
mă înșeli. Ştiam asta în adâncul sufletului meu, după 
acele luni în care nu ai venit acasă. 

- Nu, chéri! Nu e adevărat! O lingură se izbi de blat pe 
când ea întinse o mână într-un gest implorator. 

- Pentru mine este, spuse el încetişor, 

-Din cauza lui Franny, nu-i așa? Ai fost cu ea în tot 
acest timp. 

Vivienne ridică tonul până când deveni strident. 

El nu-i răspunse, lăsând tăcerea să vorbească în lo- 
cul lui. 

Ea miji ochii. 

- M-ai înşelat şi tu. 

-Nu e același lucru. 

- De ce, pentru că o iubeşti? Gura i se schimonosea 
pe când scuipa cuvintele. Pentru că aţi avut un copil 
împreună? 

-Nu s-a întâmplat nimic. Până când... 

Lăsă restul propoziției în suspensie. 

-Sunt sigură ca şi ea şi-a dat silinţa. În voce i se sim- 
țea amărăciunea. Pun pariu că a venit aici în fiecare zi 
şi ţi-a înşirat lucrurile pe care nu ţi le pot oferi. Chiar și 
furioasă, Vivienne arăta extraordinar, cu obrajii împur- 
puraţi şi cu ochii scăpărând, ca o superbă creatură din 
sălbăticie. Însă a uitat să menţioneze că, dacă nu eram 
eu, nu ar avea acel copil Am făcut-o pentru că am vrut 
să fie fericită, nu ca să-mi fure soțul! 

- Oricare ar fi fost motivul, ai procedat foarte bine. 
Fusese singura faptă lipsită de egoism pe care o făcuse 
vreodată Vivienne. Puse o mână peste a ei, dându-i de 
înţeles că, dincolo de toate cele, avea să-i fie mereu recu- 
noscător pentru asta. 

-Voiam ca Franny să înţeleagă că pot fi și priete- 
na ei. 

Ochii i se umplură de lacrimi. Atunci el își dădu 
seama că, în ciuda faptului că socializa extrem de mult, 
Vivienne nu avea mulţi prieteni. Nici unul nu era fe- 
meie, ci doar tipi gay, care erau atrași de ea ca albinele 
de flori. 

- Mereu te-a plăcut, îi zise el. 

-Nu e la fel ca relația dintre tine, Em şi Stevie. Ea în- 
cearcă, de dragul tău, dar nu e la fel, continuă Vivienne 
cu vocea înecată în lacrimi. Cratiţa de pe aragaz fierbea 
nebăgată în seamă. Aburul ieșea din ea în vălătuci care-i 
mângâiau faţa cuprinsă de tristeţe. Nu m-a iertat nicio- 
dată pentru chestia cu Brian. 

-Din ce miai zis, nu era nimic de iertat. Plus că s-a 
întâmplat cu multă vreme în urmă, Nu s-a prescris fap- 
ta? Când văzu cum îl privea, se simţi dator să o întrebe: 
S-a întâmplat ceva mai mult decât ştie Franny? 

-Ce vrei să insinuezi!? replică Vivienne. 

După cum își îndreptă spatele, Jay îşi dădu seama că 
ascundea ceva. Dintr-odată, totul avea sens. Se uită urât 
la ea. 

- ai tras-o, nu? 

- Ah, deci ai impresia că mi-o trag cu orice bărbat pe 
care-l întâlnesc? contracară ea, 

- Răspunde la întrebare! 

- Da, m-am culcat cu el! strigă ea, ridicând brațele 
în semn de frustrare. A venit după mine la Paris. Mi-a 
zis că s-a terminat totul între el și Franny. Ce puteam 
să cred? 

Acum înțelegea de ce Vivienne fusese dispusă, ba 
chiar dornică, să o ajute aşa mult pe Franny. Voise să 
îndrepte răul făcut. 

- Trebuia să te gândeşti că Franny e prietena ta, îi zise 
el cu dispreţ femeii pe care o iubise atât de mult. Ştiai 
că va suferi, indiferent ce spunea el. De-aia nu ai suflat 
o vorbă. 

- S-a întâmplat doar atunci! După aia i-am cerut să 
nu ne mai vedem. 

- Vrei să-mi spui că n-a însemnat nimic pentru tine? 
făcu el, zicând acelaşi lucru pe care îl spusese ea noaptea 
trecută, 

Ea se grăbi să-l lămurească: 

- Cu Claude a fost altceva... Nu eram eu însămi. 

-Te înşeli. Parcă o auzea pe mama lui spunând: 
„Lupu-şi schimbă părul, dar năravul ba“. Zâmbi cu tris- 
tețe. Mereu ai fost așa, Viv. Eu am greşit crezând că o 
să te schimbi. Fiindcă nu voia să asculte explicaţiile ei 
chinuite, se mai uită o dată la ospăţul pregătit și îi spu- 
se, gata de plecare: Mersi, dar cred că mi-a pierit pofta 
de mâncare, 


În taxiul ce-o ducea de la aeroport spre casă, Franny 
se uita cufundată în gânduri pe fereastră la ploaia 

torențială. Din fericire, Ruth dormise aproape tot dru- 
mul, lăsând-o astfel să se gândească la tot ce se petrecuse 
în ultimele zile. Nimic nu se întâmplase exact așa cum 
îşi dorise. Acum se uita la fiica ei care dormea în scau- 
nul pentru mașină și o invidia pentru că nu era conti- 
entă de nimic. Ruth nu trebuia să-și facă griji pentru 
viitor sau să i se frângă inima că trebuia să facă pe cineva 
drag să sufere. Nu trebuia să se întrebe dacă visurile ei 
aveau să se împlinească... sau să se năruie. 

Franny încercă să-şi adune tot curajul ca să-l sune pe 
Jay, Îi lăsase mai multe mesaje cât timp fusese plecată, 
însă ea nu-l sunase înapoi. Avea atâtea să-i spună, însă 
momentan era așa epuizată din cauza drumului și a 
mahmurelii, încât nu se simţea în stare să-i spună ceva 
coerent... Sau să reziste dacă el i-ar da o veste proastă. 

n cele din urmă, decise să amâne totul deocamdată. 
Nu intraseră zilele în sac, și putea purta o discuţie seri- 
oasă cu el mai târziu. 


- Cum de-am putut să părăsesc însorita Californie 
pentru orașul ăsta? se întrebă Franny. 

Jay se uită pe fereastra de la biroul lui la ploaia toren- 
ţială de afară. 

- Cum a fost călătoria ta? o întrebă el pe un ton 
cât mai nonșalant cu putinţă, deși avea inima cât un 
purice. 

~ Fără peripeții. Stewardeselor nu le venea să creadă 
ce copil cuminte am. Ar fi trebuit să o vadă ieri când s-a 
comportat de parcă juca în Exorcistul. De Keith nu aduse 
vorba. Săraca Stevie! Cred că se duce să-și lege trompele! 

i spuse că Ruth refuzase să sugă din biberonul pe care 
i-l lăsase lui Stevie, urlând din toţi rărunchii până când 
ajunsese Franny să o alăpteze. Sper că nu am dat naștere 
unui monstru. Cine știe unde s-ar putea ajunge. O să-i 
dăm o tricicletă, și ea o să vrea un Ferrari. Sau o s-o ţină 
prizonieră pe Zâna Măseluţă pentru răscumpărare, 

Jay râse fără tragere de inimă. 

- Cred că Zâna Măseluţă e momentan în siguranță, 
Mai avem câţiva ani de aşteptat. 

Ani în care se ruga să o vadă pe Ruth crescând, 

- Uşor de zis, nu tu trebuie să o auzi plângând. 

Ştia că Franny glumise, dar nu putea să nu se între- 
be dacă urma să ajungă tată de la distanță. Se abținea 
din răsputeri să nu o întrebe cum merseseră lucrurile cu 
Keith. Singura chestie care îl împiedica era că nu voia 
să audă răspunsul ei. Dagă nu erau veşti bune? Măcar 
aşa putea să mai spere. În schimb, o întrebă dacă se 
putea opri la ea în drum spre casă și, când Franny îi spu- 
se că e extenuată şi îl rugă să vină în seara următoare, 
Jay încercă să nu facă presupuneri. 

A doua zi fu cea mai lungă din viaţa lui. Domnul 
Uruchima venise pe neaşteptate din Japonia și insistase 
să-i scoată pe Jay şi pe membrii echipei să ia masa în 
oraș. Nu avea cum să refuze, așa că o sună pe Franny 
şi îi spuse să nu-l aştepte. Toată noaptea și a doua zi 
se simţi complet desprins de realitate, gândindu-se la 
Franny tot timpul. Până joi, avea nevoie să bea ceva ca 
să se pregătească pentru veștile groaznice care, cu sigu- 
ranţă, îl aşteptau, așa că acceptă să meargă după serviciu 
cu Todd la Shaugnessy's să bea o bere. 

După patruzeci de minute era în fața uşii lui Franny, 
deschizând-o cu cheia de rezervă pe care i-o dăduse după 
ce se născuse Ruth. Intră şi o văzu pe canapeaua din 
sufragerie, alăptând-o pe fetiță, arătând incredibil de 
sexy, cu bluza descheiată și cu buclele revărsate peste 
sânii plini. Își puse tacticos haina în cuier, încercând 
să-și ascundă erecţia, înainte de a traversa camera și a o 
săruta pe obraz 

- Se pare că şi-a revenit din chinul prin care a trecut, 
îi spuse el, mângâind puful de pe căpşorul aproape chel 
al lui Ruth. 

Franny își dădu ochii peste cap. 

-Crezi că nu i-a căzut bine. 

- O să-mi imaginez că zici asta despre Keith. 

Jay se așeză lângă ea, cu inima bătând să-i spargă 
pieptul. 

Ea încuviinţă, punând-o pe Ruth la celălalt sân. 

-Să zicem doar că nu mi-a fost de folos că m-am 
îmbătat, 

- Aha. 

Jay zâmbi în cunoștință de cauză. Franny nu prea re- 
zista la băutură. 

- M-a condus acasă la Stevie, îi explică ea. Încearcă să 
te desparţi de un tip când ești beată moartă. Puteam 
să vorbesc cu el şi în Farsi. 

- Dar ai făcut-o? Adică te-ai despărțit de el? Poate 
doar voise, se gândi el, însă apoi se răzgândise, după ce 
Keith se descurcase remarcabil în pat. 

- Eu..., începu ea, însă Ruth se puse pe plâns, iar 
Franny o ridică în braţe pentru a o face să râgâie. 

Pe când se plimba încoace și încolo, bătând-o ușor pe 
spate, Jay găsi un înţeles nou pentru o expresie veche = 
simţea că suspansul îl omora la propriu. 

Ruth râgâi cu putere, iar Franny se făcu nevăzută în 
camera cealaltă, ca să o schimbe și să o aşeze în pătuţ. 
Până când își făcu din nou apariția părea să fie trecut 
ore, nu minute. Era roșie în obraji, avea părul în dezor- 
dine şi nu părea să-şi dea seama că primii doi nasturi de 
la bluză erau descheiaţi. Jay se gândi la toate ocaziile pe 
care le rataseră de-a lungul anilor: glumeau unul cu altul 
şi își făceau confesiuni, când ar fi putut face dragoste. 
| se părea absurd că nu observase până acum cât de sexy 
era ea. 

Chiar și așa, îi era greu să se dezveţe de vechile obi- 
ceiuri. Simţea acea familiaritate și siguranță ademeni- 
toare în vreme ce Franny se trânti lângă el pe canapea, 
punându-și picioarele încălțate în ciorapi lungi la el în 
poală. El se gândea cât de uşor putea să intre din nou 
în acea zonă sigură. Nu risca să-i fie frântă inima şi nici 
să o ia pe un drum fără întoarcere, Nu trebuiau să se 
întrebe ce urma. Ştiau deja. 

Jay își drese glasul. 

- Continuă! 

Franny îi întâlni privirea, iar Jay îşi dădu seama că nu 
numai el era speriat. 

- Tu primul, îl îndemnă ea. 

El se uită mirat la ea, neștiind ce voia Franny să audă. 
Apoi îi pică fisa. 

- Vrei să știi dacă m-am răzgândit în privinţa lui Viv? 

- Aşa e? îl întrebă ea, uitându-se îngrijorată la el. 

Jay scutură din cap. 

-Nici o şansă. Totul s-a terminat între noi. Se gân- 
di să-i spună ce-i mărturisise Viv, însă se hotărî să nu 
o facă. 

Ea închise ochii și, își duse mâna la inimă, de parcă 
i-ar fi mulțumit lui Dumnezeu. Când deschise din nou 
ochii, zâmbea. 

- În regulă, acum e rândul meu. Nu mai sunt logodi- 
tă. A fost destul de greu, însă Keith s-a comportat bine, 
când m-am dezmeticit suficient cât să-i spun. Cred că a 
fost în stare de şoc. 

Jay încercă să nu zâmbească larg, așa cum își dorea. 

- N-ai regrete? 

- Mă simt groaznic, dacă la asta te referi. 

- Dar nu-ţi pare rău, nu? 

Franny făcu ochii mari când înţelese și se ridică, apoi 
se ghemui. 

-Doar nu crezi... 0, Jay... nu, evident că nu-mi pare 
rău în felul ăla. 

-Så înţeleg că te-ai pricopsit cu mine. 

Zâmbi larg și se întinse după mâna ei, ducând-o la 
gură şi desfăcându-i fiecare deget ca să i le sărute, 

Părea fericită, dar și uimită. 

- Mai e un lucru. Suntem prieteni foarte buni, cum 
vom fi iubiți? Nu mi-ar plăcea să ne purtăm ciudat unul 
cu altul. Degetele ei le cuprinseră pe ale lui. Nu vreau să 
pierdem ce avem. 

- Nu se va întâmpla una ca asta. Totul va fi bine. 

nsă ea tot părea un pic îngrijorată. 

- Mai ştii cum spuneai că ne putem citi gândurile 
unul altuia? Ei bine, este adevărat. De multe ori chiar 
putem. 

- Franny, chiar îţi faci griji pentru n... 

- În regulă, spuse ea, întrerupându-l. La ce mă gân- 
desc acum? 

nchise ochii. 

Jay era pregătit să facă o remarcă amuzantă, dar ea 
părea atât de serioasă cu ochii închiși, încât el se gândi 
să-i vorbească din inimă, 

~Te gândești că suntem o familie - eu, tu și Ruth, 
Eram şi înainte de Ruth, numai că nu ştiam asta. Ea des- 
chise ochii, pe buze înflorindu-i un surâs tremurător, 
De fapt, nu cred că o avem din întâmplare. Cred că așa 
ne-a fost sortit - Dumnezeu ne-a spus să nu mai tragem 
de timp și să ne punem pe treabă. 

- Călduț, îi spuse ea. 

- Dar acum? 

O trase în brațe, mângâindu-i părul. 

-Dacă se face mai cald, o să trebuiască să folosesc 
extinctorul. 

Ea se ghemui în braţele lui, lăsându-și capul pe umă- 
rul său. El îi puse un deget sub bărbie, ridicându.-i încet 
capul. 

- În regulă, este rândul tău acum. La ce mă gândesc? 
șopti el şi se aplecă să o sărute. 

Ea închise din nou ochii, ducându-și degetele la tâm- 
ple, prefăcându-se că se concentrează, 

-Văd un pat cu doi oameni în el. 

-Sunt goi? 

- Da, cred că da. Nu mi-e foarte clar, nu pot spune 
CU exactitate, 

- Să-ţi dau un indiciu. 

O sărută din nou, mai apăsat de data asta. 

Câteva minute mai târziu, erau pe podea pe jumătate 
dezbrăcaţi. Jay își dădea jos blugii de pe el când Ruth 
începu să țipe din camera alăturată. Franny înjură și se 
ridică în capul oaselor. 

- Parcă face asta ca să mă tachineze. Dacă eram în 
faţa televizorului îndopându-mă Pringles, ar fi dormit 
neîntoarsă toată noaptea. 

- E-n regulă. Pot să mai aştept, îi zise el. 

- Eu nu ştiu dacă pot. 

Se încruntă și îşi puse blugii pe ea. 

- Care-i graba? Avem toată noaptea la dispoziţie. 

- Nu mai fi aşa înţelegător. Mă faci să mă simt prost, 
zise ea, râzând. 

El zâmbi, dându-i o buclă de pe frunte. 

- La ce sunt buni prietenii? 

Cu ochii pe jumătate închiși și cu mâna într-a lui 
Reggie, Emerson îl asculta pe excelentul pianist de pe 
scenă care interpreta Nocturna în Mi minor a lui Chopin, 
gândindu-se că aşa se simțeau alţi oameni. Bucuria care 
o învăluia părea normală pentru cei care nu crescuseră 
într-o lume nebună şi cu susul în jos, unde banii pentru 
tabăra de vară se cheltuiau pe o masă la balul din acel 
an. Dineurile cu ştaif de la Four Seasons și Lutèce erau 
urmate de vizite discrete la Provident Loan Society!, de 
unde se puteau împrumuta bogaţii. I se spusese dintot- 
deauna că, dacă se căsătorea cu cineva de un rang infe- 
rior, se sinucidea din punct de vedere social, însă ironia 
era că exact asta o făcea acum fericită. 

Aruncă o privire spre Reggie, care se uita fascinat 
la Emmanuel Ax. Mulţi soți adormeau la concerte - 
Briggs le spunea în glumă „un pui de somn întrerupt“. 
Însă lui Reggie îi plăcea muzica clasică, şi profita de ori- 
ce ocazie să meargă la un concert. Lucrurile pe care ea 
le considera normale - concerte, piese pe Broadway, o 
seară la operă - erau pentru el o desfătare rară, 

Şi el îi arătase o altă parte a lumii: cartiere prin care 
doar trecuse cu mașina până atunci: Spanish Harlem, 
Greek Astoria şi Arthur Avenue din Bronx. Împreună 
se duseseră prin tot felul de magazine ciudate unde se 
vindeau felurite parfumuri exotice şi obiecte fetiş, mân- 
caseră în locuri unde ar fi strâmbat din nas înainte, ca 
de pildă la acel restaurant cu specific etiopian unde se 
înfruptaseră cu tocană picantă, folosindu-se de lipie pe 
post de tacâmuri. 

Ainsley se simțea mult mai bine. Faptul că Reggie se 
mutase cu ele fusese pentru ea ca Paştele şi Crăciunul 
sărbătorite deodată. Se atașase tare mult de el, și doar 
răbdarea lui supraomenească îl făcea să nu o refuze când 


! Organizaţie nonprofit, înființată în secolul al XIX-lea de un grup 
de newyorkezi influenţi, constituind o alternativă la cămătarii 
din acele timpuri. Printre fondatori se numără ].P. Morgan, Jacob 
H. Schiff, August Belmont Jr, și Cornelius Vanderbilt. (n.tr.) 

îl ruga pentru a nu știu câta oară să o ridice pe umeri, să 
o ţină în braţe sau să o ducă în pat. 

Cireaşa de pe tort fu când Briggs se împrieteni cu 
Reggie. Atunci când îl invitase pe Reggie să joace golf 
cu el la club, Emerson își adusese aminte de ce îl iubi- 
se odată pe Briggs: în spatele aroganţei și a inexpresivi- 
tăţii, se afla un bărbat cu o inimă bună. 

Nu, nu comisese o sinucidere socială căsătorindu-se 
cu Reggie. Nici pe departe! Evident că unii strâmbase- 
ră din nas, iar alţii făceau eforturi să lase impresia că 
erau foarte deschişi la minte, Ca de pildă în seara asta 
la pauză, când dăduseră nas în nas cu Bunny Hopkins, 
o cunoștință veche a mamei sale. Bunny fusese atât de 
politicoasă, încât devenise ridicolă. Însă, una peste alta, 
Emerson fusese plăcut surprinsă de reacţia celorlalți 
față de noul ei soț. Practic, toți fuseseră interesaţi de d 
dar nu săriseră calul. 

Singura problemă rămăsese Marjorie. Emerson nu o 
mai văzuse și nu mai auzise nimic de ea de când ei doi 
se căsătoriseră în secret. Deși în anumite privințe era o 
uşurare, tăcerea era mai apăsătoare decât văicăreala lui 
Marjorie, Emerson era înștiințată regulat de personalul 
care avea grijă de ea și vorbise cu doctorul ei de câteva 
ori cât timp mama ei era în spital. Ştia că Marjorie se 
simţea relativ bine, mânca puţin la fiecare masă și avea 
scaune regulate. Deşi Emerson ar fi putut spune în gura 
mare că nu-i datora nimic, cum o făcuse cu o zi în urmă 
când Franny deschisese subiectul, se simțea totuși vino- 
vată, iar asta o măcina pe dinăuntru. 

nsă nu însemna că Marjorie nu merita să fie pusă la 
punct. Nici un judecător sau juriu nu ar fi condamnat-o 
dacă făcea asta. Nici măcar nu-i lipsea compania mamei 
ei, ci doar simţea că ceva nu era cum trebuia. 

] strânse de mână pe Reggie, iar el se întoarse să-i 
zâmbească, susținându-i privirea de parcă era atât de 
captivantă, că nu-și putea lua ochii de la ea. Era cel mai 
elegant bărbat din încăpere în costumul pe care ea insis- 
tase să i-l cumpere. Da, „suntem o pereche trăsnet“, se 
gândi ea, uitându-se la degetele lor împreunate. 

Urmau să treacă luni întregi până aveau să rezolve 
toată birocrația de la Serviciul de Imigrație, însă măcar 
Reggie nu risca să fie deportat. După ce aflară că acuza- 
ţiile împotriva lui erau false - Emerson apelase la ajuto- 
rul lui Florence, mătușa ei, să-i facă rost de o declaraţie 
scrisă în acest sens -, ajunseră la concluzia că nu repre- 
zenta un risc pentru siguranța națională şi îi luau în 
considerare cererea de cetățenie. Emerson era convinsă 
că totul avea să se rezolve. Nimeni care îi vedea împreu- 
nă nu se putea îndoi de dragostea adevărată pe care și-o 
purtau. Până la urmă, cine ar fi vrut să întâmpine atâtea 
obstacole, plus încă multe altele, din alt motiv decât un 
sincer devotament? 

După Nocturna lui Chopin, pianistul interpretă Sona- 
ta lunii de Beethoven. A fost de o frumusețe sfâșietoa- 
re. În cele din urmă, după ultimul bis, când aplauzele 
furtunoase se opriră, și ei se ridicară să plece, Reggie 
o ajută să-și pună haina. Fiind gentleman de modă 
veche, îi deschidea mereu ușa și îi trăgea scaunul. Oda- 
tă, când îi spusese în glumă că o răsfăța, Regie păruse 
surprins. Nu aşa se purtau toți bărbații? o întrebase el. 
Când îi zisese că el era excepția, nu regula, Reggie îi 
spusese că acei bărbaţi nu avuseseră șansa de a fi trași de 
urechi de Miriam Okanta. 

i cunoscuse mama, care venise împreună cu tatăl lui 
Reggie şi cu doi dintre fraţii săi să participe la ceremo- 
nia restrânsă din apartamentul lor. Emerson nu se în- 
doia că Miriam își educase copiii cu o mână de fier. Dar, 
dacă aşa era, fusese totuşi blândă și bună cu ei. Miriam, 
o femeie frumoasă cu un râs la fel de plin ca silueta 
ei, reuşise să-i spună lui Emerson, în ciuda faptului că 
vorbea prost engleza, ce fericită era să aibă o fiică, dar și 
o nepoată nouă. 

Afară era răcoare și bătea vântul. Pe când se plimbau 
braţ la braț pe Fifty-seventh Street în drum spre Sixth 
Avenue, ca să ia un taxi spre suburbii, Emerson, afla- 
tă încă sub vraja muzicii, se gândi la Franny şi la Jay. 
Singurii surprinşi când cei doi se combinaseră fuseseră 
Franny și Jay. Ca să recupereze timpul pierdut, voiau 
să-şi oficializeze relaţia, acum, că Jay avea să divorțeze. 

Evident că Emerson se oferise să se ocupe de nuntă. 
Furnizorul pe care îl folosea pentru majoritatea eveni- 
mentelor avea să le facă un preţ bun, iar ea cunoștea un 
florar excelent care... 

Gândurile îi fură întrerupte de sunetul telefonului 
mobil. Ca întotdeauna, se simţi un pic neliniștită, în- 
trebându-se dacă era dădaca lui Ainsley care suna să-i 
spună cine ştie ce păţanie sau că se îmbolnăvise cea 
mică. Însă era asistenta mamei sale. Sonia o anunţă că 
Marjorie era în drum spre spital. Se pare că respira greu, 
iar Sonia insistase, în ciuda protestelor lui Marjorie, să 
sune la Salvare. Sonia părea îngrijorată, 

Emerson închise. Era sfâșiată de sentimente contra- 
dictorii; pe de o parte, nu o putea ierta pe Marjorie pen- 
tru tot ce îi făcuse, iar pe de alta, se simţea mânată de 
simțul datoriei; dar, mai presus de toate, tânjea după 
dragostea mamei sale. Însă îşi spuse că Marjorie trebu- 
ia să doarmă aşa cum își așternuse. Emerson hotărî că 
singura ei datorie era să-l sune pe oncologul mamei sale 
a doua zi. 

Însă Reggie avea alte idei. 

- Trebuie să mergem, îi zise el. 

-Nu pot. 

Emerson scutură din cap, 

El o privi cu seriozitate, 

-Âr putea să moară. 

- Credeam că tu m-ai înțelege cel mai bine dintre 
toţi, îi spuse ea, supărată că Reggie nu era de partea ei. 

Nu suferise şi el din cauza lui Marjorie? 

- E totuși mama ta. 

- Dacă asta mai înseamnă ceva, îi spuse ea cu multă 
amărăciune, 

- Totuși... 

Avea o privire hotărâtă și nu părea să accepte un ase- 
menea răspuns. 

~ Asta e prima noastră ceartă? îl întrebă ea. 

-N-are rost să ne certăm, replică el pe un ton calm. 
Ştii foarte bine că am dreptate. 

Magia acelei seri se evaporase, și, pe când stăteau în 
mijlocul trotuarului în timp ce oamenii treceau pe lângă 

ei ca un torent pe lângă o piatră din mijlocul râului, 
Emerson se simţea de parcă era la o răscruce. Pe de o 
parte voia să se revolte împotriva nedreptății situației. 
De ce trebuia să întoarcă și celălalt obraz, când mama ei 
ar fi trebuit să implore îndurare? În același timp, ştia că 
Reggie avea dreptate și că, dacă își asculta inima, atunci 
știa exact ce trebuia să facă. 

Se întinse după mâna soțului său. 

-Să mergem! 

Trecuse de mult ora de vizite când ajunseră la spi- 
talul Lennox Hill, dar asistenta de la biroul din secția 
de oncologie, care o recunoscuse pentru că mai venise 
pe acolo, le spuse că puteau rămâne câteva minute. 
În vreme ce Emerson mergea pe coridorul plin de căru- 
cioare și de tărgi, ținându-l strâns de mână pe Reggie, 
doar cuvintele lui Franny - „Când cineva moare, furia 
nu se stinge odată cu acea persoană“ - o făcură să nu o 
ia la sănătoasa. 

Marjorie era în capul oaselor în pat, de parcă i-ar 
fi așteptat. Emerson nu o mai văzuse de săptămâni 
întregi, şi fu şocată de cum arăta acum. Nu mai rămă- 
sese din ea decât pielea întinsă pe niște oase care ie- 
şeau în afară. Fără perucă, conturul craniului se vedea 
prin părul cărunt și subțire. Ochii ei adânciţi în orbite 
îi priveau, iar pieptul i se ridica și îi cobora odată cu 
oxigenul care intra prin tubul din nas. 

- Dacă aţi venit să vedeți cum mor, îmi pare rău să 
vă dezamăgesc, zise ea, cu fiecare cuvânt însoţit de o 
respirație greoaie. Doctorul mi-a spus că încă nu sunt 
gata de morgă. 

Emerson nu putea decât să se holbeze la mama ei. 
Faptul că Marjorie era atât de împuţinată la trup o 
făcu să uite de toată furia. Se simți golită de orice fel 
de emoție. 

Reggie făcu un pas înainte și spuse: 

-Mă bucur să aud asta. Cum vă simţiți, doamnă 
Fitzgibbons? 

Emerson se încordă, așteptându-se ca Marjorie să în- 
ceapă să-l jinească, însă aceasta nu zise decât: 

- Încă mai respir, deci bănuiesc că e ceva. Dar tu cu 
mireasa ta cum sunteţi? 

-Suntem amândoi bine, îi spuse Reggie, ca şi cum 
nu detectase sarcasmul din vocea ei. 

- Vă priește viața de oameni căsătoriți. 

- Foarte mult. Se întoarse repede să-i zâmbească lui 
Emerson. Sper că avem binecuvântarea dumneavoastră. 

Marjorie se uită nedumerită la el, nefiind sigură dacă 
vorbea serios. 

- Chiar contează? Credeam că nu mai vrei să ai de-a 
face cu mine. 

El îşi coborî puţin privirea, de parcă știa că avea drep- 
tul să fie supărat pe ea. Insă, când Sia i o făcu pe un 
ton blând: 

- N-am venit aici să deschidem răni vechi. 

Dintr-odată, inima de piatră a lui Emerson părea 
mică și meschină pe lângă compasiunea lui Reggie. 
Acum își dădu seama că greşise ţinând-o pe mama ei la 
distanță. Nu fusese, de fapt, o altă modalitate prin care 
se lăsase controlată? Doar dacă i se risipea furia, așa cum 
se întâmplase în cazul lui Reggie, avea să fie cu adevărat 
fericită. Mai ştia şi că, oricât de greşite fuseseră faptele 
lui Marjorie, nu făcuse nimic din răutate. În felul ei 
bolnav, era convinsă că făcea ceea ce trebuia. 

- Oricum mă simt datoare să vă cer scuze. Marjorie 
vorbea apăsat, de parcă încerca să-i forțeze să fie de acord 
cu ea. Uite, am zis. Poţi să mă urăşti în continuare, dar 
voiam să ştii asta. 

-Nu te urăsc, îi spuse Emerson, regăsindu-şi vocea. 

- Ştiu că n-am prea fost mamă în adevăratul sens al 
cuvântului. Marjorie se mai îmblânzi un pic când se în- 
toarse spre Emerson. Adevărul e că mă înspăimântai. 
Eram sigură că, orice făceam, nu era bine. Şi te uitai la 
mine de parcă nici nu suportai să te ating. Oftă. După 
o vreme, mi-era mai ușor să te las în pace. 

Emerson se simţea cuprinsă de resentimente, 

- Vrei să spui că e vina mea? 

- Nu, draga mea, bineînţeles că nu. Mâna lui Marjorie, 
plină de vânătăi gălbui de la atâtea ace de perfuzie, 
se ridică de parcă voia să o atingă, însă căzu din nou 

pe saltea. Scutură din cap, arătând istovită. Vreau să 
spun că lucrurile nu sunt mereu foarte clare. 

- N-ai fost niciodată lângă mine când am avut nevoie 
de tine, îi spuse Emerson, reținându-și lacrimile. Tot ce 
te-a interesat vreodată a fost să mă căsătoresc cu tipul 
potrivit, dar asta doar pentru că nu voiai să apari într-o 
lumină proastă. 

Marjorie ridică dintr-o sprânceană. 

- Şi ce-o să-i spui lui Ainsley dacă îţi reproșează într-o 
zi că ai dezamăgit-o? 

~ Ştie că o iubesc. 

~ Şi crezi că eu nu te iubesc? 

Emerson nu ştia cum să răspundă. 

-Ai avut dreptate într-o privinţă, continuă Marjorie 
sfârşită de puteri. Nu prea s-au îmbulzit prietenii să mă 
vadă, aşa că asta spune ceva despre ce fel de om sunt. 

- Asta demonstrează cât de superficiali sunt ei, replică 
Emerson în apărarea ei. 

-Cine se aseamănă se adună. Marjorie părea mai 
degrabă resemnată decât amărâtă. Sunt sigură că o să 
vină toți la înmormântare. Nu pentru că am fost iubită, 
ci pentru că așa trebuie să facă. Așa trebuie să ne com- 
portăm cu toții, dar nu mai suntem mulți. Trebuie să 
fim solidari. 

Emerson se gândi la exemplarul legat în piele al Social 
Register, în care se găseau toate persoanele importante, 
care se umplea de praf pe un raft din biblioteca mamei 
sale. Oameni privilegiați nu pentru că erau deştepţi, re- 
alizați pe plan profesional sau neapărat bogaţi, ci doar 
pentru că avuseseră norocul să se nască în familia potri- 
vită, Oricât de prostesc i se părea lui Emerson, întreaga 
existență a mamei sale se învârtise în jurul acestui anu- 
ar, ] se părea incredibil de trist că murea fără să fi trăit 
vreodată în afara acestor constrângeri. 

Se trânti pe scaunul de lângă pat, simțindu-se stoarsă 
de vlagă. 

- Mamă, mi-aş dori să nu..., începu ea. 

Însă Marjorie nu se sinchisi de obiecţia ei. 

- Prostii, draga mea. Trebuie să vorbim despre asta la 
un moment dat. Cred că şi doctorul meu ar zice că ar fi 
bine să ne ocupăm cât mai repede de incinerare, 

- La ce te-ai gândit? 

I se părea atât de ciudat să vorbească despre asta. 

- La un dric negru tras de un cal, persoanele în doliu 
înșirate pe Fifth Avenue și un cor întreg care să-mi cân- 
te pe ultimul drum, îi răspunse Marjorie dintr-o suflare, 

nsă, draga mea, orice ai crede tu, știu prea bine cine 
plătește, așa că mă voi mulțumi să fiu incinerată și să se 
ţină o slujbă simplă. Măcar atâta să fac și eu. 

Emerson înghiţi în sec şi se chinui să zâmbească. 

- Sunt convinsă că se poate aranja. 

Se pregăteau să plece, când Marjorie se uită pătrun- 
zător la Reggie. 

- Dacă vrei binecuvântarea mea, o ai - cu o condiţie. 
Să nu o lași să te calce în picioare așa cum a făcut cu 
fostul ei soț. Îl lăsa pe Briggs să creadă că era cocoşul 
în casă, dar să n-ai impresia asta nici o secundă. Până 
la urmă, e fiica mea, oricât de mult îi displace să recu- 
noască asta. 

- Nu cred că e vreo problemă, doamnă Fitzgibbons, îi 
spuse el, încercând să nu zâmbească. 

- Marjorie, te rog, replică ea, dând din mână nonşa- 
lant. Cred că nu mai trebuie să ne cramponăm de for- 
malități acum, nu? Nu uita... Făcu o pauză ca să tragă 
aer în piept, iar Emerson se pregăti sufletește să audă 
ceva de genul: „Vezi-ţi de lungul nasului“. Dar ea spuse 
doar: Încă te mai pot bate măr la gin rummy. 

- De-abia aştept să-ți demonstrez că te înșeli, îi zise el. 

Marjorie închise ochii, părând complet epuizată. 
Cu o voce stinsă, zise: 

- Mai vedem noi. Acum ia plecați de aici și Lăsaţi-mă 
să-mi fac somnul de frumusețe. 

Emerson mai stătu puţin, uitându-se cum Marjorie 
adormea, apoi o sărută ușor pe frunte, șoptind: 

- Noapte bună, mamă. Somn ușor. 


Când o sunară de la spital în toiul nopții şi îi spuseră 
că Marjorie murise liniștită în somn, Emerson se simţi 

foarte uşurată, recunoscătoare cerului că mama ei 
nu mai trebuia să se chinuiască. Amândouă fuseseră în- 
trun fel scutite de suferință. Ea căzuse în cele din urmă 
la pace cu Marjorie. Acum, în loc să-i pară rău că pierdu- 
se ocazia, putea să-și jelească mama. 

Cum bănuise şi Marjorie, cei din înalta societate se 
înghesuiră să vină la slujbă în următoarea săptămână. 
Membrii de vază ai Clubului Cosmopolitan, precum 
Bunny Hopkins şi cei ca ea, se amestecau cu oame- 
nii simpli, care făceau parte din congregația bisericii 
St. Thomas (Marjorie ar fi fost încântată să-i vadă acolo 
şi pe câţiva descendenţi ai puritanilor de pe Mayflower). 
Florence, mătuşa bolnavă a lui Emerson, venise cu avi- 
onul din Boca Raton, împreună cu îngrijitoarea ei, o 
haitiancă drăguță pe nume Eugenie. Și Nacario veni 
să-şi prezinte condoleanțele, precum și fostul soţ al lui 
Emerson, împreună cu nevasta lui. 

Jay și Franny erau și ei acolo. Chiar şi Stevie, deşi 
nu-i fusese ușor să ajungă, dat fiind că acum era fiica 
celebrului Grant Tobin, lucru care schimbase complet 
situația, propulsând-o în centrul atenţiei pentru presa 
amatoare de picanterii. Pe când Emerson îl asculta pe 
preot citind din Pilde, flancată de Ainsley și de Reggie 
pe o parte și de prieteni pe cealaltă, se simţea iubită. 
Poate nu se născuse într-o familie perfectă, dar reuşise 
să-și întemeieze una. De fapt, nu ar fi schimbat nimic 
din viaţa ei. 

- Te-ai gândit unde o să împrăştii cenușa? o întrerupse 
Franny pe când se îndepărtau de biserică în limuzină. 

Emerson se uită la urna din mâinile sale. Era discre- 
tă şi de bun-gust, cum îşi dorise Marjorie. Deşi era din 
lemn de mahon, era surprinzător de uşoară: tot ce re- 
prezentase viața mamei sale. 

- Unul dintre cele mai fericite momente din viaţa 
ei a fost când ea și tata au plecat în luna de miere pe 
Valea Loarei, zise ea, zâmbind slab. Mi-am întrebat unul 
dintre clienţii care deține o vie dacă pot să-i împrăștii 
cenușa acolo. De câte ori o să bem o sticlă de vin din 
anul acela, o să mă gândesc la ea. l-ar plăcea asta. 

- Mie să-mi împrăştii cenuşa într-un lan de grâu, 
îi spuse Franny lui Jay. Dacă nu pot mânca pâine în 
viaţa asta, mi-ar plăcea să fiu toate pâinile după ce trec 
în cealaltă. 

Jay o apucă mai strâns de umăr. 

- Te rog, să nu mai vorbim despre moarte. Nu ştiu ce 
crezi tu, dar eu vreau să mai trăiesc mult, mult timp. 

Erau un cuplu perfect, Franny cu capul ei cârlionțat 
pe umărul lui Jay; nici nu-și mai amintea anii în care 
fuseseră doar prieteni. 

- Apropo, te-ai mai gândit ce fel de nuntă vrei? o în- 
trebă Emerson. 

-Nu-i de ajuns chinul să păşești spre altar? glumi 
Stevie. Însă tristețea din ochii ei scotea la iveală ade- 
vărul. Cu o zi în urmă, îi mărturisise lui Emerson că 
făcuse cea mai mare greșeală a vieţii ei refuzând cererea 
în căsătorie a lui Ryan. 

- Nici măcar nu ne-am anunţat oficial logodna, le re- 
aminti Franny. 

- Mami şi Reggie s-au căsătorit. Acum am doi tătici, 
spuse Ainsley, care stătea în poala lui Reggie. 

- Ceea ce înseamnă că am două domnișoare drăgu- 
țe de care să am grijă, nu una. Reggie se întinse după 
mâna lui Emerson, împletindu-și degetele cu ale ei. 
Şi îi datorez totul bunicii tale. Nu v-aș fi întâlnit pe nici 
una din voi dacă nu ar fi fost ea. Îi sunt recunoscător 
pentru asta. 

- La revedere, bunico. Ainsley mângâie urna. Crezi 
că mă aude acolo sus în rai? o întrebă pe Emerson. 

Emerson simţi că i se umplu ochii de lacrimi. Când 
pierdeai pe cineva drag, nu te emoționau neapărat 
momentele grandioase - citatele din Biblie și discursu- 
rile funerare -, ci lucrurile minore: un cuvânt, un gest, 
o moştenire de familie, ca acea ceaşcă de ceai a lui 
Marjorie de pe storcătorul din bucătărie sau mirosul fa- 
miliar de violete care venise din dulap când căutase o 
rochie în care să fie incinerată mama ei. 

- Nu ştiu, scumpa mea, zise ea. Dar sunt sigură că ne 
zâmbește acum. 

Pentru Stevie, săptămânile de după arestarea lui 
Victor Gonzalez (şi ulterioara exonerare a lui Grant de 
orice vină) au fost ca un coșmar. Se trezise peste noapte 
în fața camerei de luat vederi, evitând reporteri și echipe 
de televiziune - unii cu care lucrase de-a lungul anilor, 
Reuşise să iasă la liman, dând câteva interviuri ca să cla- 
rifice situaţia, doar pentru că era o veterană în meseria 
ei. KLNA fusese, evident, prima ei alegere, căci nu voia 
ca ea și Grant să fie mâncaţi cu fulgi de presa hulpavă. 
Nu fusese ușor să-l facă pe Grant să marșeze. Încă era 
reticent din cauza anilor în care fusese „sub asediu“ şi 
trebuise să-l convingă că așa era cel mai bine pe termen 
lung. Imediat ce curiozitatea publicului avea să fie sa- 
tisfăcută, presa urma să treacă la alt scandal. Mereu se 
mai întâmpla câte ceva și, cu excepţia interesului pentru 
cartea lui Keith, Grant Tobin și Stevie Light aveau să fie 
în curând uitaţi. 

Viaţa ei tocmai începea să revină la normal, când un 
articol de pe pagina șase a New York Post îi atrase aten- 
ţia într-o dimineaţă pe când stătea la birou în redacție, 
citind ziarele să vadă ce știri putea folosi: „... Mă întreb: 
Care director de studio s-a despărţit recent de a treia 
soţie și a fost zărit giugiulindu-se la o strângere de fon- 
duri cu o asistentă de producţie blondă cu vino-ncoa', 
care a fost văzută ultima oară la braţul unui realizator de 
documentare, premiat cu Oscar?“ 

Inima îi făcu un salt nebunesc. Cu siguranţă era 
vorba despre prietena lui Ryan. Cine altcineva se mai 
potrivea descrierii? lar articolele de acest gen erau 
mai credibile decât declaraţiile oficiale de la agenţii de 
publicitate. Exista o singură cale prin care să obţină ști- 
rea de senzaţie: de la Ryan. Dar cum? Nu putea să-l sune 
pur şi simplu şi să-l întrebe cu nonşalanţă: „Apropo, 
mai eşti cu Kimberly?“ Ar părea o ratată, obsedată de 
fostul prieten. 

A doua zi dimineaţă, după o noapte agitată, în care 
întorsese problema pe toate părţile, îi veni în minte o 
idee. De parcă soarta îi surâsese, află că murise Delilah 

Jacobs, un fost copil-vedetă care devenise ulterior o apă- 
rătoare acerbă a naturii sălbatice, Se părea că ultimul 
film al lui Delilah din 1999, de când avea aproape 80 de 
ani, fusese un documentar National Geographic despre 
extraordinara ei viață, produs şi regizat de nimeni altul 
decât Ryan Costa. 

Stevie își petrecu următoarele douăzeci de minute 
tastând cu frenezie un material despre răposata Delilah 
Jacobs, pe care i-l trimise lui Liv. Dată fiind recent do- 
bândita celebritate a lui Stevie, postul avusese o audi- 
ență enormă, așa că Liv se purta exemplar zilele astea. 
Chiar şi așa, Stevie nu fu surprinsă când producătoarea 
îi trimise înapoi un mail în care scria: „Cui puii mei îi 
pasă de o actriță de mâna a doua? Sunt suficiente câteva 
rânduri“. Putea să treacă peste Liv, dar asta ar fi ener- 
vat-o la culme, și în cele din urmă i-ar fi făcut lui Stevie 
viața amară. În schimb, se duse la biroul lui Liv și o 
bătu la cap până când femeia fu de acord cu acel mate- 
rial doar ca să-i închidă gura. Câteva minute mai târziu, 
Stevie se ducea grăbită la redacţia de ştiri ca să strângă o 
echipă, înarmată cu un motiv întemeiat care o scutea de 
umilința de a-i lua un interviu fostului ei iubit. Faţă în 
faţă cu el, i-ar fi ușor să afle cum stătea și dacă mai exista 
o șansă să reaprindă flacăra pasiunii. 

Pentru o vreme încercă să-şi închipuie cum ar fi să se 
vadă cu Ryan pentru a bea ceva sau pentru a lua cina 
la micul bistro aflat la doi pași de studioul său, ca pe 
vremuri. Felul în care interacţionau, ca muzicienii de 
jazz, tachinându-se, completându-și unul altuia frazele 
și râzând la glume „din interior“ pe care nimeni nu avea 
cum să le înţeleagă. Sexul cu el fusese excelent, şi erau 
momente, în special noaptea, când îl dorea cu o poftă 
pe care şi-o astâmpăra adesea cu o metodă rapidă la care 
ajunsese să se priceapă. Însă momentele scurte, aparent 
neimportante, reprezentau amintirile cele mai trainice: 
cum îi aducea el cafeaua și ziarul la pat în dimineţile de 
duminică; serile în care comandau mâncare chinezească 
şi se uitau acasă la un film pe DVD; plimbările cu mașina 
pe coastă când era frumos, cu capota Firebirdului trasă 

în jos şi fără vreo destinație anume, bucurându-se doar 
de briza mării şi de soare. 

Oare mai putea avea parte de aşa ceva? Oare își făcea 
speranţe prea mari? 

Însă, când sună la Red Gate Productions, află că 
Ryan era plecat din oraș. În loc de un interviu față în 
faţă, trebui să se mulțumească cu unul la telefon. Ryan 
spuse despre Delilah că fusese o mare doamnă mai ata- 
şată de patrupede decât de oameni. Emisiunea se dove- 
di una reușită în cele din urmă. Dar, în timp ce monta 
materialul, Stevie se gândea doar la tonul profesional al 
vocii lui. Indiferent de situaţia lui, era limpede că Ryan 
reuşise să o uite, 

i făcu o surpriză plăcută când o sună a doua zi să o 
felicite pentru emisiune. Stevie era la studiourile ABC, 
pe platoul de la Baker's Dozen, noul lor sitcom de suc- 
ces despre o mamă adoptivă pe nume Francine Baker și 
cei treisprezece copii ai ei, pregătită să-i ia un interviu 
actriței principale, așa că nu prea avea cum să stea de 
vorbă. Il întrebă dacă putea să-l sune mai târziu, apoi își 
petrecu întreaga dimineaţă făcându-și tot felul de griji. 
Oare acest telefon fusese doar un gest colegial sau mai 
mult de-atât? 

Era posibil ca Ryan să nu mai vrea să aibă de-a face 
cu ea. Ea era de vină că se despărţiseră; se speriase când 
venise vorba să facă pasul cel mare. Dar dragostea nu 
însemna să îți asumi riscuri? Jay şi Franny, Emerson şi 
Reggie erau exemple grăitoare. Cu toții riscaseră. Nu fu- 
sese totul roz, și cu siguranţă existau momente când le 
era dor de viața de burlaci. Dar nu merita, oare, să re- 
nunți la toate aceste avantaje - să nu te mai întinzi după 
cutia cu lapte şi să fie goală, să te duci la culcare cât de 
târziu vrei sau să dai la maximul albumul Greatest Hits 
de la ABBA fără să-şi dea cineva ochii peste cap - când 
ajungeai acasă seara, la persoana pe care o iubeai cel mai 
mult din lume? Cineva cu care să vorbeşti despre orice. 
Cineva care îţi face masaj când ești prea obosită, cu care 
să faci sex și care îţi spune că ești superbă și vorbeşte 
serios, chiar dacă în ziua aia părul ţi-a stat ca naiba sau 
ai coșuri pe față. 

- Cum a mers interviul? o întrebă Ryan când Stevie 

îl sună mai târziu, 
„_-Bine, doar că a trebuit să cenzurăm înjurăturile. 
|] lămuri că Jackie Ramone, vedeta serialului Baker's 
Dozen, avea păreri categorice pe subiecte ce variau de 
la politică la protecţia animalelor și a mediului și nu îi 
era teamă să și le exprime. Am vorbit și cu unii dintre 
copii. Cel mai mic, care e adorabil în serial, s-a dovedit 
un adevărat coșmar. 

Ryan râse. 

-Cu alte cuvinte, o zi obișnuită la birou. 

- Dar tu? Ce mai faci? 

Stevie încercă să aibă un ton nonșalant. 

Ryan îi povesti despre noul său film despre Gerry 
Mulligan, marele saxofonist de jazz care murise. Nu-i 
pomeni despre Kimberly sau despre articolul din Post. 

Ea, la rândul ei, îi spuse ultimele vești despre Grant 
și prietenii ei. 

- Deci Franny și Jay sunt împreună până la urmă? 
făcu el. Nu sunt foarte surprins. Erau făcuți unul pen- 
tru celălalt, 

- Recunosc că m-au luat prin surprindere, îi zise 
Stevie. Însă da, ai dreptate, e logic. 

- Să-i feliciți din partea mea. Și pe Em. Făcu o pauză 
înainte să adauge în glumă: Acum, că sunt toți căsăto- 
riţi, doar tu ai mai rămas. 

Stevie se întrebă ce voia să spună şi era pe cale să-l 
întrebe dacă mai era cu Kimberly, când auzi sunetul de 
apel în așteptare, iar Ryan îi zise: 

- Scuze, e cineva pe cealaltă linie. O lăsă să aștepte 
un pic, apoi reveni și îi spuse: Trebuie să preiau apelul? 
Te sun eu altă dată? 

Stevie îşi încercă norocul, știind că nu va mai avea 
altă ocazie. 

-Ai timp să luăm prânzul săptămâna viitoare? 

-Nu pot săptămâna viitoare. Însă am putea lua 
brunch-ul împreună mâine. 

Tonul lui era aspru, profesional. 

-Cred că pot. 

Deodată, îi era greu så respire. 

- La zece şi jumătate la Crow’s Nest? 

- Super! Ne vedem acolo. 

După ce închise, lui Stevie îi bubuia inima în piept. 
Se gândi să-şi sune o prietenă, însă ce să-i spună? Luau 
doar brunch-ul împreună, nu-și declarau iubire nețăr- 
murită. Plus că Jay, Franny şi Emerson nu mai erau 
disponibili la orice oră; aveau familii. Cum îi spusese 
foarte limpede Ryan, era pe dinafară. 

Simţindu-se agitată, Stevie se duse în bucătărie să 
caute ceva să ciugulească. Însă își dădu seama din nou 
cât de singură era pentru că nu avea mai nimic prin du- 
lapuri. Găsi doar supă la plic, o pungă de chipsuri tor- 
tilla goală pe jumătate şi o pungă de cereale. În frigider 
era și mai trist: o salată verde veştejită, un morcov amă- 
rât şi un borcan cu iaurt care semăna cu un experiment 
al unui elev de clasa a şasea. Singurul lucru din belşug 
era cafeaua pe care o bea în fiecare dimineață înainte să 
înceapă o nouă zi de muncă. 

A doua zi dimineaţă se trezi devreme să facă duș și să 
se îmbrace. În zilele în care nu trebuia să se ducă la servi- 
ciu aranjată, se dădea cu puţin ruj şi rimel, însă astăzi se 
machie şi îşi făcu unghile. Îşi alese cu grijă o ţinută, ho- 
tărându-se în cele din urmă asupra unor sandale cu toc 
şi asupra rochiei care o punea cel mai bine în valoare. 
Era mulată şi avea un decolteu adânc, ceea ce o făcea să 
arate de parcă mâncase salate toată săptămâna, chiar și 
când era balonată de la sindromul premenstrual. Alese 
ca piesă de rezisență nişte cercei lungi pe care și-i închi- 
puia mișcându-se în timp ce se apropia să-i șoptească lui 
Ryan ceva la ureche. 

Însă trebuia să strige orice declaraţie de iubire, căci 
era plin ochi la Crow's Nest, un loc preferat de cei care 
voiau să ia o gustare pe digul de la Santa Monica. Îşi 
pierdu orice speranţă de a-l impresiona pe Ryan cu ți- 
nuta ei sexy pentru că, în vreme ce își făcea loc prin 
mulțimea de la intrare, un neisprăvit se izbi de ea și 
vărsă jumătate de Bloody Mary pe rochia ei. Încerca să 
şteargă pata cu un şerveţel, când ridică privirea și îl văzu 
pe Ryan în faţa ei. 

- Nu e ceea ce crezi, îi zise ea, văzând cât de îngrijorat 
părea. Adăugă cu un zâmbet: Deși o să se lase cu vărsare 
de sânge ca să ajungem în faţă. 

Arătă spre postul însoţitoarelor, unde o fată obosită 
conducea oamenii la mese. 

-Am o idee mai bună, îi sugeră Ryan. E o cafenea în 
apropiere. De ce nu luăm ceva la pachet? 

Un sfert de oră mai târziu, se plimbau desculți pe 
nisip cu o cutie cu brioșe și cu cafele în mâini. Stevie 
era înfofolită cu un pulover pe care îl luase pentru orice 
eventualitate. Cerul era acoperit și bătea un vânt rece 
dinspre ocean, aşa că nu era mai nimeni pe plajă. Sin- 
gurii oameni pe lângă care trecură erau o femeie care 
își plimba câinele și un bătrân cu un detector de metale 
cu care căuta bani. Pe apă pluteau vase de pescuit ca 
niște fantome, intrând și ieșind din ceaţă. 

- Ce mai face Kimberly? îndrăzni ea să-l întrebe 
după o vreme, când înţelese că el nu avea de gând să-i 
spună nimic, 

- Ne-am despărţit. 

Tonul lui era foarte calm. 

Lui Stevie îi bătea inima tare, 

- Îmi pare rău, îi spuse ea pe cel mai sincer ton cu 
putinţă, deşi pe buze îi înflorea un surâs. 

El ridică din umeri. 

-Se mai întâmplă. 

Stevie își văzu firava rază de speranță scânteind mai 
tare. Simţind dintr-odată o simpatie mai mare pentru 
Kimberly, spuse: 

-Părea o tipă de treabă. 

- Este, 

Stevie își încercă şi mai mult norocul. 

- Nu pari prea afectat. 

-A fost de comun acord. Ne-am dat amândoi seama 
că relația nu ducea nicăieri, o lămuri el, uitându-se la 
ocean. 

Părea un Heathcliff al zilelor noastre, îmbrăcat 
cu blugi și cu un pulover peste un tricou vintage cu 
Mötley Crüe, părul lui creț fiind răvăşit de aerul umed 
al oceanului. Era bun de dus acasă. Oare chiar trecuse 

aproape un an de când o ţinuse ultima oară în brațe? 
De când îl auzise spunându-i „Te iubesc“? 

- Te înțeleg, îi mărturisi ea. 

El se întoarse să se uite la ea în vreme ce mergeau pe 
plajă. 

-Cu noi a fost altfel. 

- Cum aşa? îl întrebă ea cu inima în gât. 

-Nu eram îndrăgostit de Kim. 

-Aha. 

Stevie tremura, întrebându-se dacă vorbea la trecut în 
privința sentimentelor pentru ea. 

-Tu ai pe cineva? o întrebă el pe un ton relaxat. 

- Pe nimeni în mod special. 

Întâlnirile la care se dusese fuseseră un dezastru. 

-Mă gândeam că bărbaţii fac coadă la uşa ta după 
câtă publieitate ai avut, spuse el zâmbind. 

- Au fost unii interesați, recunoscu ea, amintindu-și 
de scrisorile și e-mailurile pe care le primise la birou 
după ce apăruse cu Grant în emisiunea lui Oprah. 
Genul de tipi cu care nu ai vrea să discuţi la o petrecere, 
darmite să ieşi în oraş. 

- Are balta peşte, o linişti el, 

- Nu prea mă interesează. 

El ridică dintr-o sprânceană. 

- Nu-mi spune că renunți la bărbaţi. 

- Păi e un tip. Un fost prieten, îndrăzni ea, uitându-se 
la el. Doar că nu știu dacă mai e interesat. 

- L-ai întrebat? replică Ryan, făcându-i jocul. 

- Mi-e teamă, îi mărturisi ea. Vezi tu, când eram îm- 
preună, eram atât de proastă, că nu mi-am dat seama ce 
aveam chiar sub nas. 

-Ce anume? 

-Un tip cu care aș fi nebună să nu mă căsătoresc. 

El se opri brusc, uimirea prefăcută de pe chip dispă- 
rând brusc. 

- Ce tot spui acolo, Stevie? 

-Că am fost o proastă să te refuz. Avea lacrimi 
în ochi, și nu doar de la frig. După ce te-am văzut la 
Oscaruri, nu am mai dormit o săptămână. Ai idee câte 
canale TV sunt? Peste o sută. Mă gândeam că, dacă 

mă mai uit la o reclamă la mobilier de grădină, o s-o 
donez pe a mea în scopuri caritabile, 

-Şi dacă ai putea să o iei de la capăt? o întrebă el, 
cercetându-i chipul. 

Stevie îşi aminti ce agitată fusese când stătuse cu 
Ruth, dar supravieţuiseră amândouă fără probleme, Te- 
merile ei în privința căsătoriei și a maternității fuseseră 
nechibzuite, Nu erau vreun premiu strălucitor care avea 
să se uzeze, ci un cuib care se construia în timp. 

Îşi mai dădu seama că, dacă mai voia o șansă cu 
Ryan, ea trebuia să fie cea care risca de data asta. Nu tre- 
buia să mai dea din colț în colț; trebuia să riște totul. 

- Inchide ochii, îi spuse ea, mânată de o inspiraţie de 
moment. 

- De ce? 

Se uită la ea cu neîncredere prefăcută. 

- Doar fă-o! 

După o clipă de ezitare, Ryan se supuse, 

- N-ai de gând să fugi, nu? o întrebă el. 

- Va trebui să ai încredere în mine la un moment dat, 
așa că mai bine începem acum, îi zise ea pe când se înde- 
părta. Acum ţine-i închişi până îţi spun eu să-i deschizi. 

- În regulă, dar sper să merite. 

-O să vezi că da, îi strigă ea în vreme ce se apropia 
de apă. La scurt timp strigă prin mâinile făcute căuș: 
În regulă. Poţi să-i deschizi acum! 

Ryan nu zise nimic în prima fază, ci doar privi literele 
de-o şchioapă făcute pe nisipul umed de-a lungul liniei 
țărmului. 

- Nu este foarte original, îi spuse ea în timp ce ve- 
nea spre el, dar asta am reușit să fac într-un timp atât 
de scurt, 

- Este vreun soi glumă? o întrebă el când îşi recăpătă 
vocea. 

- Nu. Dar ar fi bine să te mişti repede, Acuși vine 
valul. 

Şi valul veni și şterse jumătatea de jos a ceea ce scrise- 


se: „CĂSĂTOREȘTE-TE CU MINE“, 

Ryan puse jos geanta și se duse la ea, îmbrățişând-o 
şi aranda spre el. Capul ei ajungea acum sub băr- 

ia lui. 

- Răspunsul este da, îi spuse el cu vocea ciudat de 
groasă. 

-Te-ai mișcat repede, şopti ea, ținându-l strâns, cu 
obrazul lipit de al lui. Nu vrei să te gândești un pic? 

El se trase înapoi zâmbind larg. 

- Eu mă hotărăsc mai repede decât alţii. 

~ Îmi pare rău că a durat atâta, însă vreau să-mi petrec 
restul vieţii revanșându-mă faţă de tine. 

- Asta îi include și copii? o întrebă el, uitându-se plin 
de speranţă la Stevie. 

Ea înghiţi în sec. 

-Şi asta. 

~- Așadar, ești hotărâtă în privința asta? 

-N-am zis să începem imediat, dar da, zise ea, gân- 
dindu-se cum se simţise când o avusese pe Ruth în bra- 
te. Chiar mă pricep destul de bine să schimb scutece, 
Deși nu prea mă omor după asta, ca să fiu sinceră, 

El scutură din cap, deopotrivă amuzat şi nedumerit. 

- Stevie, chiar nu mai ştiu ce să zic despre tine, 

Ea îi zâmbi misterios, 

- Mai așteaptă cincizeci de ani. Poate până atunci o să 
ne dăm amândoi seama cum stau lucrurile, 


epilog 
Şase luni mai târziu 


Clopotele de la capela univesităţii Princeton se 
auziră prin campus în ziua când Jay și Franny îşi uni- 
ră destinele. Era prima săptămână din octombrie, iar 
norii şi ploaia din săptămâna precedentă dispăruseră, 
cerul fiind senin, și temperatura moderată. Ferestre- 
le erau deschise în clădirile din cărămidă cu iederă, 
iar studenţii stăteau pe pajiştea din faţa bibliotecii cu 
capetele lăsate pe spate, bucurându-se de ultimele zile 
cu soare din belşug. 

În vreme ce Emerson şi Stevie parcurseră drumul 
până la capelă, îmbrăcate cu rochii verzi din mătase, fie- 
care având în talie o curea de un verde-închis, Emerson 
se gândi la studenţie. Îşi aminti cât de emoţionată fuse- 
se în primul an când intrase în camera de cămin pentru 
întâia oară, întrebându-se cum avea să fie colega de ca- 
meră, acea fată din California cu nume de băiat, și dacă 
putea să împartă camera cu cineva un an întreg fără 
ca ei să-și dea seama că ești o impostoare, Însă, la câteva 
minute după ce o cunoscuse pe Stevie, ştia că nu avea 
de ce să se teamă, şi erau deja prietene la cataramă până 
să termine de despachetat. Stevie Light era ca spirtul, 
dându-le energie tuturor celor cu care intra în contact 
şi ținând-o mereu pe Emerson în priză. După atâţia ani, 
încă mai încerca să ţină pasul cu ea. 

- Încetineşte, te rog! o rugă ea gâfâind. Dacă mă 
împiedic și intru în travaliu, Franny n-o să te ierte nici- 
odată. 

Franny venea cu limuzina împreună cu părinții lui 
Jay şi cu Ruth, aşa că Emerson luase maşina ei, dar uita- 
se că era ceva de mers de la parcare până la capelă. 

- Scuze. Stevie merse mai încet, uitându-se ruşinată 
la Emerson. Eşti în regulă? 

- Sunt bine, doar gâfâi puţin. 

Emerson făcu o pauză să-și revină și îşi puse o mână 
pe burtă. Oare fusese așa mare și când o avusese pe 
Ainsley? Era încântată că Franny avusese inteligența 
să aleagă o rochie de mireasă cu talie mare; și așa tre- 
buise să o lărgească de două ori. Cât despre pantofii 
aleşi să se asorteze cu rochia, a trebuit să poarte tocuri. 

- Sper să fiu la fel de elegantă ca tine când voi avea 
sarcina la fel de avansată, îi mărturisi Stevie. 

Emerson se uită fix la ea, cu gura căscată. 

-Nu ești... 

- Nu sunt. Stevie o linişti repede. Ryan a vrut să fa- 
cem imediat un copil, dar i-am spus că am nevoie de cel 
puţin un an până să fac pasul decisiv. 

Nunta lor, care avusese loc pe o plajă izolată din 
Pacific Grove, fusese discretă şi lipsită de convenţii, 
exact ca Stevie. Participară doar prietenii apropiaţi și 
familia. Mireasa purtase o rochie simplă din dantelă 
irlandeză, iar mirele, o cămașă hawaiiană şi blugi albi. 
Amândoi erau desculți. Însă cireașa de pe tort fusese 
Grant Tobler cu chitara. Compusese un cântec special 
pentru acea ocazie, pe care îl cântase pentru Stevie şi 
Ryan pe când stăteau sub un umbrar făcut din rămurele 
şi scoici, în timp ce soarele care apunea îi scălda într-o 
lumină aurie. Cântase cam abătut, ca o persoană care 
apucase un drum în viață pe care puţini se încumetau, 
dar cumva asta făcuse momentul chiar mai memorabil. 
Emerson se uitase la un moment dat la mama lui Stevie 
și văzuse cum lacrimile îi șiroiau pe obraji. Poate i se 
părea un miracol că o aventură din tinerețea ei zbuciu- 
mată dusese la un asemenea moment: superba ei fiică și 
străinul care-i fusese tată se bucurau împreună de aceas- 
tă ocazie specială. 

Acum Emerson se întoarse spre Stevie şi îi zâmbi. 

-Ştii cum se spune: dacă vrei să-l faci pe Dumnezeu 
să râdă, fă-ți planuri. 

Şi ea voise să aştepte până să mai facă un copil, măcar 
să mai treacă o vreme de la moartea lui Marjorie. Însă 

Mama Natură avea alte planuri. La scurt timp după că- 
sătorie, doctorul lui Emerson îi adusese la cunoştinţă 
că cele două cicluri care nu-i veniseră, pe a căror lipsă 
o pusese pe seama stresului prin care trecuse, date fiind 
problemele lui Reggie cu emigrarea și moartea mamei 
sale, însemnau de fapt, cum ar fi spus Marjorie, că „un 
mic străin era pe drum“. Reggie se bucurase nespus 
când îi dăduse veştile, iar Ainsley era încântată să 
aibă un frăţior sau o surioară. Însă lui Emerson îi luase 
ceva timp să se obișnuiască cu ideea. Încă un copil i se 
părea o răspundere enormă. Odată ce-i trecuse şocul, 
se relaxase. Nu se descurcase rău cu Ainsley, așa că nu 
trebuia să-şi facă griji nici acum. 
ncepură să meargă din nou, dar mai încet, 

-Nu mi-l pot închipui pe Grant bunic, remarcă 
Stevie. 

-N-ai mai da banii pe lecții de muzică, replică 
Emerson. 

- Ai dreptate. Copilul ar cânta la chitară până să poa- 
tă vorbi, zise Stevie râzând. 

- Apropo, cum se mai înțelege cu mama ta? Păreau în 
relaţii bune la nuntă. 

Stevie râse pentru că Emerson voia să sugereze că ar 
fi ceva între ei. 

-Sunt doar prieteni. Se duc împreună la întâlnirile 
Alcoolicilor Anonimi. Altceva nu preau au în comun. 

-Cu excepţia ta. 

Stevie se strâmbă un pic. 

- Da, asta e altceva. Deşi Grant mă crede pe cuvânt 
că a fost acolo în noaptea conceperii mele. 

În ciuda acestei remarci ironice, Emerson ştia că 
Stevie devenise mai apropiată de tatăl ei în puținul timp 
în care se cunoscuseră. Poate nu la fel de apropiată cum 
ar fi fost dacă Lar fi cunoscut dintotdeauna, însă era 
suficient de matură să înțeleagă că în viață, după cum 
aflase şi Emerson, te mulțumeai cu ce aveai și încercai 
să profiţi la maximum. 

La capelă intrară în sacristie printr-o ușă laterală. 
Pentru Emerson era ca şi cum ar fi ajuns acasă. Cămi- 
nul pe care şi-l întemeiase la Princeton cu prietenii ei, 

la ani-lumină de cel bolnav în care crescuse. Uitânduse 
prin ușă la sanctuar, unde stranele, făcute din lemn de 
stejar inițial destinat pentru afete din timpul Războiu- 
lui Civil, erau pe jumătate ocupate, atenţia îi fu atrasă 
de Marea Fereastră Orientală de după altar. Acolo era 
zugrăvită iubirea lui Hristos, celelalte șase mai mici de 
pe fiecare parte fiind Psalmii lui David şi marile poeme 
creştine - Divina Comedie de Dante, Moartea lui Arthur 
de Malory, Paradisul pierdut al lui Milton și Călătoria pe- 
lerinului de Bunyan. Își aminti de propria ei moștenire, 
de strămoși, printre care un erou din războiul prerevolu- 
ţionar și secretarul de stat aflat sub conducerea lui James 
Madison - el însuși student la Princeton, imortalizat în 
lucrarna de sud. Era un trecut de care putea fi mândră, 
dat fiind că nu mai era ţinută prizonieră de acesta. 

Îl spionă pe Reggie, care stătea lângă intrare cu cei- 
lalţi nași: David, vărul lui Franny din Israel, soțul lui 
Stevie și Todd, prietenul lui Jay de la muncă. Văzându-şi 
soțul, înalt și demn în costumul închis la culoare și cu 
cravată la gât, cu o floare albă la butonieră, Emerson 
simţea cum inima îi prindea aripi. La şase luni după 
prima căsătorie simţea că se sufoca, însă cu Reggie lu- 
crurile se îmbunătățeau. Dacă Dumnezeu zâmbea acum, 
se gândea ea, o făcea pentru că acel incident nefericit se 
transformase într-unul fericit, 

Briggs își făcu apariţia atunci cu Ainsley, care arăta 
ca o prințesă cu rochiţa ei dantelată, cu pantofiorii din 
piele lăcuită şi cu părul cârlionţat. Își petrecuse seara 
de dinainte repetând rolul de fată cu flori și fusese 
aşa agitată, încât Emerson abia reușise să o culce, însă 
îi fusese şi mai greu să o trezească dis-de-dimineață. 
Din fericire, Briggs, care venise din oraş cu o seară în 
urmă, stătea la același hotel cu ele, aşa că se oferise să 
o aducă încoace. 

Emerson îi îmbrăţişă pe amândoi și îi dădu lui 
Ainsley un coşuleț cu petale de trandafiri pe care să le 
împrăștie pe covorul alb de pe culoarul dintre scaune. 

- Scumpo, o să te descurci de minune, îi şopti ea lui 
Ainsley la ureche înainte să-i trimită la strana din spate, 

unde fiica ei avea să aștepte semnalul, apoi își ocupă 
locul în sacristie. 

Dangătul clopotelor fusese urmat de o cantată de 
Bach, interpretată cu entuziasm de organistul din cor, 
când Emerson auzi un foșnet în spate. Se întoarse și 
o văzu pe Franny intrând pe ușă, arătând splendid în 
rochia de mătase pe care Emerson o ajutase să o alea- 
gă; avea şi un buchet de trandafiri albi și roz în mână. 
Era însoțită de Ruth și de părinţii lui Jay, Everett Gun- 
derson, într-un costum închis la culoare, mai relaxat 
decât îl văzuse Emerson vreodată - bănuia că datorită 
eforturilor lui Franny -, şi soția lui, Yvonne, care se stră- 
duia să țină bebeluşul agitat în braţe în așa fel încât să 
nu-i distrugă corsetul. 

-Sper că nu m-aţi așteptat prea mult, zise Franny. 

-De parcă am fi putut începe fără tine, replică 
Stevie. 

- Uită-te la tine ce frumoasă eşti! 

Emerson se tamponă la ochi cu batista pe care şi-o 
pusese prevăzătoare la îndemână, Rochia lui Franny îi 
sublinia silueta ca de clepsidră: era accentuată la mij- 
loc, iar decolteul în formă de inimă îi punea în valoa- 
re sânii plini. Cu părul prins și cu vălul care îi cădea 
în jurul feţei, era o frumuseţe de la care nu-ți puteai 
lua ochii. 

-Mulțumită ţie, îi zise Franny. Dacă nu veneai 
cu mine, aș mai fi şi acum la magazin gândindu-mă ce 
să cumpăr. 

- Nu uita, are multă experienţă, o tachină Stevie. 

- Ceea ce nu pot spune despre tine, i-o întoarse 
Emerson, râzând. Ai fost târâtă la altar, 

- Nu mai vreau să trec vreodată prin asta, afirmă 
Stevie, prefăcându-se cutremurată de groază, Deci aș 
zice că Ryan nu mai scapă de mine. 

- Nu pare să aibă nimic împotrivă, remarcă Franny. 

Din balconul corului se auziră primele note înalte ale 
ariei Chi il bel sogno di Doretta de Puccini, interpretată de 
Hannah Moreland, prietena lui Franny de la serviciu, 
cu o voce frumoasă de soprană cultivată în producții 
teatrale de amatori. Emerson se mai uită pe furiș în altar 

şi-l văzu pe Jay cu cavalerul lui de onoare, Todd Oster. 
Stranele erau aproape pline, şi ușile pe care aveau să-şi 
facă intrarea mireasa și cele două domnișoare de onoare 
ale ei, precedate de Ainsley, erau larg deschise. Emerson 
le luă de braț pe cele două prietene ale sale și anunţă: 

~ Începe spectacolul, fetelor. 


Pe când cele trei femei se întorceau afară şi o luau 
pe drumul spre capelă, Stevie se gândi la drumul pe ca- 
re-l avuseseră de parcurs în toţi aceşti ani, ca să ajungă 
unde erau acum, Ca, de pildă, nunta ei. După toate 
suferințele prin care trecuse, se aștepta să fie un car de 
nervi, însă, pe când ea și Ryan stătuseră desculți în ni- 
sip rostind jurămintele, cu soarele care apunea peste 
ocean și înconjurați de oamenii la care ținea cel mai 
mult, ea se simţise împăcată. Poate avea legătură cu 
Grant, căci știa ce efort făcuse să parcurgă cei câțiva 
kilometri, mai mare decât mătușa ei care venise cu avi- 
onul din Hong Kong special pentru nunta ei. Jurase să 
nu plângă - asta făceau fetele emotive care aveau ladă 
de zestre și care se abonau la revista Bride —, însă, când 
Grant interpretase cântecul compus special pentru acea 
ocazie, aproape se pierduse cu firea. Norocul ei că se 
putuse folosi de pretextul că îi bătea soarele în ochi ca 
să îi explice lacrimile! 

Apoi se terminase, toată lumea aplauda, chiuia și ve- 

nea într-un suflet să-i felicite. După aceea, făcuseră un 
grătar pe plajă şi, la lăsarea nopții, făcuseră un foc mare 
și prăjiseră bezele. La un moment dat, Stevie observa- 
se că Nancy şi Grant dispăruseră. După ceva vreme, 
îi văzuse plimbându-se de-a lungul țărmului, siluetele 
lor oglindindu-se în oceanul luminat de razele lunii. 
Se gândise că poate se îndrăgosteau și se căsătoreau. 
nsă Nancy râsese de ea când Stevie îi sugerase asta. 
Erau doar supraviețuitori care, spera ea, aveau să de- 
vină prieteni. Aveau aceleaşi șanse de a se îndrăgosti 
cum avea și sala de concerte Fillmore de altădată să re- 
nască din cenușă. 

Acum, pe când urca treptele de la capelă, Stevie se 
aplecă pentru a-i șopti lui Franny la ureche: 

- Ai încredere în mine, n-o să-ți dai seama ce te-a lovit 
până nu se termină. 

-N-o asculta! Bucură-te de fiecare clipă, o sfătui 
Emerson din cealaltă parte. 

n loc de tată sau de o rudă de sex masculin care 
să o ducă la altar, Franny nesocotise tradiția şi le lăsa 
pe domnișoarele de onoare să facă onorurile. Stevie 
simțea cum tremura pe când începu să meargă spre 
altar, urmând cărarea întortocheată pe care Ainsley 
presărase petale de trandafiri; voia să o atingă pe mână 
şi să-i şoptească încă o dată că totul avea să fie bine. 
Dar Franny se uita fix la Jay, aflat la altar, care și în 
smoching arăta de parcă tocmai se dăduse jos dintr-o 
remorcă, cu părul lui mereu în vânt și cu obrajii roșii; 
la cum radia Franny, era clar că nu avea nevoie de nici 
o îmbărbătare, 


Franny se îndrepta spre altar, braț la braț cu 
Emerson și cu Stevie, fără să-i bage în seamă pe oa- 
menii din jurul ei. Ici şi acolo mai vedea o față cunos- 
cută de fiecare parte a culoarului - mătuşa ei Sadie 
şi unchiul Moe care zburaseră de la Fort Lauderdale; 
Nancy, mama lui Stevie; mama lui Jay, într-o rochie 
de mătase potrivită pentru o soacră mare, o ţinea pe 
Ruth în poală. Franny îi trimise lui Ruth o sărutare, 
însă aceasta din urmă se uita la ea cu gura căscată, de 
parcă nu o recunoştea. 

Nu era pentru prima dată când îşi dorea ca mama și 
fratele ei să fi fost aici. Esther ar fi comentat la început 
că se mărita cu un goil, mai ales într-o biserică, însă fap- 
tul că era Jay, despre care spusese că era fiul ei evreu, 
convinsă că fusese evreu într-o altă viaţă, ar fi compen- 
sat lucrurile. Şi Bobby... Ei bine, ar fi tulburat apele cu 
comportamentul său ciudat... Însă și el s-ar fi bucurat 
pentru ei. 

Se gândi la ultima oară când îl văzuse pe Jay stând la 
altar în smoching: când se însurase cu Vivienne. Franny 
fusese domnişoară de onoare atunci. Acum Vivienne 


1 În idiș, în original, ne-evreu (n.tr.) 

era la Paris, și ultima oară auzise că trăia cu un francez. 
lar acum Franny mergea spre altar, îmbrăcată în alb, 
îndrăgostită și mai sigură ca niciodată. 

Apoi era doar Jay, ochii lui strălucitori fiind steaua 
polară care o ajuta să nu se rătăcească. În momen- 
tul în care ajunse lângă el, îi luă mâinile într-ale lui și 
îi şopti: 

- Arăţi nemaipomenit. 

Preotul vorbi pe scurt, dar elocvent despre sfânta că- 
sătorie şi despre obstacolele peste care aveau să treacă 
împreună. Când veni vremea să facă schimb de jură- 
minte, Jay scoase o foaie de hârtie împăturită din buzu- 
narul de la vestă. și drese glasul şi începu să citească cu 
voce tare: 

- Franny, eşti prietena mea cea mai bună și sufle- 
tul meu pereche. Nu ştiam că o femeie poate avea am- 
bele calități, însă acum sunt conştient de asta. Mai știu 
şi că, dacă viaţa asta va fi cum a fost până acum, totul 
va fi o adevărată aventură. Se uită la ea, și îşi zâmbi- 
ră, iar cei prezenţi râseră, căci îi cunoșteau prea bine. 
Nu pot să-mi închipui viața fără tine. Mă faci să râd. 
Eşti mereu acolo când am nevoie de tine. Sunt un 
bărbat cinstit şi mai bun datorită ţie. Cel mai mare 
dar pe care mi lai făcut este superba noastră fetiță. 
Singura mea dorinţă este să-mi petrec restul vieții ală- 
turi de tine. 

Ochii lui Franny se umplură de lacrimi, şi ea îi 
şopti: 

- Cum aș putea să spun ceva mai elocvent? 

Jurămintele pe care le scrisese i se păreau dintr-odată 
nepotrivite. Cum puteau cuvintele să exprime ceea ce 
însemna Jay pentru ea sau să rezume toate experiențele 
prin care trecuseră de-a lungul anilor? Toate clipele feri- 
cite și nefericite; propoziţiile pe care le începea unul și 
celălalt le termina; lungile discuţii pe care le aveau până 
în toiul nopţii; tonele de supă de pui pe care i le adusese 
când era bolnav și nenumăratele porţii de cartofi prăjiţi 
pe care el o lăsase să le mănânce din farfuria lui; filmele 
siropoase la care se uitase de dragul ei şi meciurile de 
fotbal la care rezistase alături de el; cuverturile pe care 

o lăsase să le ia și colacul de toaletă pe care Jay îl lăsa 
mereu jos; nenumăratele dăți când el se trezise în toiul 
nopții când plângea Ruth. 

Jay o strânse de mână și îi șopti: 

- Deja ai făcut-o. 


